
e PROLOG 


Băiatul o privea din nou. 

Adolescenta de paisprezece ani, Alice Rose, încercă să se 
concentreze asupra celor zece întrebări ale testului de pe 
pupitrul ei, însă mintea nu îi stătea la limba engleză pentru clasa 
a noua, ci la Elijah. Privirea tânărului o ardea ca o rază aţintită 
spre faţa ei, îi putea simţi căldura pe obraji și știa că roșise. 

„Concentrează-te, Alice!” 

Imprimanta întinsese cerneala la următoarea întrebare din 
test și tânăra trebui să facă eforturi pentru a înţelege cuvintele. 


Charles Dickens alege deseori numele personajelor 
sale astfel incât să exprime trăsături de caracter ale 
acestora. Daţi câteva exemple și explicati de ce 
numele li se potrivesc personajelor mentionate. 


Mușcând din creion, Alice se strădui să închege un răspuns, 
însă nu putea gândi când e/, așezat în banca de alături, era atât 
de aproape de ea, încât îi putea simţi mirosul de săpun de pin și 
lemn ars. Miros bărbătesc. Dickens... Dickens... Cui îi mai păsa 
de Charles Dickens și Nicholas Nickleby și de engleza de clasa a 
noua când fermecătorul Elijah Lank se uita la ea? Oh, Doamne, 
era atât de frumos, cu părul său negru și ochii albaștri. Ochi ca 
ai lui Tony Curtis. Asta a gândit când l-a văzut pentru prima oară 
pe Elijah: arăta exact ca Tony Curtis, al cărui chip splendid îi 
atrăgea privirea din paginile revistelor sale favorite, Modern 
Screen şi Photoplay. 

Se aplecă înainte și părul îi alunecă, acoperindu-i fața. Din 
spatele șuvițelor blonde aruncă o privire rapidă și își simţi inima 
bătând și mai puternic. Într-adevăr, el se uita la ea și nu în felul 
acela disprețuitor al celorlalţi băieţi din școală, acei băieţi care o 
făceau să se simtă proastă și neputincioasă. Șoaptele lor 
batjocoritoare o însoțeau întotdeauna, prea încete pentru a le 
înțelege în totalitate, însă știa că se referă la ea, pentru că le 
simțea privirea aţintită. Erau aceiași băieţi care  lipiseră 
fotografia unei vaci pe ușa vestiarului său, care mugeau atunci 


când din întâmplare se lovea de ei pe culoar. Însă Elijah - el o 
privea cu totul diferit, cu ochi arzători, cu ochi de star de 
cinema. 

Își ridică încet capul și se uită la el, de data aceasta fără a se 
mai feri prin vălul protector al șuvițelor de păr, ci direct, ca o 
confirmare a privirii lui insistente. Băiatul terminase deja testul 
și întorsese foaia cu faţa în jos pe bancă, iar creionul era pus 
deoparte. Întreaga lui atenţie era concentrată asupra ei și Alice 
de-abia mai putea să respire de emoție. 

„Mă place. Sunt sigură. Mă place.” 

Își ridică mâna la gât și atinse nasturele de sus al bluzei. 
Degetele ei se frecară de piele, lăsând o urmă caldă. Mintea îi 
zbură la Tony Curtis și la privirea lui arzătoare asupra Lanei 
Turner, o privire ce putea face o fată să se simtă fără glas și cu 
genunchii moi. Era acea privire care venea inevitabil chiar 
înainte de un sărut; tocmai atunci însă, ca de obicei, pelicula își 
pierdea din claritate. De ce oare trebuia să se întâmple așa? De 
ce imaginea devenea neclară exact atunci când voiai mai mult 
să vezi... 

— Timpul s-a scurs, copii! Vă rog să predați testele. 

Atenţia lui Alice reveni brusc la foaia pe care jumătate din 
întrebările testului rămăseseră nerezolvate. Oh, nu. Cum 
trecuse timpul? Stia răspunsul la aceste întrebări. Ar mai fi avut 
nevoie doar de câteva minute... 

— Alice. Alice! 

Ridică privirea și o văzu pe doamna Meriweather cu mâna 
întinsă spre ea. 

— Nu m-ai auzit? E timpul să-mi predai lucrarea. 

— Dar eu... 

— Nicio scuză. Trebuie să începi să mai și asculti, Alice. 

Doamna Meriweather înșfacă testul lui Alice și trecu mai 
departe. Chiar dacă de-abia putea auzi șoaptele lor, Alice știa că 
fetele din spatele ei o bârfeau. Se întoarse spre ele și le văzu 
capetele apropiate, cu mâinile acoperindu-și gura și chicotind. 
„Alice poate citi de pe buze, așa că n-o lăsa să-și dea seama că 
vorbim despre ea”. 

Câţiva băieţi râseră și ei arătând spre ea. Ce-i așa de 
amuzant? 

Alice lăsă privirea în jos și observă cu groază că nasturele de 
sus al bluzei se desprinsese și lăsa să i se întrevadă sânii. 


Sună clopoţelul anunțând sfârșitul orelor. 

Alice își înșfacă geanta și o strânse la piept, ieșind din clasă. 
Nu îndrăzni să privească spre nimeni, ci doar continuă să 
meargă, cu capul în jos, aproape venindu-i să plângă. Se grăbi 
să ajungă la grupul sanitar și se încuie într-o toaletă. Ascunsă 
după ușa zăvorâtă, Alice ascultă cum celelalte fete se perindau 
în faţa oglinzilor, râzând și aranjându-și părul. Le putu simţi 
mirosul diferitelor parfumuri și curentul de aer produs de fiecare 
dată când se deschidea ușa. Toate aceste fete de aur, cu 
puloverele lor nou-nouţe, n-au pierdut niciodată un nasture și n- 
au venit niciodată la școală purtând haine de mâna a doua și 
pantofi cu talpă de carton. 

„Plecaţi. Plecaţi cu toţii odată”. 

In sfârșit, nu mai auzi ușa deschizându-se. 

Lipită de ușa toaletei, Alice se strădui să-și dea seama dacă 
mai era cineva în sală. Uitându-se pe furiș prin crăpătura ușii, nu 
văzu pe nimeni stând în fața oglinzii. De-abia atunci se strecură 
afară. 

Holul școlii era la fel de pustiu, toată lumea terminase 
programul pe ziua respectivă. Nu mai era nimeni să o chinuie. 
Cu umerii strânși, ca și cum s-ar fi apărat de ceva, străbătu 
coridorul lung, cu vestiarele aliniate de-a lungul peretelui, plin 
cu afișe ce anunțau balul de Halloween care urma să aibă loc în 
două săptămâni. Un bal la care cu siguranţă nu avea să meargă. 
Amintirea umilitoare a ultimului bal de săptămâna trecută încă o 
durea și, probabil, avea să rămână așa multă vreme de acum 
încolo. Stătuse timp de două ore rezemată de perete, așteptând, 
sperând ca un băiat să vină să o invite pe ring și când în sfârșit 
un băiat se apropiase de ea, nu o făcuse pentru a dansa; în 
schimb, într-o fracțiune de secundă, se încovrigase și vomase 
peste pantofii ei. Era sătulă de astfel de baluri. Se mutaseră în 
acest oraș de doar două luni și își dorea deja ca mama ei să se 
apuce iar de împachetat și să se mute din nou, să o ducă într-un 
loc unde ar fi putut-o lua de la început. Unde totul ar fi fost în 
sfârșit altfel. 

„Doar că nu se întâmplă niciodată așa”. 

leși pe ușa principală a școlii, în soarele tomnatic. Aplecată 
deasupra bicicletei, era atât de concentrată asupra lacătului 
încât nu auzi pași în spatele ei. Doar când umbra lui îi acoperi 
faţa, își dădu seama că Elijah era lângă ea. 


— Bună, Alice. 

Se întoarse brusc și scăpă bicicleta, care se răsturnă pe 
trotuar. Dumnezeule, ce idioată era. Cum putea să fie atât de 
neîndemânatică? 

— A fost un examen greu, nu-i așa? rosti el încet și răspicat. 

Acesta era încă unul dintre lucrurile care îi plăceau la Elijah: 
spre deosebire de ceilalți copii, formula întotdeauna cuvintele 
clar, niciodată bolborosit și o lăsa mereu să îi vadă buzele. „Îmi 
știe secretul, se gândi ea. Și totuși își dorește să fie prieten cu 
mine”. 

— la zi, ai răspuns la toate subiectele? întrebă el. Se aplecă să 
își ridice bicicleta. 

— Ştiam răspunsurile. Aveam nevoie doar de mai mult timp. 

Ridicându-se, îi văzu privirea aţintită spre bluza ei, spre 
deschizătura lăsată de nasturele lipsă. Roși și își încrucișa mâine 
pe piept. 

— Am un ac de siguranţă, spuse el. 

— Poftim? 

Băiatul se căută în buzunare și scoase un ac de siguranţă. 

— Și eu îmi pierd mereu nasturii. E neplăcut. Uite, dă-mi voie 
să ţi-l prind. 

Işi ţinu respiraţia când el se aplecă să-i încheie bluza. De-abia 
mai putu să-și controleze tremuratul, în timp ce băiatul strecură 
un deget pe sub material pentru a prinde acul. „Oare îmi simte 
inima bătând cu putere? se întrebă ea. Işi dă oare seama că mă 
ameţește?” 

Când se îndepărtă de ea, expiră adânc. Se uită în jos și văzu 
că decolteul bluzei era acum prins decent. 

— E mai bine? o întrebă el. 

— O, da! Se opri o clipă să se adune și spuse apoi cu o 
atitudine demnă de o regină: Îţi mulţumesc, Elijah. Eşti foarte 
atent. 

Se așternu liniștea. Ciorile croncăneau și frunzele de toamnă 
păreau niște flăcări ce cuprinseseră ramurile copacilor. 

— Alice, crezi că ai putea să mă ajuţi cu ceva? o întrebă el. 

— Cu ce anume? 

„Vai, ce răspuns stupid! Trebuia să spui da, pur și simplu. Da, 
aș face orice pentru tine, Elijah Lank.” 

— Am de făcut un proiect la biologie. Am nevoie de un 
partener care să mă ajute și nu am pe cine să rog pe altcineva. 


— Ce fel de proiect este? 

— O să-ţi arăt. Insă trebuie să mergem pe la mine pe-acasă. 

Acasă la el... Nu fusese în casa nici unui băiat până atunci. 
Încuviinţă din cap. 

— Trebuie doar să-mi las cărțile acasă. 

Işi trase și el bicicleta din rastel. Arăta aproape la fel de uzată 
ca a lui Alice, cu apărătorile aproape ruginite și pielea crăpată a 
șeii. Această bicicletă veche o făcu să-l placă și mai mult. 
„Suntem o adevărată pereche, gândi ea. Eu și Tony Curtis.” 

Merseră întâi acasă la ea. Nu-l invită înăuntru; s-ar fi simţit 
prea stânjenită dacă el ar fi văzut mobilierul uzat și vopseaua 
scorojită de pe pereți. Fata intră doar în fugă, își aruncă geanta 
pe masa din bucătărie și ieși repede afară. 

Din nefericire, și Buddy, câinele fratelui ei, făcu același lucru. 
Chiar în momentul în care ea se năpusti pe ușa de la intrare, 
cățelul se furișă afară mâncând pământul, ca un ghem de blană 
neagră și albă. 

— Buddy! îl strigă ea. Vino înapoi! 

— Nu prea ascultă, nu-i așa? comentă Elijah. 

— Pentru că e un câine prost. Buddy! 

Potaia se uită la ea, dând din coadă, apoi o tuli pe stradă. 

— Dă-l încolo, spuse ea. O să vină acasă când o să se sature. 
Alice se urcă pe bicicletă. Ei bine, unde locuiești? 

— Mai sus, pe Skyline Road. Ai fost vreodată pe-acolo? 

— Nu. 

— E un urcuș destul de lung pe deal. Crezi că te descurci? 

Fata încuviinţă din cap. „Pot să fac orice pentru tine.” 

Se îndepărtară de casă pedalând. Alice spera ca Elijah să o ia 
pe Main Street, pe lângă cofetărie, unde tinerii își petreceau 
mereu timpul liber ascultând muzica de la tonomat și sorbind 
din băuturile răcoritoare. „Ne-ar vedea pe amândoi împreună pe 
biciclete, se gândi ea, și ce-ar mai avea de bârfit fetele... Uite-i 
pe Alice și Elijah cel cu ochi albaștri.” 

Nu merseră însă pe Main Street. In schimb, el o luă pe Locust 
Lane, pe unde nu prea erau case, ci doar intrările din spate ale 
unor magazine și parcarea angajaţilor de la Neptune's Bounty 
Cannery. Ei, și ce dacă? Era cu el acum, nu-i așa? Destul de 
aproape în spatele lui pentru a-i admira coapsele încordându-se 
ușor și dosul așezat pe șa. 


Băiatul îi aruncă o privire înapoi și adierea vântului îi răvăși 
ușor părul. 

— Ești bine, Alice? 

— Da, e totul în regulă. 

De fapt nu era chiar așa, respira puţin cam greu pentru că 
ieșiseră din oraș și începuseră să urce colina. Elijah urca 
probabil cu bicicleta spre Skyline în fiecare zi, așa că era 
obișnuit; nu părea afectat deloc, picioarele mișcându-i-se 
regulat, ca niște pistoane puternice. Ea însă de-abia mai răsufia, 
străduindu-se să ţină pasul cu el. O bucată de blană îi atrase 
atenţia. Uitându-se în lateral, îl văzu pe Buddy urmărindu-i. 
Cățelul arăta și el obosit, cu limba atârnată, chinuindu-se să se 
ţină după ei. 

— Du-te acasă! 

— Ce-ai spus? o întrebă Elijah, întorcând capul. 

— lar câinele ăsta prost, zise ea gâfâind. Continuă să ne 
urmărească. Se va... se va rătăci. 

Se uită la Buddy, însă el înainta alături de ea, sprinten și fără 
de griji. „Ei bine, fă cum vrei, gândi Alice. Aleargă până nu mai 
poţi. Mie nu-mi mai pasă.” 

Continuară să urce pe munte, drumul șerpuind ușor. Din când 
în când, Alice întrezărea printre copaci priveliștea orășelului Fox 
Harbor departe, mai jos, cu apa arămiu-închis sub razele 
soarelui de după-amiază. Apoi copacii începură să se îndesească 
și nu se mai vedea decât pădurea, împodobită în culori aprinse 
de roșu și portocaliu. Drumul acoperit de frunze uscate se curba 
înaintea lor. 

Când Elijah se opri în sfârșit din pedalat, Alice era atât de 
obosită încât de-abia se mai putea ţine pe picioarele 
tremurânde. Buddy nu mai era prin preajmă; fata spera doar că 
avea să-și găsească singur drumul spre casă, căci nici în ruptul 
capului nu s-ar fi apucat acum să îl caute. Nu acum, nu când era 
atât de aproape de Elijah, care îi zâmbea, cu ochii strălucind. 
Băiatul își sprijini bicicleta de un copac și își săltă pe umăr 
geanta de școală. 

— Păi, unde este casa ta? întrebă ea. 

— E pe aleea aceea, și îi arătă un punct mai încolo pe drum, 
aproape de o cutie poștală ruginită așezată pe un stâlp. 

— Nu mergem acasă la tine? 


— Nu, verișoara mea este bolnavă și azi stă la pat. A vomat 
toată noaptea, așa că ar fi mai bine să nu mergem înăuntru. 
Oricum, proiectul meu este afară, în pădure. Lasă-ţi bicicleta 
aici. Trebuie să mergem puţin. 

Alice își sprijini bicicleta lângă a lui și îl urmă, simţindu-și 
picioarele încă slăbite de efortul urcușului pe munte. Se 
afundară în pădure. Copacii erau mai deși aici, iar pământul era 
tapetat cu un strat gros de frunze moarte. Îl urmă curajoasă, 
alungând din când în când cu mâna câte un ţânţar. 

— Și verișoara ta locuiește cu voi? se interesă Alice. 

— Da, a venit să stea la noi anul trecut. Acum cred că va 
rămâne aici. Nu are unde să meargă în altă parte. 

— Părinţii tăi n-au nimic împotrivă? 

— Mai este numai tata. Mama mea a murit. 

— O! Nu știa ce să mai spună despre asta. Murmură doar într- 
un final: Imi pare rău, însă el păru că nu o auzise. 

Arbuștii se îndesiră și ramurile lor subţiri o zgâriară pe 
picioarele dezgolite. De-abia se mai putea ţine după Elijah, care 
se îndepărtase de ea, lăsând-o să se lupte singură cu spinii 
tufelor de mure care i se agățau de tricou. 

— Elijah! 

Băiatul nu-i răspunse. Continuă să meargă ca un explorator 
îndrăzneț, cu rucsacul agăţat de umăr. 

— Așteaptă! 

— Vrei să vezi asta sau nu? 

— Da, dar... 

— Atunci haide mai repede. 

Vocea lui deveni nerăbdătoare și Alice se sperie puţin. O 
aștepta la câţiva metri de ea, privind-o, și Alice îi observă 
pumnii încleștați. 

— Bine, răspunse ea docilă. Vin acum. 

Câţiva metri mai departe, pădurea lăsă dintr-odată loc unui 
luminiș. Alice văzu o fundaţie veche de piatră, tot ce mai 
rămăsese dintr-o fermă de mult părăsită. Elijah se uită în urmă 
după ea, razele după-amiezii luminându-i fața. 

— Este chiar aici, spuse el. 

— Ce este? 

Băiatul se aplecă și dădu la o parte două scânduri de lemn, 
descoperind o groapă adâncă. 


— Uită-te aici înăuntru, zise el. Mi-a luat trei săptămâni să sap 
groapa asta. 

Alice se apropie încet de margine și se uită înăuntru. Lumina 
razelor de după-amiază se pierdea printre copaci și fundul gropii 
era în umbră. Reuși să distingă un strat de frunze moarte, 
adunate pe fund. O sfoară atârna într-o parte. 

— E o capcană pentru urși sau ceva asemănător? 

— Ar putea fi. Dacă aștern câteva crengi peste ea, pentru a o 
ascunde, aș putea prinde o grămadă de animale. Poate chiar și 
o căprioară. Îi arătă un punct în groapă. Uite, vezi? 

Fata se aplecă mai aproape. In umbra adânciturii putu zări 
ceva vag; niște puncte albe păreau să iasă la iveală dintre 
frunze. 

— Ce este? 

— Acela e proiectul meu. 

Elijah apucă frânghia și trase. La fundul gropii, frunzele se 
răvășiră și foșniră. Alice privi atentă sfoara întinsă, în timp ce 
Elijah trăgea ceva din adâncul gropii. Era un coș. Îl scoase din 
groapă și îl puse pe pământ. Dând la o parte frunzele, el dezveli 
sursa lucirii albe: un craniu mic. 

Pe măsură ce băiatul îndepărta frunzele, Alice zări cocoloașe 
de blană neagră și coaste fusiforme, o șiră a spinării noduroasă, 
oasele picioarelor delicate și subţiri ca nuielele. 

— Nu-i așa că e grozav? Nici măcar nu mai miros, spuse el. 
Sunt acolo jos de aproape șapte luni de-acum. Ultima oară când 
am verificat, încă mai era carne pe ele. E grozav cum până și 
asta dispare. A început să putrezească destul de repede când s- 
a încălzit vremea, prin mai. 

— Ce este? 

— Nu-ţi dai seama? 

— Nu. 

Apucând craniul, îl roti ușor, smulgându-l de pe șira spinării. 
Fata se feri când îl aruncă spre ea. 

— Nu face asta! ţipă Alice. 

— Miau! 

— Elijah! 

— Ei bine, tu ai întrebat ce era. 

Fata se holbă la orbitele ochilor, acum goale. 

— Este o pisică? 

Elijah scoase un sac de alimente din rucsacul de școală și 
începu să bage oasele în el. 

— Ce vei face acum cu scheletul? 

— Este proiectul meu pentru științele naturii. De la pisicuţă 
schelet în doar șapte luni. 

— De unde ai luat pisica? 

— Am găsit-o. 

— Ai găsit pur și simplu o pisică moartă? 

Când băiatul ridică privirea spre ea, ochii săi albaștri 
zâmbeau. Însă aceștia nu mai erau ochii lui Tony Curtis; acești 
ochi o speriară. 

— Cine a spus că era moartă? 

Simţi cum inima începe să-i bată mai repede și se dădu un 
pas înapoi. 

— Ştii, cred că vreau să mă întorc acasă acum. 

— De ce? 

— Teme... Am de făcut teme. 

Se ridică și el în picioare și ajunse lângă ea aproape fără efort. 
Zâmbetul îi dispăru și fu înlocuit de o privire expectativă. 

— Ne mai vedem... la școală, îngăimă ea. 

Făcu un pas înapoi, uitându-se în dreapta și în stânga la 
copacii care acum i se păreau cu toţii la fel. De unde veniseră 
oare? Pe unde ar trebui să o ia? 

— Dar abia ai ajuns aici, Alice, îi răspunse el. 

Observă că ţinea ceva în palmă și de-abia când ridică mâna 
deasupra capului își dădu seama ce era. O piatră. 

Lovitura o făcu să îngenuncheze. Se chirci la pământ, fără 
vedere, cu membrele amorţite. Nu simţea nicio durere, doar o 
neîncredere oarbă în faptul că el o lovise. Începu să se târască, 
dar nu putu vedea încotro merge. Apoi, Elijah o apucă de glezne 
și o trase înapoi. Faţa i se hârjâi de pământ, în timp ce el o târa 
de picioare spre groapă. Încercă să se elibereze lovindu-l, 
încercă să ţipe, dar gura îi era plină de tină și bucățele de lemn. 
Când simţi că alunecă în groapă, reuși să se apuce de un puiet 
și să se ţină, picioarele atârnându-i în gol. 

— Dă-i drumul, Alice, rosti el. 

— Ridică-mă! Ridică-mă! 

— Am spus să-i dai drumul. 

Elijah luă o piatră și o lovi peste mână. 


a 

Fata ţipă și dădu drumul puietului, alunecând în groapă cu 
picioarele înainte și aterizând pe un pat de frunze moarte. 

— Alice... Alice... 

Ameţită de căzătură, Alice se uită la cer și văzu conturul 
capului lui, aplecat înainte, privind-o. 

— De ce faci asta? suspină ea. De ce? 

— Nu are nicio legătură cu tine. Vreau doar să văd cât 
durează. Şapte luni pentru o pisicuţă. Oare cât crezi că va dura 
la tine? 

— Nu poţi să-mi faci asta! 

— Pa, Alice. 

— Elijah! E/ijah! 

Scândurile de lemn alunecară peste deschizătura gropii, 
acoperind cercul de lumină. Ultima imagine a cerului dispăruse. 
„Nu e nimic real, gândi ea. Încearcă doar să mă sperie. Mă va 
lăsa aici pentru câteva minute și apoi se va întoarce și mă va 
scoate. Cu siguranţă, se va întoarce.” 

Apoi auzi o bufnitură peste capacul gropii. „Pietre. Așterne 
pietre peste capac.” 

Se ridică în picioare și încercă să se caţăre afară din groapă. 
Găsi o rădăcină uscată de iederă, care se sfărâmă într-o clipă în 
mâna ei. Se agăţă de perete, dar nu putu găsi un punct de 
susținere, nu izbuti nici măcar să se ridice câţiva centimetri fără 
a cădea din nou la pământ. Țipetele răsunară în întunecimea 
gropii. 

— Elijah! strigă ea. 

Singurul răspuns fu zgomotul înfundat al pietrelor care 
cădeau pe scândurile de lemn. 

Pensez le matin que vous n'irez peut-être pas jusqu'au soir, 

Et au soir que vous n'irez peut-être pas jusqu'au matin. 

e CAPITOLUL 1 


Nu uita în fiecare dimineaţă că poate nu vei mai fi la sfârșitul 
zilei, 
Și-n fiecare seară că poate nu vei mai fi dimineață. 


Inscripţie din Catacombele Parisului. 


Un șir de cranii o privea ameninţător parcă, din partea 
superioară a unui perete înțesat de femururi și tibii, atent 
așezate unele peste altele. Chiar dacă era iunie și știa că 
soarele strălucea pe străzile Parisului la aproape optsprezece 
metri și jumătate deasupra ei, doctoriţa Maura Isles simți fiori pe 
șira spinării în timp ce se plimba pe culoarele întunecate, cu 
pereţii aproape plini de jos până la tavan cu rămășițe omenești. 
Moartea îi era familiară, chiar intimă s-ar putea spune, și se 
confruntase de nenumărate ori cu ea pe masa de autopsie, dar 
era copleșită de amploarea acestei etalări, de numărul mare de 
oase acumulate în această reţea de tuneluri, pe sub orașul 
luminilor. Turul de un kilometru o purtă doar printr-o mică 
porţiune a catacombelor. Numeroase alte tuneluri laterale și 
încăperi pline de oase, cu gurile lor întunecate privindu-te parcă 
din spatele porţilor închise, nu erau disponibile vizitării de către 
turiști. Aici se aflau rămășițele a șase milioane de parizieni care 
simţiseră cândva soarele încălzindu-le faţa, fuseseră încercaţi de 
foame și de sete, iubiseră, își simţiseră inimile bătând cu putere 
în piept și aerul circulându-le în și afară din plămâni. Nu și-ar fi 
putut imagina vreodată că, într-o zi, oasele lor aveau să fie 
scoase din locul lor de odihnă din cimitir și mutate în acest 
osuar trist, în subteranele orașului. 

Și că aveau să fie expuse pentru a fi privite de o sumedenie 
de turiști. 

Cu un secol și jumătate în urmă, pentru a face loc influxului 
constant de morţi în cimitirele prea aglomerate ale Parisului, 
oasele fuseseră dezgropate și mutate în labirintul vast al 
vechilor cariere de calcar, situat la adâncime sub oraș. 
Muncitorii care se ocupaseră cu transferul osemintelor nu le 

aruncaseră neglijent în grămezi, ci își îndepliniseră sarcina 
macabră cu grijă și meticulozitate, așezându-le unele peste 
altele pentru a realiza forme bizare. Ca niște zidari pretenţioși, 
ei construiseră pereţi înalţi, decoraţi cu straturi alternante de 
cranii și oase lungi, transformând degradarea rămășițelor 
umane într-o declaraţie artistică. Mai adăugaseră și plăci 
inscripţionate cu citate sinistre, amintindu-le tuturor celor care 
treceau pe aceste culoare că Moartea nu iartă pe nimeni. 

Una dintre plăci îi atrase atenţia Maurei, care se desprinse de 
grupul de turiști pentru a o citi. Străduindu-se să traducă textul, 
cu ajutorul amintirilor vagi ale francezei studiate în liceu, auzi 
ecoul râsetelor de copii de-a lungul coridoarelor întunecate și 
accentul nazal al unui texan care mormăia spre soţia sa: 

— Îți vine să crezi că locul ăsta există cu adevărat, Sherry? Mi 
se face pielea de găină... 

Cuplul texan se îndepărtă, vocile lor pierzându-se treptat. 
Pentru un moment, Maura rămase singură în sală, respirând 
praful vechi de secole. Sub lumina slabă a tunelului, mucegaiul 
înflorise pe un grup de cranii, acoperindu-le cu o pojghiţă verde. 
O singură gaură de glonţ se zărea în fruntea unei tigve, ca un al 
treilea ochi. 

„Știu cum ai murit.” 

Răcoarea tunelului îi intrase în oase, însă Maura nu se mișcă, 
hotărâtă să traducă până la capăt inscripţia plăcii, să-și 
potolească teama, concentrându-se asupra acestui puzzle 
intelectual. „Haide, Maura. Trei ani de franceză la liceu și nu poți 
să înţelegi asta?” Devenise o provocare personală, toate 
gândurile morbide fiind uitate pentru moment. Apoi cuvintele 
începură să prindă noimă și simţi cum sângele îi îngheaţă în 
vene... 


Fericit cel ce mereu și-nfruntă ceasul mortii 
Și zi de zi pentru sfârșit se pregătește. 


Dintr-odată, își dădu seama că este singură. Nicio voce, niciun 
ecou al pașilor. Se întoarse și părăsi sala sumbră. Cum de 
rămăsese așa în urmă faţă de ceilalţi turiști? Era singură în acest 
tunel, singură cu morții. Mintea îi zbură la pene neașteptate de 
curent și rătăciri pe culoare într-un întuneric deplin. Auzise de 
muncitorii parizieni care, cu un secol în urmă, se rătăciseră prin 

catacombe și muriseră de foame. Grăbi pasul, sperând să-i 
ajungă din urmă pe ceilalţi, să se realăture companiei viilor. 
Simţea Moartea cum o împresoară și îi suflă în ceafă. Craniile 
păreau că o privesc cu ranchiună, un cor de șase milioane, ce o 
dojenea aspru pentru curiozitatea sa morbidă. 

„Am fost odată la fel de vii ca tine. Crezi că poţi să scapi de 
viitorul pe care-l vezi aici?” 

Când în sfârșit ieși din catacombe și păși în lumina soarelui pe 
Rue Rémy Dumoncel, trase adânc aer în piept. Pentru prima 
dată se bucură de zgomotul traficului, de mulțimea de trecători, 
ca și cum i se oferise o a doua șansă la viaţă. Culorile îi păreau 
mai vii, fețele mai prietenoase. „Ultima mea zi la Paris, gândi ea, 
și de-abia acum apreciez frumusețea acestui oraș.” Petrecuse 
mare parte din ultima săptămână în săli de ședințe, participând 
la Conferinţa Internaţională de Medicină Legală. Avusese prea 
puţin timp ca să admire orașul și chiar și excursiile programate 
de organizatorii conferinţei fuseseră legate de moarte și boală: 
muzeul medical, vechiul centru chirurgical. 

Catacombele. 

Dintre toate amintirile pe care le putea avea din Paris, ce 
ironie a sorții ca până și cea mai vie dintre toate să fie legată de 
rămășițe omenești! „Nu e deloc sănătos, reflectă ea pe terasa 
unei cafenele, savurând o ultimă ceașcă de espresso și o tartă 
cu căpșuni. În două zile mă voi întoarce în sala de autopsie, 
înconjurată de oţelul inoxidabil, departe de lumina soarelui. Voi 
respira doar aerul rece, filtrat de instalaţia de ventilaţie. Această 
zi va părea o amintire din paradis.” 

Petrecu ceva timp înregistrând aceste amintiri: mirosul 
cafelei, gustul produselor de patiserie bogate în unt, afaceriștii 
ferchezuiţi, cu telefoanele mobile lipite de ureche, nodurile 
complicate ale eșarfelor de la gâtul femeilor. Se îmbată pentru o 
clipă cu visul avut cu siguranţă de orice american care a vizitat 
vreodată Parisul: Ce-ar fi dacă ar pierde avionul? Să rămână pur 
și simplu aici, în această cafenea, în acest oraș splendid, pentru 
tot restul vieții? 

În final, se ridică de la masă și chemă un taxi către aeroport, 
în cele din urmă, renunţă la fantezie, la Paris, însă doar pentru 
că își promisese sieși că într-o zi avea să se întoarcă. Nu știa 
însă când cu exactitate. 

Zborul ei către casă fusese amânat cu trei ore. Trei ore pe 
care le-ar fi putut petrece plimbându-se de-a lungul Senei, se 
gândi ea stând îmbufnată în aeroportul Charles de Gaulle. Trei 
ore pe care le-ar fi petrecut rătăcind prin Marais sau vizitând Les 
Halles. In schimb, era blocată în acest aeroport atât de 
aglomerat încât nu găsea nici măcar un loc unde să se așeze. 
Când în sfârșit reuși să se îmbarce în avionul Air France, era 
deja obosită și destul de irascibilă. Un singur pahar de vin, servit 
odată cu mâncarea din timpul zborului, i-a fost de ajuns ca să 
alunece într-un somn adânc și fără vise. 

Se trezi doar atunci când aeronava începu coborârea spre 
Boston. O durea capul și lumina soarelui apunând îi venea în 
ochi. Durerea i se intensifică în timp ce aștepta la banda de 
bagaje, privind cum trece valiză după valiză, niciuna a ei. Mai 
mult, se transformă într-o luptă neobosită când, mai târziu, 
stătu la o coadă nesfârșită să depună o reclamaţie pentru 
bagajul pierdut. Când în sfârșit se urcă într-un taxi doar cu 
geanta de mână, se făcuse întuneric și nu-și mai dorea altceva 
decât o baie fierbinte și o doză zdravănă de Advil. Se cuibări pe 
bancheta din spate a taxiului și aţipi din nou. 

O frână bruscă a mașinii o trezi. 

— Ce se întâmplă aici? îl auzi pe șofer întrebând. 

Amorţită, privi cu ochii  încețoșați luminile albastre 
intermitente. De-abia după un timp își dădu seama la ce se uita. 
Işi dădu atunci seama că ajunseseră pe strada unde locuia și se 
ridică brusc, alarmată dintr-odată de ceea ce văzuse. Patru 
mașini de poliţie ale districtului Brookline erau parcate acolo, cu 
girofarurile ce parcă tăiau întunericul. 

— Se pare că e un fel de urgenţă, spuse șoferul. Asta-i strada 
dumneavoastră, nu-i așa? 

— Și aceea este chiar casa mea. La mijlocul străzii. 

— Acolo unde sunt toate mașinile de poliție? Nu cred c-o să 
ne lase să trecem. 

Ca pentru a-i confirma spusele, un poliţist se apropie și le făcu 
semn să părăsească zona. 

Şoferul de taxi scoase capul pe fereastră. 

— Am un pasager pe care trebuie să-l las aici. Doamna 
locuiește pe această stradă. 

— Îmi pare rău, prietene. Întreaga zonă e blocată. Maura se 
aplecă înainte și îi spuse șoferului: 

— Uite ce e, voi cobori chiar aici. 

li întinse banii pentru cursă, își luă bagajul de mână și se dădu 
jos din taxi. Cu doar câteva minute înainte se simţise amorțită și 
greoaie; acum, noaptea caldă de iunie părea încărcată de 
tensiune. Înainta pe trotuar, devenind din ce în ce mai neliniștită 
pe măsură ce se apropia de adunătura de curioși și de mașinile 
de poliţie parcate în faţa imobilului ei. Se întâmplase oare ceva 
cu vreunul dintre vecini? Nenumărate posibilităţi teribile îi 
trecură fugar prin minte: sinucidere, crimă... Se gândi la domnul 
Telushkin, inginerul  cibernetician  holtei care locuia în 
apartamentul de alături. Oare nu păruse un pic melancolic 
ultima oară când îl văzuse? Se gândi de asemenea la Lily și 
Susan, vecinele ei de vizavi, două avocate lesbiene al căror 
activism în susţinerea drepturilor homosexualilor le adusese în 
atenţia publicului ca ţinte de primă importanţă. Apoi le zări pe 
Lily și Susan stând la marginea mulțimii, amândouă tefere, și 
grija sa trecu rapid înapoi la domnul Telushkin, pe care nu-l 
văzuse printre gură-cască. 

Lily își întoarse privirea și o remarcă pe Maura apropiindu-se. 
Nu-i făcu cu mâna, ci doar se holbă la ea, fără cuvinte, și o 
înghionti pe Susan. Aceasta se răsuci, se uită la Maura și rămase 
cu gura căscată. Deja și alți vecini se întorceau să o privească, 
cu toții având uluirea zugrăvită pe chip. 

„De ce se uită la mine? se întrebă Maura. Ce-am făcut?” 

— Doamnă doctor Isles? o interogă un poliţist de patrulă 
holbându-se la ea. Sunteţi... sunteţi chiar dumneavoastră, nu-i 
așa? continuă el. 

„Ei bine, asta chiar e o întrebare stupidă”, gândi ea. 

— Aceea este casa mea, chiar acolo. Ce se întâmplă, domnule 
polițist? 

Polițistul respiră adânc, zgomotos. 

— Aăâă... cred că ar fi mai bine să veniţi cu mine. 

O luă de braţ și o conduse prin mulţime. Vecinii îi făcură loc să 
treacă, aproape solemni, ca și cum ar fi fost un prizonier 
condamnat la moarte. Tăcerea lor era stranie; singurul sunet ce 
se auzea erau transmisiunile de pe frecvența poliției. Ajunseră la 
bariera de bandă galbenă, prinsă de țăruși, unii dintre aceștia 
înfipţi în curtea din față a domnului Telushkin. „Este foarte 
mândru de gazonul său și nu-i va plăcea asta”, îi trecu imediat 
prin minte. Polițistul ridică banda galbenă și Maura se strecură 

pe sub ea, trecând prin ceea ce își dădea seama de-abia acum a 
fi scena unei crime. 

Ştia că era așa pentru că zărise o figură familiară stând exact 
în mijloc. Chiar și din cealaltă parte a gazonului, Maura putu să o 
recunoască pe Jane Rizzoli, detectiv la Omucideri, însărcinată în 
opt luni deja, micuța Rizzoli arăta ca o pară coaptă într-un 
costum cu pantaloni. Prezenţa ei era încă un detaliu tulburător. 
Ce căuta un detectiv din Boston aici, în Brookline, în afara 
jurisdicției sale? Rizzoli nu o văzuse pe Maura apropiindu-se; 
privirea ei era fixată pe o mașină parcată aproape de trotuar, în 
faţa casei domnului Telushkin. Detectivul scutura din cap, vizibil 
supărată, buclele ei negre sărind încolo și-ncoace în 
neorânduiala lor obișnuită. 

Primul care o observă fu detectivul Barry Frost, partenerul lui 
Rizzoli. El îi aruncă o uitătură scurtă, întoarse capul și apoi o 
privi din nou, întorcându-se brusc cu fața palidă și rămânând cu 
privirea fixată spre ea. Fără a scoate un cuvânt, o trase de mână 
pe partenera sa. 

Rizzoli rămase pur și simplu încremenită, lucirile albastre 
intermitente ale mașinilor de poliţie luminându-i chipul pe care 
se putea vedea o expresie de neîncredere. Începu să meargă, 
parcă în transă, spre Maura. 

— Doctore, spuse Rizzoli încet, ești chiar tu? 

— Cine altcineva ar putea fi? De ce toată lumea continuă să 
mă întrebe același lucru? De ce mă priviţi cu toţii de parcă aș fi 
o fantomă? 

— Pentru că... și Rizzoli se opri. Clătină din cap, scuturând 
buclele dezordonate. Dumnezeule, chiar am crezut pentru un 
moment că ești o fantomă. 

— Poftim? 

Rizzoli se întoarse și strigă: 

— Părinte Brophy! 

Maura nu-l zărise pe preot stând stingher la margine. Acum, 
el apăru din întuneric, cu gulerul alb strălucind în jurul gâtului. 
Chipul său, de obicei plăcut, arăta acum trist, cu o expresie 
transfigurată. „De ce este Daniel aici?” Preoţii nu erau chemaţi 
de obicei la locul crimei decât dacă familia victimei avea nevoie 
de consiliere. Vecinul ei, domnul Telushkin, nu era catolic, ci 
evreu. Nu ar fi avut niciun motiv să solicite un preot. 

— Te rog frumos să o conduci în casă, părinte, i se adresă 
Rizzoli. 

— Îmi spune și mie cineva ce se întâmplă aici? întrebă Maura. 

— Mergi înăuntru, doctore. Te rog. Îţi vom explica mai târziu. 

Maura simţi mâna lui Brophy alunecând în jurul taliei ei, 
strângerea lui fermă făcând-o să înțeleagă că nu era momentul 
potrivit pentru a se opune. Că trebuia pur și simplu să asculte 
rugămintea detectivului. Îi permise să o conducă până în faţa 
ușii și simţi fiorul puternic provocat de atingerea dintre ei doi, 
căldura corpului lui lipit de al ei. Prezenţa lui o făcu să-și simtă 
mâinile moi și neîndemânatice pe când încerca să vâre cheia în 
yala ușii de la intrare. Chiar dacă erau prieteni de luni întregi, 
nu-l invitase niciodată înainte pe Daniel Brophy la ea în casă și 
reacţia sa de acum îi reamintea de ce menţinuse cu mare grijă 
distanţa dintre ei. Pășiră înăuntru, în camera de zi, unde lumina 
era deja aprinsă, setată printr-un comutator automat. Se opri un 
moment în dreptul canapelei, neștiind ce să facă. 

Părintele Brophy fu cel care luă iniţiativa. 

— la loc, îi spuse el arătându-i canapeaua. O să-ţi aduc ceva 
de băut. 

— Eşti musafir în casa mea. Ar trebui ca eu să-ți ofer ceva de 
băut, îi răspunse ea. 

— Nu în aceste împrejurări. 

— Nici măcar nu știu care sunt împrejurările. 

— Detectivul Rizzoli te va lămuri. 

Părăsi camera și se întoarse cu un pahar de apă - nu neapărat 
alegerea ei ideală în acel moment, însă nu i se părea potrivit să-i 
ceară unui preot să-i aducă sticla de votcă. Sorbi încet din 
pahar, simțindu-se stânjenită de privirea lui. Părintele se așeză 
într-un fotoliu în faţa ei, continuând să o fixeze de parcă i-ar fi 
fost teamă ca va dispărea. 

În sfârșit, îi auzi pe Rizzoli și Frost intrând în casă și 
murmurând în hol cu o a treia persoană, o voce pe care Maura 
nu o recunoscu. „Secrete, se gândi ea. De ce toată lumea are 
secrete faţă de mine? Ce anume nu vor ca eu să știu?” 

Ridică privirea când cei doi detectivi intrară în camera de zi. 
Împreună cu ei mai era un bărbat care se recomandă ca 
detectivul Eckert, de la Poliţia din Brookline, un nume pe care 
avea să-l uite cu siguranţă în următoarele cinci minute. Atenţia 

ei rămase întru totul concentrată asupra lui Rizzoli, cu care mai 
colaborase înainte, o femeie pe care o plăcea și o respecta. 

Detectivii se așezară pe scaune, Rizzoli și Frost în fața Maurei, 
dincolo de măsuța de cafea. Se simţi copleșită, patru la unu, toți 
cu privirile aţintite asupra ei. Frost își scoase carnețelul și un 
pix. „De ce ia notițe? De ce totul seamănă cu începutul unui 
interogatoriu?” 

— Ce mai faci, doctore? deschise Rizzoli discuţia, cu vocea 
caldă și preocupată. 

Maura râse la această întrebare banală. 

— M-aș simţi mult mai bine dacă aș ști ce se întâmplă. 

— Pot să te întreb unde ai fost în seara aceasta? 

— Tocmai m-am întors de la aeroport. 

— De ce ai fost la aeroport? 

— Am venit de la Paris cu avionul. De la aeroportul Charles de 
Gaulle. A fost un zbor lung și nu am starea potrivită pentru 
întrebări de duzină. 

— Cât timp ai stat la Paris? 

— O săptămână. Am plecat de miercurea trecută. 

Maurei îi trecu prin minte că simte o vagă notă de acuzare în 
întrebările bruște ale lui Rizzoli, și iritarea ei începea deja să se 
transforme în enervare. 

— Dacă nu mă credeţi, o puteţi întreba pe Louise, secretara 
mea. Ea este cea care mi-a făcut rezervarea zborului. Am fost 
plecată la o reuniune... 

— ... la Conferinţa Internaţională de Medicină Legală. Este 
corect? 

Maura rămase uimită. 

— Știţi deja? 

— Louise ne-a spus. 

„S-au interesat despre mine. Chiar înainte să ajung acasă, ei 
au vorbit cu secretara mea.” 

— Ne-a zis că avionul tău trebuia să aterizeze la ora cinci 
după-amiaza pe aeroportul Logan, spuse Rizzoli. Acum este 
aproape zece noaptea. Unde ai fost? 

— Am decolat târziu de pe Charles de Gaulle. Ceva legat de 
verificări suplimentare de securitate. Companiile aeriene sunt 
atât de paranoice, încât am fost norocoși că am reușit să plecăm 
doar cu trei ore întârziere. 

— Deci plecarea ta a fost cu trei ore mai târziu. 

— Doar ce am spus același lucru. 

— La ce oră ai aterizat? 

— Nu știu. Pe la opt și jumătate. 

— Și ţi-a luat o oră și jumătate să ajungi de la aeroportul 
Logan acasă? 

— Bagajul meu s-a pierdut. A trebuit să depun o reclamaţie la 
Air France. Maura se opri, ajungând brusc la limita răbdării. La 
naiba, despre ce este vorba? Înainte de a mai răspunde la 
vreuna dintre întrebările voastre, am dreptul să știu. Mă acuzaţi 
de ceva? 

— Nu, doctore. Nu te acuzăm de nimic. Încercăm doar să 
stabilim limitele de timp. 

— Limitele de timp pentru ce? 

— Aţi primit vreo ameninţare, doamnă doctor Isles? interveni 
Frost. 

Maura se uită la el uluită. 

— Poftim? 

— Cunoașteţi pe cineva care ar avea vreun motiv să vă 
dorească răul? 

— Nu. 

— Sunteţi sigură? 

Maura râse cu frustrare. 

— Ei bine, este cineva vreodată sigur? 

— Trebuie să fi avut câteva cazuri la tribunal în care mărturia 
ta să fi supărat pe cineva, spuse Rizzoli. 

— Doar dacă îi deranjează adevărul. 

— Cu siguranță ţi-ai făcut dușmani în sala de judecată. 
Infractori pe care să-i fi băgat la închisoare. 

— Sunt sigură că și tu, Jane, ai câţiva. Doar pentru că îţi faci 
meseria. 

— Ai primit vreo ameninţare clară? Scrisori sau apeluri 
telefonice? 

— Numărul meu de telefon nu este public. Și Louise nu dă 
niciodată adresa mea. 

— Dar ce poţi spune despre scrisorile primite la biroul de 
medicină legală? 

— Au mai fost unele scrisori ciudate, când și când. Cu toții 
primim așa ceva. 

— Ciudate? 

— Oameni care scriu despre extratereștri sau conspirații. Sau 
ne acuză pe noi că încercăm să ascundem adevărul despre o 
autopsie. Pur și simplu punem acele scrisori în dosarul 
excentricilor. Atunci când este vorba de o ameninţare directă, le 
transmitem imediat poliţiei. 

Maura îl văzu pe Frost notând în carneţel și se întrebă ce 
putea să scrie. Deja se enervase și voia să se întindă peste 
măsuţa de cafea și să-i smulgă carneţelul din mână. 

— Doctore, spuse Rizzoli încet, ai vreo soră? 

Întrebarea aceasta neașteptată o luă prin surprindere pe 
Maura care, holbându-se la Rizzoli, își uită brusc iritarea. 

— Poftim? 

— Ai vreo soră? 

— De ce mă întrebi asta? 

— Am doar nevoie să știu. 

Maura trase aer adânc în piept. 

— Nu, nu am o soră. Și știi și tu că am fost adoptată. Când 
naiba o să-mi spuneţi și mie despre ce e vorba? 

Rizzoli și Frost se uitară unul la celălalt. Frost închise 
carneţelul. 

— Păi, cred că e timpul să-i arătăm. 

e 

Rizzoli conduse grupul spre ușa de la intrare. Maura păşi 
afară, în noaptea caldă de vară, luminată ca la carnaval de 
girofarurile maşinilor de poliție. Corpul ei încă funcționa după 
fusul orar al Parisului, unde acum era ora patru dimineaţa, și 
vedea totul printr-o negură de oboseală, noaptea părându-i-se 
ireală, ca un vis urât. În momentul în care ieși din casă, toate 
fetele se întoarseră spre ea. Își văzu vecinii adunaţi pe stradă, 
privind-o de dincolo de banda protectoare. Ca medic legist, era 
obișnuită să fie în centrul atenţiei publice, fiecare mișcare a sa 
fiind urmărită de poliție și media, însă în seara aceasta atenția 
era cumva diferită. Mult mai sâcâitoare, aproape înfricoșătoare. 
Era bucuroasă că Rizzoli și Frost o încadrau, parcă protejând-o 
de ochii curioși, în timp ce se deplasau pe trotuar, spre un Ford 
Taurus de culoare închisă, parcat în curba din fața casei 
domnului Telushkin. 

Maura nu recunoscu mașina, însă îl recunoscu pe bărbatul 
bărbos de lângă ea, cu mâinile groase acoperite de mănuși de 
latex. Era doctorul Abe Bristol, colegul ei de la biroul de 

medicină legală. Abe era un om cu apetit copios și talia sa îi 
reflecta dragostea pentru mâncăruri  îmbelșugate, burta 
revărsându-i-se în exces peste centură. Se holbă la Maura și 
spuse: 

— Dumnezeule, este neobișnuit! M-ai fi putut păcăli și pe 
mine. Se apropie de mașină. Sper că ești pregătită pentru asta, 
Maura. 

„Pregătită pentru ce?” 

Se uită spre Taurusul parcat. La luminata licăririlor 
intermitente văzu silueta unei persoane aplecate peste volan. 
Parbrizul era plin de stropi întunecaţi la culoare. „Sânge.” 

Rizzoli își îndreptă lanterna spre ușa pasagerului. La început, 
Maura nu înțelese ce trebuia să vadă; atenţia sa era încă 
îndreptată spre stropii de sânge de pe geam și la pasagerul de 
pe locul șoferului, acoperit de umbră. Apoi observă unde pica 
lumina lanternei Maglite a detectivului Rizzoli. Puțin mai jos de 
mânerul ușii, trei zgărieturi paralele erau săpate adânc în 
portiera mașinii. 

— Ca o urmă de gheară, spuse Rizzoli, curbându-și degetele 
de parcă ar fi vrut să măsoare zgârietura. 

Maura se holbă la semne. „Nu ca o simplă gheară, se gândi 
ea, simțind un fior pe șira spinării. Ci ca gheara unei păsări de 
pradă.” 

— Vino să vezi partea șoferului, o chemă Rizzoli. 

Maura nu puse nicio întrebare și o urmă pe detectivă în 
stânga Taurusului. 

— Număr de înmatriculare de Massachusetts, preciză Rizzoli, 
luminând cu lanterna botul vehiculului, dar era numai un detaliu 
menţionat în trecere. 

Ajunse aproape de ușa șoferului unde se opri și o privi pe 
Maura. 

— lată ce ne-a zguduit pe toți, spuse ea și ridică lumina 
lanternei spre mașină. 

Raza pică direct pe chipul femeii, care rămăsese cu privirea 
fixată spre fereastră. Obrazul drept era lipit de volan, ochii larg 
deschiși. 

Maura nu putu să vorbească. Se uită la pielea ca de fildeș, 
părul negru, buzele pline, ușor întredeschise, parcă de 
surprindere. Se dădu înapoi, simțind că picioarele n-o mai 
ascultă și avu sentimentul ametţitor că plutește departe, corpul 

ei nemaifiind ancorat de pământ. Cineva o prinse de braţ, 
sprijinind-o. Era părintele Brophy, care stătea chiar lângă ea. 
Nici măcar nu observase că era și el acolo. 

Acum înţelegea de ce toată lumea fusese atât de șocată de 
venirea ei. Se holbă la corpul neînsufleţit din mașină, la faţa 
luminată de lanterna lui Rizzoli. 

„Sunt eu. Acea femeie sunt eu.” 

e CAPITOLUL 2 


Stătea pe canapea și sorbea votcă cu apă tonică, cuburile de 
gheață zăngănind în pahar. La naiba cu apa! Un șoc ca acesta 
cerea un tratament mai sănătos, iar părintele Brophy fusese 
destul de înțelegător să-i pregătească o băutură tare pe care i-o 
înmânase fără niciun comentariu. Nu ţi se întâmplă în fiecare zi 
să te vezi pe tine însuţi mort. Și nu ţi se întâmplă în fiecare zi să 
ajungi într-un loc al crimei și să-ţi întâlnești alter ego-ul 
neînsufleţit. 

— E doar o coincidenţă, șopti ea. Femeia arată ca mine, doar 
atât. O mulţime de alte femei au părul negru. Și chipul ei - cum 
poţi vedea clar chipul ei acolo, în mașină? 

— Nu știu ce să spun, doctore, răspunse Rizzoli. Asemănarea 
este într-adevăr înfricoșătoare. 

Se afundă într-un fotoliu, gemând ușor în timp ce își cuibărea 
în pernele moi forma plină de femeie însărcinată. „Biata Rizzoli, 
gândi Maura. Femeile însărcinate în opt luni nu ar trebui să fie 
prezente la investigaţii criminalistice.” 

— Părul îi stă altfel, observă Maura. 

— E doar puţin mai lung, doar atât. 

— Eu am breton. Ea nu are. 

— Nu ţi se pare că asta este un detaliu cam superficial? Uită- 
te la fața ei. Ar putea să-ţi fie soră. 

— Așteaptă să o vedem la lumină mai puternică. Poate că nu 
va mai arăta defel ca mine. 

— Asemănarea există, Maura, interveni și părintele Brophy. 
Cu toţii am văzut-o. Arată identic cu tine. 

— În plus, se află într-o mașină în zona unde locuiești tu, 
adăugă Rizzoli. Parcată practic în faţa casei tale. Și mai avea și 
asta pe bancheta din spate. 

Rizzoli ridică o pungă de probe. Prin plasticul transparent, 
Maura putu vedea un articol decupat din The Boston Globe. 
Titlul era destul de mare pentru a-l citi chiar și de dincolo de 
măsuța de cafea. 


COPILUL RAWLINS ERA AGRESAT SISTEMATIC, DUPĂ MĂRTURIA 
MEDICULUI LEGIST. 

— Este fotografiata, doctore, spuse Rizzoli. Legenda explică: 
„Medicul legist, doctorul Maura Isles, părăsește sala de judecată 
după depunerea mărturiei în cazul Rawlins”. Se uită la Maura. 
Victima avea asta în mașină. 

Maura scutură din cap. 


— De ce? 

— Și noi ne întrebăm același lucru. 

— Cazul Rawlins - asta s-a întâmplat acum vreo două 
săptămâni. 

— Îți amintești s-o fi văzut pe această femeie în sala de 
judecată? 


— Nu. N-am mai văzut-o înainte. 

— Dar ea cu siguranţă te-a mai văzut. Cel puţin în ziar. Și apoi 
a apărut aici. Te căuta? Te urmărea? 

Maura se holbă la băutura din mână. Votca o ameţise. „Cu 
mai puţin de douăzeci și patru de ore în urmă, se gândi ea, mă 
plimbam pe străzile Parisului, bucurându-mă de soare, savurând 
aromele cafenelelor de cartier. Cum de am reușit să ajung în 
coșmarul ăsta?” 

— Deţii vreo armă de foc, doctore? vru să știe Rizzoli. 

Maura se încordă. 

— Ce fel de întrebare este asta? 

— Nu, nu te acuz de nimic. Doar mă întrebam dacă poţi să te 
aperi în vreun fel. 

— Nu posed o armă. Am văzut vătămările pe care le poate 
face corpului uman și nu vreau să am așa ceva în casa mea. 

— E în regulă. Doar am întrebat. 

Maura mai luă o gură de votcă, de parcă avea nevoie de ceva 
curaj lichid înainte de a pune următoarea întrebare: 

— Ce știți despre victimă? 

Frost își scoase carnețelul, căutând printre pagini ca un 
funcţionar pedant. Din foarte multe puncte de vedere, Barry 
Frost îi amintea Maurei de un birocrat prea atent, cu pixul 
oricând la îndemână. 

— Conform permisului de conducere din poșetă, numele ei 
este Anna Jessop, patruzeci de ani, cu domiciliul în Brighton. 
Talonul mașinii este pe același nume. 

Maura tresări. 

— Dar asta e doar la câţiva kilometri de aici. 

— Locuia într-un bloc. Vecinii nu par să știe prea multe despre 
ea. Încă încercăm să o găsim pe proprietară pentru a intra în 
apartament. 

— Numele de Jessop îţi spune ceva? o întrebă Rizzoli. 

Scutură din cap a negare. 

— Nu știu pe nimeni cu numele ăsta. 

— Cunoști pe cineva în Maine? 

— De ce te interesează? 

— Am găsit o amendă de viteză în poșeta ei. Se pare că a fost 
oprită de poliție acum două zile, când conducea spre sud pe 
centura Maine. 

— Nu cunosc pe nimeni în Maine. Maura respiră adânc și 
întrebă: Cine a găsit-o? 

— Vecinul tău, domnul Telushkin, a telefonat, răspunse 
Rizzoli. Își plimba câinele când a observat Taurusul parcat lângă 
trotuar. 

— La ce oră era asta? 

— Pe la opt seara. 

„Corect”, gândi Maura. Domnul Telushkin își plimba câinele în 
fiecare seară la aceeași oră, cu precizie de ceas. Inginerii sunt 
așa, preciși și previzibili. Însă în seara aceasta el întâlnise 
neprevăzutul. 

— N-a auzit nimic? întrebă Maura. 

— A spus că a auzit ceva asemănător unui pocnet de tobă de 
eșapament, poate cu zece minute înainte de asta. Insă nimeni 
n-a văzut ce s-a întâmplat. După ce a găsit Taurusul, a sunat la 
poliţie. A raportat că cineva tocmai îi împușcase vecina, pe 
doctorița Isles. Poliţia din Brookline a venit prima, împreună cu 
detectivul Eckert aici prezent. Eu și Frost am ajuns în jur de ora 
nouă. 

— De ce? rosti Maura, punând în sfârșit întrebarea care-i 
stătea pe buze de când o văzuse pe Rizzoli pe gazonul din faţa 
casei ei. De ce ești în Brookline? Nu este jurisdicţia ta. 

Rizzoli îi aruncă o privire detectivului Eckert. 

— Ştii, noi am avut doar un caz de crimă anul trecut în 
Brookline, răspunse acesta, puţin timid. Ne-am gândit că, în 
aceste împrejurări, ar fi mai bine să-i chemăm pe cei din Boston. 

Da, era logic, își dădu Maura seama. Brookline era cam cât un 
cartier liniștit din Boston. Anul trecut, Poliţia din Boston 

investigase șaizeci de cazuri de crimă. Practica te învaţă, și în 
cazul crimelor, ca în orice altceva. 

— Am fi venit oricum, spuse Rizzoli. După ce am aflat cine era 
victima. Cine credeam că este victima. Făcu o pauză. Trebuie să 
recunosc că nu m-am gândit nicio clipă că nu ai fi tu. Am privit 
victima o singură dată și am presupus... 

— Cu toţii am făcut la fel, completă Frost. 

Urmă un scurt moment de tăcere. 

— Știam că trebuia să te întorci de la Paris în seara asta, 
continuă Rizzoli. E ceea ce ne-a spus secretara ta. Singurul lucru 
de neînțeles era mașina. De ce te-ai fi aflat într-o mașină 
înregistrată pe numele altei femei? 

Maura sorbi și ultimul rest de votcă și puse paharul pe măsuta 
de cafea. Doar un singur pahar era de ajuns în seara aceasta. 
Deja își simțea membrele amorţite și îi era greu să se 
concentreze. Camera o vedea în ceață, lumina lămpilor 
învăluind totul într-o strălucire caldă. „Nimic din toate acestea 
nu este real, își spuse sieși. Sunt adormită în avion, undeva 
deasupra Atlanticului, și, când mă voi trezi, voi vedea că avionul 
a aterizat. Și nimic din toate acestea nu s-a întâmplat.” 

— Nu știm încă nimic despre Anna Jessop, îi întrerupse Rizzoli 
șirul gândurilor. Tot ce știm - ceea ce am văzut cu toţii cu 
propriii ochi - e că oricine ar fi ea, este un avertisment pentru 
tine, doctore. Poate că părul ei este puțin mai lung, poate că 
sunt ceva diferenţe pe ici, pe colo. Important este că am picat în 
capcană. Noi toţi. Și noi te cunoaștem. Făcu o pauză și continuă: 
Îți dai seama la ce mă refer, nu-i așa? 

Da, Maura își dădea seama, dar nu voia să o recunoască. 
Stătea doar și fixa cu privirea paharul de pe măsuţa de cafea... 
și cuburile de gheaţă ce se topeau. 

— Dacă noi ne-am lăsat păcăliţi, oricine ar fi făcut la fel, 
continuă Rizzoli. Inclusiv cel care i-a tras un glonţ în cap, oricine 
ar fi el. Era aproape opt seara când vecinul tău a auzit pocnetul. 
Se înnoptase deja. Și ea era acolo, stând într-o mașină parcată 
la câţiva metri de intrarea casei tale. Oricine ar fi văzut-o în 
acea mașină ar fi presupus că ești tu. 

— Crezi că ţinta am fost eu, spuse Maura. 

— Ar avea sens, nu crezi? 

Maura scutură din cap. 

— Nimic din toate acestea nu are logică. 

— Ai o meserie publică. Depui mărturie în cazuri de crimă. 
Apari în ziare. Eşti Regina Morților. 

— Nu-mi spune așa. 

— Este numele pe care ţi l-au dat toți polițiștii. Așa te 
numește până și presa. Ştiai asta, nu-i așa? 

— Nu înseamnă că-mi și place această poreclă. De fapt, nici 
măcar nu o suport. 

— Dar înseamnă că ai fost remarcată. Nu numai datorită 
meseriei tale, ci și pentru aspectul tău fizic. Știi că atragi atenţia 
bărbaţilor, nu-i așa? Ar trebui să fii oarbă ca să nu îţi dai seama. 
O femeie atrăgătoare este întotdeauna remarcată. N-am 
dreptate, Frost? 

Frost tresări; nu se aștepta, cu siguranţă, să fie băgat în 
discuţie și obrajii i se înroșiră. Bietul Frost, care roșea atât de 
ușor. 

— E doar natura umană, admise el. 

Maura se uită la părintele Brophy, care nu-i întoarse privirea. 
Se întrebă dacă și el, de asemenea, se supunea legilor atracției. 
Ar fi vrut să creadă asta; își dorea să creadă că Daniel nu era 
imun la aceleași gânduri care îi trecuseră și ei prin minte. 

— O femeie atrăgătoare în atenţia publică, zise Rizzoli. Este 
urmărită, atacată în fața propriei case. S-a mai întâmplat și 
înainte. Care era numele actriței din L.A.? Cea care a fost 
ucisă... 

— Rebecca Schaefer, răspunse Frost. 

— Exact. Și-apoi, mai avem și cazul lui Lori Hwang aici, la noi. 
ȚI-o amintești, doctore? 

Da, Maura și-o amintea, pentru că ea fusese cea care-i făcuse 
autopsia crainicei de la Canalul Șase. Lori Hwang lucra în 
televiziune de doar un an când fusese împușcată mortal în faţa 
clădirii studioului. Nu știuse că era urmărită. Asasinul o văzuse 
la televizor și îi trimisese câteva scrisori de admiraţie. Apoi, într- 
o zi, o așteptase în faţa ușilor studioului. Când Lori ieșise din 
clădire și se îndreptase spre mașina ei, fanul o împușcase în 
cap. 

— Acesta este riscul unei vieți în atenţia publicului, spuse 
Rizzoli. Nu știi niciodată cine te urmăreşte din spatele ecranelor 
de televizor. Nu știi niciodată cine e în mașina care rulează 
lângă tine când te întorci acasă de la muncă noaptea. Nu e ceva 
la care să ne gândim - că cineva ne-ar putea urmări, că ar putea 

avea fantezii cu noi. Rizzoli făcu o pauză și apoi spuse încet: Am 
trecut prin asta. Știu ce înseamnă să fii obiectul obsesiei cuiva. 
Nici măcar nu sunt atât de arătoasă, dar mi s-a întâmplat chiar 
și mie. 

Își ridică mâinile, dezvăluind cicatricele din palme. Amintirile 
permanente ale luptei ei cu un bărbat care aproape că îi luase 
viața de două ori. Un bărbat care încă trăia, chiar dacă prins 
într-un corp paralizat pentru tot restul vieții. 

— De aceea te-am întrebat dacă ai primit vreo scrisoare 
ciudată, continuă Rizzoli. Mă gândeam la ea, la Lori Hwang. 

— Asasinul ei a fost arestat, interveni părintele Brophy. 

— Da. 

— Deci nu sugerezi că ar fi vorba despre același bărbat. 

— Nu, eu doar arăt asemănările între aceste două cazuri. O 
singură plagă împușcată la cap. Femei cu meserii publice. Fără 
să vrei, te duce cu gândul la asta. 

Rizzoli se chinui să se ridice în picioare. Îi luă ceva efort să se 
desprindă din fotoliu. Frost se grăbi s-o ajute, dar ea îl ignoră. 
Chiar dacă sarcina era înaintată, Rizzoli nu era genul de 
persoană care să ceară ajutorul. işi săltă poșeta peste umăr și 
se uită cercetător la Maura. 

— Vrei să petreci noaptea asta în altă parte? 

— Aceasta este casa mea. De ce aș merge altundeva? 

— Întrebam și eu. Presupun că nu e nevoie să-ţi mai spun să 
încui bine toate ușile. 

— Întotdeauna fac asta. 

Rizzoli se uită la Eckert. 

— Poliţia din Brookline poate supraveghea casa? 

Detectivul încuviinţă din cap. 

— Mă voi asigura că o mașină de poliţie va patrula pe aici la 
intervale dese. 

— Rămân datoare, spuse Maura. Vă mulţumesc. 

Maura îi însoţi pe cei trei detectivi până la ușa de la intrare și 
îi urmări cu privirea până la mașini. Era deja trecut de miezul 
nopţii. Afară, strada își recăpătase aerul liniștit pe care-l 
cunoștea prea bine. Mașinile poliţiei din Brookline plecaseră; 
Taurusul fusese deja remorcat la laboratorul criminalistic. 
„Dimineaţă, gândi ea, mă voi trezi și-mi voi spune că mi-am 
imaginat totul.” 

Se întoarse și dădu nas în nas cu părintele Brophy, care încă 
mai era în hol. Nu se simţise niciodată atât de stânjenită în 
prezența lui ca acum, când erau amândoi singuri la ea acasă. Cu 
siguranță că amândurora le treceau acum prin minte mii de 
posibilităţi. „Sau doar prin mintea mea? Noaptea târziu, singur, 
în patul tău, oare te gândești vreodată la mine, Daniel? Așa cum 
mă gândesc eu la tine?” 

— Te simţi în siguranţă de una singură? o întrebă el. 

— Voi fi bine. 

„ȘI care ar fi alternativa? Să petreci noaptea cu mine? Asta 
îmi oferi?” 

El se întoarse spre ușă. 

— Cine te-a chemat aici, Daniel? se interesă ea. Cum de-ai 
aflat? 

Preotul o privi lung. 

— M-a chemat detectivul Rizzoli. Ea mi-a zis că... și făcu o 
pauză. Ştii, primesc mereu astfel de apeluri de la poliție. O 
moarte în familie, cineva care are nevoie de un preot. Răspund 
întotdeauna. Dar de această dată... și se opri iar. Inchide ușile 
bine, Maura, îi spuse. Nu vreau să mai trec vreodată printr-o 
noapte ca asta. 

ÎI privi cum se îndepărtează de casă și se urcă în mașină. Nu 
porni imediat motorul; doar stătu și aşteptă să se încredinţeze 
că ea era în siguranţă înăuntru. 

Maura închise ușa și o încuie. 

Prin fereastra din camera de zi, îl privi pe Daniel plecând cu 
mașina. Pentru un moment, se uită fix la trotuarul gol, simţindu- 
se brusc parcă abandonată. Dorindu-și, doar pentru o clipă, să-l 
cheme înapoi. Și ce s-ar fi întâmplat după aceea? Ce și-ar fi dorit 
să se petreacă între ei doi? „Unele tentaţii, își spuse, este bine 
să fie ţinute departe.” Mai cercetă încă o dată strada întunecată, 
apoi se îndepărtă de fereastră, conștientă că lumina din camera 
de zi îi reflecta silueta afară. Trase draperiile și merse din 
cameră în cameră, verificând încuietorile și ferestrele. Intr-o 
noapte caldă de iunie ca aceasta, în mod normal, ar fi ţinut 
fereastra de la dormitor deschisă. De data aceasta însă, lăsă 
ferestrele închise și dădu drumul la aerul condiționat. 

Dis-de-dimineaţă se trezi tremurând din cauza aerului rece 
provenit de la instalaţia de ventilaţie. Visase că era la Paris. Că 
se plimba sub un cer senin pe lângă buchete de trandafiri și crini 

înfloriţi și, pentru un moment, nu-și aminti unde se afla. Își dădu 
într-un târziu seama că nu mai era la Paris, ci în propriul pat. Și 
se mai întâmplase și ceva teribil. 

Era doar cinci dimineaţa, și totuși se simțea complet odihnită. 
„Este ora unsprezece la Paris, se gândi ea. Soarele strălucește 
pe cer și, dacă aș fi acolo acum, deja aș fi băut și a doua ceașcă 
de cafea.” Era conștientă de faptul că schimbarea de fus orar o 
va afecta mai târziu în timpul zilei, că această energie din zori 
se va risipi pe la amiază, dar nu mai putea să mai doarmă. 

Se ridică și se îmbrăcă. 

Strada din faţa casei sale arăta ca de obicei. Primele semne 
ale dimineţii luminau cerul. Observă luminile aprinzându-se în 
casa domnului Telushkin. Era un matinal, plecând de obicei la 
serviciu cu o oră înaintea ei, însă de data aceasta ea fusese 
prima care se trezise și își văzuse cartierul cu ochi proaspeți. 
Stropitorile automate porniră vizavi, împrăștiind cercuri de apă 
peste gazon. Băiatul care împărțea ziarele trecu pe bicicletă, cu 
șapca de baseball pusă invers pe cap, și auzi sunetul înfundat al 
ziarului The Boston Globe ce ateriză pe veranda din faţa casei. 
Totul părea la fel, se gândi ea, însă nu era așa. Moartea le 
făcuse o vizită în cartier și toţi cei care locuiau acolo aveau să-și 
amintească despre asta. Aveau să privească pe fereastră, la 
curbă, unde fusese parcat Taurusul, să se înfioare la gândul că 
fusese atât de aproape să i se întâmple unuia dintre ei. 

După colț apărură niște faruri și un vehicul își făcu intrarea pe 
stradă, încetinind când se apropie de casa ei. Era mașina de 
patrulă a Poliţiei din Brookline. 

„Nu, nimic nu mai e la fel”, se gândi ea privind mașina cum 
trece mai departe. 

Nimic nu rămâne vreodată la fel. 

(J 

Ajunse la muncă înaintea secretarei sale. La ora șase, Maura 
era deja la biroul ei, studiind mormanul de transcrieri și 
rezultate de laborator ce se acumulase în tăvițta de intrări în 
timpul săptămânii petrecute la conferința de la Paris. Citise deja 
aproape o treime când auzi pași și, ridicând capul, o zări pe 
Louise stând în cadrul ușii. 

— Sunteţi aici, murmură Louise. 

Maura o întâmpină cu un zâmbet. 

— Bonjour! M-am gândit să încep de devreme cu toată 
hârţogăria asta. 

Louise o privi fix pentru o clipă, apoi intră în cameră și se 
așeză pe scaunul din fața biroului Maurei, de parcă brusc n-o 
mai ţineau picioarele. Cu toate că avea cincizeci de ani, Louise 
păruse întotdeauna mai energică decât Maura, care era cu zece 
ani mai tânără. Însă în dimineaţa aceasta Louise arăta slăbită, 
cu faţa trasă și palidă sub luminile fluorescente. 

— Sunteţi bine, doamnă doctor Isles? o întrebă Louise încet. 

— Sunt bine. Resimt doar schimbarea de fus orar. 

— Mă refer... după tot ce s-a întâmplat azi-noapte. Detectivul 
Frost părea atât de sigur că eraţi dumneavoastră în acea 
mașină... 

Maura încuviință din cap și zâmbetul îi pieri de pe chip. 

— M-am simţit ca în zona crepusculară, Louise. Să vin acasă și 
să găsesc toate mașinile acelea de poliţie în faţa casei mele. 

— A fost îngrozitor. Cu toţii am crezut... Louise înghiţi în sec și 
se uită în poală. Am fost atât de ușurată când doctorul Bristol m- 
a sunat azi-noapte să-mi spună că a fost o greșeală! 

A urmat un moment de liniște, încărcat parcă de reproșuri. 
Maura își dădu brusc seama că ea ar fi trebuit să fie cea care să- 
și sune propria secretară. Ar fi trebuit să realizeze că Louise era 
zdruncinată și și-ar fi dorit să-i audă vocea. „Am trăit atât de 
mult singură, fără să mă atașez de cineva, se gândi ea, încât nu- 
mi trece prin minte câteodată că pe această lume există oameni 
cărora le-ar păsa de ceea ce mi se întâmplă.” 

Louise se ridică să plece. 

— Mă bucur să vă văd teafără înapoi, doamnă doctor Isles. 
Voiam doar să vă spun asta. 

— Louise? 

— Da? 

— Ti-am adus ceva de la Paris. Știu că sună ca o scuză ieftină, 
dar este în valiză. Pe care compania aeriană a pierdut-o. 

— Oh, râse Louise. Ei bine, dacă este ciocolată, șoldurile mele 
n-au nevoie de ea, cu siguranţă. 

— Nimic cu calorii, îţi promit. Se uită la ceasul de pe birou. 
Doctorul Bristol este la muncă? 

— Doar ce a venit și el. L-am văzut în parcare. 

— Ştii cumva când va face autopsia? 

— Care anume? Are două programate pentru astăzi. 

— Victima împușcată de azi-noapte... Femeia... 
Louise se uită lung la ea. 

— Cred că aceea este a doua în programul său. 
— Au aflat mai multe despre ea? 


— Nu știu. Va trebui să-l întrebaţi pe domnul doctor Bristol. 

e CAPITOLUL 3 


Chiar dacă nu avea nicio autopsie programată pentru acea zi, 
la ora două, Maura se îndreptă spre subsol și se schimbă într-un 
halat steril. Era singură în vestiarul femeilor, așa că se schimbă 
pe îndelete de hainele de stradă, împăturindu-și cu atenţie bluza 
și pantalonii lejeri și punându-le într-o grămadă ordonată în 
dulăpior. Materialul halatului îi păru aspru pe pielea goală, 
precum cearșafurile proaspăt apretate, și, legându-și strâns 
cordonul pantalonilor și prinzându-și părul sub bonetă, se liniști 
cu această rutină familiară. Bumbacul scrobit ce o învăluia o 
făcea să se simtă protejată, mai ales datorită rolului pe care i-l 
atribuia uniforma. Se privi în oglindă, o reflexie rece ca a unei 
străine, cu toate emoţiile ascunse vederii. Părăsi vestiarul, 
străbătu holul și intră în sala de autopsie. 

Rizzoli și Frost erau deja lângă masă, ambii în halat și cu 
mănuși chirurgicale, blocând vederea Maurei spre victimă. 
Doctorul Bristol o văzu primul. Stătea cu fața la ea, talia lui 
bogată umplând halatul steril extra-larg, și îi întâlni privirea 
când intră în sală. Ridică din sprâncene deasupra măștii 
chirurgicale, formulându-și întrebarea pe tăcute. 

— M-am gândit să trec să asist, spuse Maura. 

Și Rizzoli se întoarse către ea, la fel de încruntată. 

— Ești sigură că vrei să fii aici? 

— Tu n-ai fi curioasă? 

— Ba da, dar sunt sigură că n-aș vrea să văd așa ceva. Ținând 
cont de... 

— Voi asista doar. Dacă ești și tu de acord, Abe. 

Bristol ridică din umeri. 

— La naiba, cred că și eu aș fi curios, răspunse el. Bine ai 
venit la petrecere! 

Trecu pe partea lui Abe și, la prima vedere a corpului 
neînsufleţit, i se uscă gâtul. Văzuse destule orori în acest 
laborator, se uitase la carne în orice stadiu de putrefacție, la 
corpuri atât de vătămate de foc sau de traume, încât rămășițele 
puteau fi cu greu clasificate drept umane. Femeia de pe masă 
era, pe baza experienţei ei medicale, intactă. Sângele fusese 

spălat și rana de intrare a glonţului, în partea stângă a capului, 
era acoperită de părul ei negru. Faţa era neatinsă, pielea 
bustului era doar lăsată pe ici, pe colo. Observă urmele 
proaspete de puncţie pe pântec și gât, de unde Yoshima, 
asistentul, extrăsese sânge pentru analize; în rest, bustul era 
neatins. Bisturiul lui Abe mai urma să facă o singură incizie. 
Dacă pieptul ar fi fost deja larg deschis, cavitatea abdominală 
expusă, imaginea corpului nu ar fi impresionat-o atât de mult. 
Corpurile deschise sunt anonime. Inimile și plămânii și splinele 
sunt simple organe, lipsindu-le individualitatea într-atât încât 
pot fi transplantate, ca piese de schimb auto, dintr-un corp într- 
altul. Însă această femeie era încă întreagă, cu trăsăturile 
perfect clare. Aseară, Maura îi văzuse corpul complet îmbrăcat 
și în umbră, luminat doar de lanterna Maglite a lui Rizzoli. Acum, 
trăsăturile erau clar evidenţiate de luminile mesei de autopsie, 
hainele fuseseră scoase, lăsând la vedere bustul complet gol, iar 
imaginea din fața ochilor ei era mai mult decât familiară. 

„Dumnezeule, acela este chipul meu, propriul meu corp, pe 
masa de autopsie.” 

Doar ea știa cât de mare era asemănarea. Nimeni din acea 
sală nu văzuse forma sânilor goi ai Maurei, curbura șoldurilor ei. 
Știau doar ceea ce ea le permisese să vadă, chipul ei, părul. Ei 
nu-și puteau da seama că asemănările dintre ea și acest corp 
erau atât de intime, încât mergeau până la smocurile de păr 
șaten-roșcat din zona inghinală. 

Maura se uită la mâinile femeii, la degetele ei lungi și subţiri, 
exact ca ale ei. Mâini de pianistă. Se luaseră deja amprentele. 
Craniul și dantura fuseseră deja radiografiate; imaginea danturii 
fiind acum expusă pe negatoscop, două rânduri albe de dinți 
strălucind ca zâmbetul pisicii de Cheshire din A/ice în Tara 
Minunilor. „Oare așa ar arăta și radiografia danturii mele? 
Suntem oare identice până la smalţul dinţilor?” 

— Aţi mai aflat ceva despre ea? întrebă cu o voce calmă ce o 
uimi și pe ea. 

— Incă îi verificăm numele, Anna Jessop, răspunse Rizzoli. Tot 
ce avem deocamdată este permisul de conducere din 
Massachusetts, emis cu patru luni în urmă. Datele de pe permis 
ne arată că are patruzeci de ani, în jur de un metru șaptezeci, 
părul negru, ochii verzi, cincizeci și patru de kilograme. Rizzoli 

aruncă o privire spre masă. Aș spune că descrierea i se 
potrivește. 

„Sunt de acord, gândi Maura. Am patruzeci de ani și un metru 
șaptezeci. Doar greutatea este diferită; eu am cincizeci și șapte 
de kilograme. Dar ce femeie nu minte despre greutatea ei pe 
permisul de conducere?” 

Il privi pe Abe, fără niciun cuvânt, efectuând examinarea 
preliminară a corpului. Din când în când, el schiţa câte o notă pe 
diagrama imprimată a corpului unei femei. Rană de glonț la 
tâmpla stângă. O ușoară rigidizare a pielii pe bustul inferior și 
coapse. Cicatrice de apendicită. Apoi lăsă jos clipboardul și trecu 
în capătul mesei pentru a preleva probele vaginale. În timp ce 
Abe și Yoshima roteau coapsele pentru a expune perineul, 
Maura rămase concentrată asupra abdomenului victimei. Privi 
fix cicatricea de la apendicită, o linie subţire, albă, de-a lungul 
pielii de culoarea fildeșului. „Și eu am una la fel.” 

Odată colectate probele vaginale, Abe merse la tava cu 
instrumentar medical și luă bisturiul. 

Nu suportă să privească prima incizie. Maura își ridică chiar 
mâna la piept, ca și cum ar fi putut simți lama tăind în propria 
carne. „Am făcut o greșeală, gândi ea în timp ce Abe executa 
incizia în Y. Nu cred că pot privi așa ceva”. Însă rămase ţintuită 
în loc, absorbită de o fascinaţie morbidă, în timp ce Abe dădea 
la o parte pielea de pe cutia toracică, desprinzând-o cu 
îndemânare, ca atunci când jupuiești blana de pe vânat. 
Doctorul continuă să lucreze, fără să-și dea seama de oroarea 
ei, atent doar la deschiderea cutiei toracice. Un medic legist 
eficient poate finaliza o autopsie obișnuită în mai puţin de o oră 
și, în acest stadiu, Abe nu pierdea niciun moment pentru o 
disecție elegantă inutilă. Maura îl considerase întotdeauna un 
bărbat plăcut, cu apetitul său bogat pentru mâncare, băutură și 
operă, însă în acest moment, când îl vedea cu abdomenul plin și 
gâtul gros ca al unui taur, i se părea că arată ca un măcelar gras 
care ciopârțește carnea. 

Pielea de pe tors era acum desprinsă și dată într-o parte, sânii 
ascunși sub bucăţile de piele întoarsă, coastele și mușchii expuși 
privirii. Yoshima se aplecă înainte cu costotomul! și începu să 
taie coastele. Fiecare pocnet o făcea pe Maura să tresară. „Cât 
de ușor se rupe un os uman, gândi ea. Credem că inimile 

noastre sunt protejate de cușca toracică, în schimb sunt de 
ajuns o strângere de mâner, forfecarea a două lame ascuţite, și, 
una câte una, coastele cedează în fața oțelului călit. Suntem 
făcuţi dintr-un material atât de fragil!” 

Yoshima tăie și ultima coastă, iar Abe termină de desprins 
ultimele fâșii de cartilaj și mușchi. Îndepărtară împreună 
peretele toracic frontal, de parcă ar fi ridicat capacul unei cutii. 

In interiorul toracelui, inima și plămânii străluceau. Organe 
tinere, fu primul gând al Maurei. Dar nu, își dădu ea seama; la 
patruzeci de ani nu era chiar atât de tânără, nu-i așa? Nu-i era 
ușor să recunoască acest lucru, dar la patruzeci de ani se găsea 
deja la jumătatea vieţii. Astfel încât nici ea, nici această femeie 
de pe masă nu mai puteau fi considerate tinere. 

Organele pe care le văzu în pieptul deschis arătau normal, 
fără niciun semn patologic vizibil. Din câteva tăieturi rapide, Abe 
desprinse plămânii și inima și le puse într-o tavă metalică. Sub 
lumina puternică, efectua o serie de incizii pentru a putea 
observa parenchimul pulmonar. 

— Nu e fumătoare, le spuse ea celor doi detectivi. Niciun 
edem. Țesutul are un aspect sănătos. 

Cu excepţia faptului că era moartă. 

Legistul puse plămânii la loc în tavă, unde formară o moviliţă 
de culoare roz. Luă acum inima, ce încăpea cu ușurință în mâna 
lui masivă. Maura deveni brusc conștientă de propria inimă ce-i 
bătea cu putere în piept. La fel ca inima acestei femei, ar fi 
încăput cu ușurință în palma lui Abe. Simţi un acces de greață la 
acest gând, Abe continuând să inspecteze vasele coronariene. 
Chiar dacă din punct de vedere mecanic e doar o pompă, inima 
este situată exact în centrul corpului unei persoane; vederea ei 
într-o poziţie atât de expusă privirii o făcu să-și simtă propriul 
piept gol. Respiră adânc, însă mirosul de sânge îi intensifică 
starea de greață. Se întoarse cu spatele la cadavru și întâlni 
privirea detectivei Rizzoli. Rizzoli, care vedea prea multe. Se 
cunoșteau deja de aproape doi ani, lucraseră împreună la destul 
de multe cazuri, ajungând să simtă una pentru cealaltă cel mai 
înalt respect din punct de vedere profesional. Însă această 
apreciere se asocia cu un anumit grad de vigilenţă. Maura știa 
exact cât de ascuţite erau instinctele lui Rizzoli, și acum, când 
se priveau peste masa de autopsie, își dădu seama că cealaltă 
femeie remarcase cât de puţin mai avea până să fugă din sală. 

La întrebarea nerostită din ochii lui Rizzoli, Maura doar își 
încordă maxilarul. Regina Morților își reafirma invincibilitatea. 

Se concentră din nou asupra corpului de pe masă. 

Abe, ignorând tensiunea ce apăsa sala de autopsie, 
deschisese camerele inimii. 

— Valvele arată normal, comentă el. Coronarele sunt moi. 
Vasele curate. Doamne, aș vrea ca și inima mea să arate așa de 
bine! 

Maura aruncă o privire la abdomenul lui imens și se îndoi de 
acest lucru, cunoscându-i pasiunea pentru pateuri și sosuri 
grase. Filosofia lui Abe era: „Bucură-te de viaţă atât cât poţi. Fă- 
ți poftele acum, pentru că, mai devreme sau mai târziu, cu toţii 
vom sfârși ca prietenii noștri de pe masa de autopsie. La ce bun 
să ai coronare curate dacă ai trăit o viaţă lipsită de micile 
plăceri?” 

Puse inima la loc în tavă și începu să examineze conținutul 
abdomenului, bisturiul său tăind adânc, prin peritoneu. Scoase 
stomacul și ficatul, splina și pancreasul. Mirosul morţii, al 
organelor răcite, îi era binecunoscut Maurei, însă, de această 
dată, o tulbură serios. De parcă vedea pentru prima oară o 
autopsie. Nu mai era în pielea legistului blazat și, privindu-l pe 
Abe cum taie cu cuțitul și foarfeca, brutalitatea procedurii o 
înfioră. „Doamne, Dumnezeule, și eu fac același lucru în fiecare 
zi, dar când bisturiul meu taie, e doar carnea nefamiliară a 
străinilor. Această femeie nu-mi pare străină.” 

Pică într-o stare de amorțeală, privindu-l pe Abe lucrând parcă 
undeva la distanţă. Obosită după noaptea albă și schimbarea de 
fus orar, simţi că se detașează de scena ce se desfășura pe 
masa de autopsie, retrăgându-se cumva într-o zonă de confort 
de unde putea privi totul fără emoţii profunde. Era doar un 
cadavru pe masă. Nicio legătură, niciuna pe care s-o cunoască. 
Abe eliberă repede intestinele mici și lăsă să cadă ansele în 
tavă. Tăie abdomenul cu foarfecă și cuțitul de bucătărie, lăsând 
în urmă doar o cavitate goală. Duse tava, acum plină cu 
măruntaie, pe blatul de oţel inoxidabil din capatul mesei, unde 
ridică organele unul câte unul pentru o examinare mai atentă. 

Despică stomacul pe masa de disecţie și scurse conținutul 
într-o tavă mai mică. Mirosul mâncării nedigerate îi făcu pe 
Rizzoli și Frost să-și întoarcă feţele, cu o grimasă de dezgust. 

— Par să fie rămășițele unei cine, remarcă Abe. Aș spune că 
avem aici o salată de fructe de mare. Văd salată verde și roșii. 
Poate chiar și creveţi... 

— Cu cât timp înainte de a muri crezi că a mâncat? întrebă 
Rizzoli. 

Vocea ei suna înfundat, din spatele mâinii pe care o ţinea în 
dreptul feţei pentru a bloca mirosul. 

— O oră, poate mai mult. Bănuiesc că a mâncat în oraș, 
pentru că salata de fructe de mare nu este un fel pe care să-l 
pregătești acasă. Abe îi aruncă o privire lui Rizzoli. Aţi găsit vreo 
notă de restaurant în poșeta ei? _ 

— Nu. Dar e posibil să fi plătit cu numerar. Incă mai așteptăm 
informaţii despre cardul ei de credit. 

— Isuse, spuse Frost, încă ferindu-și privirea, mirosul ăsta îţi 
taie orice poftă de creveţi pe care ai fi avut-o vreodată. 

— Hei, nu poţi lăsa asta să te influenţeze, replică Abe, tăind 
acum din pancreas. Dacă stai să te gândești, suntem cu toții 
făcuţi din același aluat. Grăsime, glucide și proteine. Mănânci o 
friptură în sânge, mănânci mușchi. Crezi că aș renunţa la 
friptură doar pentru că e țesutul pe care-l disec în fiecare zi? 
Toți mușchii au aceleași ingrediente biochimice, doar că unele 
miros mai bine decât altele. 

Se întinse după rinichi. Făcu tăieturi precise în fiecare și puse 
mici fâșii de probe într-un borcan cu formol. 

— Până acum totul arată normal, spuse el și se uită la Maura. 
Ești și tu de acord? 

Încuviinţă mecanic, dar nu spuse nimic, atenţia fiindu-i atrasă 
de noile seturi de radiografii pe care Yoshima le atârna acum pe 
negatoscop. Erau radiografii ale craniului. În lateral, linia 
țesutului moale putea fi văzută ca un contur vag, semi- 
transparent, al unei fețe din profil. 

Maura se apropie de negatoscop și privi fix zona densă de 
forma unei stele, strălucind puternic în contrast cu umbra fină a 
osului. Glonţul rămăsese înfipt la baza craniului. Rana de intrare, 
relativ mică, nu dăduse nicio indicație cu privire la stricăciunile 
pe care acest proiectil devastator le putea face creierului uman. 

— Dumnezeule, murmură ea, este un glonţ Black Talon. 

Abe ridică privirea din tava cu organe. 

— N-am mai văzut unul de multișor. Trebuie să fim cu băgare 
de seamă. Marginile metalice ale gloanțelor ăstora sunt foarte 
ascuţite și pot pătrunde cu ușurință prin mănușă. 

Se întoarse spre Yoshima, care lucra la biroul de medicină 
legală de mai mult timp decât oricare dintre medicii actuali și 
ținea cumva loc de bibliotecă instituţională. 

— Când am avut ultima oară o victimă a unui glonț Black 
Talon? 

— Cred că acum vreo doi ani, răspunse Yoshima. 

— Așa de recent? 

— Imi amintesc că doctorul Tierney s-a ocupat de caz. 

— Poţi s-o rogi pe Stella să caute? Vezi dacă dosarul a fost 
rezolvat. Glonţul este destul de neobișnuit pentru a te face să te 
gândești că ar fi vreo legătură între cazuri. 

Yoshima își scoase mănușile și merse până la interfon pentru 
a o suna pe secretara lui Abe. 

— Bună, Stella. Domnul doctor Bristol te roagă să cauţi 
informaţii despre ultimul caz care a implicat un glonţ Black 
Talon. Cred că s-a ocupat domnul doctor Tierney... 

— Am auzit despre ele, spuse Frost, care se apropiase și el de 
negatoscop pentru a arunca o privire radiografiei. E prima oară 
când am o victimă cu așa ceva. 

— Este un glonţ expandabil, fabricat de Winchester, explică 
Abe. E proiectat să se lărgească și să sfâșie prin țesutul moale. 
Atunci când pătrunde în carne, învelișul de cupru se desface ca 
o floare, formând o stea cu șase colţuri. Fiecare vârf este ascuțit 
ca o gheară. Legistul se postă în dreptul capului victimei. Au fost 
scoase de pe piaţă în 1993, după ce un nebun din San Francisco 
le-a folosit pentru a omori nouă oameni trăgând în mulţime. 
Winchester a avut parte atunci de o publicitate așa de proastă, 
încât a decis să oprească producţia. Însă mai sunt câteva în 
circulaţie și, din când în când, mai apare câte unul în vreo 
victimă, dar asta se întâmplă destul de rar. 

Privirea Maurei rămăsese pe radiografii, aţintită asupra stelei 
albe letale. Se gândi la ceea ce Abe tocmai spusese: „Fiecare 
vârf este ascuţit ca o gheară”. Și își aminti de urmele zgâriate 
de pe mașina victimei. „Ca urma de gheară a unei păsări de 
pradă.” 

Când se întoarse la masă, Abe abia terminase incizia 
scalpului. In acea clipă, înainte ca el să desprindă pielea 

scalpului și s-o dea la o parte, Maura își dădu seama că 
rămăsese cu privirea fixată asupra chipului femeii moarte. 
Moartea îi pătase buzele cu o culoare albastru-închis. Ochii erau 
deschişi, corneele uscate și albite de expunerea la aer. Albețea 
strălucitoare a ochiului în timpul vieţii este dată de reflexia 
luminii pe corneea umedă; când pleoapele nu mai clipesc, când 
corneea nu mai este irigată de fluide, ochii se usucă și devin 
mati. Nu plecarea sufletului șterge aparenţa de viaţă din ochii 
cuiva, ci este pur și simplu vorba de un reflex de clipire. Maura 
privi dungile albicioase care traversau corneea și, pentru o clipă, 
își imagină cum ar fi arătat acești ochi când femeia era în viaţă. 
Se simţi ca și cum s-ar fi uitat în oglindă și avu brusc 
sentimentul înfiorător că, de fapt, ea era cea care se afla pe 
masa de autopsie. Că ea își privea propriul corp în timp ce i se 
efectua autopsia. Oare nu mai rămân fantomele o vreme prin 
aceleași locuri pe care le frecventaseră când erau în viață? 
„Acesta este locul pe care-l voi bântui. Laboratorul de autopsie. 
Aici sunt blestemată să petrec eternitatea.” 

Abe desprinse pielea scalpului, decojind faţa de parcă iar fi 
scos o mască de cauciuc. 

Maura se cutremură. Intorcând capul, o văzu iar pe Rizzoli 
privind-o. „Oare se uită la mine? Sau la fantoma mea?” 

Huruitul fierăstrăului Stryker păru să-i perforeze parcă 
propriul craniu. Abe tăie prin calota craniană expusă, ferind 
zona unde intrase glonţul. Cu grijă, desfăcu și îndepărtă calota 
craniană. Glonţul se rostogoli din deschizătură și căzu cu 
zgomot în tava pe care Yoshima o ţinea sub capul victimei. 
Licări acolo, cu vârfurile metalice răsfirate ca petalele unui 
boboc letal. 

Creierul era pătat de sânge negru, închegat. 

— Hemoragie extinsă, ambele emisfere. Exact la ce te-ai fi 
așteptat conform radiografiilor, comentă Abe. Glonţul a intrat pe 
aici, în osul temporal stâng. Și n-a mai ieșit. Poţi vedea asta clar 
în radiografii, arătă el spre negatoscop, unde glonțul strălucea 
ca o explozie stelară, oprit în apropierea curbei interioare a 
osului occipital stâng. 

— Ciudat că a ajuns înapoi în aceeași parte a craniului pe 
unde a intrat, observă Frost. 

— Probabil că a ricoșat. Glonţul s-a lovit de osul cranian și a 
sărit înainte și înapoi, tăind prin creier. Și-a consumat toată 
energia pe țesutul moale, ca lamele rotitoare ale unui malaxor. 

— Domnule doctor Bristol? 

Era Stella, secretara sa, la interfon. 

— Da? 

— Am găsit cazul legat de un glonţ Black Talon. Victima se 
numea Vassily Titov. Domnul doctor Tierney a făcut autopsia. 

— Cine a fost detectivul care s-a ocupat de caz? 

— Hmm... a, iată! Detectivii Vann și Dunleavy. 

— O să vorbesc eu cu ei, spuse Rizzoli. Să vedem ce-și mai 
amintesc despre cazul ăsta. 

— Mulţumesc, Stella! strigă Bristol. Se uită apoi la Yoshima, 
care stătea cu aparatul foto pregătit. Așa, dă-i drumul! 

Yoshima începu să facă fotografii ale creierului, pentru a avea 
o înregistrare a imaginii lui înainte ca Abe să-l îndepărteze din 
cutia craniană. „lată unde se află amintirile noastre de-o viață, 
gândi Maura, privind cutele lucitoare de materie cenușie. 
Primele noţiuni din copilărie. Patru ori patru fac șaisprezece. 
Primul sărut, primul iubit, prima dezamăgire în dragoste. Toate 
sunt depozitate, ca pachete de ARN mesager, în acest ansamblu 
complex de neuroni. Memoria e un simplu proces biochimic, și 
totuși ne definește pe fiecare ca indivizi.” 

Din câteva mișcări de bisturiu, Abe eliberă creierul și-l purtă 
cu ambele mâini, ca pe o comoară prețioasă, pe blatul din 
capătul mesei. Nu avea să-l disece pe loc, ci intenţiona să-l lase 
într-un vas cu fixativ, pentru a fi secţionat mai târziu. În plus, nu 
avea nevoie de o examinare la microscop pentru a vedea 
dovada traumei; era acolo, în decolorarea sângeroasă a 
suprafeţei. 

— Așadar, avem rana de intrare aici, în tâmpla stângă, spuse 
Rizzoli. 

— Da, și gaura de la nivelul pielii se aliniază perfect cu aceea 
din craniu, completă Abe. 

— Asta înseamnă că a tras direct în partea laterală a capului. 

Abe încuviinţă din cap. 

— Asasinul a ţintit probabil direct prin fereastra șoferului. Și 
fereastra era deschisă, astfel încât n-a întâlnit în cale geamul, 
care să-i deturneze traiectoria. 

— Deci, ea stă în mașină pur și simplu, spuse Rizzoli. O 
noapte caldă, fereastra deschisă. E ora opt și începe să se 
întunece. Și el se îndreaptă spre mașina ei, doar ţintește și trage 
cu arma. Rizzoli clătină din cap. De ce? 

— Nu i-a luat poșeta, remarcă Abe. 

— Deci nu este un jaf, interveni Frost. 

— Ceea ce înseamnă că ne mai rămâne doar o crimă 
pasională. Sau o execuţie. Rizzoli o privi pe Maura. Și am ajuns 
iar aici - la posibilitatea unei crime comandate. 

„Oare a omorât femeia potrivită?” 

Abe introduse creierul într-o găletușă cu formol. 

— Nicio surpriză până acum, spuse el, începând examinarea 
gâtului. 

— Vei face și analize toxicologice? întrebă Rizzoli. 

Abe ridică din umeri. 

— Putem transmite o solicitare, dar nu cred că este necesar. 
Cauza decesului e clară din radiografii. li indică din cap 
negatoscopul, unde glonţul se vedea distinct în umbra craniului. 
Ai vreun motiv anume pentru a cere analiza toxicologică? CST? a 
găsit ceva droguri sau accesorii în mașină? 

— Nimic. Mașina era destul de curată. Sigur... cu excepţia 
sângelui. 

— Și tot sângele este numai al victimei? 

— Doar sânge grupa B pozitiv, oricum. 

Abe îi aruncă o privire lui Yoshima. 

— Ai stabilit grupa de sânge a victimei? 

Yoshima încuviinţă din cap. 

— Se potrivește. Are grupa B pozitiv. 

Nimeni nu se uită la Maura. Niciunul nu-i văzu maxilarul 
încordându-se și n-o auzi trăgând adânc aer în piept. Se întoarse 
brusc ca ei să nu-i vadă chipul și își scoase masca chirurgicală, 
trăgând-o cu o smucitură iute. 

Pe când trecea prin dreptul coșului de gunoi, Abe o strigă: 

— Te-ai plictisit deja de noi, Maura? 

— Schimbarea de fus orar începe să mă afecteze, îi răspunse 
ea, dându-și jos halatul. Cred c-o să plec acasă mai devreme. Pe 
mâine, Abe. 

leși din laborator fără să mai arunce nicio privire înapoi. 

Nici nu și-a dat seama cum condusese până acasă. De-abia 
când ajunsese la marginea Brookline-ului începuse să se 
destindă. Doar atunci reușise să se detașeze de gândurile 
obsesive ce continuau să-i joace în minte. „Nu te mai gândi la 
autopsie. Alung-o din minte! Gândește-te la cină, la orice, în 
afară de ceea ce ai văzut astăzi.” 

Se opri la magazinul alimentar. Frigiderul ei era gol și, dacă 
nu voia să mănânce la cină ton și mazăre îngheţată, trebuia să 
facă niște cumpărături. Era o ușurare să se gândească la 
altceva. Aruncă produsele în cărucior cu o grabă nefirească. E 
mult mai sigur să te gândești la mâncare, la ceea ce vei găti în 
restul săptămânii. „Nu te mai gândi la stropii de sânge și la 
organele din tava de oţel. Am nevoie de grepfrut și de mere. Și 
parcă vinetele acelea arată bine...” Apucă o legătură de busuioc 
proaspăt și îi inhală aroma cu lăcomie, recunoscătoare că 
mirosul lui înţepător îndepărta, măcar pentru un moment, toate 
celelalte mirosuri din sala de autopsie. O săptămână de 
mâncăruri  franțuzești insipide o făcuse să simtă lipsa 
condimentelor. „În seara aceasta, gândi ea, voi găti un curry 
thailandez atât de iute încât îmi va arde gura.” 

Acasă se schimbă în pantaloni scurți și un tricou și se apucă 
de pregătit cina. Sorbi din paharul de Bordeaux alb rece în timp 
ce felia carnea de pui, ceapa și usturoiul. Aburul aromat al 
orezului jasmine, alb, cu bobul lung, umplu bucătăria. Nu avea 
timp să se gândească la sângele grupa B pozitiv și la femeia cu 
părul negru; uleiul sfârâia în tigaie. Era timpul să călească puiul, 
să adauge pasta de curry, să toarne laptele de nucă de cocos. 
Acoperi cratița și o lăsă să fiarbă la foc mic. Inălţă capul să se 
uite pe fereastra din bucătărie și își văzu brusc reflexia în geam. 

„Arăt ca ea. Exact ca ea.” 

Simţi un fior prin tot corpul, gândindu-se că imaginea pe care 
o vedea în geam nu era o fantomă care îi întorcea privirea. 
Capacul cratiţei zdrăngăni de la aburul acumulat. Fantome care 
încearcă să iasă, disperate să-i atragă atenţia. 

Opri aragazul, merse la telefon și formă un număr de pager 
pe care-l știa pe dinafară. 

Un moment mai târziu, era apelată de Jane Rizzoli. Maura 
putu auzi soneria unui alt telefon în fundal. Deci Rizzoli nu 
ajunsese încă acasă, și probabil că era așezată la biroul ei din 
Schroeder Piaza. 

— Scuză-mă că te deranjez, spuse Maura, dar voiam să te rog 
ceva. 

— Ești bine? 

— Da. Voiam doar să știu un lucru despre ea. 

— Despre Anna Jessop? 

— Da. Ai spus că avea un permis de conducere emis în 
Massachusetts. 

— E corect. 

— Care era data ei de naștere trecută pe permis? 

— Poftim? 

— Astăzi, în sala de autopsie, ai spus că avea patruzeci de 
ani. Când era născută? 

— De ce? 

— Te rog. Am doar nevoie să știu asta. 

— Bine. Așteaptă puţin. 

Maura auzi fâsâitul paginilor, apoi Rizzoli reveni la telefon. 

— Conform permisului de conducere, ziua ei de naștere era 
pe douăzeci și cinci noiembrie. 

Pentru o clipă, Maura nu spuse nimic. 

— Mai ești pe fir? întrebă Rizzoli. 

— Da. 

— Care este problema, doctore? Ce se întâmplă? 

Maura înghiţi în sec: 

— Jane, am nevoie să faci ceva pentru mine. Ți se va părea o 
nebunie... 

— Pune-mă la încercare. 

— Vreau ca laboratorul criminalistic să facă o analiză ADN în 
comparație cu sângele meu. 

La capătul celălalt al firului, soneria celuilalt telefon se opri 
într-un final. 

— Mai spune-mi încă o dată, te rog, îi ceru Rizzoli. Cred că nu 
te-am auzit bine. 

— Vreau să știu dacă ADN-ul meu este compatibil cu cel al 
Annei Jessop. 

— Uite, sunt de acord că există o mare asemănare... 

— E mai mult decât atât. 

— La ce te referi? 

— Amândouă avem sângele grupa B pozitiv. 

— Câte persoane au grupa B pozitiv, răspunse Rizzoli, pe un 
ton chibzuit. Sunt câţi...? Zece la sută din populaţie? 

— Și ziua ei de naștere. Ai spus că e născută pe douăzeci și 
cinci noiembrie. Jane, aceasta este și ziua mea de naștere. 

Remarca aceasta aduse o tăcere bruscă, apoi Rizzoli spuse 
încet: 

— Bine, tocmai mi s-a făcut pielea de găină. 

— Îţi dai seama acum de ce vreau testul ADN? Totul despre 
ea... de la felul cum arată la grupa de sânge, la data nașterii... 
Maura făcu o pauză. Sunt eu. Vreau să știu de unde vine. Vreau 
să știu cine este această femeie. 

Urmă o pauză mai lungă. Apoi Rizzoli vorbi: 

— Răspunsul la această întrebare pare să fie mai greu de 
găsit decât ne închipuiam noi. 

— De ce? 

— Am primit informaţiile ei financiare în această după-amiază. 
Potrivit lor, cardul ei de credit MasterCard a fost emis doar cu 
șase luni în urmă. 

— Și? 

— Permisul de conducere e de patru luni. Numerele de 
înmatriculare ale mașinii au fost emise doar acum trei luni. 

— Ce-aţi găsit referitor la adresă? Parcă locuia în Brighton, nu- 
i așa? Trebuie să fi vorbit cu vecinii ei. 

— Am reușit într-un final să dăm de proprietară, aseară târziu. 
A spus că i-a închiriat apartamentul Annei Jessop acum trei luni. 
Ne-a lăsat să intrăm și în apartament. 

— Și? 

— E gol, doctore. Nici măcar o piesă de mobilier, nicio tigaie, 
nicio periuţă de dinţi. Cineva a plătit facturile de cablu TV și 
telefon, dar nimeni nu era acolo. 

— Și vecinii? 

— Nimeni n-a văzut-o vreodată. O numeau „fantoma... 

— Trebuie să existe vreo adresă anterioară. Vreun alt cont în 
bancă... 

— Am cercetat. Nu putem găsi nimic despre această femeie 
dinaintea acestei perioade. 

— Şi ce înseamnă asta? 

— Înseamnă, răspunse Rizzoli, că până acum șase luni, Anna 
Jessop nu exista. 

e CAPITOLUL 4 


Când Rizzoli intră în J.P. Doyle's, îi găsi pe mușteriii obișnuiți 
adunaţi în jurul barului. Marea majoritate dintre ei erau polițiști 
care depănau povestirile despre războiul zilei, la o halbă de bere 
și niște alune. Situată peste stradă de secţia Jamaica Plain a 
Poliţiei din Boston, Doyle's era probabil cea mai sigură crâșmă 
din oraș. O singură mișcare greșită și o duzină de polițiști ar fi 
fost pe tine ca într-o grămadă a celor de la New England 
Patriots’. li cunoștea pe toţi și ei o cunoșteau pe ea. Se dădură 
la o parte ca să-i facă loc femeii însărcinate; detectivul observă 
câteva zâmbete răutăcioase pe când trecea pe lângă ei cu 
mersul clătinat, burta deschizându-i drumul ca prora unui vas. 

— Isuse, Rizzoli, îi strigă cineva, te-ai cam îngrăşat, nu-i așa? 

— Da, râse ea, dar spre deosebire de tine eu voi redeveni 
slabă prin august. 

Se îndreptă spre detectivii Vann și Dunleavy, care îi făceau cu 
mâna de la bar. Sam și Frodo - așa-i numea toată lumea pe cei 
doi. Hobbitul gras și cel slab, parteneri de atât de mult timp 
încât s-ar fi zis că sunt un cuplu căsătorit, și probabil că 
petreceau mai mult timp împreună decât cu soțiile lor. Rizzoli îi 
văzuse rareori separat și se gândi că probabil nu mai aveau 
mult până să-și asorteze și hainele unul cu celălalt. 

Detectivii îi zâmbiră și o salutară cu halbe gemene de bere 
Guinness. 

— Hei, Rizzoli... spuse Vann. 

— ... ai întârziat, continuă Dunleavy. 

— Am ajuns deja la a doua rundă...... nu vrei și tu una? 

Sfinte Sisoe, își terminau până și frazele unul altuia. 

— E prea mult zgomot aici, răspunse ea. Haideţi în camera 
cealaltă. 

Se îndreptară spre zona unde se servea masa, în separeul ei 
obișnuit, sub steagul irlandez. Dunleavy și Vann se așezară în 
fața ei, comod, unul lângă altul. Jane se gândi la partenerul ei, 
Barry Frost, un tip de treabă, chiar grozav, dar cu care nu avea 
absolut nimic în comun. La sfârșitul zilei, ea își vedea de viaţa ei 

și Frost de a lui. Se plăceau îndeajuns, dar nu credea că ar fi 
suportat să stea în preajma lui mai mult decât orele de program. 
Și, cu siguranţă, nu atât timp cât petreceau împreună acești doi 
detectivi. 

— Am înţeles că ai o victimă de Black Talon, spuse Dunleavy. 

— Noaptea trecută, în Brookline, confirmă ea. Primul Talon de 
la cazul vostru. Când a fost asta... acum doi ani? 

— Cam așa ceva. 

— Soluţionat? 

Dunleavy râse. 

— Bătut în cuie. 

— Cine a fost trăgătorul? 

— Un tip pe nume Antonin Leonov. Emigrant ucrainean, 
infractor mărunt, care încerca să joace în liga mare. Mafia 
rusească l-ar fi lichidat mai devreme sau mai târziu dacă nu l- 
am fi arestat noi. 

— Ce idiot! fornăi Vann. N-avea nici cea mai mică idee că-l 
tineam sub supraveghere. 

— Și de ce făceaţi asta? întrebă ea. 

— Am primit un pont cum că ar fi așteptat o livrare din 
Tadjikistan, răspunse Dunleavy. Heroină. Cantitate mare. Eram 
deja pe urmele lui de aproape o săptămână și nu ne-a observat 
niciodată. Așa că l-am urmărit până acasă la partenerul lui, 
Vassily Titov. Titov îl enervase probabil cu ceva pe Leonov sau 
vreo chestie de genul ăsta. II vedem pe Leonov cum intră în 
casa lui Titov. Apoi auzim focuri de armă, și Leonov iese. 

— Și noi îl așteptam, completă Vann. Cum am spus mai 
devreme, un idiot. 

Dunleavy își ridică halba de Guinness în semn de toast. 

— Caz deschis și caz închis. Făptașul prins cu arma asupra lui. 
Noi am fost acolo și am văzut totul. Nu înțeleg de ce s-a mai 
deranjat să pledeze nevinovat. Juriul a avut nevoie de mai puţin 
de o oră ca să dea un verdict. 

— V-a spus vreodată de unde avea gloantele alea Black 
Talon? întrebă ea. 

— Glumești? spuse Vann. N-a vrut să ne spună nimic. De-abia 
vorbea un cuvânt în engleză, dar își cunoștea la fix drepturile. 

— Am adus o echipă criminalistică să-i cerceteze casa și 
firma, continuă Dunleavy. Am găsit vreo opt cutii de muniţie 
Black Talon în depozitul lui, poţi să crezi așa ceva? Nu știu cum 

de avea atât de multe, dar era o provizie bunicică. Dunleavy 
ridică din umeri. Cam asta e povestea lui Leonov. Nu văd care e 
legătura dintre el și afacerea ta. 

— În ultimii cinci ani, am avut doar două cazuri de împușcări 
cu Black Talon, răspunse ea. Al vostru și al meu. 

— Ei, trebuie să mai fie ceva gloanţe din astea pe piața 
neagră. La naiba, verifică și pe eBay. Tot ce știu este că l-am 
băgat după gratii pe Leonov, și încă pentru totdeauna. Dunleavy 
trase o dușcă mare din halbă. Trăgătorul tău e altul. 

Și ea ajunsese la aceeași concluzie. O reglare de conturi între 
doi mărunți mafioţi ruși, veche de doi ani, nu părea relevantă în 
cazul uciderii Annei Jessop. Acel glonț Black Talon era o pistă 
falsă. 

— Îmi împrumuţi și mie dosarul lui Leonov? întrebă ea. Vreau 
totuși să arunc o privire. 

— ÎI vei avea pe birou mâine. 

— Mulţumesc, băieți. 

Se strecură din separeu și se opinti să se ridice. 

— Pe când sorocul? întrebă Vann, arătând spre burta ei. 

— Nu așa devreme pe cât aș vrea eu. 

— Ştii, băieții au pus pariuri... Pe sexul copilului... 

— Glumești! 

— Cred că au ajuns la șaptezeci de dolari că e fată, patruzeci 
de dolari că e băiat. 

Vann chicoti. 

— Și douăzeci de dolari, continuă el, că e a/tceva... 

e 

Rizzoli simţi copilul dându-i un ghiont când intră în casă. „Hei, 
liniștește-te, juniorule, gândi ea. Nu-i de ajuns că am fost sacul 
tău de box o zi întreagă, acum vrei s-o ţii așa și toată noaptea?” 
Nu știa dacă era băiat sau fată, sau altceva; tot ce știa era că 
acest copil nu era nerăbdător să vină pe lume. 

„Încearcă doar să nu-ţi mai croiești drum afară din burtă cu 
scheme de kung-fu, bine?” 

Aruncă poșeta și cheile pe blatul de bucătărie, își scoase 
pantofii din picioare lângă ușă și azvârli sacoul peste un scaun 
din sufragerie. Cu două zile înainte, Gabriel, soțul ei, plecase în 
Montana, în cadrul unei echipe FBI ce investiga un depozit 
paramilitar secret de arme. Acum, apartamentul își reluase acel 
aspect de anarhie confortabilă pe care-l avusese înainte de 

căsătorie. Înainte ca Gabriel să se mute acolo și să instaureze 
un dram de disciplină. Lasă-l pe un fost pușcaș marin să-ți 
rearanjeze cratițele și tigăile în ordinea mărimii! 

În dormitor, își văzu în treacăt reflexia în oglindă. De-abia se 
mai recunoștea, cu obrajii rotunzi și spatele arcuit, burta 
umflată în pantalonii largi de femeie însărcinată. „Când am 
dispărut? gândi ea. Sunt încă aici, ascunsă undeva în acest corp 
distorsionat.” Se uită lung la imaginea din oglindă, amintindu-și 
cât de plat îi fusese cândva abdomenul. Nu-i plăcea fața 
umflată, nici felul în care obrajii ei deveniseră rozalii ca ai unui 
copil. Strălucirea maternității, așa o numea Gabriel, încercând 
să-și reasigure soţia că, de fapt, nu arăta ca o balenă cu nasul 
lucitor. „Acea femeie din oglindă nu sunt eu, își zise ea. Nue 
poliţista care poate dărâma uși și imobiliza infractori.” 

Se lăsă pe spate în pat și întinse ambele braţe în lături ca o 
pasăre care-și ia zborul. Incă se mai simţea mirosul lui Gabriel 
pe așternuturi. „Imi va fi dor de tine în seara aceasta”, își spuse. 
Nu așa ar trebui să fie o căsătorie. Două cariere, doi oameni 
obsedati de muncă. Gabriel pe drumuri, ea singură în acest 
apartament. Dar știuse acest lucru, de la bun început, și știuse 
că nu va fi ușor, că vor fi prea multe nopţi ca aceasta, când 
meseria lui sau a ei îi va ţine departe unul de altul. Se gândi să-l 
sune din nou, dar vorbiseră deja de două ori în cursul dimineţii și 
telefonul mobil o costa și așa destul de mult din salariu. 

„O, la naiba!” 

Se roti pe o parte, se dădu jos din pat și era cât pe ce să 
apuce receptorul telefonului de pe noptieră când acesta sună. 
Surprinsă, se uită la numărul afișat. Nu-l cunoștea... nu era al lui 
Gabriel. 

Ridică receptorul. 

— Alo? 

— Detectiv Rizzoli? întrebă o voce de bărbat. 

— Da, la telefon. 

— Îmi cer scuze pentru ora târzie. Abia m-am întors în oraș în 
seara aceasta și... 

— Cine sunteți, vă rog? 

— Detectivul Ballard, Poliţia din Newton. Am înţeles că sunteţi 
anchetatorul principal în cazul victimei împușcate noaptea 
trecută la Brookline. Victima se numește Anna Jessop. 

— Da, așa este. 

— Anul trecut am avut un caz aici. A implicat o femeie numită 
Anna Jessop. Nu știu dacă este vorba despre aceeași persoană, 
dar... 

— Spuneaţi că sunteţi de la Poliţia din Newton? 

— Da. 

— Aţi putea s-o identificaţi pe domnișoara Jessop? Dacă aţi 
vedea-o? 

— Cred că trebuie să fac asta, răspunse după o pauză. Am 
nevoie să fiu sigur că este ea. 

— Și dacă este într-adevăr? 

— Atunci știu cine a ucis-o. 

e 

Chiar dinainte ca detectivul Ballard să-și arate legitimaţia, 
Rizzoli ghici că acel bărbat era poliţist. Intrând în recepţia 
morgii, el se roti pe vârfuri, parcă în poziţie de drepţi. Ochii de 
un albastru cristalin te priveau direct, părul era șaten, tuns 
scurt, iar cămașa călcată cu rigoare militărească. Avea același 
aer calm și autoritar ca al lui Gabriel, aceeași privire sigură care 
părea că-ţi spune: „Poţi conta oricând pe mine, la o bătaie din 
palme”. Pentru o clipă, o făcu să-și dorească să aibă din nou 
talia subţire și să fie atrăgătoare. În timp ce își strânseră mâinile 
și îi verifică legitimaţia, Jane simţi că el îi studiază chipul. 

„Este cu siguranţă poliţist”, își zise. 

— Sunteţi pregătit? întrebă ea. La încuviințarea lui, Rizzoli se 
întoarse spre recepţioneră. Domnul doctor Bristol este jos? 

— Tocmai termină o autopsie. A spus că-l puteţi găsi acolo. 

Luară ascensorul spre subsol și intrară în anticamera morgii, 
unde, în dulapuri, se găseau provizii de papuci, măști și bonete 
de unică folosinţă. Prin fereastra largă de vizionare putură privi 
în sala de autopsie, unde doctorul Bristol și Yoshima erau 
ocupați cu cadavrul unui bărbat numai piele și os, cu părul sur. 
Bristol îi observă prin geam și le făcu semn cu mâna. 

— Încă zece minute! le strigă el. 

Rizzoli dădu din cap. 

— Te așteptăm. 

Bristol tocmai efectuase incizia scalpului și acum desprindea 
pielea de pe faţă peste bărbie. 

— Niciodată nu mi-a plăcut partea asta, comentă Rizzoli, când 
dau fața peste cap. Cu restul, mă descurc. 

Ballard nu răspunse nimic. Rizzoli îl privi și îi remarcă spatele 
încordat, fața încruntată și stoică. Pentru că nu era detectiv la 
Omucideri, probabil că nu trecea prea des pe la morgă și 
procedura ce se desfășura acum dincolo de geam îi făcea cu 
siguranţă o impresie îngrozitoare. Îşi aminti de prima vizită pe 
care o făcuse la morgă, pe vremea când era elevă la școala de 
poliţie. Făcuse parte dintr-un grup de la academie, singura 
femeie între șase cădeți vânjoși și mult mai înalţi decât ea. Cu 
toţii se așteptau ca fata să fie cea sensibilă, cea care să plece 
prima în cursul unei autopsii. Însă ea se postase în faţa mesei și 
la mijlocul grupului, și urmărise întreaga procedură fără să 
clipească. Unul dintre bărbaţi, cel mai zdravăn dintre ei, fusese 
cel care pălise și se răsturnase într-un scaun din apropiere. Se 
întrebă dacă Ballard era pe cale să facă același lucru. Sub 
lumina fluorescentă, pielea lui căpătase o paloare bolnăvicioasă. 

În sala de autopsie, Yoshima începu să taie calota craniană. 
Huruitul lamei pe os păru să fie mult prea mult decât putea 
Ballard să suporte. Se întoarse cu spatele la geam, fixând cu 
privirea în schimb cutiile de mănuși puse unele peste altele, 
după diferite mărimi, pe raft. Lui Rizzoli îi păru rău de el. Trebuia 
să fie destul de umilitor pentru un tip dur ca Ballard să lase o 
polițistă să vadă cum i se înmoaie genunchii. 

Îi împinse un taburet, apoi își trase și ea unul. Scoase un oftat 
când se așeză. 

— Zilele astea, nu mă simt prea bine când stau prea mult 
timp în picioare. 

Se așeză și el, părând ușurat să se concentreze asupra altui 
lucru decât sunetul hârșâit al fierăstrăului tăind osul. 

— E primul tău copil? întrebă el, arătând către burtă. 

— Da. 

— Băiat sau fată? 

— Nu știu. Ne vom bucura orice ar fi. 

— Așa am simţit și eu când s-a născut fiica mea. Zece degete 
la mâini și zece la picioare, era tot ce-mi doream... 

Făcu o pauză, înghiţi adânc în sec, fierăstrăul continuând să 
se audă huruind. 

— Câţi ani are fiica ta acum? întrebă Rizzoli, încercând să-i 
distragă atenţia. 

— O, paisprezece, mergând pe treizeci. Nu e prea amuzantă 
în perioada asta. 

— O vârstă dificilă pentru fete. 

— Nu vezi firele de păr alb din capul meu? 

Rizzoli râse. _ 

— Mama mea obișnuia să facă așa. Imi arăta capul și spunea: 
„Toate firele albe sunt din cauza ta”. Trebuie să recunosc că nu 
eram o companie prea plăcută la paisprezece ani. Este vârsta. 

— Ei bine, și noi avem aceleași probleme. Eu și soţia mea 
suntem despărțiți de anul trecut. Katie se simte trasă în toate 
direcţiile. Doi părinţi care lucrează încontinuu, două case. 

— Trebuie să fie dificil pentru un copil. 

Hârșâitul fierăstrăului încetă în cele din urmă. Prin geam, 
Rizzoli îl văzu pe Yoshima cum îndepărtează calota craniană. 
Bristol desprinse creierul și, apucându-l cu grijă, cu ambele 
mâini, îl extrase din cutia craniană. Ballard rămase cu spatele la 
geam, atenţia fiindu-i concentrată asupra lui Rizzoli. 

— E greu, nu-i așa? 

— Ce anume? 

— Să fii polițistă... În condiţiile astea, și nu numai... 

— Cel puţin acum nu se așteaptă nimeni să dărâm vreo ușă. 

— Soţia mea era începătoare când a rămas însărcinată. 

— La Poliţia din Newton? 

— Boston. Au vrut s-o scoată de pe patrulă. Le-a spus că 
faptul că este însărcinată este un avantaj. Că infractorii sunt mai 
respectuoși cu ea. 

— infractorii? N-au fost niciodată respectuoși cu mine. 

În camera alăturată, Yoshima închidea incizia în Y făcută pe 
cadavru, cu un ac și aţă de sutură, ca un croitor macabru 
cosând la un loc nu o stofă, ci o bucată de carne. Bristol își 
scoase mănușile, se spălă pe mâini și apoi ieși greoi să-și 
întâmpine vizitatorii. 

— Scuze pentru întârziere. Ne-a luat puţin mai mult decât ne 
așteptam. Tipul avea o tumoare în toată cavitatea abdominală și 
nu fusese niciodată la medic. Așa că, în schimb, a dat de mine. 
Întinse mâna spre Ballard, o mână grăsuţă, încă umedă. Bună 
ziua, domnule detectiv. Aţi venit deci să vă uitaţi la victima 
noastră împușcată. 

Rizzoli îl văzu pe Ballard întunecându-se la faţă. 

— Detectivul Rizzoli m-a rugat. 

Bristol încuviinţă. 

— Ei bine, să mergem atunci. E în refrigerator. 

Îi conduse prin sala de autopsie și printr-o altă ușă spre vasta 
cameră frigorifică. Arăta ca un congelator de carne oarecare, cu 
temporizatoare și o ușă masivă de oțel inoxidabil. Atârnat de 
peretele de la intrare se afla un clipboard cu registrul intrărilor. 
Numele bărbatului în vârstă pe care Bristol tocmai îl autopsiase 
era pe listă, corpul fiind primit la ora unsprezece, în noaptea 
dinainte. Nu era un tabel pe care să vrei să-ţi vezi numele. 

Bristol deschise ușa și aburii de condensare năvăliră spre ei. 
De la primul pas înăuntru, mirosul de carne congelată îi provocă 
lui Rizzoli o senzaţie de greață. De când rămăsese însărcinată, 
își pierduse toleranța la mirosuri respingătoare, chiar și o simplă 
adiere de organe în descompunere făcând-o să caute cea mai 
apropiată chiuvetă. De această dată, reuși să-și controleze 
greața uitându-se cu îndârjire la rândul de tărgi din camera 
frigorifică. Erau cinci cadavre învelite cu folie albă, de plastic. 

Bristol se deplasă până în capătul rândului și examină 
etichetele. Se opri la a patra. 

— lat-o și pe fata noastră, spuse el, și trase fermoarul sacului 
destul de mult încât să dezvelească partea superioară a 
bustului, putându-se vedea incizia în Y, cusută la loc cu aţă de 
sutură. Încă o imagine a artei lui Yoshima. 

Când plasticul fu dat la o parte, atenţia lui Rizzoli nu rămase 
asupra femeii moarte, ci asupra lui Rick Ballard. Acesta era 
tăcut, fixând cu privirea corpul neînsufleţit. Vederea Annei 
Jessop păru să-l ţintuiască în loc. 

— Ei bine? spuse Bristol. 

Ballard clipi de câteva ori, parcă încercând să iasă dintr-o 
transă. Respiră adânc și șopti: 

— Ea este. 

— Eşti absolut sigur? 

— Da. Ballard înghiţi în sec. Ce s-a întâmplat? Ce-aţi aflat 
până acum? 

Bristol îi aruncă o privire lui Rizzoli, o cerere tăcută de 
aprobare pentru a dezvălui mai departe informaţiile. Ea 
încuviinţă din cap. 

— Un singur glonţ, în tâmpla stângă, continuă Bristol, arătând 
spre rana de intrare din scalp. Vătămare extinsă a lobului 
temporal stâng, precum și a ambilor lobi parietali, în urma 
ricoșeului intracranian. Sângerare intracraniană masivă. 

— Aceasta a fost singura rană? 


55 


— Corect. Foarte rapidă, foarte eficientă. 

Privirea lui Ballard alunecă spre bust, la sâni. Nu era o reacţie 
surprinzătoare din partea unui bărbat, atunci când se află în faţa 
trupului gol al unei femei tinere, dar Rizzoli se simţi deranjată 
totuși. Vie sau moartă, Anna Jessop avea dreptul la o fărâmă de 
demnitate. Rizzoli se simţi ușurată când doctorul Bristol trase 
fermoarul sacului, închizându-l, redându-i corpului intimitatea. 

leșiră din camera frigorifică și Bristol încuie ușa grea. 

— Știţi cumva numele rudelor ei? întrebă el. Cineva pe care 
trebuie să-l anunțăm? 

— Nu are pe nimeni, răspunse Ballard. 

— Sunteţi sigur de asta? 

— Nu are nicio rudă în viaţă... 

Vocea lui se stinse brusc. Rămase nemișcat și privi fix prin 
geam, în sala de autopsie. 

Rizzoli se întoarse să vadă la ce se uita și își dădu seama 
imediat ce îi captase atenţia. Maura Isles tocmai intrase în sală, 
purtând cu ea un plic cu radiografii. Traversă sala către 
negatoscop, prinse filmele și aprinse lumina. Stând așa 
concentrată asupra imaginilor de oase sfărâmate ale picioarelor, 
nu realiză că era privită, că trei perechi de ochi se uitau la ea 
prin geam. 

— Cine este acea femeie? murmură Ballard. 

— Este unul dintre medicii noștri legiști, răspunse Bristol. 
Doctorita Maura Isles. 

— Asemănarea este extraordinară, nu credeți? spuse Rizzoli. 

Ballard scutură din cap. 

— Pentru o clipă am crezut... 

— Şi noi toți la fel, când am văzut victima. 

În camera alăturată, Maura puse filmele înapoi în plic. leși din 
sală fără să realizeze nici măcar pentru o clipă că era observată. 
„Cât de ușor este să urmărești pe cineva, se gândi Rizzoli. Al 
șaselea simț de care se vorbește atâta nu există ca să ne spună 
când se uită alţii la noi. Nu simţim privirea hărțuitorului în ceafă; 
doar în momentul în care face o mișcare ne dăm seama că este 
acolo.” 

Rizzoli se întoarse către Ballard: 

— Ei bine, aţi văzut-o pe Anna Jessop. Aţi confirmat că o 
cunoșteați. Acum spuneţi-ne cine era ea cu adevărat. 

e CAPITOLUL 5 


Mașina supremă. Așa o numeau toate afișele publicitare, așa 
îi spunea și Dwayne, iar Mattie Purvis o conducea acum spre 
sud, pe West Central Street, cu ochii plini de lacrimi, clipind des 
și gândindu-se: „Trebuie să fii acolo. Te rog, Dwayne, fii acolo”. 
Dar nu știa sigur dacă era așa. Erau atât de multe lucruri pe 
care nu le înţelegea la soțul ei în ultima perioadă, de parcă un 
străin îi luase locul, un străin care de-abia dacă îi mai dădea 
atenţie. De-abia dacă se mai uita la ea. „Imi vreau soţul înapoi. 
Însă nici măcar nu știu cum de l-am pierdut.” 

Semnul uriaș cu PURVIS BMW îi apăru în faţă; coti în parcare, 
trecu pe lângă rânduri de alte mașini supreme lustruite și în cele 
din urmă văzu mașina lui Dwayne, garată în apropiere de 
intrarea în showroom. 

Parcă în spaţiul alăturat și opri motorul. Rămase așa pentru o 
clipă, respirând adânc. Respiraţii de purificare, așa cum o 
învăţaseră la orele de Lamaze. Orele la care Dwayne renunţase 
să mai vină cu o lună în urmă, pentru că i se părea că eo 
pierdere de timp. „Tu ești cea care va da naștere unui copil, nu 
eu. De ce trebuie să fiu și eu acolo?” 

Uuu... 000... prea multe respiraţii profunde. Simţi brusc o 
ameţeală și se aplecă înainte spre volan. Atinse din greșeală 
claxonul și tresări când acesta scoase un trâmbițat puternic. 
Aruncă o privire pe geam și-l văzu pe unul dintre mecanici 
uitându-se la ea. La soţia idioată a lui Dwayne, claxonând 
degeaba.  Roșind, împinse ușa, scoase mai întâi burta 
voluminoasă din spatele volanului și, părăsind vehiculul, păși în 
showroomul BMW. 

Înăuntru mirosea a piele și ceară de lustruit mașina, un 
afrodiziac pentru bărbaţi, cum spunea Dwayne, această 
combinaţie de parfumuri care acum o îngreţoșa pe Mattie. Se 
opri pentru o clipă în mijlocul mașinilor arătoase, expuse în 
showroom: modelele cele mai noi, curbe senzuale și cromate, 
strălucind în lumina sporurilor. Un bărbat ar putea să-și piardă 
sufletul în această sală. Trecându-și mâna peste aripa metalică 
albastră, privindu-și pentru prea mult timp reflexia prin parbriz, 

ar începe să-și vadă visul împlinit. Ar vedea bărbatul care ar 
putea fi doar dacă ar avea o asemenea mașină. 

— Doamnă Purvis? 

Mattie se întoarse și-l văzu pe Bart Thayer, unul dintre agenţii 
de vânzări ai soțului ei, făcându-i cu mâna. 

— O, bună, spuse ea. 

— ÎI căutaţi pe Dwayne? 

— Da. Unde este? 

— Cred că, ăăă... Bart aruncă o privire spre birourile din 
spate. Staţi să verific. 

— E în regulă, îl pot găsi și singură. 

— Nu! Adică, ăăă, lăsaţi-mă pe mine să-l chem, e bine? 
Dumneavoastră ar trebui să luaţi loc, să vă odihniţi puţin. În 
starea dumneavoastră, nu ar trebui să petreceţi prea mult timp 
în picioare. 

Ce glumeţ era Bart; el avea o burtă mai mare decât a ei. 
Reuși să zâmbească puţin. 

— Sunt doar însărcinată, Bart, nu infirmă. 

— Deci, pe când ziua cea mare? 

— İn două săptămâni. Sau cel puţin așa credem noi. Nu se 
știe niciodată. 

— Câtă dreptate aveți. Primul meu fiu n-a vrut să iasă nici în 
ruptul capului. S-a născut cu trei săptămâni mai târziu și de 
atunci a întârziat la orice tot restul vieții. Îi făcu semn cu ochiul. 
Mă duc să-l chem pe Dwayne pentru dumneavoastră. 

Îl privi îndreptându-se spre birourile din spate. Îl urmări până 
ajunse la ușa biroului lui Dwayne și ciocăni. Nu primi niciun 
răspuns, așa încât ciocăni din nou. În sfârșit, ușa se deschise și 
Dwayne scoase capul afară. Tresări când o zări pe Mattie 
făcându-i cu mâna din showroom. 

— Pot să vorbesc cu tine? îi strigă ea. 

Dwayne ieși din birou, închizând ușa în urma lui. 

— Ce faci aici? se răsti el. 

Bart se uită fix când la unul, când la altul și, încetișor, se 
retrase spre ieșire. 

— Hei, Dwayne, cred că o să iau o mică pauză de cafea acum. 

— Da, da, mormăi Dwayne. Fă ce vrei. 

Bart ieși în grabă din showroom. Soţ și soție, se uitară unul la 
celălalt. 

— Te-am așteptat, zise Mattie. 

— Poftim? 

— Programarea la ginecolog, Dwayne. Ai spus că vei veni. 
Doctorul Fishman te-a așteptat douăzeci de minute și apoi nu 
am mai putut amâna. Ai pierdut ecografia. 

— Of, Doamne! Am uitat. 

Dwayne își trecu mâna prin părul negru, netezindu-l. Era 
foarte pretenţios întotdeauna cu aspectul părului, al cămâășii, al 
cravatei. Când ai de-a face cu un produs de marcă, spunea el, 
trebuie să arăţi excepţional. 

— Îmi pare rău. 

Mattie căută în poșetă și scoase o fotografie Polaroid. 

— Vrei măcar să te uiţi la poza asta? 

— Ce este? 

— E fiica noastră. Aceasta este imaginea sonogramei. 

El aruncă o privire scurtă fotografiei și ridică din umeri. 

— Nici măcar nu înţeleg ceva din asta. 

— Poţi să-i vezi braţul aici, și piciorul. Și dacă te uiţi foarte 
atent, aproape că-i poţi distinge chipul. 

— Da? Grozav! l-o dădu înapoi. Voi întârzia în seara asta, e în 
regulă? Trebuie să vină un tip pe la șase pentru o cursă de 
probă. O să iau cina singur. 

Mattie puse poza înapoi în poșetă și oftă. 

— Dwayne... 

El o sărută în fugă pe frunte. 

— Dă-mi voie să te conduc până la maşină. Haide. 

— Nu putem merge undeva să bem o cafea sau altceva? 

— Am clienți. 

— Dar nu mai este nimeni în showroom. 

— Mattie, te rog. Lasă-mă să-mi fac treaba, da? Dintr-odată, 
ușa biroului lui Dwayne se deschise. Mattie întoarse capul brusc, 
zărind o femeie care ieșea de acolo, o blondă lungă și subţire, 
care se piti repede pe lângă perete și dispăru într-un birou 
alăturat. 

— Cine este? întrebă Mattie. 

— Cine? 

— Femeia care tocmai a ieșit de la tine din birou. 

— A, ea? Își drese vocea. O nouă angajată. M-am gândit că 
era timpul să aducem aici o agentă de vânzări. Ştii, să mai 
diversificăm echipa. S-a dovedit a fi o adevărată comoară, în 

ultima lună a vândut mai multe mașini decât Bart, și asta 
înseamnă ceva. 

Mattie rămase cu privirea aţintită spre ușa închisă a biroului 
lui Dwayne, gândind: „Atunci a început. Luna trecută. Atunci a 
început totul să se schimbe între noi doi, când străinul i-a luat 
locul lui Dwayne”. 

— Cum o cheamă? întrebă ea. 

— Uite, trebuie să mă întorc la muncă. 

— Vreau doar să știu cum o cheamă. Mattie se întoarse și se 
uită la soțul ei și, în acea clipă, îi remarcă vinovăția în ochi, clară 
ca bună ziua. Vai, Dumnezeule! Se răsuci cu spatele la el. N-am 
nevoie de asta acum. 

— Doamnă Purvis? 

Era Bart, strigând-o din ușa showroomului. 

— Știţi că una dintre roţile dumneavoastră are cauciucul 
dezumflat? Mecanicul mi-a atras atenţia. 

Năucă, ea se întoarse și se holbă la el. 

— Nu. Eu... n-am știut. 

— Cum poţi să nu observi un cauciuc dezumflat? replică 
Dwayne. 

— E posibil să... ei bine, mi s-a părut mai greu de manevrat, 
dar... 

— Nu-mi vine să cred. 

Dwayne se îndrepta deja spre ușă. „Pleacă de lângă mine ca 
de obicei, gândi ea. Și acum mai e și nervos. Cum oare totul a 
devenit vina mea acum?” 

Ea și Bart îl urmară până la mașină. Dwayne se lăsase pe vine 
lângă roata din dreapta faţă și clătină din cap. 

— Îţi vine să crezi că n-a băgat de seamă? îi spuse lui Bart. 
Uită-te la anvelopa asta! A făcut-o pur și simplu fâșii! 

— Hei, se mai întâmplă, replică Bart uitându-se la Mattie cu 
simpatie. Uite, îl voi ruga pe Ed să-i monteze repede una nouă. 
Nicio problemă. 

— Dar uită-te la jantă, e toată făcută praf. Câţi kilometri crezi 
că a condus în halul ăsta? Cum poate fi cineva atât de obtuz? 

— Haide, Dwayne, stărui Bart, nu e cine știe ce. 

— Nu mi-am dat seama, zise Mattie. Îmi pare rău. 

— Ai condus mașina așa de la cabinetul doctorului până aici? 
Dwayne se uită la ea peste umăr și furia pe care o văzu în ochii 
lui o sperie. Visai cu ochii deschiși sau ce făceai? 

— Dwayne, nu am știut. 

Bart îl bătu pe Dwayne încet pe umăr. 

— Poate că ar trebui să te calmezi puțin, nu crezi? 

— Nu te băga în treaba asta! sări la el Dwayne. 

Bart se retrase, cu mâinile ridicate a cedare. 

— E în regulă, e în regulă. 

Îi aruncă încă o privire fugitivă lui Mattie, care spunea ceva de 
genul: „Noroc, fetiţo!” și se îndepărtă. 

— E doar un cauciuc, replică Mattie. 

— Trebuie că ai scos scântei tot drumul. Câte persoane crezi 
că te-au văzut conducând mașina așa? 

— Are vreo importanţă? 

— Hei! Acesta este un BMW! Când conduci o mașină ca asta, 
înseamnă că susţii o imagine. Oamenii văd această mașină, se 
așteaptă ca șoferul să fie mai inteligent, ceva mai șic decât alții. 
Și tu conduci în tot orașul pe o jantă goală și strici această 
imagine. Faci ca orice alt BMW să pară o mașină de duzină. Mă 
faci pe mine să arăt ca de doi bani. 

— E doar un cauciuc. 

— Încetează să mai spui asta! 

— Dar acesta este adevărul. 

Dwayne scoase un fornăit în semn de dezgust și se ridică în 
picioare. 

— Mă dau bătut! 

Mattie de-abia își mai reținea lacrimile. 

— Nu are nicio legătură cu cauciucul. Nu-i așa, Dwayne? 

— Ce anume? 

— Cearta asta are legătură cu noi doi. Ceva nu este în regulă 
cu noi doi. 

Tăcerea lui doar înrăutăți situaţia. Nu se uită la ea, în schimb, 
se întoarse spre mecanicul care venea spre ei. 

— Hei! strigă acesta. Bart mi-a spus că ar trebui să schimb un 
cauciuc. 

— Da, te rog, ai tu grijă de asta, da? 

Dwayne făcu o pauză, atenţia mutându-i-se asupra unei 
Toyote care tocmai intrase în parcare. Un bărbat cobori din 
mașină și se uită la unul dintre BMW-uri. Se aplecă mai aproape 
să poată citi abţibildul dealerului de pe geam. Dwayne își netezi 
părul pe spate, își aranjă cravata dintr-un gest scurt și porni 
spre noul client. 

— Dwayne? îl strigă Mattie. 

— Am un client acum. 

— Dar eu sunt sotia ta. 

Se roti pe vârfuri spre ea, cu o privire șocantă, malefică. 

— Nu... întinde... coarda... Mattie. 

— Ce trebuie să fac ca să-ţi atrag atenţia? strigă ea. Să 
cumpăr o mașină de la tine? Ar fi de ajuns? Pentru că nu mai 
știu ce să fac altceva. Vocea i se stinse. Nu mai știu ce să fac 
altceva. 

— Atunci poate că ar fi mai bine să renunţi. Pentru că nu mai 
văd rostul. 

ÎI privi cum se îndepărtează. Îl văzu cum se oprește pentru o 
clipă să-și îndrepte umerii, să-și schiţeze pe chip un zâmbet. 
Vocea i se auzi dintr-odată, puternică, caldă și prietenoasă, 
întâmpinându-l pe noul client din parcare. 

— Doamnă Purvis? Doamnă? 

Mattie clipi din ochi. Se întoarse spre mecanic. 

— AŞ avea nevoie de cheile mașinii, dacă nu vă supăraţi. Ca s- 
o pot muta în garaj și să înlocuiesc cauciucul, zise el întinzându-i 
o mână pătată de grăsime. 

Fără un cuvânt, Mattie îi înmâna inelul cu chei, apoi se 
întoarse să-l privească pe Dwayne. Însă el nici măcar nu se uită 
la ea. Ca și cum ar fi fost invizibilă. Ca și cum nu ar fi însemnat 
nimic pentru el. 

Nu-și mai amintea cum a ajuns acasă. 

Se trezi stând la masa din bucătărie, ţinând încă în mână 
cheile, cu toată corespondenţa din ziua aceea pusă grămadă în 
faţa ei. Deasupra era extrasul de cont al cardului de credit, 
adresat doamnei și domnului Dwayne Purvis. Doamna și 
domnul. Își aminti de prima oară când cineva o numise doamna 
Purvis și bucuria pe care o simţise auzind acest nume. Doamna 
Purvis. Doamna Purvis. 

„Doamna Nimeni.” 

Cheile căzură pe podea. Își puse capul în palme și începu să 
plângă. Plânse, copilul dând din picioare în interiorul ei, plânse 
până când gâtul începu s-o doară și toată corespondenţa fu udă 
de lacrimi. 

„Îl vreau înapoi așa cum era. Când încă mă iubea.” A 

Printre suspine, auzi dinspre garaj scârțâitul unei uși. Inălţă 
capul brusc, cu speranţă în suflet. 


62 


„A venit acasă! A venit să-mi spună că îi pare rău.” 

Se ridică în picioare atât de repede că scaunul se rostogoli cu 
zgomot în spatele ei. Nerăbdătoare, deschise ușa și păși în 
garaj. Stătu un moment, clipind în întunericul dens, uimită. 
Singura mașină parcată în garaj era a ei. 

— Dwayne? strigă ea. 

O fâșie de lumină solară îi atrase atenţia; ușa ce dădea spre 
grădină era ușor crăpată. Traversă garajul s-o închidă, însă abia 
ce o împinsese puternic, auzi pași în spatele ei. Ingheță, inima 
bătându-i puternic în piept. Știu în acel moment că nu era 
singură. 

Se întoarse. În spatele ei, la câţiva pași, o învălui întunericul. 

e CAPITOLUL 6 


Maura lăsă în spate căldura amiezii și păși în răcoarea 
umbroasă a Bisericii Fecioarei Maria. Un timp, distinse doar 
umbre, conturul vag al stranelor și silueta unei enoriașe așezată 
singură pe rândul din faţă, cu capul plecat. Maura se strecură 
într-o strană și se așeză. Lăsă tăcerea s-o învăluie, ochii ei 
obișnuindu-se încetul cu încetul cu interiorul întunecos. 
Deasupra sa, pe vitraliul ferestrei, strălucind în culori închise, 
bogate, o femeie cu părul ondulat privea cu adoraţie un copac 
din care atârna un măr. Eva în Grădina Raiului. Femeia ca ispită, 
seducătoare. Distrugătoare. Cu ochii la fereastră, se simţi dintr- 
odată neliniștită și își mută privirea în altă parte. Chiar dacă 
primise de la părinţi o educaţie catolică, nu se simţise niciodată 
în largul ei într-o biserică. Privi imaginile preţioase ale martirilor 
zugrăviți pe aceste vitralii și, chiar dacă acum ei erau venerați 
ca sfinţi, era convinsă că, atunci când trăiau, nu fuseseră fără 
pată. Timpul petrecut de ei pe pământ fusese cu siguranţă 
presărat de păcate, alegeri greșite și dorinţe meschine. Știa, mai 
bine ca oricine, că perfecțiunea nu e omenească. 

Se ridică în picioare, se întoarse spre naos și se opri. Părintele 
Brophy era acolo, în picioare, lumina vitraliilor aruncând asupra 
lui un mozaic de culori. Se apropiase atât de ușor, încât ea nu îl 
simţise, iar acum erau faţă în față, niciunul neîndrăznind să rupă 
tăcerea. 

— Sper că nu pleci încă, spuse el într-un final. 

— Am venit doar să meditez pentru câteva minute. 

— Atunci mă bucur că te-am prins înainte să pleci. Ai vrea să 
stăm de vorbă? 

Ea aruncă o privire spre ușile din spate, căutând parcă o cale 
de scăpare. Apoi scoase un oftat. 

— Da, cred că aș vrea. 

Femeia din primul rând se întoarse și se uită la ei. „Și ce are 
de văzut? se întrebă Maura. Părintele tânăr și arătos. O femeie 
atrăgătoare. Șoapte cu subiînţeles schimbate sub privirea 
sfinților.” 

Părintele Brophy părea să împărtășească stânjeneala Maurei. 
O privi pe enoriașă și spuse: 

— Nu e nevoie să rămânem aici. 

e 

Se plimbară prin Jamaica Riverway Park, pe aleea umbroasă 
ce se învecina cu apa. În acea după-amiază călduroasă, parcul 
era plin de alergători, cicliști și mame împingând cărucioarele 
copiilor. Intr-un astfel de loc public, vederea unui preot 
plimbându-se cu o enoriașă tulburată ar fi stârnit cu greu vorbe 
nelalocul lor. „Așa a fost dintotdeauna între noi doi, se gândi ea, 
ferindu-se de crengile aplecate ale unei sălcii. Niciun indiciu de 
scandal, nicio aluzie la păcat. Ceea ce-mi doresc mai mult de la 
el nu-mi poate oferi. Și totuși sunt aici. Suntem amândoi aici.” 

— Mă întrebam când vei veni să mă vezi, zise el. 

— Am vrut mai demult. Dar a fost o săptămână încărcată. Se 
opri și privi râul. Șuieratul traficului de pe strada din apropiere 
acoperea sunetul apei curgătoare. Îmi trăiesc propria 
mortalitate în aceste zile. 

— Nu ai simţit asta și înainte? 

— Nu așa. Când am privit autopsia aceea, săptămâna 
trecută... 

— Ai asistat la atât de multe altele. 

— Nu doar le privesc, Daniel. Le și efectuez. Ţin bisturiul în 
mână și tai. O fac aproape în fiecare zi la muncă și nu m-a 
deranjat niciodată. Poate că asta înseamnă că am pierdut 
legătura cu umanitatea. Am devenit atât de detașată, încât nici 
nu-mi dau seama că tai în carne de om. Însă atunci, privind 
totul, a devenit personal. M-am uitat la ea și m-am văzut pe 
mine pe acea masă. Acum nu mai pot să iau un bisturiu în mână 
fără să mă gândesc la ea. La cum ar fi fost viaţa ei, ce a simţit, 
la ce se gândea când... Maura se opri și oftă. Mi-a fost greu să 
mă întorc la muncă. Asta e tot. 

— Chiar trebuia să te întorci? 

ÎI privi, surprinsă de întrebarea lui. 

— Am de ales? 

— O faci să sune ca o obligaţie contractuală. 

— Este meseria mea. La asta mă pricep cel mai bine. 

— Nu, mă refeream la o chemare. Ai vreun motiv s-o faci? 

— De ce ai devenit preot? 

Acum era rândul lui să fie surprins. Se gândi la asta câteva 
minute, stând nemișcat lângă ea, cu ochii lui albaștri muţi în 
umbra sălciilor. 

— Am făcut această alegere cu mult timp în urmă, răspunse 
el. Nu mă mai gândesc la asta. Nici nu o mai pun la îndoială. 

— Trebuie să fi crezut cu adevărat. 

— Incă mai cred. 

— Și este de ajuns? 

— Crezi că ai nevoie doar de credință? 

— Nu, bineînţeles că nu. 

Maura se întoarse și reluă plimbarea, de-a lungul aleii 
presărate de razele soarelui și de umbre. Se temu să-i 
întâlnească privirea, ca el să nu vadă prea multe într-a ei. 

— Uneori este bine să-ţi înfrunți propria mortalitate, continuă 
el. Te face să-ţi reanalizezi viaţa. 

— Aş prefera să nu fac asta. 

— De ce? 

— Nu sunt bună la introspecţie. Nu aveam stare la orele de 
filosofie. Toate întrebările acelea fără răspuns. Insă la fizică și 
chimie puteam înţelege. Mă simțeam în largul meu pentru că 
mă învățau principii reproductibile și clare. Făcu o pauză pentru 
a se uita la o tânără care trecu pe lângă ei pe role, împingând în 
același timp un cărucior de copil. Nu-mi plac lucrurile 
inexplicabile. _ 

— Da, știu asta. Iți place ca ecuațiile tale matematice să fie 
întotdeauna rezolvate. De aceea îţi este atât de greu acum, cu 
cazul acesta al femeii ucise. 

— Este o întrebare fără răspuns. Genul de lucru pe care îl 
urăsc. 

Se așeză confortabil pe o bancă de lemn cu vedere spre râu. 
Lumina zilei se stingea încet și apa curgea înapoi spre umbre 
adânci. Se așeză și el și, chiar dacă nu se atingeau, era atât de 
conștientă de prezenţa lui lângă ea, încât aproape că-i simţea 
inima bătând pe braţul ei dezgolit. 

— Ai mai aflat ceva despre caz de la detectivul Rizzoli? 

— Nu aș putea spune că m-a ţinut la curent cu toate detaliile. 

— Te așteptai ca ea să facă asta? 

— Ca polițistă, nu. Nu ar face-o. 

— Dar ca prietenă? 

— Tocmai asta e. Am crezut că suntem prietene. Însă mi-a 
oferit atât de puţine informații... 

— Nu o poţi condamna. Victima a fost găsită chiar în fața 
casei tale. Probabil că și ea se întreabă... 

— Ce anume? Vrei să spui că sunt suspectată? 

— Sau că ţinta ai fost de fapt tu. Este exact ceea ce am gândit 
cu toții în acea noapte. Că erai tu în mașina aceea. Se uită spre 
râu. Spui că nu te poţi abţine să te gândești la acea autopsie. Ei 
bine, eu nu mă pot abţine să mă gândesc la acea noapte, stând 
pe strada ta, cu toate mașinile acelea de poliție. Nu-mi venea să 
cred ce se întâmplă. Refuzam să cred. 

Se așternu tăcerea. În faţa lor, apele întunecate ale râului, iar 
în spate, șirul nesfârșit de mașini. 

— Vrei să iei cina cu mine în seara asta? întrebă ea dintr- 
odată. 

El nu răspunse imediat și ezitarea lui o făcu să roșească de 
rușine. Ce întrebare prostească! Ar fi vrut să dea timpul înapoi, 
să retrăiască ultimele șaizeci de secunde. Cât de bine ar fi fost 
să spună pur și simplu la revedere și să plece. În schimb, se 
trezise aruncând acea invitaţie nepotrivită, una pe care știau 
amândoi că el n-o putea accepta. 

— Imi pare rău, murmură ea. Cred că nu e o idee chiar atât 
de... 

— Da, o întrerupse el, mi-ar face mare plăcere. 

e 

Se afla în bucătărie, feliind roșiile pentru salată, cu mâna 
tremurând pe cuţit. Pe aragaz, o cratiţă cu coq au vin sfârâia, 
lăsând din când în când să iasă aburi aromaţi, de vin și carne de 
pasăre. Un fel de mâncare ușor, familiar, pentru care nu avea 
nevoie de rețetă, nu trebuia să se oprească și să se gândească 
la ce avea de făcut în continuare. Nu s-ar fi descurcat în acest 
moment cu un fel mai complicat. Mintea ei era complet 
concentrată asupra bărbatului care, în acea clipă, turna Pinot 
Noir în două pahare. 

El puse un pahar lângă ea, pe blatul de bucătărie. 

— Ce altceva mai trebuie să fac? 

— Nimic. 

— Să asezonez salata? Să spăl salata verde? 

— Nu te-am invitat aici ca să te pun la muncă. M-am gândit 
doar că ai prefera această variantă în locul unui restaurant, 
unde nu există niciun pic de intimitate. 

— Probabil că e obositor să fii mereu în atenţia publică, 
comentă el. 

— Mă gândeam mai mult la situația ta. 

— Până și preoţii mănâncă la restaurant, Maura. 

— Nu, mă refeream la... 

Simţi că se îmbujorează și începu să taie roșiile cu și mai 
multă vervă. 

— Presupun că oamenii și-ar pune întrebări, spuse el, dacă 
ne-ar vedea împreună. 

O privi pentru o clipă și singurul sunet care umplu camera fu 
cel al bătăii cuţitului pe fundul de lemn. Ce face cineva cu un 
preot în bucătărie? medită ea. Îl roagă să binecuvânteze 
mâncarea? Niciun alt bărbat nu o făcea să se simtă atât de 
stânjenită, atât de umană și plină de defecte. „Și defectele tale 
care sunt, Daniel? se întrebă ea, lăsând să cadă feliile de roșii în 
bolul de salată, asezonându-le cu ulei de măsline și oțet 
balsamic. Oare gulerul acela alb îţi conferă vreo imunitate la 
tentaţii?” 

— Măcar lasă-mă să tai castravetele, îi spuse el. 

— Chiar nu poţi să stai liniștit, nu-i așa? 

— Nu sunt omul care să stea când alţii muncesc. 

Ea râse. 

— Bine ai venit în club! 

— Te referi la clubul obsedaţilor de muncă fără speranţă de 
vindecare? Pentru că sunt deja membru onorific. 

Luă un cuţit din suportul de lemn și începu să felieze 
castravetele, eliberând un miros proaspăt, văratic. 

— Mi se trage de la copilăria cu cinci fraţi și o soră. 

— Aţi fost șapte copii în familie? Dumnezeule! 

— Sunt sigur că așa spunea și tata de fiecare dată când auzea 
că mama a rămas iar însărcinată. 

— Și tu al câtelea ai fost dintre cei șapte? 

— Al patrulea. Chiar la mijloc. Ceea ce, conform psihologilor, 
mă face un mediator înnăscut. Cel care încearcă întotdeauna să 
păstreze liniștea și armonia. Se uită la ea zâmbind. Mai 
înseamnă și că știu cum să intru și să ies în timp record de la 
duș. 

— Și cum ai ajuns din al patrulea copil la preoţie? 

El se întoarse spre tocătorul de lemn și își feri privirea. 

— După cum te-ai aștepta, e o poveste mai lungă. 

— Una despre care nu vrei să vorbești? 

— Motivele mele îţi vor părea poate ilogice. 

— Ei bine, ciudat cum toate deciziile noastre importante din 
viaţă sunt de obicei cele mai lipsite de sens. Persoana cu care 
alegi să te căsătorești, de exemplu. Luă o înghiţitură de vin și 
puse paharul la loc pe blat. Nu aș putea, cu siguranţă, să găsesc 
motive logice propriei mele căsnicii. 

Preotul ridică privirea spre ea. 

— Poftă trupească? 

— Cred că asta-i explicaţia potrivită. lată cum am făcut cea 
mai mare greșeală din viaţa mea. Cel puţin până acum. 

Luă încă o gură de vin. „Și tu ai putea fi următoarea mea 
greșeală. Dacă Dumnezeu voia să ne comportăm cuviincios, nu 
ar fi creat ispitele.” 

Daniel puse feliile de castravete în bolul de salată și clăti 
cuțitul. Il privea stând la chiuvetă, cu spatele la ea. Era înalt, cu 
spatele suplu și modelat ca al unui alergător de fond. De ce fac 
asta? se întrebă ea. Dintre toţi bărbaţii de care aș fi putut fi 
atrasă, de ce trebuie să fie tocmai acesta? 

— M-ai întrebat de ce am ales preoţia, reluă el discuția. 

— Și de ce ai făcut-o? 

Se întoarse către ea. 

— Sora mea a avut leucemie. 

Surprinsă, ea nu știu ce să răspundă. Nimic nu părea potrivit 
pentru un asemenea moment. 

— Sophie avea opt ani, continuă el. Cea mai tânără din familie 
și singura fată. 

Se întinse după prosop și își șterse mâinile. Apoi îl atârnă la 
loc, cu grijă, pe îndelete, parcă având nevoie de ceva timp ca 
să-și găsească cuvintele. 

— Avea leucemie limfoidă acută. Presupun că ai putea-o numi 
de tip bun, dacă poţi vorbi despre leucemie bună... 

— Este leucemia cu cea mai bună prognoză la copii. Cu o rată 
de supravieţuire de optzeci la sută. 

O afirmaţie adevărată, dar îi păru rău că o spusese chiar în 
momentul în care rosti cuvintele. Raţionala doctoriţă Isles, care 
reacţiona la tragedie cu datele utile ce îi stăteau la îndemână și 

statisticile reci. Doar așa putea să treacă peste emoțiile 
profunde ale celor din jurul ei, apelând la rolul ei de om de 
știință. Un prieten murise de cancer la plămâni? O rudă 
rămăsese paralizată în urma unui accident de mașină? Pentru 
fiecare tragedie avea câte o statistică, liniștindu-se în fața 
certitudinii brute a numerelor, în credința că în spatele oricărei 
orori există o explicaţie. 

Se întrebă dacă răspunsul ei nu-l făcuse pe Daniel s-o 
considere detașată, chiar insensibilă. Însă el nu păru să fie jignit. 
Doar încuviinţă din cap, acceptând datele ei statistice așa cum 
intenţionase ea să le prezinte, ca pe un simplu fapt. 

— Rata de supraviețuire pe cinci ani nu arăta prea bine în 
acea perioadă, continuă el. La momentul diagnosticării, ea era 
deja foarte grav bolnavă. Nu pot să-ți spun în cuvinte cât de 
devastator a fost pentru noi, pentru noi toţi. În special pentru 
mama. Singura ei fată, copilașul ei. Aveam paisprezece ani pe 
atunci și am fost cel care cumva și-a asumat responsabilitatea 
de a avea grijă de Sophie. Chiar și cu toată atenţia de care 
beneficia, toate menajamentele, nu s-a comportat niciodată ca 
un copil răsfățat. N-a încetat nicio clipă să fie cel mai dulce copil 
pe care ţi-l poţi imagina. 

Continua să nu se uite la Maura, fixând în schimb podeaua, 
parcă refractar la a dezvălui imensitatea durerii pe care o 
simţise. 

— Daniel? zise ea. 

El respiră adânc, se îndreptă de spate. 

— Nu știu cum să spun această poveste unei sceptice 
declarate ca tine. 

— Ce s-a întâmplat? 

— Doctorul ne-a informat că era în fază terminală. Pe atunci, 
dacă un doctor îţi spunea ceva, îi acceptai opinia ca literă de 
lege. În acea noapte, părinţii și fraţii mei au mers la biserică. 
Presupun, ca să se roage pentru un miracol. Eu am rămas la 
spital, ca să nu o las singură pe Sophie. li căzuse tot părul, în 
urma chimioterapiei. Îmi amintesc că-mi adormise în poală. Și 
eu mă rugam. M-am rugat ore întregi, i-am făcut lui Dumnezeu 
tot felul de promisiuni nebunești. Dacă ar fi murit atunci, nu 
cred că aș mai fi intrat vreodată în biserică. 

— Însă ea a trăit, spuse Maura încet. 

O privi și îi zâmbi. 


70 


— Da, a trăit. Și eu mi-am ţinut toate acele promisiuni făcute 
lui Dumnezeu. N-am uitat niciuna. Pentru că, în acea zi, El chiar 
m-a ascultat. N-am nicio îndoială. 

— Și unde e Sophie acum? 

— Căsătorită și fericită, locuiește în Massachusetts. Are doi 
copii adoptați. Se așeză la masa din bucătărie, cu faţa spre ea. 
Așa că uite-mă. 

— Părintele Brophy. 

— Acum știi de ce am făcut această alegere. 

„Și oare a fost cea mai potrivită?” ar fi vrut ea să-l întrebe, 
dar se abţinu. 

Umplură iarăși paharele de vin. Ea tăie în felii pâinea 
franțuzească crocantă și amestecă salata. Puse /e coq au vin 
aburind în farfurii. Drumul către inima unui bărbat trece prin 
stomac; oare asta încerca ea să facă? Asta voia cu adevărat? 
Inima lui Daniel Brophy? 

„Poate e din cauză că nu îl pot avea, de mă simt în siguranţă 
să-l doresc. Nu pot ajunge la el, așa că nu mă poate răni, cum a 
făcut-o Victor.” 

Insă atunci când se căsătorise cu Victor fusese convinsă că 
nici el nu ar fi putut s-o rănească vreodată. 

„Nu suntem niciodată atât de invulnerabili pe cât credem.” 

Abia terminaseră de mâncat când soneria de la intrare îi făcu 
pe amândoi să se încordeze brusc. Oricât de inocentă fusese 
seara aceasta, ei schimbară priviri stânjenite, ca doi amanți 
vinovaţi care fuseseră prinși în fapt. 

Jane Rizzoli se afla pe veranda Maurei cu buclele negre 
răvășite de adierea caldă a verii. Chiar dacă noaptea era 
înăbușitoare, ea era îmbrăcată cu unul dintre costumele de 
stofă de culoare închisă pe care le purta de obicei la serviciu. 
Aceasta nu era o vizită de curtoazie, se gândi Maura când întâlni 
privirea sumbră a lui Rizzoli. Uitându-se în jos, văzu că Jane avea 
cu ea o servietă. 

— Scuză-mă că te deranjez acasă, doctore. Dar trebuie să 
stăm de vorbă. M-am gândit că este mai bine să ne vedem aici 
și nu la biroul tău. 

— Este vorba de caz? 

Rizzoli încuviinţă din cap. Niciuna nu preciza care era cazul cu 
pricina; știau amândouă. Chiar dacă Maura și Jane se respectau 
reciproc din punct de vedere profesional, nu împărtășeau încă o 

relație confortabilă de prietenie, iar în seara aceasta se priviră 
cumva cu un dram de stânjeneală. „S-a întâmplat ceva, gândi 
Maura. Ceva ce o face să fie precaută cu mine.” 

— Intră, te rog. 

Rizzoli păși în casă și se opri, simțind aroma mâncării. 

— Te-am întrerupt de la masă? 

— Nu, noi tocmai am terminat. 

Acel noi nu scăpă atenţiei lui Rizzoli, care îi aruncă Maurei o 
privire întrebătoare. Se auziră pași și când se întoarseră îl 
văzură pe Daniel în hol, ducând paharele înapoi la bucătărie. 

— Seara bună, seara bună! strigă el. 

Rizzoli clipi surprinsă. 

— Părinte Brophy! 

El se îndreptă către bucătărie și Rizzoli se întoarse spre 
Maura. Chiar dacă nu spuse nimic, era clar ce idei îi treceau prin 
minte în acel moment. Același lucru pe care-l gândise și 
enoriașa din biserică. „Da, știu că situaţia nu arată prea bine, 
dar nu s-a întâmplat nimic. Nimic, cu excepţia cinei și a 
conversației. De ce naiba trebuie să mă priveşti așa?” 

— Ei bine, rosti Rizzoli, lăsând să se întrevadă o mulţime de 
subiînțelesuri în expresia asta simplă. 

Auziră zgomotul farfuriilor de porțelan și al tacâmurilor pe 
care Daniel le punea în mașina de spălat vase. Un preot la ea în 
bucătărie. 

— Aș vrea să-ţi vorbesc între patru ochi, dacă se poate, zise 
Rizzoli. 

— Este neapărat necesar? Părintele Brophy îmi este prieten. 

— Mi-e destul de greu să vorbesc despre asta chiar și în 
particular, doctore. 

— Nu pot să-i spun pur și simplu să plece. 

Maura se opri la zgomotul pașilor lui Daniel, care venea 
dinspre bucătărie. 

— Dar eu chiar trebuie să plec, spuse el. Se uită la servieta lui 
Rizzoli. Mai ales că este evident că aveţi de vorbit. 

— Și chiar avem, replică Rizzoli. 

Daniel zâmbi către Maura. 

— Îţi mulțumesc pentru cină. 

— Așteaptă, răspunse Maura. Daniel... leşi după el pe verandă 
și închise ușa de la intrare după ea. Nu trebuie să pleci. 

— E clar că trebuie să-ţi vorbească între patru ochi. 

— Îmi pare rău. 

— De ce? A fost o seară minunată. 

— Mă simt de parcă te gonesc din casa mea. 

Se întinse și o apucă de braț, strângând-o ușor, parcă vrând s- 
o liniștească. 

— Sună-mă oricând simţi nevoia să stăm iar de vorbă, îi zise 
el. Nu are importanţă la ce oră. 

Maura îl privi îndreptându-se spre mașină, straiele lui negre 
estompându-se în întunericul serii. Când se întoarse să-i facă 
semn cu mâna, ea îi întrezări pentru o clipă gulerul preoţesc, o 
scurtă strălucire albă în contrast cu negura serii. _ 

Se întoarse în casă și o găsi pe Rizzoli așteptând-o în hol. „işi 
pune întrebări cu privire la Daniel, bineînțeles. Nu e oarbă; a 
putut să-și dea seama că e ceva mai mult decât prietenie între 
noi doi.” 

— Ceva de băut? întrebă Maura. 

— Ar fi minunat. Nimic alcoolic totuși. Rizzoli își atinse 
abdomenul cu o bătaie ușoară. Juniorul este încă prea tânăr 
pentru băutură. 

— Bineînţeles. 

Maura o conduse din hol în bucătărie, forțându-se să joace 
rolul gazdei manierate. Acolo, puse cuburi de gheaţă în două 
pahare și turnă suc de portocale. Işi adăugă doar în paharul ei 
un strop de votcă. Duse paharele pe masa din bucătărie și o 
privi pe Rizzoli cum scoate un dosar din servietă și-l pune pe 
masă. 

— Ce este asta? întrebă Maura. 

— Nu crezi că e mai bine să ne așezăm întâi, doctore? Ceea 
ce îţi voi spune în cele ce urmează te va afecta serios. 

Maura se așeză comod pe unul dintre scaunele din bucătărie; 
Rizzoli făcu la fel. Stăteau faţă în față, cu dosarul între ele. „O 
cutie a Pandorei cu secrete, gândi Maura, privind fix dosarul. 
Poate că nu vreau să știu ce este în acest dosar.” 

— Îți amintești ce ţi-am spus săptămâna trecută despre Anna 
Jessop? Că n-am găsit aproape nicio informaţie despre ea mai 
veche de șase luni? Și că singura reședință a ei pe care o 
cunoșteam era apartamentul gol? 

— Ai numit-o o fantomă. 

— Într-un fel, era corect. Anna Jessop n-a existat cu adevărat. 

— Cum este posibil așa ceva? 

— Pentru că ea nu era Anna Jessop. Acesta era doar un nume 
fictiv. Numele ei adevărat era Anna Leoni. Cu șase luni în urmă, 
și-a asumat o identitate complet nouă. Și-a închis toate conturile 
bancare și s-a mutat din locuinţa sa. Cu un nume nou, a închiriat 
un apartament la Brighton, unde n-a avut intenţia să locuiască 
niciodată. Era doar o fundătură, în caz că cineva ar fi reușit să-i 
afle noua identitate. Apoi a împachetat totul și s-a mutat în 
Maine. Un mic orășel, la jumătatea drumului spre coastă. Acolo 
a locuit în ultimele două luni. 

— Cum ai aflat toate acestea? 

— Am vorbit cu un poliţist care a ajutat-o să se descurce. 

— Un poliţist? 

— Detectivul Ballard din Newton. 

— Și numele fictiv... Nu era pentru că fugea de poliţie? 

— Nu. E posibil chiar să și ghicești de ce fugea. Poveste 
veche. 

— Un bărbat? 

— Din păcate, un bărbat foarte bogat. Doctorul Charles 
Cassell. 

— Numele nu Îmi spune nimic. 

— Castle Pharmaceuticals. El a fondat firma. Anna era 
cercetătoare la compania lui. Au început o relație, însă, trei ani 
mai târziu, ea a încercat să-l părăsească. 

— Și el n-a lăsat-o. 

— Doctorul Cassell pare genul de bărbat de lângă care nu poți 
pleca pur și simplu. Intr-o noapte, a ajuns la spitalul de urgență 
din Newton cu un ochi vânăt. Din acel moment, lucrurile s-au 
complicat considerabil. Hărţuire. Ameninţări cu moartea. Chiar și 
un canar mort în cutia ei poștală. 

— Doamne ferește! 

— Da, întruchiparea iubirii adevărate. Uneori, singurele soluţii 
pe care le ai la îndemână pentru a scăpa de un bărbat care te 
rănește sunt să-l împuști... sau să te ascunzi. Poate că ar fi fost 
încă în viață dacă ar fi ales prima variantă. 

— A găsit-o. 

— Tot ce avem acum de făcut este s-o dovedim. 

— Și puteți face asta? 

— N-am reușit încă să vorbim cu doctorul Cassell. Într-un mod 
foarte convenabil, a părăsit Bostonul în dimineața următoare 

asasinatului. Este plecat în interes de afaceri de o săptămână și 
se întoarce de-abia mâine. 

Rizzoli ridică paharul cu suc de portocale, și zgomotul 
cuburilor de gheaţă o irită pe Maura. Când poliţista lăsă paharul 
la loc pe masă, urmă un moment de tăcere. Rizzoli părea să 
tragă de timp, dar oare pentru ce anume? se întrebă Maura. 

— Mai trebuie să știi ceva despre Anna Leoni... continuă 
Rizzoli. Făcu semn spre dosarul de pe masă. Am adus asta 
pentru tine. 

Maura deschise dosarul și avu o tresărire. Era copia color a 
unei poze de mărimea unui portofel. O tânără cu părul negru și 
privirea serioasă, încadrată de un bărbat și o femeie mai în 
vârstă, ale căror braţe o învăluiau protector. 

— Acea fată aș putea fi eu, spuse ea încet. 

— Păstra poza aceasta în portofel. Credem că avea vreo zece 
ani pe atunci și aceia sunt părinţii ei, Ruth și William Leoni. 
Amândoi sunt decedați acum. 

— Aceștia sunt părinţii ei? 

— Da. 

— Dar... sunt atât de bătrâni! 

— Da, așa este. Mama, Ruth, avea șaizeci și doi de ani când a 
fost făcută această poză. Rizzoli făcu o scurtă pauză. Anna era 
singurul lor copil. 

„Singurul copil. Părinţi în vârstă. Știu la ce se referă, gândi 
Maura, și mă tem de ceea ce-mi va spune în continuare. De asta 
a venit aici în această seară. Nu era vorba de Anna Leoni și de 
amantul ei violent; era vorba de ceva mult mai grav.” 

Maura o privi pe Rizzoli. 

— A fost adoptată? 

— Doamna Leoni avea cincizeci și doi de ani când s-a născut 
Anna, răspunse Rizzoli, încuviințând din cap. 

— Prea bătrână, conform regulilor celor mai multe agenții de 
adopție. 

— Ceea ce înseamnă că a trebuit să aranjeze o adopție 
privată prin intermediul unui avocat. 

Maura se gândi la propriii părinţi, acum și ei decedați. Și ei 
fuseseră în vârstă, de vreo patruzeci de ani. 

— Ce știi despre adopţia ta, doctore? 

Maura inspiră adânc. 

— După ce a murit tata, am găsit documentele adopţiei mele. 
Totul fusese făcut prin intermediul unui avocat de aici, din 
Boston. L-am sunat acum câţiva ani ca să aflu numele mamei 
mele adevărate. 

— Şi l-ai aflat? 

— Mi-a spus că dosarul era sigilat. A refuzat să-mi dea vreo 
informaţie. 

— Și n-ai mai încercat să afli nimic altceva? 

— Nu, din păcate. 

— Numele avocatului nu era cumva Terence Van Gates? 

Maura tăcu brusc. Nu mai era nevoie să-i spună nimic; știa că 
interlocutoarea înţelesese deja răspunsul din privirea ei uimită. 

— Cum de ai știut asta? o întrebă Maura. 

— Cu două zile înainte de moartea ei, Anna a luat o cameră la 
Tremont Hotel, aici în Boston. De acolo a dat doar două 
telefoane. Unul către detectivul Ballard, care era plecat din oraș. 
Celălalt era către biroul de avocatură al lui Van Gates. Nu știm 
de ce l-a contactat... avocatul nu ne-a returnat apelurile încă. 

Și acum urma revelaţia, gândi Maura. Motivul real al prezenţei 
ei aici, în această seară, în bucătăria sa. 

— Știm că Anna Leoni a fost adoptată. Aveţi aceeași grupă de 
sânge și aceeași dată de naștere. Și chiar înainte de a muri, a 
vorbit cu Van Gates - avocatul care s-a ocupat de adopţia ta. 
Cam multe coincidenţe... 

— De cât timp știi toate astea? 

— De câteva zile. 

— Și nu mi-ai spus nimic? Mi-ai ascuns totul. 

— N-am vrut să te supăr atâta timp cât nu era necesar. 

— Ei bine, sunt supărată că ai așteptat atât de mult să-mi 
spui. 

— Am fost nevoită, pentru că mai trebuie să-ţi spun ceva... 
ceva ce trebuia să aflu. Rizzoli respiră adânc. In această după- 
amiază am luat legătura cu Walt DeGroot de la laboratorul de 
analize ADN. La începutul săptămânii l-am rugat să urgenteze 
testul cerut de tine. Azi mi-a arătat autoradiografiile obţinute. A 
efectuat două profile VNTR. Unul pentru Anna Leoni și altul 
pentru tine. 

Maura rămase neclintită, pregătită pentru lovitura pe care o 
aștepta negreșit. 

— Sunt compatibile, 
genetice sunt identice. 


continuă Rizzoli. 


Cele două profile 

e CAPITOLUL 7 


Ceasul de pe peretele bucătăriei se auzea ticăind. Cuburile de 
gheață se topiră încet în paharele de pe masă. Timpul trecu, dar 
Maura se simţea parcă prinsă în capcană în acel moment, 
cuvintele lui Rizzoli răsunându-i repetat în minte. 

— Îmi pare rău, spuse Rizzoli. N-am știut cum să-ţi spun altfel. 
Dar m-am gândit că ai dreptul să știi că ai... și se opri. 

„Am avut. Am avut o soră. Și nu am știut niciodată de 
existenţa ei.” 

Rizzoli se întinse peste masă și o prinse pe Maura de mână; 
nu era genul de persoană care să ofere cu ușurință un gest de 
consolare sau o îmbrăţișare. Insă iat-o acum, ţinând-o pe Maura 
de mână, privind-o de parcă s-ar fi așteptat ca aceasta să se 
spargă în mii de bucățele. 

— Povestește-mi despre ea, rosti Maura încet. Spune-mi ce fel 
de persoană era. 

— Cel cu care ar trebui să vorbești este detectivul Ballard. 

— Cine? 

— Rick Ballard. E din Newton. A fost polițistul care i-a preluat 
cazul după ce a fost agresată de doctorul Cassell. Cred că a 
ajuns s-o cunoască destul de bine. 

— Ce ţi-a zis despre ea? 

— Că a crescut în Concord. A fost căsătorită pentru o scurtă 
perioadă, la vârsta de douăzeci și cinci de ani, dar n-a durat. A 
divorțat amiabil, n-a avut copii. 

— Fostul soț nu este suspectat? 

— Nu. El s-a recăsătorit de atunci și trăiește la Londra. 

„Divorţată, ca și mine. Există oare vreo genă care predispune 
la căsătorii ratate?” 

— Precum am spus, a lucrat la firma lui Charles Cassell, 
Castle Pharmaceuticals. Era microbiolog în departamentul de 
cercetare de acolo. 

— Om de știință. 

— Da. 

„Din nou, ca și mine, gândi Maura, cu privirea aţintită la 
chipul surorii ei din fotografie. Deci știu că punea preț pe rațiune 

și logică, la fel ca mine. Oamenii de știință sunt guvernaţi de 
intelect. Se simt confortabil printre date clare. Ne-am fi înțeles 
bine amândouă.” 

— Știu că ţi-e greu să înţelegi, sunt sigură de asta, spuse 
Rizzoli. Încerc să mă pun în locul tău și, sincer, nu-mi pot 
imagina cum este cu adevărat. E ca și cum ai descoperi un 
univers paralel, unde mai există o altă versiune a ta. Să 
descoperi că ea a fost acolo în tot acest timp, trăind în același 
oraș. Dacă... și se opri. 

„Există oare vreun cuvânt mai inutil decât dacă?” 

— Îmi pare rău, continuă Rizzoli. 

Maura trase adânc aer în piept și își îndreptă spatele, lăsând-o 
să înţeleagă că nu avea nevoie să fie ţinută de mână. Era 
perfect capabilă să treacă peste asta. Inchise dosarul și-l 
împinse spre Rizzoli. 

— Îţi mulțumesc, Jane. 

— Nu, păstrează-l. Acea fotocopie este pentru tine. 

Se ridicară amândouă. Rizzoli se scotoci în buzunare și scoase 
o carte de vizită pe care o puse pe masă. 

— Poate că o să ai nevoie și de asta. A spus că-l poţi suna 
oricând dacă ai întrebări. 

Maura se uită în jos la numele de pe cartonaș: Richard D. 
Ballard, Detectiv, Departamentul de Poliţie din Newton. 

— El este cel cu care ar trebui să stai de vorbă, zise Rizzoli. 

Merseră împreună spre ușa de la intrare, Maura încă stăpână 
pe emoţiile sale, încă jucând rolul gazdei perfecte. Stătu pe 
verandă destul de mult pentru a-i face cu mâna detectivului, 
apoi închise ușa și merse în camera de zi. Ascultă mașina lui 
Rizzoli îndepărtându-se, lăsând în urmă strada învăluită în 
tăcere. „Complet singură, gândi ea. Încă o dată sunt complet 
singură.” 

De pe raftul bibliotecii din camera de zi, Maura trase un album 
vechi de fotografii. Nu mai răsfoise aceste pagini de ani de zile, 
de la moartea tatălui ei, când strânsese lucrurile din casă la 
câteva săptămâni după înmormântare. Găsise albumul pe 
noptiera lui și și-l închipuise stând în pat în ultima lui seară din 
viață, singur în acea casă mare, admirând pozele de familie. 
Ultimele imagini pe care el le-ar fi văzut, înainte de a stinge 
lumina, ar fi fost de chipuri fericite. 

Deschise albumul și privi acele chipuri acum. Paginile erau 
scorojite, unele fotografii vechi de aproape patruzeci de ani. 
Privi îndelung prima fotografie, una a mamei sale, zâmbind spre 
cameră cu un bebeluș cu părul negru în braţe. În spatele lor era 
o casă pe care Maura nu și-o amintea, cu o formă victoriană și 
ferestrele arcuite. Dedesubt, mama ei, Ginny, consemnase cu 
scrisul ei caracteristic, perfect caligrafic: „Ziua când am adus-o 
pe Maura acasă”. 

Nu existau fotografii făcute la spital, niciuna cu mama ei 
însărcinată. Doar această imagine clară a lui Ginny, zâmbind în 
lumina soarelui, ţinând în braţe bebelușul care parcă apăruse de 
nicăieri. Se gândi la un alt copil cu părul negru, ţinut în brațe de 
altă mamă. Poate că în aceeași zi, un tată mândru din alt oraș 
făcuse o altă fotografie noii sale fiice. O fetiță pe nume Anna. 

Maura întoarse paginile. Se văzu crescând, de la copilașul 
care face primii pași în lume la fetița de grădiniţă. lat-o pe noua 
ei bicicletă, susţinută de braţul puternic al tatălui ei. lat-o și la 
primul ei recital de pian, cu părul negru prins la spate cu o fundă 
verde și mâinile așezate pe clape. 

Intoarse și ultima pagină. Crăciunul. Maura, de vreo șapte ani, 
stătea încadrată de mama și tatăl ei, cu braţele împreunate într- 
o îmbrăţișare drăgăstoasă. In spatele lor, bradul împodobit, 
strălucind de beteală. Toată lumea zâmbea. Un moment perfect 
în timp, gândi Maura. Însă nu durează mult niciodată; vin și trec 
repede, și nu le putem aduce înapoi; putem doar trăi altele noi. 

Ajunse la sfârșitul albumului. Mai erau și altele, desigur, cel 
puţin patru volume din istoria Maurei, fiecare eveniment 
înregistrat și clasificat de părinţii ei. Însă acesta era albumul pe 
care tatăl ei alesese să-l ţină lângă pat, cu fotografiile fiicei sale 
de când era copil, ale lui și ale lui Ginny ca părinţi activi, înainte 
ca părul să capete luciri sure. Inainte ca durerea și moartea lui 
Ginny să le afecteze vieţile. 

Privi chipurile părinţilor ei și gândi: „Cât de norocoasă am fost 
că m-ați ales pe mine! Mi-e dor de voi. Mi-e dor de voi atât de 
mult!” Inchise albumul și se uită printre lacrimi la coperta de 
piele. „Ce bine ar fi dacă aţi fi aici! Măcar de mi-aţi spune cine 
sunt cu adevărat.” 

Merse în bucătărie și luă cartea de vizită lăsată de Rizzoli pe 
masă. Pe partea din faţă a cartonașului era imprimat numărul 
de la serviciu al lui Rick Ballard, de la Departamentul de Poliţie 

din Newton. Întoarse cardul și văzu că el își scrisese și numărul 
de acasă, împreună cu cuvintele: „Sună-mă oricând. Zi sau 
noapte. R.B.” 

Se îndreptă spre telefon și formă numărul lui de acasă. La al 
treilea târâit răspunse o voce: 

— Ballard. 

Doar un nume, rostit cu eficienţă rece. „Acesta este genul de 
bărbat care trece direct la subiect, gândi ea. Nu va reacționa 
prea bucuros la auzul unei femei care trece printr-o criză 
emoţională.” În fundal putu auzi o reclamă la televizor. El era 
acasă, relaxându-se; ultimul lucru de care ar fi avut nevoie era 
să fie deranjat. 

— Alo? spuse el din nou, de data aceasta cu un ton ușor 
nerăbdător. 

Maura își drese vocea. 

— Mă scuzați că vă sun acasă. Detectivul Rizzoli mi-a dat 
cartea dumneavoastră de vizită. Numele meu este Maura Isles și 
eu... 
„Și eu ce? Vreau să mă ajuţi să trec peste noaptea asta?” 

— Așteptam apelul dumneavoastră, doamnă doctor Isles, zise 
el. 

— Știu că poate ar fi trebuit să aștept până dimineaţă, dar... 

— Nicio problemă. Probabil că aveţi multe întrebări. 

— Mi-e puţin cam greu în această perioadă. N-am știut 
niciodată că am o soră. Și acum, dintr-odată... 

— Totul s-a schimbat. Nu-i așa? 

Vocea ce păruse rigidă la început era acum atât de calmă, de 
blândă, încât Maurei aproape că-i dădură lacrimile. 

— Da, șopti ea. 

— Poate că ar trebui să ne întâlnim. Pot să vă văd în orice zi a 
săptămânii. Sau dacă doriţi să ne întâlnim seara... 

— Aţi vrea să ne vedem în seara aceasta? 

— Fiica mea este aici. Nu pot pleca acum. 

Bineînțeles că avea o familie, gândi ea. Scoase un râset 
stânjenit. 

— Îmi pare rău. Nu eram în apele mele... 

— De ce nu veniţi dumneavoastră până aici, la mine acasă? 

Maura făcu o pauză, auzindu-și parcă propriul puls bătându-i 
în ureche. 

— Unde locuiti? întrebă ea. 

Detectivul locuia la Newton, o suburbie confortabilă din vestul 
aglomerației metropolitane a Bostonului, cam la vreo șase 
kilometri și jumatate de locuinţa ei din Brookline. Casa lui era 
aidoma celorlalte case de pe această stradă liniștită, fără să iasă 
în evidenţă, dar bine îngrijită, doar un alt imobil pătrăţos, într-un 
cartier în care niciuna dintre case nu se remarca în vreun fel. De 
pe veranda din faţă văzu lumina albastră a ecranului unui 
televizor și auzi basul monoton al muzicii pop. MTV - nici pe 
departe ceea ce se aștepta ca un poliţist să urmărească la 
televizor. 

Sună la ușă. Îi deschise o adolescentă blondă, îmbrăcată în 
niște blugi deșiraţi și un tricou ce se termina deasupra buricului. 
Un aspect provocator pentru o fată care nu era mai mare de 
paisprezece ani, judecând după șoldurile subţiri și sânii abia 
formați. Tânăra nu scoase un cuvânt, doar se holbă la Maura cu 
ochi posaci, ca și cum ar fi păzit pragul casei de acest nou 
intrus. 

— Bună, zise Maura. Numele meu este Maura Isles și am venit 
să-l văd pe detectivul Ballard. 

— Tatăl meu vă așteaptă? 

— Da. 

Se auzi o voce de bărbat. 

— Katie, e pentru mine. 

— Am crezut că e mama. Trebuia să ajungă până acum. 

Ballard apăru în cadrul ușii, în spatele fiicei lui. Maurei nu-i 
veni să creadă că acest bărbat, cu tunsoarea conservatoare și 
tricoul Oxford călcat, putea fi tatăl acestei puștoaice cu aspect 
ușuratic. El întinse mâna și i-o strânse ferm. 

— Rick Ballard. Intraţi, doamnă doctor Isles. 

Când Maura intră în casă, tânăra se întoarse cu spatele și 
merse în camera de zi, unde se trânti cu zgomot în fața 
televizorului. 

— Katie, măcar salută-l pe oaspetele nostru. 

— Pierd emisiunea mea preferată. 

— Poţi să te rupi un minut pentru a fi politicoasă, nu crezi? 

Katie oftă cu zgomot și-i aruncă Maurei o privire ursuză. 

— Bună, spuse ea și își întoarse privirea spre ecranul 
televizorului. 

Ballard o privi pe fiica sa pentru un moment, parcă 
întrebându-se dacă se merita efortul de a-i cere să fie puţin mai 
manierată. 

— Măcar dă volumul mai încet, îi spuse el. Doamna doctor 
Isles și cu mine avem de vorbit. 

Tânăra apucă telecomanda cu o smucitură și o îndreptă ca o 
armă spre televizor. Volumul de-abia scăzu puţin. Ballard se 
întoarse către Maura. 

— Doriţi o cafea? Ceai? 

— Nu, mulțumesc. 

— Vreţi doar să vă vorbesc despre Anna... replică el, dând 
înţelegător din cap. 

— Da. 

— Am o copie a dosarului ei în birou. 

Dacă aspectul biroului reflecta imaginea posesorului, atunci 
Rick Ballard era întocmai ca biroul din lemn de stejar, solid și de 
încredere, care domina încăperea. Nu alese să se izoleze în 
spatele acestuia, ci îi făcu semn Maurei spre sofa și își trase un 
fotoliu în faţa ei. Nicio barieră nu stătea în calea lor, cu excepţia 
măsuței de cafea, pe care se afla un singur dosar. Chiar dacă 
ușa era închisă, puteau încă să audă sunetul strident al emisiunii 
de la televizor. 

— Îmi cer scuze pentru impoliteţea fiicei mele, zise el. Katie 
trece printr-o perioadă dificilă și nu prea sunt sigur cum să mă 
port cu ea zilele astea. Cu infractorii nu am probleme, dar când 
vine vorba de adolescente de paisprezece ani... 

Râse mâhnit. 

— Sper ca vizita mea să nu înrăutăţească lucrurile. 

— Nu are nicio legătură cu dumneavoastră, credeţi-mă. 
Familia noastră se află acum într-o perioadă de tranziţie. Eu și 
soţia mea ne-am despărțit anul trecut și Katie refuză să accepte 
acest lucru. Această situaţie a condus la o sumedenie de certuri 
și multă tensiune. 

— Îmi pare rău să aud asta. 

— Divorțul nu este niciodată plăcut. 

— Al meu n-a fost cu siguranță. 

— Însă aţi trecut peste asta. 

Maura se gândi la Victor, care revenise în viaţa ei recent, și la 
modul în care, pentru o scurtă perioadă, aproape că o 
convinsese să accepte o reconciliere. 

— Nu cred că treci vreodată peste asta, îi răspunse ea. Odată 
ce ai fost căsătorit cu cineva, acea persoană rămâne pentru 
totdeauna o parte a vieţii tale, fie ea bună sau rea. Secretul este 
să-ți amintești doar părţile bune. 

— Uneori nu este atât de ușor. 

Tăcură pentru un moment. Singurul sunet din cameră era 
sonorul strident al televizorului, ca semn al sfidării 
adolescentine. Apoi el își îndreptă spatele, întinzându-și umerii 
largi, și o privi. Era o căutătură pe care nu o putu evita, o 
căutătură care îi spunea că era centrul atenţiei lui. 

— Ei bine, aţi venit să vorbim despre Anna. 

— Da. Detectivul Rizzoli mi-a spus că aţi cunoscut-o. Că aţi 
încercat s-o protejaţi. 

— Se pare că n-am făcut o treabă foarte bună, răspunse el 
încet. 

Privirea lui se umbri imediat, își îndreptă atenţia spre dosarul 
de pe măsuţa de cafea. ÎI ridică și i-l întinse. 

— Nu este plăcut de văzut. Dar aveţi dreptul să-l cercetaţi. 

Maura deschise dosarul și dădu peste o fotografie de-a Annei 
Leoni, în picioare, în dreptul unui perete alb. Purta un halat de 
spital, un ochi era umflat, aproape închis, iar obrazul avea o 
vânătaie violetă. Ochiul neatins privea aparatul foto cu o 
expresie șocată. 

— Așa arăta când am întâlnit-o pentru prima oară, zise el. 
Acea fotografie a fost făcută anul trecut, la spitalul de urgenţă, 
după ce Anna a fost lovită de bărbatul cu care locuise. Doar ce 
se mutase din casa lui din Marblehead și își închiriase o locuinţă 
aici, la Newton. Într-o noapte, el a venit până în faţa ușii ei și a 
încercat s-o convingă să se întoarcă la el. Ea i-a spus să plece. 
Și, ei bine, nu poţi să-i spui lui Charles Cassell ce să facă. lată ce 
s-a întâmplat. 

Maura simţi furie în vocea lui și-l privi cu intensitate. Gura lui 
se strânse. 

— Am înţeles că a înaintat o plângere. 

— Da, desigur. Am consiliat-o pe toată durata procesului. Un 
bărbat care lovește o femeie înțelege doar un singur lucru: 
pedeapsa. Eram hotărât să-l fac să-și asume consecinţele 
faptelor sale. Mă confrunt cu abuzul domestic tot timpul și mă 
înfurii de fiecare dată când întâlnesc astfel de cazuri. E ca și 
cum s-ar aprinde un bec înăuntrul meu; tot ce-mi doresc este 

să-l fac pe tip să plătească. Și asta am încercat să fac cu Charles 
Cassell. 

— Și ce s-a întâmplat mai departe? 

Ballard clătină dezgustat din cap. 

— A stat la închisoare doar o noapte nenorocită. Atunci când 
ai bani, poţi să ieși aproape din orice. Am sperat ca aceasta să 
fie ultima dată - că va sta departe de ea. Insă acesta este un 
bărbat căruia nu-i place să piardă. Continua s-o sune, să-i apară 
la ușă neinvitat. Anna s-a mutat de două ori, însă de fiecare 
dată a găsit-o. A reușit să obţină într-un final un ordin de 
restricţie, dar asta nu l-a împiedicat să treacă mai mereu cu 
mașina prin fața casei ei. Apoi, acum aproape șase luni, situaţia 
s-a înrăutățit serios. 

— Cum așa? 

Îi făcu semn către dosar. 

— E totul acolo. Ea l-a găsit înfipt în ușa de la intrare într-o 
dimineață. 

Maura găsi o pagină fotocopiată. Pe ea erau doar două 
cuvinte, scrise la calculator, în centrul paginii albe. 

„Ești moartă.” 

Simţea cum îi trec fiori pe șira spinării. Se imagină trezindu-se 
într-o zi, deschizând ușa de la intrare pentru a lua ziarul, găsind 
pe jos această foaie de hârtie albă și citind aceste două cuvinte. 

— Aceasta a fost prima scrisoare, zise el. Au mai fost și altele 
după aceea. 

Maura se uită la pagina următoare. Avea scrise aceleași 
cuvinte. 

„Ești moartă.” 

Se uită și la a treia, și la a patra pagină. 

„Ești moartă.” 

„Ești moartă.” 

| se uscase gâtul. Îl privi pe Ballard. 

— Nu putea face nimic să-l oprească? 

— Am încercat, dar nu am putut dovedi niciodată că el a fost 
cel care scrisese toate acele bilete. Așa cum nu am putut dovedi 
nici că el fusese cel care îi zgâriase mașina sau îi sfâșiase 
plasele la ferestre. Apoi, într-o zi, și-a deschis cutia poștală, 
înăuntru era un canar mort, cu gâtul rupt. Atunci s-a decis să se 
mute definitiv din Boston. Voia să dispară. 

— Și dumneata ai ajutat-o. 

— N-am încetat nicio clipă s-o ajut. Mă suna pe mine de 
fiecare dată când Cassell venea s-o hărțuiască. Am ajutat-o să 
obţină ordinul de restricţie. Am ajutat-o, de asemenea, și să 
plece din oraș, atunci când s-a decis să facă asta. Nu e ușor să 
dispari pur și simplu, în special atunci când cineva cu resursele 
lui Cassell te caută. Nu numai că și-a schimbat numele, dar și-a 
stabilit și o reședință falsă sub noua identitate. A închiriat un 
apartament în care nu s-a mutat niciodată - a făcut-o doar ca să 
inducă în eroare pe oricine ar fi căutat-o. Ideea era să plece într- 
un loc cu totul diferit, unde să plătească totul în numerar. Lași în 
urmă totul și pe toată lumea. Așa artrebui să meargă. 

— Dar el a găsit-o oricum. 

— Cred că din această cauză s-a întors ea în Boston. Ştia că 
nu mai era în siguranţă acolo. Aţi aflat că m-a sunat, nu-i așa? 
Cu o noapte înainte... 

Maura încuviinţă din cap. 

— Așa mi-a spus Rizzoli. 

— Mi-a lăsat un mesaj pe robotul telefonic, spunând că stă la 
Tremont Hotel. Eram plecat la Denver, în vizită la sora mea, așa 
că n-am auzit mesajul decât când am ajuns acasă. Atunci, Anna 
era deja moartă. Privirea lui o întâlni pe a Maurei. Cassell va 
nega că a făcut-o, bineînţeles. Dar dacă a reușit s-o găsească în 
Fox Harbor, atunci trebuie să fie cineva în acel oraș care să-l fi 
zărit. Asta plănuiesc să fac în continuare - să dovedesc că ela 
fost acolo. Să aflu dacă cineva își amintește de el. 

— Dar ea n-a fost omorâtă în Maine. A fost ucisă în faţa casei 
mele. 

Ballard scutură din cap. 

— Nu știu care este rolul dumneavoastră în toată povestea 
asta, doamnă doctor Isles. Dar nu cred că moartea Annei are 
vreo legătură cu dumneavoastră. 

Auziră târâitul soneriei de la intrare. El nu făcu nicio mișcare 
să se ridice și să răspundă, ci rămase în fotoliu, scrutând-o pe 
Maura. Avea o privire atât de intensă, încât ea nu putu întoarce 
capul, ci trebui să i-o înfrunte, gândindu-se: „Imi doresc să-l 
cred. Pentru că n-aș putea trăi știind că moartea ei a fost din 
vina mea”. 

— ÎI vreau pe Cassell în spatele gratiilor, continuă el, și voi 
face tot ce e posibil pentru a o ajuta pe Rizzoli să probeze 
acuzaţiile. Am fost de faţă când a început totul și după aceea, și 

am știut de atunci cum se va sfârși această poveste. Și totuși, 
nu am putut opri nimic. l-o datorez ei, Annei, zise el. Am nevoie 
să rezolv asta. 

Dintr-odată, atenţia Maurei a fost atrasă de niște voci furioase 
din camera alăturată. Televizorul fusese stins, însă Katie și o 
femeie aveau în acel moment un schimb aspru de vorbe. Ballard 
aruncă o privire înspre ușă când vocile crescură în intensitate 
până la ţipete. 

— Ce naiba a fost în capul tău? striga femeia. 

Ballard se ridică în picioare. 

— Scuzaţi-mă, ar trebui probabil să aflu care este motivul 
certei. 

leși din cameră și Maura îl auzi spunând: 

— Carmen, ce se întâmplă? 

— Ar trebui s-o întrebi pe fiica ta, îi replică femeia. 

— Las-o baltă, mamă. Las-o naibii baltă! 

— Spune-i tatălui tău ce s-a întâmplat astăzi. Haide, spune-i 
ce ți-au găsit în dulapul de la vestiar. 

— Nu e așa o mare chestie. 

— Spune-i, Katie. 

— Exagerezi de-a dreptul. 

— Ce s-a întâmplat, Carmen? zise Ballard. 

— Directorul școlii m-a sunat după-masă. S-a făcut astăzi o 
verificare aleatorie a dulapurilor de la vestiare și ghici ce i-au 
găsit fiicei tale? O ţigară cu marijuana. Cum naiba crezi că arată 
asta? Ea, cu ambii părinţi polițiști, are droguri în dulap. Suntem 
norocoși că ne lasă să rezolvăm între noi. Ce s-ar fi întâmplat 
dacă raportau la poliţie? Parcă mă văd nevoită să-mi arestez 
propria fiică. 

— Doamne, Dumnezeule! 

— Trebuie să rezolvăm această situaţie împreună, Rick. 
Trebuie să ne înțelegem asupra tacticii. 

Maura se ridică de pe canapea și se îndreptă spre ușă, 
neștiind care ar fi fost cel mai politicos mod în care să plece. Nu 
voia să deranjeze intimitatea acestei familii, și totuși iată că, 
fără voia ei, o făcea, ascultând schimbul de vorbe pe care știa 
că nu ar fi trebuit să-l audă. „Vreau doar să spun la revedere și 
să plec, gândi ea. Să-i las singuri pe acești părinţi tulburaţi.” 

Merse în hol și se opri pentru o clipă în dreptul camerei de zi. 
Mama lui Katie ridică privirea, surprinsă să vadă un vizitator 

neașteptat în casă. Dacă imaginea mamei constituia un indiciu 
pentru felul cum avea să arate Katie într-o zi, atunci acea 
adolescentă ursuză era destinată să devină o blondă statuară. 
Femeia avea aproape aceeași înălțime ca Ballard, cu supleţea 
musculoasă a unei atlete. Părul îi era prins la spate într-o coadă 
simplă și nu avea nicio urmă de machiaj pe faţă, însă o femeie 
cu  pomeții ei extraordinari nu avea nevoie de nicio 
înfrumusețare artificială. 

— Scuzaţi-mă că vă întrerup, zise Maura. 

Ballard se întoarse spre ea și scoase un râset obosit. 

— Mă tem că nu suntem într-o formă prea bună. Aceasta este 
mama lui Katie, Carmen. Aceasta este doctorița Maura Isles. 

— Trebuie să plec, spuse Maura. 

— Dar de-abia dacă am reușit să stăm de vorbă. 

— Vă voi suna eu altă dată. În acest moment este evident că 
aveţi alte lucruri pe cap. Înclină capul spre Carmen. Mă bucur că 
v-am cunoscut. Noapte bună. 

— Permiteţi-mi să vă conduc, zise Ballard. 

leșiră din casă și el oftă, parcă ușurat să fie departe de 
pretenţiile familiei sale. 

— Îmi cer scuze că am asistat la asta, spuse ea. 

— Îmi pare rău că aţi fost nevoită s-o faceți. 

— Aţi observat că nu mai încetăm cu scuzele unul către 
celălalt? 

— Nu aveţi pentru ce să vă cereţi scuze, Maura. 

Ajunseră la mașină și se opriră pentru o clipă. 

— N-am apucat să vă spun prea multe despre sora 
dumneavoastră, zise el. 

— Data viitoare când ne vedem? 

— Da, data viitoare, răspunse el și încuviinţă din cap. 

Maura se urcă în mașină și închise ușa. Cobori geamul când îl 
văzu că se apleacă să-i vorbească. 

— Pot să vă spun măcar atât despre ea, zise el. 

— Da? 

— Îi semănaţi atât de mult Annei, încât simt că mi se taie 
respirația. 

e 

Îi tot răsunau în minte acele cuvinte pe când stătea în camera 
de zi, studiind fotografia tinerei Anna Leoni alături de părinţii ei. 
În toţi acești ani, gândi ea, ai lipsit din viaţa mea și nici măcar 

pentru o clipă nu am simţit asta. Însă trebuie să fi știut; într-un 
anumit fel, trebuie să fi simţit lipsa surorii mele. 

„Îi semănaţi atât de mult Annei, încât simt că mi se taie 
respiraţia.” 

„Da, gândi ea, mângâind chipul Annei din fotografie. Și mie mi 
se taie respiraţia.” Ea și Anna aveau același ADN. Oare ce 
altceva mai împărtășiseră? Anna alesese și ea o carieră în 
domeniul științei, o profesie guvernată de rațiune și logică. Și ea 
avusese probabil rezultate excelente la matematică. Oare 
cântase și ea, la fel ca Maura, la pian? Oare îi plăcuseră și ei 
cărțile, vinurile australiene și History Channel? 

„Aș vrea să știu atât de multe despre tine.” 

Se făcu târziu; stinse lampa și merse în dormitor ca să-și facă 
bagajul. 

e CAPITOLUL 8 


Întuneric beznă. O durea capul. Miros de lemn și de pământ 
jilav și... ceva ce nu avea nicio logică. Ciocolată. li mirosea a 
ciocolată. 

Mattie Purvis deschise larg ochii, dar era ca și cum i-ar fi ţinut 
strâns închiși; nu putea distinge nimic. Nici măcar o licărire de 
lumină, nicio fărâmă de umbră peste altă umbră. „Dumnezeule, 
am orbit?” 

„Unde sunt?” 

Nu era în patul ei. Era așezată pe ceva tare și o durea spatele. 
Podea? Nu, nu era lemn lustruit sub ea, ci scânduri rugoase, 
pline de noroi. 

Măcar dacă capul n-ar mai fi durut-o. 

Închise ochii, luptându-se cu greata. Cu toată durerea, încercă 
să-și aducă aminte cum de ajunsese în acest loc ciudat, 
întunecos, unde nimic nu părea cunoscut. „Dwayne, gândi ea. 
Ne-am certat și apoi am condus mașina până acasă.” Se chinui 
să-și amintească fragmentele de timp pierdute. Revăzu 
grămada de corespondență de pe masă. Işi aminti că plânsese, 
lacrimile curgându-i pe plicuri. Își aminti că se ridicase dintr- 
odată, scaunul răsturnându-se pe podea. 

„Am auzit un zgomot. Am mers în garaj. Am auzit un zgomot 
și am mers în garaj și...” 

Nimic. Nu mai putea să-și amintească nimic după aceea. 

Deschise ochii. Era încă întuneric. „Vai, nu e de bine, Mattie, 
gândi ea, nu e deloc, deloc de bine. Te doare capul, ţi-ai pierdut 
memoria și ești oarbă.” 

— Dwayne? strigă ea. 

Auzi doar bătaia propriului puls. 

Trebuia să se ridice în picioare. Trebuia să caute ajutor, măcar 
să găsească un telefon. 

Se rostogoli pe partea dreaptă pentru a se putea propti în 
mâini și pentru a-și găsi un punct de sprijin ca să se ridice și se 
lovi cu fața de un zid. Impactul o aruncă înapoi pe spate. 
Rămase așa, ametțită, cu nasul pulsând. Oare ce căuta un perete 
aici? Se întinse să-l atingă și dădu de și mai multe scânduri de 

lemn aspre. „În regulă, își zise, o să mă rostogolesc în direcţia 
cealaltă.” Se întoarse spre stânga. 

Și se lovi de un alt perete. 

Inima începu să-i bată din ce în ce mai puternic, mai repede. 
Rămase întinsă pe spate din nou, gândindu-se: pereţi în ambele 
părti. Nu poate fi adevărat. Nu poate fi real. Împingându-se cu 
mâinile de podea se ridică și se lovi cu capul de partea de sus. 
Căzu, din nou, pe spate. 

„Nu, nu, nu!” 

Intră în panică. Cu brațele fluturând, dădea peste obstacole în 
orice direcție. Zgârie lemnul cu unghiile, așchiile intrându-i în 
degete. Auzea ţipete, dar nu-și recunoștea propria voce. 
Oriunde în jur, pereţi. Împinse cu capul, se zvârcoli, lovi cu 
pumnii în gol până când mâinile îi ajunseră pline de vânătăi și 
rănite, picioarele prea obosite pentru a se mai mișca. Încet, 
încet, ţipetele se stinseră în suspine. În sfârșit, tăcere profundă. 

„O cușcă. Sunt închisă într-o cușcă.” 

Respiră adânc și inhală mirosul propriei transpiraţii, propriei 
frici. Simţi copilul agitându-se în burtă, un alt prizonier prins într- 
un spaţiu mic. Se gândi la păpușile rusești pe care i le dăduse 
cândva bunica ei. O păpușă în altă păpușă în altă păpușă. 

„Vom muri aici. Vom muri amândoi, eu și bebelușul meu.” 
Închise ochii și se luptă cu un nou val de panică. „Ajunge. 
Oprește-te chiar acum. Gândeşte, Mattie.” 

Cu mâinile tremurând, se întinse spre dreapta ei și atinse unul 
din pereţi. Întinse mâna și în stânga și atinse un alt perete. Cât 
de mare era distanța dintre cei doi? Poate aproape un metru, 
poate mai mult. Și care era lungimea? Se întinse în spate și 
dădu peste o deschizătură. Nu era chiar așa de rău în direcţia 
aceea. Puțin mai mult spaţiu. Degetele atinseră ceva moale, 
chiar în spatele capului. Se apropie mai mult și își dădu seama 
că era o pătură. Desfăcând-o, auzi ceva greu căzând cu zgomot 
la pământ. Un cilindru rece de metal. Inima începu iar să-i bată 
cu putere, de frică, dar și de speranţă. 

O lanternă. 

Îi găsi întrerupătorul și apăsă pe el. Suspină adânc, ușurată, 
când raza de lumină străpunse întunericul. „Pot să văd, pot să 
văd!” Purtă lumina de-a lungul pereţilor închisorii. O îndreptă 
spre tavan și văzu că de-abia avea spaţiu să stea în picioare, 
doar dacă ar fi ţinut capul plecat. 

Cu abdomenul voluminos și neîndemânatică, trebui să se 
zvârcolească pentru a se putea ridica în șezut. Doar atunci putu 
vedea ce se afla la picioarele ei: o găleată de plastic și o ploscă. 
Două urcioare mari cu apă. Un sac de alimente. Se întinse după 
sac și se uită înăuntru. De-aceea îi mirosea a ciocolată! gândi 
ea. lnăuntru erau batoane de ciocolată Hershey, pachete de 
pastramă de vită și biscuiţi săraţi. Și baterii - trei pachete de 
baterii noi. 

Se sprijini din nou de perete. Se auzi dintr-odată râzând. Un 
râset nebunesc, înfricoșător, care nu era al ei deloc. Era al unei 
femei nebune. „Ei bine, e grozav! Am de toate pentru a 
supraviețui în afară de...” 

Aer. 

Râsul i se stinse. Stătu și își ascultă propria respiraţie. 
Inspiraţie cu oxigen, expiraţie cu dioxid de carbon. Respiraţii 
curative. Insă și oxigenul se termină odată și-odată. O cutie ca 
aceea poate conţine doar o anumită cantitate. Oare aerul se 
rarefiase deja? În plus mai intrase și în panică - toată agitația 
aceea... Probabil că folosise mare parte din oxigen. 

Apoi simţi o adiere rece în păr. Se uită în sus. Tinti cu lanterna 
spaţiul de deasupra capului ei și văzu grilajul circular. Avea doar 
câteva zeci de centimetri în diametru, dar destul de larg pentru 
a permite circulaţia aerului proaspăt de afară. Se holbă la grilaj, 
uimită. „Sunt prinsă într-o cușcă, gândi ea. Am mâncare, apă și 
aer.” 

Deci cine o pusese acolo, oricine ar fi el, voia s-o țină în viață. 

e CAPITOLUL 9 


Rick Ballard îi spusese că doctorul Charles Cassell era bogat, 
dar Jane Rizzoli nu se așteptase la asta. Proprietatea 
Marblehead era înconjurată de un zid înalt de cărămidă și, prin 
barele de fier forjat ale porţii, ea și cu Frost putură vedea casa, 
o clădire masivă, albă, în stil federal, înconjurată de aproape 
optzeci de ari de gazon de un verde smarald. În spatele ei 
străluceau apele din Massachusetts Bay. 

— Doamne! zise Frost. Toate astea sunt din profitul de pe 
urma medicamentelor? 

— A început cu promovarea unui singur produs pentru slăbit, 
răspunse Rizzoli. In douăzeci de ani a ajuns la asta. Ballard 
spune că nu este genul de tip pe care ai vrea vreodată să-l 
superi. Poliţista se uită la Frost. Și dacă ai fi femeie, nu te-aș 
sfătui nici în ruptul capului să-l părăsești. 

Cobori geamul și apăsă pe butonul interfonului. 

Se auzi o voce bărbătească pârâind în difuzor. 

— Numele, vă rog? 

— Detectivii Rizzoli și Frost, Poliţia din Boston. Am venit să-l 
vedem pe domnul doctor Cassell. 

Poarta se deschise cu un scârţâit și ei pătrunseră cu mașina 
pe o alee ce îi duse până la un portic impunător. Rizzoli parcă în 
spatele unui Ferrari roșu aprins - probabil că vechiul ei Subaru 
nu avea să mai ajungă niciodată atât de aproape de un model 
atât de celebru. Ușa de la intrare se deschise înainte ca ei să 
apuce să bată și în cadrul ei apăru un bărbat voinic, cu o privire 
neutră, nici prietenoasă, nici ostilă. Chiar dacă era îmbrăcat într- 
un tricou de polo și o pereche de pantaloni de denim Dockers de 
culoare cafenie, nu era nimic lejer în felul în care îi privea. 

— Sunt Paul, asistentul domnului doctor Cassell, zise el. 

— Detectiv Rizzoli, se prezentă ea întinzându-i mâna, însă 
bărbatul nici măcar nu se uită la ea, ca și cum nu merita atenţia 
lui. 

Paul îi conduse într-o casă care nu arăta deloc așa cum se 
așteptase Rizzoli. Chiar dacă exteriorul avea un aspect 
tradiţional federal, înăuntru decorul era contrastant de modern, 

chiar rece, o galerie de artă abstractă pe pereţii albi. Foaierul 
era dominat de o sculptură de bronz înfățișând curbe împletite, 
vag sexuală. 

— Știţi că doctorul Cassell abia s-a întors dintr-o călătorie azi- 
noapte, rosti Paul. Se resimte după schimbarea de fus orar și nu 
are o stare prea bună. Așa că vă rog să scurtaţi cât mai mult 
vizita. 

— A fost plecat în interes de serviciu? întrebă Frost. 

— Da. O călătorie programată cu o lună în urmă, în cazcă vă 
întrebaţi. 

Ceea ce nu însemna nimic, gândi Rizzoli, decât că doctorul 
Cassell era capabil să-și planifice mișcările cu ceva timp înainte. 

Paul îi conduse prin camera de zi decorată în negru și alb, cu 
o singură vază de culoare stacojie care să te surprindă la prima 
vedere. Un televizor cu ecran plat domina unul dintre pereţi și 
un dulăpior de sticlă fumurie lăsa să se vadă un amalgam de 
instrumente electronice. Bârlogul de vis al unui burlac, își zise 
Rizzoli. Nicio amprentă feminină, doar lucruri masculine. Se 
auzea muzică și presupuse că era un CD instrumental. Acorduri 
de pian în stil de jazz amestecate într-o cădere tristă a tonurilor 
clapelor. Nicio melodie, niciun cântec, doar note amalgamate 
într-un plânset fără cuvinte. Muzica se auzea din ce în ce mai 
tare pe măsură ce Paul îi conduse spre două uși glisante. Le 
deschise și îi anunţă: 

— A sosit poliţia, domnule doctor Cassell. 

— Mulţumesc. 

— Doriţi să rămân? 

— Nu, Paul, ne poţi lăsa singuri. 

Rizzoli și Frost intrară în cameră și Paul trase și închise ușile în 
spatele lor. Se treziră într-o cameră atât de întunecoasă, încât 
de-abia puteau distinge bărbatul așezat lângă pianul masiv. 
Deci muzica provenea de acolo și nu era o înregistrare pe un 
CD. Peste ferestre erau trase draperii grele, care blocau orice 
rază cu excepţia unei șuviţe din lumina zilei. Cassell se întinse 
spre o lampă și o aprinse. Era doar un bec slab umbrit de un 
abajur japonez, dar îl făcu să-și mijească ochii. Un pahar care 
părea să conţină whisky se afla lângă el pe pian. Nu era 
bărbierit, avea ochii injectați - nu era deloc chipul unui rechin 
corporatist rece, ci al unui bărbat prea îndurerat ca să-i mai 
pese cum arăta. Chiar și așa, avea un chip frapant de atrăgător, 

cu o privire atât de intensă încât păru să pătrundă ca un laser în 
mintea lui Rizzoli. Era mai tânăr decât se aștepta să fie un 
mogul realizat prin propriile forțe, poate aproape de cincizeci de 
ani. Încă destul de tânăr pentru a se încrede în propria 
invincibilitate. 

— Domnule doctor Cassell, zise ea, sunt detectivul Rizzoli, de 
la Poliţia din Boston. Acesta este detectivul Frost. Știţi de ce 
suntem aici, nu-i așa? 

— Pentru că v-a asmuţit împotriva mea. Nu-i așa? 

— Cine? 

— Acel detectiv Ballard. E de-a dreptul ca un pit-bull. 

— Suntem aici pentru că aţi cunoscut-o pe Anna Leoni. 
Victima. 

Se întinse după paharul de whisky. judecând după aspectul 
neîngrijit, se părea că nu era primul pahar pe ziua respectivă. 

— Permiteţi-mi să vă spun ceva despre detectivul Ballard, 
înainte de a crede tot ce vă zice el. Acest bărbat este un 
adevărat nemernic, de înaltă clasă. 

Dădu pe gât restul de whisky din pahar dintr-o singură 
înghiţitură. 

Rizzoli se gândi la Anna Leoni, la ochiul ei umflat și închis, la 
obrazul vânăt. „Cred că știm cine este adevăratul nemernic.” 
Cassell puse jos paharul gol. 

— Spuneţi-mi cum a fost, zise el. Am nevoie să știu. 

— Avem câteva întrebări, domnule doctor Cassell. 

— Întâi spuneti-mi ce s-a întâmplat. 

„De aceea fusese de acord să se întâlnească cu noi, gândi ea. 
Vrea informaţii. Vrea să vadă cât de mult știm.” 

— Am înţeles că a fost o rană împușcată la cap, continuă el. Și 
ea a fost găsită într-o mașină? 

— Este corect. 

— Asta e tot ce am aflat din The Boston Globe. Ce tip de armă 
s-a folosit? Ce calibru avea glonţul? 

— Știţi că nu vă putem dezvălui aceste lucruri. 

— Și s-a întâmplat la Brookline? Ce naiba căuta ea acolo? 

— Nici asta nu vă pot dezvălui. 

— Nu-mi puteţi dezvălui? Se uită la ea. Sau nu știți? 

— Nu știm. 

— Era cineva cu ea când s-a întâmplat? 

— Nu au mai fost alte victime. 

— Deci cine sunt suspecţii voștri? În afară de mine? 

— Suntem aici ca noi să vă punem întrebările, domnule doctor 
Cassell. 

Se ridică încet clătinându-se pe picioare, și traversă camera 
spre un dulăpior. Scoase o sticlă de whisky și reumplu paharul. 
Intentionat, nu le oferi vizitatorilor săi nicio băutură. 

— Oare ce-ar fi să vă răspund la singura întrebare pe care aţi 
venit să mi-o puneţi? reluă el, așezându-se la loc pe taburetul de 
lângă pian. Nu, nu am ucis-o eu. N-am văzut-o de luni întregi. 

— Când aţi văzut-o ultima oară pe domnișoara Leoni? întrebă 
Frost. 

— Cred că prin martie. Am trecut cu mașina pe lângă casa ei 
într-o după-amiază. Ea era afară pe alee și își lua 
corespondenţa. 

— Nu era oare după ce a obținut ordinul de restricție 
împotriva dumneavoastră? 

— N-am coborât din mașină, e clar? Nici măcar nu am vorbit 
cu ea. M-a văzut și a intrat direct în casă fără să spună un 
cuvânt. 

— Și-atunci care era motivul acelei scurte raite pe lângă casa 
ei? întrebă Rizzoli. Intimidare? 

— Nu. 

— Atunci ce anume? 

— Voiam doar s-o văd, asta e tot. Îmi era dor de ea. Încă... Se 
opri și își drese vocea. Incă îmi este dor de ea. 

„Acum ne va spune cât de mult a iubit-o.” 

— Am iubit-o, continuă el. Oare ce motiv aș fi avut s-o rănesc? 

De parcă era prima oară când auzeau un bărbat spunând 
asta... 

— În plus, cum aș fi putut? Nu știam unde era. După ce s-a 
mutat ultima oară, nu am mai putut s-o găsesc. 

— Dar aţi încercat? 

— Da, am încercat. 

— Știaţi că locuia în Maine? întrebă Frost. 

Urmă o pauză. Se uită la ei ameninţător. 

— Unde în Maine? 

— Un orășel numit Fox Harbor. 

— Nu, nu am știut asta. Am presupus că era undeva în 
Boston. 

— Domnule doctor Cassell, zise Rizzoli, unde eraţi joia trecută, 
în cursul nopţii? 

— Eram aici, acasă. 

— Toată noaptea? _ 

— De la cinci după-amiaza până dimineaţa. Impachetam 
bagajele pentru călătorie. 

— Poate confirma cineva că eraţi aici? 

— Nu. Paul a avut liber în seara aceea. Recunosc sincer că nu 
am alibi. Am fost singur, doar eu și pianul. Atinse clapele, 
cântând un acord disonant. Am plecat cu avionul în dimineața 
următoare. Northwest Airlines, dacă vreţi să verificaţi. 

— Vom face și asta. 

— Rezervările erau făcute de șase săptămâni. Toate întâlnirile 
mele erau programate dinainte. 

— Și asistentul dumneavoastră ne-a spus același lucru. 

— Așa a făcut? Ei bine, ăsta-i adevărul. 

— Deţineţi o armă? întrebă Rizzoli. 

Cassell rămase nemișcat, ochii lui întunecați căutându-i pe-ai 
ei. 

— Credeaţi sincer că posed o armă? 

— Vă rog să răspundeţi la întrebare. 

— Nu, nu deţin o armă. Niciun pistol sau o pușcă sau vreo 
armă cu gloanţe de cauciuc. Și nu am omorât-o eu. N-am făcut 
nici măcar jumătate din lucrurile de care m-a acuzat. 

— Vreţi să spuneţi că a minţit la poliţie? 

— Spun doar că a exagerat. 

— l-am văzut poza făcută la urgenţe, în noaptea când aţi 
agresat-o. A exagerat și atunci? 

Lăsă ochii în jos, ca și cum nu putea să-i înfrunte privirea 
acuzatoare. 

— Nu, spuse încet, nu neg că am lovit-o. O regret. Dar nu neg. 

— Ce spuneți și despre raidurile repetate cu mașina prin faţa 
casei ei? Angajarea unui detectiv privat care s-o urmărească? 
Aparițiile la ușa ei, solicitându-i să stea de vorbă cu 
dumneavoastră? 

— Nu voia să-mi returneze apelurile. Ce era să fac atunci? 

— Să înțelegeţi o dată pentru totdeauna, poate? 

— Nu stau pur și simplu și aștept ca lucrurile să mi se 
întâmple, doamnă detectiv. N-am făcut asta niciodată. De aceea 
posed această casă, cu priveliștea de afară. Dacă vreau ceva cu 

adevărat, muncesc din greu ca să obţin. Și când reușesc, ţin și 
cu dinţii de el. N-aș fi lăsat-o pur și simplu să dispară din viața 
mea. 

— Ce a însemnat Anna pentru dumneavoastră, cu adevărat? 
Doar o altă posesiune? 

— Nu o posesiune. Poliţista îi întâlni privirea, ochii goi de 
durere. Anna Leoni a fost iubirea vieţii mele. 

Răspunsul lui o luă pe Rizzoli prin surprindere. Această simplă 
afirmaţie, spusă atât de calm, avea o nuanţă de sinceritate și de 
adevăr în ea. 

— Am înțeles că aţi fost împreună timp de trei ani, zise ea. 

El încuviință din cap. 

— Era microbiolog, lucra în departamentul de cercetare. Așa 
ne-am întâlnit. Într-una din zile a intrat în sala de ședințe pentru 
a ne da un raport privind evoluţia testării unor antibiotice. M-am 
uitat o singură dată la ea și am gândit: „Ea este aceea”. Știţi 
oare cum este să iubiţi pe cineva atât de mult și apoi să vedeţi 
acea persoană că vă părăsește? 

— Și de ce v-a părăsit? 

— Nu știu. 

— Trebuie să aveţi vreo idee. 

— Chiar nu am. Uitaţi-vă la ce avea aici! Această casă, orice 
și-ar fi dorit. Nu cred că sunt urât. Orice femeie ar fi fost 
extaziată să fie cu mine. 

— Până când aţi fi ajuns s-o loviți. 

Un moment de tăcere. 

— Cât de des se întâmpla asta, domnule doctor Cassell? 

El oftă. 

— Am o slujbă stresantă... 

— Aceasta este explicaţia dumneavoastră? V-aţi pălmuit 
prietena pentru că aţi avut o zi grea la birou? 

El nu răspunse. In schimb, se întinse după pahar. Și aceasta, 
fără îndoială, era o parte a problemei, își spuse Rizzoli. 
Amestecaţi un director executiv prea ambițios cu prea multă 
băutură și rezultatul este o prietenă cu ochii vineți. 

Puse din nou paharul jos. 

— Voiam doar ca ea să se întoarcă acasă. 

— Și modalitatea de a o convinge era să-i ticsiţi ușa de la 
intrare cu ameninţări cu moartea? 

— N-am făcut asta. 

— A înaintat multiple plângeri la poliţie. 

— Nu s-a întâmplat asta niciodată. 

— Detectivul Ballard ne confirmă acest lucru. 

Cassell fornăi scurt. _ 

— Acel idiot credea tot ce îi spunea ea. li place să joace rolul 
de Sir Galahad, îl face să se simtă important. Știţi că a venit o 
dată aici și mi-a spus că dacă o mai ating vreodată, mă va bate 
de mă va lăsa mort? Cred că e destul de penibil. 

— Ea a pretins că i-aţi sfâșiat plasele de la ferestre. 

— N-am făcut asta. 

— Spuneţi că a făcut singură toate acestea? 

— Spun doar că eu nu am făcut-o. 

— l-aţi zgâriat mașina? 

— Poftim? 

— l-aţi zgâriat portiera mașinii? 

— Asta chiar că n-o știam. Când se presupune că am făcut 
asta? 

— Și canarul mort din cutia ei poștală? 

Cassell izbucni într-un râs sceptic. 

— Par eu cineva care ar face un lucru atât de pervers? Nici 
măcar nu eram în oraș când s-a întâmplat asta. Unde este 
dovada că am fost eu? 

Rizzoli îl privi pentru o clipă, gândind: „Bineînţeles că neagă 
totul, pentru că are dreptate; nu putem dovedi că el i-a sfâșiat 
plasele, că i-a zgâriat mașina sau că a pus un canar mort în 
cutia ei poștală. Acest bărbat n-a ajuns unde este pentru că era 
prost”. 

— De ce ar fi minţit Anna despre asta? mai întrebă ea. 

— Nu știu, răspunse el. Dar a minţit. 

e CAPITOLUL 10 


Pe la amiază, Maura era deja pe drum, încă un turist de week- 
end prins în trafic, îndreptându-se spre nord ca un somon 
migrator, afară din orașul ale cărui străzi luceau deja de căldura 
toropitoare. Închiși în mașini, cu copiii smiorcăindu-se pe 
bancheta din spate, vilegiaturiștii înaintau hotărâți, centimetru 
cu centimetru, spre nord, spre promisiunea plajelor răcoroase și 
a aerului sărat. Aceasta era viziunea pe care o avu Maura în 
minte când ajunse în trafic, uitându-se la șirul de mașini ce se 
întindea înaintea ei, departe în zare. Nu fusese niciodată în 
Maine. Cunoștea statul doar ca fundal în cataloagele L.L. Bean, 
în care bărbaţi și femei bronzate purtau hanorace cu glugă și 
ghete de cățărat pe munte în timp ce, la picioarele lor, golden 
retrieveri zburdalnici se rostogoleau pe iarbă. În lumea lui L.L. 
Bean, Maine era tărâmul pădurilor și al ţărmurilor ceţoase, un 
loc mitic, prea frumos pentru a exista altfel decât ca un vis, o 
speranţă. „Sunt sigură că voi fi dezamăgită”, își zise ea uitându- 
se la șirul nesfârșit de mașini în care se oglindeau razele 
soarelui, însă acolo avea să găsească răspunsurile pe care le 
căuta. 

Cu luni în urmă, Anna Leoni făcuse aceeași călătorie către 
nord. Trebuie să fi fost o zi pe la începutul primăverii, încă 
răcoroasă, cu traficul mai puţin aglomerat decât astăzi. leșind 
din Boston, și ea traversase Tobin Bridge și se îndreptase apoi 
spre nord, pe Route 95, spre graniţa dintre Massachusetts și 
New Hampshire. 

„Merg pe urmele tale. Trebuie să știu cine erai. Este singura 
modalitate prin care voi afla cine sunt eu.” 

Pe la două, trecu din New Hampshire spre Maine, unde traficul 
se rări ca prin minune, ca și cum aglomeraţia de până atunci 
fusese mai degrabă un test, iar acum porțile se deschideau 
pentru a-i primi pe cei vrednici. Se opri doar cât să cumpere un 
sendviș de la un popas. Pe la ora trei, părăsi șoseaua 
interstatală și o apucă pe Route 1, pe lângă coastă, continuând 
drumul spre nord. 

„ȘI tu ai venit pe aici.” 

Priveliștile văzute de Anna fuseseră desigur diferite, 
câmpurile de-abia înverzind, copacii încă golași. Însă, cu 
siguranţă, Anna trecuse pe lângă acea baracă a pescarului de 
homari, aruncase o privire aceleiași curți a vânzătorului de 
nimicuri, cu cadrele de pat ruginite expuse pe gazon, și 
reacţionase, la fel ca și Maura, clătinând amuzată din cap. 
Probabil că oprise și ea în orașul Rockport pentru a-și dezmorți 
picioarele și petrecuse câteva minute lângă statuia focii Andre, 
admirând portul. Și tremurase la răcoarea adusă de vânt dinspre 
apă. 

Maura se urcă la loc în mașină și continuă călătoria spre nord. 

Când traversă prin orașul de coastă Bucksport și se îndreptă 
spre sud, spre peninsulă, soarele coborâse deja la nivelul 
copacilor. Maura putu vedea ceața rostogolindu-se din apele 
mării, un val gri care avansa spre țărm ca o fiară flămândă ce 
parcă înghiţea orizontul. „Pe la apus, gândi ea, mașina mea va fi 
învăluită de ceaţă.” Nu făcuse nicio rezervare la hotel în Fox 
Harbor, plecase din Boston cu ideea necugetată că va putea pur 
și simplu să oprească la un motel pe malul mării și va găsi un 
loc unde să petreacă noaptea. Insă de-a lungul acestei întinderi 
neregulate de coastă văzuse câteva moteluri și toate anunțau 
prin semne luminoase că au toate locurile ocupate. 

Soarele se afundă și mai mult la orizont. 

Drumul făcu o curbă bruscă și Maura strânse volanul în mâini, 
de-abia reușind să se menţină pe banda ei, cotind într-un loc 
stâncos, pe lângă copacii răzleţi pe de o parte și marea în 
cealaltă. 

Dintr-odată, se trezi în Fox Harbor, cuibărit la adăpostul unui 
golfuleț de adâncime mică. Nu se așteptase să fie un orășel atât 
de mic, limitat la un doc, o biserică cu clopotniţă și un rând de 
clădiri albe, orientate cu faţa spre golf. În port, vasele pescarilor 
de homari se legănau pe apă, legate la chei, ca o pradă expusă, 
așteptând să fie înghiţite de valul de ceaţă ce se apropia. 

Conduse încet pe strada principală, uitându-se la verandele 
obosite ce aveau nevoie de o vopsire proaspătă, la ferestre cu 
draperii decolorate. Cu siguranță că acesta nu era un orășel 
bogat, judecând după camionete ruginite parcate pe trotuare. 
Singurele modele de mașini mai noi le văzu în parcarea de la 
Bayview Motel, mașini cu numere de înmatriculare din New 
York, Massachusetts și Connecticut. Refugiaţi urbani care 

părăsiseră orașele încinse, în căutare de homari și o întrezărire 
de paradis. 

Parcă în faţa recepţiei motelului. „Toate lucrurile la timpul lor, 
gândi ea; am nevoie de un pat pentru noapte și acesta pare să 
fie singurul loc de cazare de aici.” leși din mașină și își întinse 
mușchii încordaţi, inhală aerul umed și sălciu. Cu toate că 
Bostonul era așezat pe malul unui golf, rareori simţise acasă 
mirosul mării; aromele urbane de carburant, noxe și pavaj încins 
contaminau orice adiere ce venea dinspre golf. Aici însă, putea 
pur și simplu să guste sarea, o simţea rămânându-i pe piele ca 
un abur fin. În parcarea motelului, cu vântul bătându-i faţa, se 
simţi dintr-odată parcă trezită dintr-un somn adânc. Din nou vie. 

Aspectul interior al motelului era exact așa cum și-l 
închipuise: panouri de lemn din anii '60, covorul verde uzat, un 
ceas de perete montat în cârma unui vas. La recepţie nu era 
nimeni. 

Se aplecă peste ghișeu. 

— Bună seara! 

Se auzi scârțâind unei uși și apăru un bărbat gras și cu 
început de chelie, cu ochelarii mici așezați ca o libelulă pe nas. 

— Aveţi vreo cameră liberă pentru această noapte? întrebă 
Maura. 

Nu primi niciun răspuns. Bărbatul continuă să se holbeze la 
ea, cu gura întredeschisă și privirea fixată pe chipul ei. 

— Scuzaţi-mă, continuă ea, gândindu-se că poate n-a auzit-o. 
Aveţi vreo cameră liberă? 

— Vreti... vreţi o cameră? 

„Oare nu am spus același lucru acum câteva minute?” 
Bărbatul se uită în jos, în registru, și iarăși la ea. 

— Îmi... ah... pare rău. Toate camerele sunt ocupate. 

— Am condus tot drumul de la Boston încoace și de-abia am 
ajuns. Mai există vreun loc în acest oraș unde aș putea găsi o 
cameră? 

EI înghiţi în sec. 

— Este un week-end aglomerat. A mai fost un cuplu care a 
venit cu aproape o oră în urmă, voiau și ei o cameră. Am 
întrebat pe aici și a trebuit să-i trimit tocmai la Ellsworth. 

— Unde e asta? 

— La vreo cincizeci de kilometri de aici. 


102 


Maura se uită în sus, la ceasul de pe perete. Era deja cinci 
fără un sfert; căutarea unei camere de motel trebuia să mai 
aștepte. 

— Trebuie să găsesc biroul imobiliar Land and Sea Realty, zise 
ea. 

— E pe strada principală. Două cvartale mai jos, pe stânga. 

e 

Când păși pe ușa biroului imobiliar Land and Sea Realty, 
Maura dădu peste o altă recepţie pustie. Oare nimeni în orașul 
acesta nu-și făcea treaba? Aerul era îmbâăcsit de fum de ţigară 
și, pe birou, văzu o scrumieră supraîncărcată cu mucuri. Pe un 
perete se aflau expuse proprietăţile scoase la vânzare sau 
închiriere de către firmă, unele fotografii deja îngălbenite. Cu 
siguranţă că acesta nu era un birou cu renume pe piaţa 
imobiliară. Trecându-și privirea peste anunţuri, Maura văzu un 
hambar dărăpănat (Perfect pentru o fermă de cai!), o casă cuo 
verandă deteriorată (Perfectă pentru un meseriaș bun la toate!) 
și imaginea unor copaci - doar atât, copaci (Liniște și intimitate! 
Locul ideal pentru a construi o casă!). Oare exista ceva în orașul 
acesta care să nu fie perfect? se întrebă ea. 

Auzi ușa din spate deschizându-se și se întoarse să vadă un 
bărbat ducând o carafă de cafea ce dădea pe dinafară, pe care 
o puse pe birou. Era mai scund decât Maura, cu un cap pătrat și 
părul sur, tuns scurt. Hainele îi erau prea largi, cu mânecile 
cămășii și manșetele pantalonilor suflecate de parcă luase cu 
împrumut îmbrăcămintea unui gigant. Un inel de chei îi 
zdrăngănea la curea. Se apropie ţanţoș s-o întâmpine pe Maura. 

— Îmi cer scuze. Eram în spate și spălam vasul de cafea. 
Trebuie să fiţi doamna doctor Isles. 

Vocea o luă prin surprindere pe Maura. Cu toate că era 
răgușită, fără îndoială de la toate ţigările acelea din scrumieră, 
era o voce clar feminină. De-abia atunci observă conturul vag al 
sânilor sub cămașa largă. 

— Sunteţi... persoana cu care am vorbit în această dimineaţă? 
întrebă ea. 

— Britta Clausen. Și îi strânse Maurei mâna energic și ferm. 
Harvey mi-a spus că aţi ajuns în oraș. 

— Harvey? 

— Mai jos, pe șosea, Bayview Motel. M-a sunat să-mi spună că 
veniţi încoace. Femeia făcu o pauză, cântărind-o iarăși pe Maura 

din ochi. Ei bine, presupun că nu e nevoie să-mi arătați vreun 
act de identitate. E de ajuns o privire, desigur, și îmi dau seama 
a cui soră sunteţi. Vreți să mergem cu mașina împreună până la 
casă? 

— Vă voi urma în mașina mea. 

Doamna Clausen căută printre cheile agățate la curea și 
scoase un mormăit de satisfacţie. 

— lat-o, Skyline Drive. Poliţia a terminat de examinat locuința, 
așa că presupun că v-o pot prezenta. 

e 

Maura urmă camioneta doamnei Clausen pe o șosea care se 
curbă brusc, departe de coastă, și ajunse la o faleză abruptă și 
înaltă. Urcând, ea prinse în treacăt vederi ale liniei de coastă, 
apa fiind ascunsă acum sub o pătură groasă de ceață. Orăşelul 
Fox Harbor dispăru mai jos în negură. In fața ei, stopurile 
doamnei Clausen clipiră dintr-odată, și Maura de-abia avu timp 
să frâneze. Lexusul ei alunecă pe un pat de frunze umede, 
poticnindu-se cu bara din faţă într-un indicator al Land and Sea 
Realty - „De vânzare”, înfipt în pământ. 

Doamna Clausen scoase capul pe fereastră. 

— Hei, e totul în regulă acolo în spate? 

— Sunt bine. Imi cer scuze. Nu eram atentă. 

— Da, ultima curbă te poate lua prin surprindere. Este aleea 
aceasta spre dreapta. 

— Sunt chiar în spatele dumneavoastră. 

— Nu prea aproape, da? râse doamna Clausen. 

Drumul de pământ era atât de aproape de copaci, încât 
Maura se simţi de parcă ar fi condus printr-un tunel în pădure. 
Aleea se lărgi brusc dând la iveală o cabană micuță, cu acoperiș 
de șindrilă de cedru. Maura parcă lângă camioneta doamnei 
Clausen și cobori din Lexus. Pentru câteva minute rămase în 
liniștea luminișului și privi casa. Treptele de lemn duceau la o 
verandă acoperită unde un leagăn aștepta nemișcat în aerul 
tihnit. Într-o grădiniţă umbrită, flori de degeţel roșu și crini 
galbeni se căzneau să crească. Pădurea părea să apese din 
toate părțile, și Maura se trezi respirând din ce în ce mai repede, 
de parcă era prinsă într-o cameră prea mică. Ca și cum chiar și 
aerul era prea aproape. 

— Este atât de liniște aici, zise Maura. 

— Da, destul de departe de oraș. De aceea este atât de 
valoros dealul ăsta din punct de vedere imobiliar. Preţul 
proprietăţilor va crește în această zonă, știți? Câţiva ani de 
acum încolo, veţi găsi case construite pe toată zona aceasta de- 
a lungul drumului. Acesta este timpul potrivit pentru a cumpăra. 

Pentru că este perfect, se așteptă Maura să audă în 
continuare. 

— Am un lot de casă liber, chiar aici în apropiere, zise doamna 
Clausen. După ce sora dumneavoastră s-a mutat aici, m-am 
gândit că era timpul să pregătesc și celelalte loturi. Atunci când 
vezi o persoană locuind undeva, mai apar și alţi doritori. Foarte 
curând și alţii și-ar dori să cumpere în vecinătate. Se uită 
gânditoare la Maura. Și ce fel de doctor sunteți? 

— Medic legist. 

— Asta ce înseamnă? Lucraţi într-un laborator? 

Această femeie începea s-o enerveze. li răspunse, brusc: 

— Lucrez cu oameni morți. 

Răspunsul ei nu păru s-o impresioneze pe femeie absolut 
deloc. 

— Atunci, măcar aveţi un program normal de muncă. O 
mulțime de sfârșituri de săptămână libere. V-ar putea interesa o 
proprietate de vacanţă. Știţi, lotul alăturat va fi gata de construit 
în curând. Dacă v-aţi gândit vreodată să deţineţi o casă de 
vacanţă, nu veți găsi o altă perioadă mai ieftină pentru a investi. 

Deci așa te simţi în compania unui agent care vinde 
proprietăţi în timeshare. 

— Nu prea sunt interesată, doamnă Clausen, îi răspunse ea. 

— Aha. Femeia pufni, apoi se întoarse și calcă cu pași apăsaţi 
pe verandă. Ei bine, intraţi acum. Dacă tot sunteţi aici, măcar 
puteţi să-mi spuneţi ce să fac cu lucrurile surorii 
dumneavoastră. 

— Nu sunt sigură că am această autoritate. 

— Nu știu ce altceva să fac cu ele. Și cu siguranţă nu vreau să 
plătesc pentru depozitarea lor. Trebuie să golesc casa dacă mai 
vreau s-o vând ori s-o închiriez vreodată. Se uită printre chei, 
căutând-o pe cea potrivită. Mă ocup în prezent de majoritatea 
locuinţelor de închiriat din oraș și asta n-a fost prea ușor de 
ocupat. Sora dumneavoastră a semnat un contract de închiriere 
pe șase luni, știți? 

„Oare asta e tot ce înseamnă moartea Annei pentru ea?” se 
întrebă Maura. Nu mai primea alte cecuri de chirie, o proprietate 
care avea nevoie de un nou chiriaș? Nu-i plăcea această femeie 
cu cheile ei zornăitoare și privirea lacomă. Regina imobiliarelor 
din Fox Harbor, a cărei singură grijă părea să-și adune cota- 
parte din cecurile de chirii lunare. 

În sfârșit, doamna Clausen deschise ușa. 

— Intraţi, vă rog. 

Maura păși înăuntru. Chiar dacă ferestrele camerei de zi erau 
largi, apropierea copacilor și ora târzie de după-amiază 
umpluseră casa cu umbră. Văzu podelele de pin, închise la 
culoare, un covor uzat, o canapea cu arcurile lăsate. Tapetul 
decolorat avusese cândva un imprimeu cu viță-de-vie verde, 
întinzându-se de-a lungul camerei, și parcă îi mărea Maurei 
senzația de sufocare. 

— Casa era complet mobilată, continuă doamna Clausen. l-am 
oferit un preţ bun, ţinând cont de asta. 

— Cât era chiria? întrebă Maura, uitându-se pe fereastră la 
pâlcul de copaci. 

— Șase sute pe lună. Aș fi putut obține de patru ori pe-atât 
dacă acest loc ar fi fost mai aproape de apă. Însă cel care l-a 
construit a iubit intimitatea. Doamna Clausen aruncă încăperii o 
privire lungă, cercetătoare, de parcă nu o mai văzuse de ceva 
vreme. Am fost puţin surprinsă când m-a sunat să mă întrebe de 
această casă, mai ales că aveam și alte locuinţe disponibile, în 
apropierea țărmului. 

Maura se întoarse spre ea. Lumina zilei se stingea și doamna 
Clausen rămăsese în penumbră. 

— Sora mea a cerut această casă în mod special? 

— Presupun că prețul îi convenea, răspunse doamna Clausen, 
ridicând din umeri. 

Părăsiră sufrageria întunecoasă și intrară într-un hol. Dacă 
această casă reflecta personalitatea ocupantului ei, atunci ceva 
din Anna Leoni trebuia să fi rămas între acești pereţi. Insă și alţi 
chiriași ocupaseră acest spaţiu, iar Maura se întrebă care 
amintiri, ce fotografii atârnate pe perete aparținuseră cândva 
Annei și care fuseseră lăsate de alţii înaintea ei. Acel pastel 
reprezentând un apus - cu siguranţă nu-i aparținea Annei. „Nicio 
soră de-a mea nu ar atârna pe perete ceva atât de hidos”, gândi 
ea. Și acel miros stătut de ţigări ce rămăsese în casă - iar nu 

fusese Anna cea care fumase. Gemenii monozigoţi sunt deseori 
aproape la fel; nu era logic ca Anna să împărtășească 
aversiunea Maurei pentru ţigări? Și nu ar fi început și ea să 
pufnească și să tușească la prima adiere de fum de ţigară? 

Ajunseră într-un dormitor cu salteaua patului dezgolită. 

— Nu cred că a folosit această cameră, spuse doamna 
Clausen. Șifonierul și dulapurile erau goale. 

Urmă apoi o baie. Maura intră și deschise dulăpiorul de 
medicamente. Pe rafturi se aflau două flacoane de Advil și 
Sudafed și bomboane de tuse Ricola, nume care o surprinseră 
prin familiaritatea lor. Erau exact aceleași produse pe care le 
ținea și ea în dulăpiorul de la baie. „Eram identice până și la 
medicamentele pe care le alegeam pentru răceală”, gândi ea. 

Închise ușa dulăpiorului. Continuă drumul prin hol până la o 
ultimă ușă. 

— Acesta este dormitorul pe care l-a folosit, zise doamna 
Clausen. 

Camera fusese păstrată curată, cuvertura vârâtă sub 
marginea patului, raftul de sus al șifonierului ţinut în ordine. „Ca 
și dormitorul meu”, gândi Maura. Merse până la dulap și 
deschise ușa. Înăuntru, pe umerașe, se aflau pantaloni largi și 
bluze și rochii călcate. Mărimea 38. Aceeași mărime ca a Maurei. 

— Poliţia statală a venit aici săptămâna trecută și a cercetat 
toată casa. 

— Au găsit ceva de interes? 

— Nu mi-au spus nimic. Sora dumneavoastră nu prea a avut 
mare lucru aici. A locuit în această casă doar pentru câteva luni. 

Maura se întoarse și se uită afară pe fereastră. Nu era încă 
întuneric, însă umbra pădurii ce înconjura casa făcea ca noaptea 
să pară mai aproape. 

Doamna Clausen rămăsese ţintuită chiar în ușa dormitorului, 
ca și cum ar fi fost pregătită să-i încaseze Maurei o taxă pentru 
a o lăsa să iasă. 

— Nu e o casă chiar așa de rea, zise. 

„Ba da, este, gândi Maura. Este o căsuţă îngrozitoare.” 

— În această perioadă a anului, nu prea mai rămâne nimic de 
închiriat. Cam toate proprietăţile sunt ocupate. Hotelurile, 
motelurile sunt pline. Nici măcar hanul nu mai are vreo cameră 
liberă. 

Maura continuă să se uite afară, spre pădure. Orice doar ca să 
evite începerea unei conversații cu această femeie îngrozitoare. 

— Ei bine, m-am gândit doar să vă spun. Presupun că aţi găsit 
unde să staţi la noapte, atunci. 

„Aha, deci aici încerca ea să ajungă!” Maura se întoarse spre 
ea. 

— De fapt, nu am unde să stau. Bayview Motel era plin. 

Femeia îi răspunse cu un zâmbet strâns. 

— Cam așa sunt toate. 

— Mi s-a spus că ar fi ceva camere libere prin Ellsworth. 

— Da? Dacă vreţi să conduceţi până acolo... V-ar lua mai mult 
decât credeţi, pe întuneric. Drumul este plin de curbe în această 
regiune. Doamna Clausen îi făcu semn spre pat. V-aș putea da 
ceva așternuturi curate. V-aș lua cât aţi fi dat pe o cameră de 
motel. Dacă sunteţi interesată. 

Maura se uită spre pat și simţi un fior pe șira spinării. „Sora 
mea a dormit aici.” 

— Ei bine... Acceptaţi sau nu. 

— Nu știu... 

Doamna Clausen pufni. 

— Mi se pare mie sau nu prea aveţi de ales? 

e 

Maura rămase pe verandă și privi farurile din spate ale 
camionetei doamnei Clausen dispărând în perdeaua întunecată 
a copacilor. Stătu câteva minute în întuneric, ascultând greierii 
și foșnetul frunzelor. Auzi un scârțâit în spatele ei și când se 
întoarse văzu balansoarul de pe verandă mișcându-se, ca și cum 
fusese împins de mâna unei fantome. Înfiorându-se, se întoarse 
în casă și era cât pe ce să încuie ușa, când rămase brusc 
neclintită. Simţi, încă o dată, un fior rece pe spate. 

Ușa avea patru încuietori. 

Era vorba de două lanţuri, un zăvor și un opritor. Plăcuţele de 
alamă luceau încă, șuruburile nu erau înnegrite. „Încuietori noi.” 
Ferecă toate yalele și fixă lanţurile în fantele lor. Simţi metalul 
rece pe degete. 

Intră în bucătărie și aprinse luminile. Pe jos, un linoleum 
vechi. O masă micuță, cu blatul ciupit pe ici, pe colo. In colț, 
frigiderul huruia. Însă ea era concentrată asupra ușii din spate. 
Avea și aceasta trei încuietori, cu plăcuțe de alamă 
strălucitoare. Își simţi inima bătând din ce în ce mai repede în 

timp ce le ferecă și pe acestea. Apoi se întoarse și se înfioră 
când văzu încă o ușă cu yală în bucătărie. Oare aceasta unde 
ducea? 

O descuie și deschise ușa. Văzu un rând de trepte înguste 
ducând în jos, în întuneric. De dedesubt se ridică un aer rece și 
simţi miros de pământ reavăn. Gâtul începu s-o furnice. 

„Pivniţa. De ce oare ar fi vrut cineva să încuie ușa pivniţei?” 

Închise ușa și o ferecă la loc. De-abia atunci observă că 
încuietoarea era diferită: era ruginită, veche. 

Acum simți nevoia să verifice dacă toate ferestrele erau 
încuiate. Anna probabil că fusese atât de speriată încât 
transformase această casă într-o fortăreață, iar Maura încă 
resimțea frica parcă emanând din fiecare încăpere. Verifică și 
ferestrele bucătăriei, apoi merse în camera de zi. 

Doar atunci când fu sigură că toate ferestrele erau închise în 
toată casa, începu explorarea dormitorului. In picioare, în faţa 
șifonierului deschis, se uită la hainele dinăuntru. Glisând 
umerașele pe suport, analiză fiecare obiect de îmbrăcăminte, 
observând că toate erau exact de mărimea ei. Scoase o rochie 
de pe umeraș - din tricot negru, cu linii drepte, simple, care și ei 
îi plăceau. Și-o imagină pe Anna într-un magazin, admirând 
această rochie pe raft. Verificând eticheta cu preţul, pipăind 
materialul, punând-o aproape de corpul ei și uitându-se într-o 
oglindă, gândind: „Pe aceasta o vreau”. 

Maura desfăcu nasturii bluzei, își scoase pantalonii, îmbrăcă 
rochia neagră și, trăgând fermoarul, simţi materialul lipindu-i-se 
de corp ca o a doua piele. Se întoarse și se uită în oglindă. lată 
ce văzuse și Anna, își zise ea. Aceeași faţă, aceeași siluetă. Oare 
și ea își deplânsese îngroșarea șoldurilor, semnele apropierii de 
vârsta mijlocie? Oare și ea se răsucise într-o parte pentru a 
verifica dacă abdomenul era încă plat? Cu siguranţă că toate 
femeile care probează o rochie nouă fac aceleași mișcări în fata 
oglinzii. Se întorc pe partea asta, și pe cealaltă. Oare mă arată 
grasă din spate? 

Se opri cu partea dreaptă spre oglindă, privind fix un fir de 
păr ce rămăsese prins în material. Îl trase afară și-l ţinu în 
lumină. Era negru ca al ei, însă mai lung. Părul unei femei 
moarte. 

Soneria telefonului o făcu să tresară brusc. Se apropie de 
noptieră și se opri puţin, cu inima bătând puternic; soneria ţârăi 

pentru a doua oară, și a treia, fiecare acord discordant răsunând 
puternic în casa învăluită de tăcere. Inainte de a suna și a patra 
oară ridică receptorul. 

— Alo? Alo? 

Auzi un păcănit și-apoi tonul. 

Probabil formase cineva numărul greșit. Asta era tot. 

Afară începuse să bată vântul, și chiar dacă fereastra era 
închisă, putu auzi geamătul copacilor ce se legănau. Insă 
înăuntru, în casă, era atât de liniște, că își putea auzi propria 
inimă bătând. „Oare așa au fost nopţile tale? se întrebă ea. In 
această casă, înconjurată de pădurea întunecoasă?” 

Înainte să se urce în pat, încuie ușa dormitorului, apoi propti 
și un scaun în ea. Se simţi puţin lașă făcând asta. Nu avea niciun 
motiv să se teamă, și totuși se simţea mai amenințată aici decât 
la Boston, unde prădătorii erau umani și mult mai periculoși 
decât orice animal care s-ar strecura prin aceste păduri. 

„Și Annei îi era frică aici.” 

Îi putu simţi teama, încă persistând în această casă cu ușile 
ferecate. 

e 

Se trezi brusc la auzul unui scârţâit. Rămase întinsă, cu 
răsuflarea întretăiată și inima bătând puternic. Era doar o 
bufniţă, niciun motiv de panică. Se afla în pădure, Dumnezeule! 
Bineînțeles că auzea animale. Cearșafurile erau umede de 
sudoare. Încuiase fereastra înainte de a merge la culcare și 
camera părea acum înăbușitoare, fără aer. „Nu pot să respir”, 
gândi ea. 

Se ridică și deschise fereastra. Stătu puţin acolo, inspirând 
adânc aerul proaspăt, uitându-se la copaci, frunzele lor 
strălucind în lumina lunii. Nimic nu se mișca; pădurea devenise 
încă o dată tăcută. 

Se întoarse în pat și de această dată dormi fără întrerupere 
până la răsărit. 

Lumina zilei schimbă totul. Auzi cântecul păsărilor și, privind 
pe fereastră, văzu două căprioare traversând grădina și 
pierzându-se în desișul pădurii, cu codiţele albe fluturând. Când 
razele soarelui pătrunseră în cameră, scaunul proptit în ușă cu o 
seară înainte îi păru fără logică. „Nu voi mai spune nimănui 
despre asta”, își zise ea, trăgându-l la o parte. 

În bucătărie făcu niște cafea dintr-o pungă de cafea 
franţuzească măcinată, pe care o găsi în frigider. Cafeaua Annei. 
Turnă apă fierbinte prin filtru, inhalând aroma aburilor. Era 
înconjurată de lucrurile cumpărate de Anna. Floricelele pentru 
cuptorul cu microunde și pungile de spaghete. Borcănașele 
expirate de iaurt de piersici și cutia de lapte. Fiecare lucru 
reprezenta un moment din viaţa surorii ei, atunci când se oprise 
înaintea unui raft din magazinul alimentar și gândise: „Am 
nevoie și de asta”. Și-apoi, mai târziu, întoarsă acasă, golise 
sacoșele și le pusese pe toate la locul lor. Când Maura cercetă 
conţinutul dulapurilor, văzu mâna surorii ei așezând cutiile de 
conservă de ton pe hârtia înflorată a raftului. 

Își luă cana de cafea afară, pe verandă, și stătu acolo, sorbind 
din când în când din ea, privind curtea, unde razele soarelui 
împestriţaseră peticul de grădiniţă. Totul era atât de verde, se 
miră ea. larba, copacii, până și lumina. In bolta înaltă a copacilor 
cântau păsările. „Îmi dau acum seama de ce a vrut să trăiască 
aici. De ce și-a dorit să se trezească în fiecare dimineaţă în 
mirosul proaspăt al pădurii.” 

Dintr-odată, păsările se ridicară în zbor din copaci, bătând din 
aripi, speriate de un sunet nou: huruitul unei mașinării. Chiar 
dacă Maura nu putea vedea buldozerul, îl auzea clar printre 
copaci, zgomotul părând iritant de aproape. 

Își aminti ce-i spusese doamna Clausen, că lotul de alături era 
defrișat pentru o nouă construcţie. Dimineaţa liniștită de 
duminică se dusese deja. 

Cobori scările și se îndreptă spre spatele casei, încercând să 
vadă buldozerul printre copaci, însă aceștia erau prea deși și nu 
putu vedea nimic. Uitându-se în jos însă, observă urme de 
animale și își aminti cele două căprioare pe care le văzuse pe 
fereastra dormitorului ei în acea dimineaţă. Merse după urme 
până în spatele casei, găsind și alte dovezi ale vizitei lor în 
frunzele rupte ale crinilor de toamnă, plantați la baza fundaţiei, 
și se minună cât de curajoase fuseseră acele căprioare, de se 
apropiaseră atât de mult de zid. Continuă să înainteze și ajunse 
la un alt set de urme. Acestea nu erau de căprioară. Rămase 
neclintită pentru un moment. Inima începu să-i bată puternic și 
mâinile îi deveniră moi în jurul cănii de cafea. Incet, însoţi cu 
privirea urmele spre un petic de pământ moale de sub una 
dintre ferestre. 


111 


Amprentele unor cizme erau imprimate în sol, 
stătuse cineva, cercetând ce se întâmpla în casă. 
Chiar în dreptul dormitorului ei. 


acolo unde 

e CAPITOLUL 11 


Patruzeci și cinci de minute mai târziu, o mașină de poliţie din 
Fox Harbor ajunse, balansându-se pe drumul plin de hârtoape. 
Opri în faţa cabanei și din ea cobori un poliţist. Avea vreo 
cincizeci de ani, gâtul gros, părul blond, cu un început de chelie 
spre creștetul capului. 

— Doamnă doctor Isles? zise el, strângându-i mâna cu putere. 
Roger Gresham, șeful poliţiei. 

— Nu mă aşteptam să vină chiar șeful poliţiei aici. 

— Ei bine, eram pe drum încoace când aţi sunat. 

— Eraţi? 

Încruntă din sprâncene, în timp ce un alt vehicul, un Ford 
Explorer, apăru pe alee și opri lângă cel al lui Gresham. Şoferul 
ieși din mașină și îi făcu semn cu mâna. 

— Bună, Maura, zise Rick Ballard. 

Pentru o clipă ea îl privi în tăcere, surprinsă de venirea lui 
neașteptată. 

— N-am știut că erai și tu aici, răspunse ea într-un târziu. 

— Am venit azi-noapte. Când ai ajuns? 

— leri după-amiază. 

— Și ai petrecut noaptea în această casă? 

— Motelul era plin. Doamna Clausen - agentul imobiliar - s-a 
oferit să mă lase să dorm aici. Făcu o pauză și adăugă cu un ton 
defensiv: A spus că poliţia a terminat de examinat casa. 

Gresham fornăi scurt. 

— Pun pariu că v-a și taxat pentru noapte, nu-i așa? 

— Da. 

— Asta-i Britta. E o figură. Ar lua bani și pentru aer dacă ar 
putea. Întorcându-se spre casă, continuă: Unde aţi văzut urmele 
acelea de pași? 

Maura îi conduse pe cei doi bărbaţi pe lângă verandă și pe 
după colțul casei. Păstrară linia potecii, examinând pământul pe 
măsură ce înaintau. Buldozerul nu se mai auzea și acum 
singurele zgomote erau ale pașilor lor pe covorul de frunze. 

— Urme proaspete de căprioară, zise Gresham, indicând cu 
degetul. 


113 


— Da, a trecut o pereche de căprioare pe aici în această 
dimineaţă, răspunse Maura. 

— Asta ar putea explica urmele pe care le-aţi văzut. 

— Domnule comandant, replică Maura cu un oftat. Cred că 
pot distinge între o urmă de cizmă și una de căprioară. 

— Nu, mă refeream doar la faptul că vreun tip trebuie să fi 
trecut pe aici vânând. În afara sezonului, înţelegeţi. Și a urmărit 
acele căprioare în pădure. 

Ballard îi opri dintr-odată, cu privirea fixată în pământ. 

— Le vedeţi? întrebă Maura. 

— Da, răspunse el. 

Vocea îi suna ciudat de calm. 

Gresham se ghemui pe vine lângă Ballard. Trecură câteva 
minute. De ce nu spuneau nimic? Frunzele copacilor foșneau în 
bătaia vântului. Tremurând, ea se uită în sus la crengile 
legănate. Azi-noapte, cineva venise din pădure. Se oprise în fața 
camerei ei. Se uitase la ea în timp ce dormea. 

Ballard aruncă o privire spre casă. 

— Aceea este fereastra unui dormitor? 

— Da. 

— Al dumitale? 

— Da. 

— Ai tras draperiile azi-noapte? 

Îi aruncă o privire peste umăr și ea își dădu seama ce gândea: 
„Ai oferit cumva un spectacol indiscret fără să vrei?” Maura se 
înroși la față. 

— Camera aceea nu are draperii. 

— Acelea sunt prea mari pentru a fi cizmele Brittei, zise 
Gresham. Ea e singura persoană care ar hoinări pe-aici, ca să 
verifice casa. 

— Arată ca o talpă de tip Vibram, spuse Ballard, mărimea 
patruzeci și unu, poate chiar patruzeci și doi. Urmări cu privirea 
amprentele până în pădure. Urmele de căprioară vin peste ele. 

— Ceea ce înseamnă că el a venit pe aici întâi, răspunse 
Maura, înainte de a trece căprioarele. Inainte ca eu să mă 
trezesc. 

— Da, dar cu cât timp înainte? 

Ballard se ridică în picioare și se uită prin fereastră în 
dormitorul ei. Timp de câteva minute nu spuse nimic și, încă o 

dată, ea deveni nerăbdătoare din cauza tăcerii lor, vrând să 
audă reacţia - orice reacţie - din partea acestor doi bărbaţi. 

— Știţi, n-a mai plouat aici de aproape o săptămână, zise 
Gresham. Aceste urme de cizmă pot să nu fie chiar atât de 
proaspete. 

— Dar cine s-ar plimba pe aici, uitându-se pe ferestre? replică 
ea. 

— O pot suna pe Britta. Poate că a rugat vreun bărbat să 
treacă pe aici să mai facă vreo reparaţie. Ori s-a uitat cineva 
prin casă de curiozitate. 

— Curiozitate? întrebă Maura. 

— Toată lumea de pe-aici a auzit ce s-a întâmplat cu sora 
dumneavoastră la Boston. Unii poate și-ar dori să arunce o 
privire în casa ei. 

— Nu înțeleg acest gen de curiozitate morbidă. Nu l-am 
înțeles niciodată. 

— Rick mi-a spus că sunteţi medic legist, nu-i așa? Ei bine, v- 
ați lovit de același lucru ca și mine. Toată lumea vrea să știe 
detaliile. Nu v-ar veni să credeţi câţi m-au întrebat despre 
împușcătură. Nu credeţi că unii dintre acești curioși ar vrea să 
arunce o privire în casă? 

Ea îl privi cu neîncredere. Tăcerea fu ruptă brusc de hârâitul 
radioului din mașina lui Gresham. 

— Scuzaţi-mă, zise el și se îndreptă spre vehicul. 

— Ei bine, spuse ea. Presupun că asta a cam fost tot cu privire 
la îngrijorarea mea, nu-i așa? 

— Se întâmplă ca eu să tratez îngrijorarea ta foarte serios. 

— Oare? Se uită la el. Haide înăuntru, Rick. Vreau să-ţi arăt 
ceva. 

O urmă pe potecă până la veranda din faţă și apoi în casă. Ea 
închise ușa și îi arătă încuietorile. 

— Asta voiam să-ţi arăt, spuse ea. 

El încruntă din sprâncene la vederea lor. 

— Dumnezeule! 

— Și mai sunt și altele. Vino cu mine. 

Îl conduse în bucătărie. Îi arătă și restul de încuietori, noi, și 
lanțurile și piedicile montate pe ușa din spate. 

— Toate acestea sunt noi. Anna trebuie să le fi instalat. Ceva 
a speriat-o. 

— Avea toate motivele să fie speriată. Toate acele amenințări 
cu moartea. Nu știa când ar fi putut apărea Cassell aici. 

Maura îl privi. 

— Din această cauză ești tu aici, nu-i așa? Ca să afli dacă a 
venit? 

— l-am arătat fotografia prin oraș. 

— Și? 

— Până acum nimeni nu-și amintește să-l fi văzut. Dar asta nu 
înseamnă că n-a fost aici. Arătă cu mâna spre încuietori. Toate 
acestea nu-mi par ieșite din comun. 

Oftând, Maura se așeză pe un scaun la masa din bucătărie. 

— Oare cum de au ajuns viețile noastre atât de diferite? lată- 
mă coborând dintr-un avion de la Paris în timp ce ea... Înghiţi în 
sec. Ce-ar fi fost dacă aș fi ajuns în locul Annei? Oare totul s-ar fi 
întâmplat la fel? Poate că ea ar fi stat acum de vorbă cu tine. 

— Sunteţi două persoane diferite, Maura. Ai chipul ei, vocea 
ei. Dar nu ești Anna. 

Se uită la el. 

— Povestește-mi mai multe despre sora mea. 

— Nu sunt sigur de unde să încep. 

— De oriunde. Spune-mi orice. Tocmai ai spus că avem 
aceeași voce. 

El încuviință din cap. 

— Așa este. Aceleași inflexiuni. Același ton. 

— Îţi amintești de ea atât de bine? 

— Anna nu era o femeie pe care s-o uiţi ușor, răspunse el. 

Privirea lui o fixă pe a ei. Rămaseră așa, ochi în ochi, chiar și 
atunci când se auziră zgomote de pași urcând scările cabanei. 
Doar atunci când Gresham intră în bucătărie, ea își dezlipi ochii 
dintr-ai lui și se întoarse spre șeful poliţiei. 

— Doamnă doctor Isles, zise Gresham, mă întreb dacă aţi 
putea să-mi faceți o mică favoare. Veniţi câteva minute cu mine 
mai sus pe șosea. Vreau să vă arăt ceva. 

— Ce anume? 

— Am primit un mesaj prin radio. Cineva a sunat din partea 
echipei de construcţie din apropiere. Buldozerul lor a scos la 
iveală niște... ei bine, niște oase. 

Ea ridică din sprâncene. 

— Umane? 

— Asta se întreabă și ei. 


116 


Maura merse cu Gresham în vehiculul de poliţie, Ballard 
urmându-i îndeaproape în Fordul Explorer. Incursiunea nici nu 
merita efortul urcării în mașină, pentru că imediat, la 
următoarea curbă, văzură buldozerul, într-un luminiș de-abia 
creat. Patru bărbaţi cu caschete stăteau la umbră lângă 
camionetele lor. Unul dintre ei se apropie să-i întâmpine când 
Maura, Gresham și Ballard coborâră din mașini. 

— Hei, domnule comandant! 

— Bună, Mitch. Unde sunt? 

— Chiar lângă buldozer. Am zărit acel os și am oprit imediat 
motorul. Înainte a fost o fermă veche pe-aici, pe acest lot de 
pământ. Ultimul lucru pe care l-aș dori ar fi să dezgrop cimitirul 
vreunei familii. 

— O avem pe doamna doctor Isles aici să arunce o privire 
înainte să dau niște telefoane. N-aș vrea să-i chem pe cei de la 
Biroul de medicină legală, din Augusta până aici, pentru o 
grămadă de oase de urs. 

Mitch îi conduse prin luminiș. Solul proaspăt săpat era ca o 
cursă cu obstacole, plin de rădăcini ce se agăţau de picioare și 
pietre colțuroase. Balerinii Maurei nu erau destinati mersului pe 
munte și, oricât încercă să se strecoare cu grijă pe terenul 
accidentat, nu putu evita murdărirea pielii negre a pantofilor. 
Gresham se lovi cu palma peste obraz. 

— Ai naibii țânțari! Repede ne-au mai găsit. 

Luminișul era înconjurat de un rând des de copaci; aici aerul 
era închis și parcă nici vântul nu adia deloc. Insectele le 
simţiseră deja prezenţa și se adunară, lacome de sânge. Maura 
se felicita că în acea dimineaţă alesese să poarte pantaloni 
lungi; faţa și brațele dezgolite deveniseră deja ţinta ţânţarilor. 

Când ajunseră la buldozer, manșetele pantalonilor ei erau 
deja murdare de pământ. Razele soarelui cădeau acum 
perpendicular și luceau în câteva bucățele de sticlă spartă. 
Rădăcinile unei bătrâne tufe de trandafiri erau scoase din 
pământ și se ofileau în căldură. 

— Acolo, zise Mitch, arătându-le cu mâna. 

Dinainte de a se apleca să se uite de aproape, Maura își dădu 
seama despre ce era vorba. Nu le atinse, ci doar se ghemui 
lângă ele, cu pantofii afundaţi adânc în pământul proaspăt 
răscolit. Scoase de curând la iveală, oasele se evidenţiau prin 

paloare în crusta solului uscat. Auzi un croncănit printre copaci 
și când ridică privirea văzu câteva ciori strecurându-se ca niște 
spectre negre printre crengi. „Știu și ele ce este aici.” 

— Ce părere aveți? întrebă Gresham. 

— Este un os iliac. 

— Adică? 

— Tocmai acest os. 

Arătă cu mâna pe corpul ei, acolo unde pelvisul se contura în 
pantaloni. | se amintea, dintr-odată, faptul trist că, sub piele, 
dincolo de mușchi, și ea era doar un schelet. Un cadru structural 
de calciu poros și fosfor care rezistă mai mult în timp, chiar și 
după ce carnea putrezește. 

— Este un os uman, zise ea. 

Rămaseră tăcuți pentru câteva minute. Singurul zgomot al 
acelei zile însorite de iunie era al ciorilor ce se adunaseră într-un 
pâlc, în copacii de deasupra lor, ca niște fructe negre atârnate 
de crengi. Se uitau în jos la ei cu aer inteligent care le dădea 
fiori, iar croncănitul lor devenea din ce în ce mai amplu, ca un 
cor asurzitor. Apoi, parcă la un semn, se opriră brusc. 

— Ce știți despre acest loc? îl întrebă Maura pe operatorul 
buldozerului. Ce a fost aici înainte? 

— Pe-aici erau niște ziduri vechi de piatră, răspunse Mitch. 
Fundaţia unei case. Am mutat toate pietrele acolo, gândindu-ne 
că le-am putea folosi la altceva. Arătă cu mâna spre o grămadă 
de bolovani aproape de marginea lotului. Pereţi vechi, nimic 
neobișnuit. Dacă mergeţi prin pădure, veţi găsi și alte fundații 
vechi ca aceasta. Pe-aici erau ferme de oi în susul și-n josul 
coastei. Acum au dispărut. 

— Deci acesta ar putea fi un mormânt vechi, zise Ballard. 

— Da, dar osul era chiar acolo unde se afla unul dintre ziduri, 
răspunse Mitch. Nu cred că ai vrea să-ți înmormântezi mămica 
atât de aproape de casă. Ar aduce ghinion. 

— Unii oameni credeau că aduce noroc, remarcă Maura. 

— Poftim? 

— In Antichitate, dacă un copil mic era îngropat de viu la baza 
unei clădiri se spunea că o protejează. 

Mitch se holbă la ea. Era o privire de genul: „Cine naiba mai 
ești și tu, cucoană?” 

— Spun doar că practicile funerare s-au schimbat de-a lungul 
timpurilor, continuă ea. Acesta ar putea foarte bine să fie și un 
mormânt mai vechi. 

De deasupra lor se auziră zgomote de aripi. Ciorile zburau 
toate în același timp din copaci, împrăștiind pene în urma lor. 
Maura le privi, speriată la vederea acestei mulţimi de aripi negre 
ridicându-se dintr-odată, parcă la comandă. 

— Ciudat, comentă Gresham. 

Maura se ridică în picioare și se uită la arbori. Își aminti 
zgomotul făcut de buldozer în acea dimineaţă și cât de aproape 
îi păruse. 

— In ce direcţie este casa mea de aici? Cea în care am stat 
azi-noapte? întrebă ea. 

Gresham se uită la soare pentru a găsi un punct de reper, 
apoi indică. 

— Intr-acolo. Suntem cu faţa înspre ea. 

— Cât de departe este? 

— Este chiar printre copacii aceia. Poţi ajunge pe jos. 

e 

Medicul legist al statului Maine ajunse din Augusta o oră și 
jumătate mai târziu. Când cobori din mașină, cu trusa în mână, 
Maura îl recunoscu imediat pe bărbatul cu turban alb și barba 
tunsă cu grijă. II întâlnise pentru prima oară pe doctorul Daljeet 
Singh la o conferință de medicină legală, cu un an înainte, și 
luaseră cina împreună în februarie, când el fusese prezent la 
reuniunea lunară regională ţinută în Boston. Cu toate că nu era 
un bărbat înalt, ţinuta lui maiestuoasă și veșmântul sikh 
tradiţional îl făceau să pară mult mai impunător decât era în 
realitate. Maura fusese dintotdeauna impresionată de aerul său 
de competenţă calmă. Și de ochii lui; Daljeet avea ochii de un 
căprui intens și cele mai lungi gene pe care le văzuse vreodată 
la un bărbat. 

Își strânseră mâinile, un salut cald între doi colegi de breaslă 
care se plăceau unul pe altul cu sinceritate. 

— Maura, ce cauţi pe-aici? Nu ai destul de lucru la Boston? 
Trebuie să vii să-ţi bagi nasul în cazurile mele? 

— Sfârșitul meu de săptămână s-a transformat într-o vacanţă 
activă. 

— Ai văzut rămășițele? 

Ea încuviinţă din cap, zâmbetul stingându-se de pe chip. 

— E muchia stângă a unui os iliac, îngropat parţial. Nu l-am 
atins încă. Am știut că ai vrea să-l vezi la faţa locului întâi. 

— Niciun alt os? 

— Niciunul până acum. 

— Ei bine, atunci... 

Aruncă o privire în jur, la luminișul defrișat, ca și cum ar fi 
căutat altă cale până acolo în locul celei înnoroiate. Maura 
observă că venise pregătit cu încălțămintea adecvată: ghete L.L. 
Bean care arătau nou-nouţe și gata să facă primul lor test pe un 
teren accidentat. 

— Hai să vedem ce a scos la iveală buldozerul nostru. 

Deja se făcuse amiază, căldura devenind atât de încărcată de 
umiditate, încât fața lui Daljeet se umplu imediat de broboane 
de sudoare. Când se afundară în luminiș, insectele tăbărâră pe 
ei, profitând de carnea proaspătă. Detectivii Corso și Yates de la 
Poliţia Statală Maine veniseră cu douăzeci de minute mai 
devreme și cercetau terenul împreună cu Ballard și Gresham. 

Corso le făcu semn cu mâna și le strigă: 

— Nu-i chiar modalitatea ideală de a petrece o duminică 
superbă, nu-i așa, domnule doctor Singh? 

Daljeet le făcu și el cu mâna, apoi se lăsă pe vine pentru a 
studia osul iliac. 

— Pe vremuri, aici a fost o casă, zise Maura. În locul acesta se 
găsea o fundaţie de piatră, conform spuselor echipei. 

— Dar n-aţi găsit nicio urmă de coșciug. 

— N-am văzut nimic. 

Se uită în jur, la grămada de pietre pline de praf, la rădăcinile 
scoase din pământ și la buturugile copacilor. 

— Buldozerul ar fi putut să împrăștie oasele oriunde. 

Se auzi strigătul detectivului Yates. 

— Am mai găsit ceva! 

— Tocmai acolo? replică Daljeet, traversând terenul împreună 
cu Maura pentru a ajunge la Yates. 

— Mergeam pe aici și mi-am prins piciorul în grămada aceea 
de rădăcini de mur, zise Yates. M-am împiedicat și asta a apărut 
pur și simplu din pământ. 

Când Maura se lăsă pe vine lângă el, Yates dădu cu băgare de 
seamă la o parte o încâlceală de ramuri spinoase dezrădăcinate. 
Din pământul umed se ridică un val de țânțari, luminând chipul 
Maurei care se uita la obiectul parțial îngropat. Era un craniu. O 

orbită goală parcă o fixa, străpunsă de lujerele de mur care-și 
făcuseră loc prin deschizăturile unde fuseseră cândva ochii. 

Maura se întoarse către Daljeet. 

— Ai la tine o foarfecă de grădină? 

El își deschise trusa. Scoase mănușile, o foarfecă de tăiat 
trandafirii și un făraș de grădină. Împreună, săpară cu grijă în 
pământ, încercând să degajeze craniul. Maura tăia rădăcinile în 
timp ce Daljeet dădea la o parte cu mare atenţie pământul. 
Soarele se pornise să ardă și parcă și solul începuse să emită 
căldură. Maura trebui să se oprească de câteva ori pentru a se 
șterge de sudoare. Soluţia împotriva insectelor pe care o 
aplicase cu o oră în urmă își pierduse din eficacitate și ţânţarii îi 
pâzâiau iarăși pe la ureche. 

Ea și Daljeet puseră deoparte instrumentele și începură să 
sape cu mâinile înmănușate, așezați în genunchi atât de 
aproape unul de altul încât se atingeau cu frunţile. Degetele ei 
pătrunseră din ce în ce mai adânc în solul răcoros, eliberându-i 
strânsoarea. Craniul ieși la iveală încetul cu încetul și ea se opri, 
cercetând osul temporal. Se putea vedea o fractură imensă. 

Se uitară unul la altul, amândoi gândind același lucru: 
„Aceasta n-a fost moarte naturală”. 

— Cred că e liber acum, zise Daljeet. Hai să-l scoatem. 

Intinse pe jos o bucată de folie de plastic, apoi vâri mâinile 
adânc în groapă. Le ridică sprijinind craniul, cu mandibula parțial 
ancorată de el datorită lujerilor de mur. Puse comoara pe folie. 

Timp de câteva minute, niciunul nu spuse nimic. Se uitau cu 
toţii la osul temporal zdrobit. 

Detectivul Yates arătă cu degetul spre lucirea metalică a 
unuia dintre molari. 

— Aceea este o plombă? se întrebă el. În acel dinte? 

— Da. Insă dentiștii foloseau plombe din amalgam și cu un 
secol în urmă, răspunse Daljeet. 

— Deci ar putea fi totuși un mormânt vechi. 

— Da, dar unde sunt resturile de coșciug? Dacă aceasta a fost 
o înmormântare oficială, ar trebui să existe un sicriu. Și mai e și 
detaliul acesta mic... Daljeet arătă spre fractură. Se uită peste 
umăr la cei doi detectivi. Oricare ar fi vârsta acestor rămășițe, 
eu zic că aveţi aici scena unei crime. 

Ceilalţi bărbaţi se adunaseră în jurul lor și, dintr-odată, aerul 
deveni apăsător, ca și cum dispăruse tot oxigenul. Băzâitul 

ţânţarilor păru să crească în intensitate până la un vâjâit. Era 
atât de cald, gândi ea. Se ridică în picioare și merse clătinându- 
se spre marginea pădurii, unde bolta de stejari și arţari arunca o 
umbră bine-venită. Se așeză pe un bolovan și își puse capul în 
palme, gândind: „lată ce mi se întâmplă când nu-mi iau micul 
dejun”. 

— Maura, o strigă Ballard, ești bine? 

— E doar căldura asta de vină. Trebuie să mă răcoresc pentru 
câteva momente. 

— Vrei să-ți aduc niște apă? Am puţină în mașină, dacă nu te 
deranjează să bei din aceeași sticlă cu mine. 

— Mulţumesc. Mi-ar plăcea să beau puţină apă. 

Îl urmări cu privirea îndreptându-se spre vehicul, spatele 
cămășii lui fiind pătat de dâre de sudoare. Nu se obosi să-și 
aleagă cu grijă drumul peste câmpul inegal, ci porni drept 
înainte, cu cizmele călcând apăsat prin pământul răscolit. Drept 
la ţintă. Așa mergea Ballard, ca un bărbat care știa ce trebuia 
făcut și pur și simplu se apuca de treabă. 

Sticla pe care i-o aduse înapoi era caldă după ce stătuse în 
mașină. Maura luă o înghiţitură lacomă, simțind cum i se scurge 
apa pe bărbie. Lăsând sticla în jos, își dădu seama că Ballard o 
scruta cu privirea. Pentru o clipă, băzâitul insectelor, murmurul 
de voci al bărbaţilor care lucrau câţiva metri mai încolo se 
estompară. Aici, în umbra verde a copacilor, se putea concentra 
numai asupra lui. Asupra felului în care mâna lui s-a frecat de a 
ei când și-a luat sticla înapoi. Asupra luminii calde ce cădea 
peste părul lui și a ridurilor de expresie din jurul ochilor. Îl auzi 
pe Daljeet strigând-o, dar nu răspunse, nici nu se întoarse spre 
el; nici Ballard nu se mișcă, părând prins în același moment de 
neclintire. Se gândi: „Unul din noi trebuie să rupă vraja. Unul din 
noi trebuie să iasă de sub efectul ei. Dar nu reușesc s-o fac eu”. 

— Maura? Daljeet apăru dintr-odată chiar lângă ea; nici nu-l 
auzise apropiindu-se. Avem o problemă interesantă, zise el. 

— Ce problemă? 

— Vino să te mai uiţi încă o dată la acel os iliac. 

Se ridică încet în picioare, simțindu-se mai sigură acum, cu 
mintea clară. Apa și cele câteva momente la umbră îi dăduseră 
un nou impuls. Împreună cu Ballard, îl urmă pe Daljeet la locul 
excavațţiei și văzu că acesta dăduse deja la o parte pământul, 
scoțând la iveală și mai mult din pelvis. 

— Am ajuns până la osul sacral pe această parte, zise Daljeet. 
Poţi vedea acum deschiderea pelvisului și tuberozitatea 
ischiatică. 

Se lăsă pe vine lângă el. Nu spuse nimic câteva minute, ci 
doar se uită fix la os. 

— Care e problema? întrebă Ballard. 

— Trebuie să scoatem și restul de os de aici, zise ea. Se uită 
în sus la Daljeet. Mai ai o lopăţică? 

EI îi înmâna una; era ca și cum ar fi mânuit bisturiul. Se simţi 
dintr-odată ca la muncă, cu toate aspectele ei triste. 
Ingenunchind unul lângă altul, cu lopăţelele în mână, ea și 
Daljeet dădură la o parte și mai mult pământ stâncos. Rădăcinile 
copacilor se fixaseră strâns prin crăpăturile osului, ancorându-l 
de mormântul lui, și ei trebuiră să taie prin încrengătura 
complicată ca să elibereze pelvisul. Cu cât săpau mai adânc, cu 
atât inima îi bătea mai puternic. Vânătorii de comori sapă 
pentru a găsi aur; ea săpa pentru secrete. Pentru răspunsuri pe 
care doar un mormânt le poate da. Cu fiecare mișcare, și mai 
mult din pelvis ieși la vedere. Lucrau deja cu înfrigurare, 
instrumentele pătrundeau și mai adânc. 

Când în sfârșit putură vedea pelvisul dezgolit, rămaseră 
amândoi prea uimiţi ca să vorbească. 

Maura se ridică în picioare și merse să examineze craniul, 
care era încă așezat pe folia de plastic. Îngenunchind lângă el, 
își scoase mănușile și pipăi cu degetele goale deasupra orbitei, 
simțind curba fermă a marginii supraorbitale. Apoi întoarse 
craniul pentru a cerceta protuberanta occipitală. 

Nimic nu avea logică. 

Se întoarse pe genunchi. Bluza era deja scăldată de sudoare 
în aerul siropos. Cu excepția băzâitului insectelor, luminișul 
devenise liniștit. Copacii îi înconjurau din toate părțile, apărând 
această descoperire misterioasă. Privind la acel perete verde 
impenetrabil, se simţi de parcă alţi ochi erau aţintiţi asupra ei, 
ca și cum pădurea însăși se uita la ea. Așteptându-i următoarea 
mișcare. 

— Ce se întâmplă, doamnă doctor Isles? 

Se uită în sus la detectivul Corso. 

— Avem o problemă, zise ea. Acest craniu... 

— Ce e cu el? 

— Vedeţi marginile acestea groase aici, chiar deasupra 
locașurilor ochilor? Și dacă vă uitaţi aici în spate, la baza 
craniului. Dacă vă treceţi degetele peste ea, puteți simţi o 
umflătură. Se numește protuberanta occipitală. 

— Și? 

— Este locul unde se situează ligamentul nucal”, ancorând 
mușchii din spatele gâtului de craniu. Faptul că această 
umflătură este atât de proeminentă îmi spune că acest individ a 
avut o musculatură robustă. Acesta este aproape sigur craniul 
unui bărbat. 

— Și care e problema? 

— Acel pelvis este de la o femeie. 

Corso se holbă la ea. Se întoarse spre doctorul Singh. 

— Sunt complet de acord cu doctorul Isles, spuse Daljeet. 

— Dar asta ar însemna... 

— Că avem rămășițele a două persoane complet diferite aici, 
zise Maura. Masculine și feminine. Se ridică în picioare și întâlni 
privirea fixă a lui Corso. Întrebarea este, câţi alţii sunt 
înmormântați aici? 

Pentru un moment, Corso păru prea șocat să răspundă. Apoi, 
se întoarse și cercetă fără grabă luminișul, ca și cum l-ar fi văzut 
pentru prima oară. 

— Domnule comandant, zise el, vom avea nevoie de 
voluntari. O mulţime de voluntari. Poliţişti, pompieri. Îmi voi 
chema și eu echipa din Augusta, dar nu va fi de ajuns. Nu pentru 
ce avem de făcut. 

— La câți oameni v-aţi gândit? 

— Cât mai mulţi pentru a fi de ajuns să cercetăm acest sit. 
Corso se uită la copacii din jur. Vom examina amănunţit fiecare 
centimetru pătrat al acestui loc. Luminișul, pădurea. Dacă aici 
sunt îngropaţi mai mult de doi oameni, îi voi găsi pe toţi. 


5 Al cefei (n. tr.). 

e CAPITOLUL 12 


Jane Rizzoli crescuse în suburbia Revere, în imediata 
apropiere a podului Tobin, în dreptul centrului Bostonului. Era un 
cartier al clasei muncitoare, cu case aproape identice, pe loturi 
de suprafață mică, un loc unde, în fiecare an, la patru iulie, hot- 
dogii sfârâiau pe grătarele din curţile din spate și steagurile 
americane erau expuse cu mândrie pe verandele din faţă. 
Familia Rizzoli cunoscuse și bune și rele, incluzând câteva luni 
teribile când Jane avea vreo zece ani, iar tatăl ei își pierduse 
locul de muncă. Fusese destul de matură să simtă îngrijorarea 
mamei și disperarea furioasă a tatălui. Ea și cei doi fraţi ai ei 
știau ce înseamnă să trăieşti pe muchie de cuţit, între confort și 
ruină, și, chiar dacă acum se bucura de un venit lunar constant, 
încă îi venea greu să potolească tarele de nesiguranţă din 
copilărie. Avea să fie întotdeauna fata din Revere care crescuse 
visând că într-o zi avea să deţină o casă mare, într-un cartier 
elegant, o casă cu destule băi, astfel încât să nu mai stea în 
fiecare dimineaţă să bată la ușă cerându-și rândul la duș. O casă 
cu coș de cărămidă și o ușă dublă la intrare, cu ciocănel de 
alamă. Casa la care se uita acum din mașină avea toate aceste 
caracteristici și chiar mai mult: ciocănelul de bronz, ușa dublă la 
intrare și nu un coș, ci două. Tot ceea ce visase ea. 

Insă era cea mai urâtă casă pe care o văzuse vreodată. 

Celelalte locuinţe de pe această stradă din East Dedham erau 
exact ceea ce te-ai fi așteptat să găsești în acest cartier 
confortabil al clasei de mijloc: garaje destul de încăpătoare 
pentru două mașini și gazoane bine întreţinute. Mașini de 
ultimul model erau parcate pe alei. Nimic excentric, nimic care 
să tipe „uită-te la mine”. Însă această casă... ei bine, nu numai 
că-ţi cerea atenţie. Țipa pentru atenţie. 

Era ca și cum Tara, conacul din Pe aripile vântului, fusese 
luată pe sus de o tornadă și lăsată să cadă pe un teren urban. 
Nu avea curte în față, ci doar o fâșie de pământ în laterale, atât 
de îngustă încât de-abia puteai strecura o mașină de tuns iarba 
între perete și gardul vecinului. Coloanele albe se ridicau ca 
santinelele pe o verandă unde Scarlett O'Hara și-ar fi putut 

întreține admiratorii sub privirile traficului din Sprague Street. 
Casa o făcu să se gândească la Johnny Silva din vechiul ei 
cartier, și la felul cum își cheltuise acesta primul său salariu pe o 
mașină Corvette de culoare roșie cireașă. „Ca să ne 
demonstreze că nu e un ratat, zisese tatăl ei. Băieţașul nici n-a 
izbutit să se mute din subsolul părinţilor și își cumpără o mașină 
sport de fiţe. Cei mai mari rataţi cumpără cele mai mari mașini.” 

„Sau construiesc cea mai mare casă din cartier”, gândi ea, 
fixând cu privirea pe Tara-de-pe-Sprague-Street. 

Își extrase cu greu abdomenul plin din spatele volanului. Simţi 
copilul parcă dansând pe vezica ei urinară când se îndreptă spre 
treptele verandei. „Toate lucrurile la timpul lor, își zise ea. Întâi 
întreb dacă pot folosi toaleta”. Soneria nu sună, ci dăngăni, ca 
un clopot de catedrală care-i cheamă pe credincioși la slujbă. 

Femeia blondă care deschise ușa părea că ajunsese în 
locuința greșită. Opusă lui Scarlett O'Hara, era imaginea clasică 
de Bambi - păr lung și înfoiat, sâni mari, corpul strâns într-un 
compleu sport din spandex roz. O faţă atât de nenaturală, 
inexpresivă, încât cu siguranţă trecuse printr-un tratament cu 
Botox. 

— Sunt detectivul Rizzoli, am venit să mă întâlnesc cu 
Terence Van Gates. Am sunat mai devreme. 

— A, da. Terry vă așteaptă, răspunse „Bambi” cu o voce de 
fetișcană, cu inflexiuni înalte și melodioase. 

Suportabilă în doze mici, dar după vreo oră ar fi fost 
echivalentă cu zgăriatul tablei de scris cu unghiile. 

Rizzoli intră în foaier și dădu cu privirea de o pictură în ulei 
uriașă, agățată pe peretele din față. Era Bambi, într-o rochie de 
seară verde, lângă o vază enormă cu orhidee. Totul în această 
casă părea supradimensionat. Picturile, tavanele, sânii. 

— Clădirea lui de birouri este în renovare, așa că azi lucrează 
de acasă. Mergeţi pe hol, ultima ușă pe dreapta. 

— Scuzaţi-mă... Îmi pare rău, dar nu știu cum vă numiţi. 

— Bonnie. 

Bonnie, Bambi. Tot pe-acolo. 

— Să înţeleg că sunteţi... doamna Van Gates? întrebă Rizzoli. 

— In. 

Nevastă de bani gata. Van Gates ar trebui să aibă aproape 
șaptezeci de ani. 

— Îmi permiteţi să merg la toaletă? Se pare că am nevoie din 
zece în zece minute zilele acestea... 

Pentru prima oară, Bonnie păru să observe că Rizzoli era 
însărcinată. 

— Vai, drăguță! Bineînţeles că puteți. Toaleta este chiar pe- 
aici. 

Rizzoli nu mai văzuse niciodată o baie de culoarea acadelei. 
Toaleta era fixată pe o platformă înaltă, ca un tron, cu un 
telefon montat pe peretele de lângă ea. De parcă cineva ar mai 
fi avut chef să se ocupe de afaceri în timp ce, eh, se ocupa de 
alte „afaceri”. Se spălă pe mâini cu un săpun roz în chiuveta de 
marmură roz, le uscă cu un prosop roz și ieși din baie. 

Bonnie dispăruse, însă Rizzoli putu auzi ritmul muzicii de 
aerobic și zgomotul pașilor tropăind la etajul superior. Bonnie își 
continua programul de antrenament. „Și eu ar trebui să mă 
menţin în formă, gândi Rizzoli. Însă refuz s-o fac într-un costum 
de spandex roz.” 

Se îndreptă spre hol în căutarea biroului lui Van Gates. Aruncă 
mai întâi o privire într-o cameră de zi spațioasă, cu un pian alb 
enorm, un covor alb și mobilier tot de culoare albă. Cameră 
albă, cameră roz. Oare ce mai urma? Trecu pe lângă o altă 
pictură de-a lui Bonnie atârnată pe peretele din hol, de această 
dată pozând ca o zeiţă greacă, într-o rochie albă, cu sfârcurile 
aproape vizibile prin stofa diafană. „Dumnezeule, oamenii ăștia 
parcă sunt veniţi din Las Vegas!” 

În sfârșit, ajunse la un birou. 

— Domnul Van Gates? zise ea. 

Bărbatul din spatele biroului din lemn de cireș ridică privirea 
din hârtii, iar ea îi observă ochii albaștri ca marea, faţa care îi 
devenise flască și fălcoasă odată cu vârsta și părul care era... ce 
nuanţă era aceea? Ceva între galben și portocaliu. Cu siguranţă 
neintenţionată, doar o vopsire a părului ce nu mersese cum 
trebuie. 

— Detectivul Rizzoli? răspunse el și privirea îi căzu spre 
abdomenul ei. Rămase blocat, de parcă nu mai văzuse o 
polițistă însărcinată până atunci. 

„Vorbește cu mine, nu cu burta mea.” Rizzoli se apropie de 
birou și îi strânse mâna. Observă foliculii de păr implantaţi care 
îi împestrițau scalpul, dându-l de gol prin șuviţele de păr 
răspândite ca niște mici tufișuri de iarbă galbenă, într-o ultimă 

încercare disperată de afirmare a virilităţii. lată ce merita pentru 
că se căsătorise cu o femeie de bani gata! 

— Luaţi loc, luaţi loc, spuse el. 

Rizzoli se așeză ușor într-un fotoliu de piele. Aruncând o 
privire prin cameră, ea observă că aici decorul era cu totul 
diferit de restul casei. În stil avocăţesc tradiţional, cu lemn 
închis la culoare și piele. Rafturile de mahon erau încărcate cu 
reviste juridice și cărți. Nicio urmă de roz. Cu siguranţă că 
acesta era domeniul lui, o zonă liberă de influenţa lui Bonnie. 

— Nu știu prea bine cu ce v-aș putea ajuta, doamnă detectiv, 
zise el. Adopţia de care mă întrebaţi a avut loc acum patruzeci 
de ani. 

— Nu înseamnă neapărat că a trecut o veșnicie. 

— Mă îndoiesc că eraţi născută pe atunci, replică el, râzând. 

Ce împunsătură fină! Era felul lui de a-i spune că e prea 
tânără pentru a-l deranja cu astfel de întrebări? 

— Nu vă amintiţi nimic de persoanele implicate? 

— Spun doar că s-a întâmplat cu mult timp în urmă. Doar ce 
ieșisem de pe băncile Facultăţii de Drept. Lucram într-un birou 
închiriat cu mobilierul închiriat și fără secretară. Răspundeam 
singur la telefon. Acceptam atunci orice caz care îmi trecea prin 
mână - divorțuri, adopţii, conducere în stare de ebrietate. Orice 
mi-ar fi plătit chiria. 

— Și bineînţeles că mai aveţi dosarele acelor cazuri de atunci. 

— Ar trebui să fie în arhivă. 

— Unde? 

— File-Safe, în Quincy. Însă înainte de a continua, trebuie să 
vă spun ceva. Părţile implicate în acest caz au solicitat discreţie 
absolută. Mama naturală n-a dorit ca numele ei să fie dezvăluit. 
Acele înregistrări au fost sigilate cu ani în urmă. 

— Acesta este un caz de omucidere, domnule Van Gates. Unul 
din copiii adoptați este decedat în prezent. 

— Da, știu. Însă nu reușesc să pricep ce legătură are cu 
adopţia ei de acum patruzeci de ani. De ce este relevantă 
pentru investigația dumneavoastră? 

— De ce v-a telefonat Anna Leoni? 

Se uită la ea blocat. Nimic din ce urmă nu putu să facă uitată 
acea reacţie iniţială, acea expresie de uimire. 

— Poftim? răspunse el într-un târziu. 

— Cu o zi înainte să moară, Anna Leoni a sunat la biroul 
dumneavoastră de avocatură din camera ei de la Tremont Hotel. 
Tocmai ce am primit desfășurătorul apelurilor telefonice. 
Conversaţia a durat treizeci și șapte de minute. Ei bine, trebuie 
să fi vorbit amândoi despre ceva în timpul acelor minute. Nu 
cred că aţi fi ţinut-o pe biata femeie să aștepte la telefon atâta. 

El nu răspunse. 

— Domnule Van Gates? 

— Acea... acea conversaţie este confidențială. 

— Domnișoara Leoni era clienta dumneavoastră? Aţi încasat 
vreun ban pentru acel apel? 

— Nu, dar... 

— Deci nu se aplică relaţia de confidenţialitate avocat-client. 

— Dar sunt totuși obligat să respect confidenţialitatea unui alt 
client. 

— Mama naturală. 

— Ei bine, ea a fost clienta mea. A renunțat la copiii ei cu o 
singură condiţie - ca numele ei să nu fie niciodată dezvăluit. 

— Dar asta se întâmpla acum patruzeci de ani. Poate că și-a 
schimbat părerea. 

— N-am nici cea mai mică idee. Nu știu unde este. Nu știu nici 
măcar dacă mai este în viață. 

— De aceea v-a sunat Anna? Pentru a întreba despre mama 
ei? 

Avocatul se sprijini de spătarul scaunului. 

— Copiii adoptați sunt deseori curioși în privinţa originii lor. 
Pentru unii dintre ei devine o obsesie. Astfel, încep o adevărată 
vânătoare de informaţii, investesc mii de dolari și multe 
frământări în căutarea mamelor care nu doresc să fie găsite. Și 
dacă reușesc într-adevăr să le găsească, rareori asistăm la 
sfârșitul de poveste la care se așteaptă ei. Asta căuta ea de 
fapt, doamnă detectiv. Un sfârșit de poveste. Uneori este mai 
bine să uite și să-și vadă de viaţa lor. 

Rizzoli se gândi la copilăria ei, la familia ei. Știuse 
dintotdeauna cine este. Putea să-i privească pe bunicii ei, pe 
părinţii ei și să vadă trăsăturile genetice imprimate pe chipurile 
lor. Ea era una de-a lor, până la cel mai mic atom, și oricât de 
mult ar fi enervat-o sau stânjenit-o rudele, știa că sunt ale ei. 

Insă Maura Isles nu se văzuse niciodată în ochii bunicilor ei. 
Atunci când mergea pe stradă, oare studia chipurile trecătorilor 

necunoscuţi în căutarea unui detaliu asemănător ei? O linie 
familiară în jurul gurii sau forma nasului? Rizzoli înţelegea 
perfect dorinţa puternică de a-ţi cunoaște rădăcinile. Să știi că 
nu ești un pai aruncat cât colo, ci o ramură bine prinsă de un 
copac puternic. 

Se uită în ochii lui Van Gates. 

— Cine este mama Annei Leoni? 

— Vă spun încă o dată, replică el, clătinând din cap. Nu este 
relevant pentru cazul... 

— Lăsaţi-mă pe mine să decid asta. Doar spuneţi-mi un nume. 

— De ce? Ca să daţi peste cap viaţa unei femei care poate 
nici măcar nu-și mai amintește de greșeala din tinereţe? Ce are 
asta de-a face cu crima? 

Rizzoli se aplecă înainte, punându-și ambele mâini pe birou, 
pătrunzând agresiv în spaţiul lui personal. Dulcea lui Bambi 
poate că nu făcea asta, dar poliţistele din Revere nu se temeau 
să încerce. 

— Putem obţine un mandat pentru acele dosare. Sau vă pot 
întreba politicos. 

Se fixară cu privirea, unul pe celălalt, câteva minute. Apoi, el 
scoase un oftat de capitulare. 

— Bine, nu vreau să mai trec prin asta încă o dată. Vă voi 
spune pur și simplu, e bine? Numele mamei era Amalthea Lank. 
Avea douăzeci și patru de ani. Și avea nevoie disperată de 
bani... disperată. 

Rizzoli încruntă din sprâncene. 

— Vreţi să-mi spuneţi că a fost plătită să renunțe la copiii ei? 

— Ei bine... 

— Cât? 

— Destul de mult. Destul ca ea să înceapă o viaţă nouă. 

— Cât? 

Avocatul clipi rapid din gene. 

— Douăzeci de mii de dolari, fiecare. 

— Pentru fiecare copi/? 

— Două familii fericite au plecat cu câte un copil. Ea a plecat 
cu bani peşin. Credeţi-mă, părinţii adoptivi plătesc mult mai 
mult în zilele noastre. Știţi cât de greu este în prezent să adopti 
un copil nou-născut sănătos, de rasă caucaziană? Nu prea îi 
găsești pe toate drumurile. E vorba pur și simplu de cerere și 
ofertă, doar atât. 

Rizzoli se afundă la loc în fotoliu, dezgustată de acea femeie 
care și-a vândut copiii pentru bani. 

— Asta e tot ce vă pot spune, continuă Van Gates. Dacă doriţi 
să aflaţi mai multe, ei bine, ar fi cazul ca polițiștii 
dumneavoastră să comunice unii cu alţii. Aţi economisi o 
grămadă de timp. 

Ultima afirmaţie o uimi. Apoi își aminti ce spusese el mai 
devreme: „Nu vreau să mai trec încă o dată prin asta”. 

— Cine a mai întrebat despre această femeie? zise ea. 

— Cam toţi aveţi aceeași tehnică. Veniţi aici, mă ameninţaţi 
că-mi veţi face viaţa mizerabilă dacă nu cooperez... 

— Era un alt poliţist? 

— Da. 

— Cine? 

— Nu-mi amintesc. A fost acum câteva luni. l-am uitat numele 
pe loc. 

— De ce voia să știe? 

— Pentru că ea îl pusese să afle. Au venit împreună. 

— Anna Leoni a venit împreună cu el? 

— O făcea pentru ea. O favoare. Van Gates fornăi. Ar trebui să 
avem cu toţii câte un poliţist care să ne facă favoruri. 

— Asta se întâmpla cu luni în urmă? Și au venit să vă vadă 
împreună? 

— Tocmai am spus același lucru. 

— Şi i-aţi spus numele mamei ei? 

— Da. 

— Și-atunci, de ce v-a mai sunat Anna săptămâna trecută? 
Dacă știa deja numele mamei ei? 

— Pentru că văzuse o fotografie în The Boston Globe. O 
femeie care arăta exact ca ea. 

— Doctoriţa Maura Isles. 

El încuviință din cap. 

— Domnișoara Leoni m-a întrebat direct și eu i-am răspuns. 

— Ce anume i-aţi răspuns? 

— Că era sora ei. 

e CAPITOLUL 13 


Oasele schimbaseră totul. _ 

Maura plănuise să se întoarcă la Boston în acea seară. In 
schimb, se întoarse pentru scurt timp la cabană, pentru a se 
schimba în blugi și în tricou, apoi merse cu mașina ei înapoi la 
luminiș. „Voi mai rămâne puţin, se gândi ea, și voi pleca pe la 
patru după-amiaza.” Insă prânzul trecu, și până ajunse echipa 
de investigații criminalistice din Augusta și echipele de căutare, 
începură să cerceteze locul pe care Corso îl delimitase în 
luminiș, Maura pierdu noţiunea timpului. Luă o singură pauză, ca 
să înfulece pe nerăsuflate un sendviș de pui adus de niște 
voluntari. Totul avea gustul soluţiei contra ţânţarilor pe care și-o 
aplicase pe faţă, dar era atât de flămândă, încât ar fi mestecat 
bucuroasă și o bucată uscată de pâine. Cu apetitul satisfăcut, își 
puse din nou mănușile, luă o lopăţică și reluă săpăturile alături 
de doctorul Singh. 

Veni și ora patru. 

Cutiile de carton începură să se umple de oase. Coaste și 
vertebre lombare. Femururi și tibii. Buldozerul nu răvâșise 
oasele atât de mult. Rămășițele femeii erau toate localizate pe o 
rază de doi metri; ale bărbatului, prinse împreună într-o reţea de 
rădăcini de mur, erau chiar și mai adunate la un loc. Se părea că 
nu existau decât două corpuri, dar le luă aproape toată după- 
amiaza să le dezgroape. Prinsă de emoția săpăturilor, Maura nu 
se putu ridica să plece, nu atunci când fiecare lopată de pământ 
ar fi putut dezvălui noi comori. Un nasture, sau un glonţ, sau un 
dinte. Ca studentă la Stanford, petrecuse o vară întreagă 
lucrând pe un sit arheologic din Baja. Chiar dacă temperaturile 
de-acolo ajunseseră la treizeci și două de grade și era ocrotită 
doar de pălăria cu boruri largi, lucrase chiar și în timpul celei 
mai călduroase perioade a zilei, condusă de aceeași febră care îi 
afectează pe căutătorii de comori care cred că următorul 
artefact e la numai câţiva centimetri distanță. Și acum era 
măcinată de aceeași febră, îngenuncheată printre ferigi, ferindu- 
se de găze. Era singurul impuls ce o ţinuse săpând toată după- 

amiaza și chiar și spre seară, când apărură pe cer nori de ploaie. 
Tunetul răsună undeva departe. 

Era febra, și mai era ceva. Fiorul calm pe care îl simţea de 
fiecare dată când Rick Ballard se apropia de ea. 

Chiar și cercetând prin pământul moale, dând la o parte 
rădăcini, era perfect conștientă de prezenţa lui. De vocea lui, de 
apropierea lui. El fu cel care îi aduse o sticlă de apă proaspătă, 
cel care îi înmână sendvișul. Cel care se oprea din când în când 
să pună o mână pe umărul ei și s-o întrebe ce mai face. Colegii 
ei de la Biroul de medicină legală de-abia dacă o atinseseră. 
Probabil din cauza rezervei ei, sau a vreunui semnal de-abia 
simţit pe care îl transmitea, precum că nu agrea contactul 
personal. Însă Ballard nu ezitase s-o prindă de braţ, să-și 
odihnească mâna pe spatele ei. 

Atingerile lui o lăsau cu obrajii rumeni. 

Când echipa de investigaţii criminalistice începu să-și strângă 
instrumentele, la sfârșitul zilei, ea își dădu seama cu stupoare 
că era deja ora șapte seara și lumina soarelui pălise. O dureau 
mușchii, hainele ei erau murdare. Se ridică în picioare, 
tremurând de oboseală, și-l privi pe Daljeet sigilând cele două 
cutii de rămășițe. Apucară amândoi câte o cutie și le purtară 
peste câmp, spre mașina lui. 

— După ziua de azi, cred că-mi datorezi o cină, Daljeet, zise 
ea. 

— La restaurantul Julien, promit. Data viitoare când mai vin la 
Boston. 

— Crede-mă, voi aștepta cu nerăbdare recompensa. 

Daljeet încarcă cutiile în portbagaj și închise ușa. Apoi își 
strânseră mâinile, palmă prăfuită peste palmă prăfuită. Ea îi 
făcu semn în timp ce el se îndepărta cu mașina. Mare parte din 
echipa de căutare plecase deja, mai rămăseseră doar câteva 
vehicule. 

Explorerul lui Ballard se afla printre ele. 

Maura se opri în asfinţitul din ce în ce mai adânc și aruncă o 
privire spre luminiș. Rick era acolo, lângă copaci, vorbind cu 
detectivul Corso, cu spatele la ea. Îl privi lung, sperând ca el să 
observe că ea se pregătea de plecare. 

Și apoi ce? Ce-ar fi vrut să se întâmple între ei doi? 

„Pleacă odată de aici înainte să te faci de rușine!” 


Se întoarse brusc și se îndreptă spre mașină. Porni motorul și 
plecă de pe loc atât de repede încât roţile patinară. 

Inapoi la cabană, își scoase hainele murdare de praf. Făcu un 
duș lung, săpunindu-se de două ori pentru a curăța orice urmă 
din soluţia uleioasă contra ţânţarilor. Când ieși din baie, își dădu 
seama că nu mai avea nicio haină curată în care să se schimbe. 
Plănuise să stea doar o noapte în Fox Harbor. 

Deschise ușa șifonierului și se uită la hainele Annei. Erau 
toate de mărimea ei. Ce altceva avea să poarte? Scoase o 
rochie de vară din bumbac alb, cam tinerească pentru gustul ei, 
dar în această seară călduroasă și umedă era exact ceea ce ar fi 
purtat. Trăgându-și rochia peste cap, simţi atingerea fină a 
materialului peste piele și se întrebă când fusese ultima oară 
când Anna se îmbrăcase cu această rochie, când oare îi legase 
pentru ultima dată funda în jurul mijlocului. Încreţiturile erau 
încă acolo, marcând materialul în locul în care Anna făcuse 
nodul. „Tot ceea ce văd și ating de-al ei încă îi mai păstrează 
amprenta”, gândi Maura. 

Țărâitul telefonului o făcu să se întoarcă și să se uite spre 
noptieră. Ceva îi spuse, chiar dinainte de a ridica receptorul, că 
era Ballard. 

— Nu te-am văzut când ai plecat, zise el. 

— Am venit înapoi la cabană pentru a face un duș. Eram într- 
un hal fără de hal. 

El râse. 

— Mă simt și eu destul de murdar. 

— Când te întorci la Boston? 

— E destul de târziu ca să plec azi. Cred că voi mai rămâne 
încă o noapte. Tu ce planuri ai? 

— Nici eu nu mă simt în stare să conduc înapoi spre Boston în 
seara aceasta. 

Trecu un moment de tăcere. 

— Ai găsit vreo cameră la hotelul de aici? întrebă ea. 

— Mi-am adus cortul și un sac de dormit. Stau într-un camping 
mai sus de șosea. 

li trebuiră cinci secunde pentru a se decide. Cinci secunde ca 
să cântărească toate posibilităţile. Și consecinţele. 

— E o cameră liberă aici, zise ea. Ești binevenit s-o folosești. 

— N-aș vrea să te deranjez. 

— Patul e oricum liber, Rick. 

Urmă o pauză. 

— Ar fi minunat. Dar cu o singură condiţie. 

— Care anume? 

— Mă lași să aduc cina. Pe strada principală este un 
restaurant care livrează și acasă. Nimic deosebit, poate doar 
niște homari fierţi. 

— Nu știu cum ești tu, Rick, dar pentru mine, homarii sunt cu 
siguranţă un meniu deosebit. 

— Vrei să aduc vin sau bere? 

— Parcă aș bea niște bere astă-seară. 

— Ajung într-o oră. Nu-ţi strica foamea. 

Puse receptorul la loc în furcă și, dintr-odată, realiză că îi era 
foame. Doar cu câteva minute înainte, se simţise prea obosită 
să conducă până în oraș și se gândise să sară peste cină și pur 
și simplu să se culce devreme. Acum îi era foame, și nu-și dorea 
numai mâncare, ci și companie. 

Hoinări prin casă, neliniștită și frământată de prea multe 
dorințe contradictorii. Cu numai câteva nopţi în urmă, luase cina 
împreună cu Daniel Brophy. Însă biserica pusese demult zălog 
pe Daniel și ea nu ar fi avut nicio șansă. Cauzele fără speranţă 
pot fi seducătoare, dar rareori aduc fericirea. 

Auzi un tunet și merse până la ușa de plasă de la intrare. 
Afară, asfinţitul se transformase de mult în noapte. Chiar dacă 
nu zări niciun fulger, aerul îi păru încărcat de electricitate. Plin 
de posibilităţi. Picăturile de ploaie începură să răpăie pe 
acoperiș, întâi cu atingeri ezitante, rare, apoi, dintr-odată, cerul 
se deschise de parcă sute de toboșari s-ar fi apucat să bubuie 
deasupra capului ei. Impresionată de puterea furtunii, rămase 
pe verandă și privi ploaia torențială, simțind adierea răcoroasă a 
aerului pătrunzându-i prin rochie și răvășindu-i părul. 

O pereche de faruri apăru prin perdeaua argintie a ploii. 

Rămase nemișcată, cu inima bătându-i puternic în piept, 
aproape ca și ploaia, în timp ce automobilul se opri în faţa casei. 
Ballard cobori din mașină, ţinând în mână o sacoșă mare și un 
pachet de șase sticle de bere. Cu capul plecat, el se repezi spre 
verandă și urcă repede scările. 

— N-am știut că va trebui să înot până aici, zise el. 

Ea râse. 

— Hai, intră. Îţi aduc un prosop. 


— Te superi dacă intru direct la baie? N-am avut timp să mă 
spăl încă. 

— Nicio problemă. Ești invitatul meu. Îi luă punga de alimente 
din mână. Baia este la capătul holului. Ai prosoape curate în 
dulap. 

— Mă duc să-mi iau și schimburile din portbagaj. 

Maura duse mâncarea în bucătărie și puse berea în frigider. 
Auzi ușa de plasă de pe verandă închizându-se când el intră în 
casă, și apoi, un minut mai târziu, apa curgând la duș. 

Se așeză la masa din bucătărie și oftă adânc. „E doar o cină, 
se gândi ea. O singură noapte petrecută sub același acoperiș.” 
Işi aduse aminte de cina pe care o gătise pentru Daniel cu 
câteva zile în urmă și cât de diferită fusese acea seară încă de la 
început. Când se uita la Daniel, îl vedea de neatins. „Și ce vezi 
când te uiţi la Rick? Poate mult mai mult decât ar trebui.” 

Dușul se opri. Ea rămase nemișcată, ascultând, fiecare simţ 
devenind dintr-odată atât de ascuţit încât simţi aerul fâșâind pe 
pielea ei. Zgomotele pașilor se auziră din ce în ce mai aproape 
și iată-l aici, mirosind a săpun, îmbrăcat cu niște blugi albaștri și 
o cămașă curată. 

— Sper că nu te deranjează să mănânci împreună cu un 
bărbat desculţ, zise el. Ghetele mele erau prea înnoroite pentru 
a le purta prin casă. 

Ea râse. 

— Atunci mă voi descălţa și eu. Va fi ca la picnic. Își scoase 
sandalele și merse la frigider. Merge o bere? 

— O aştept de câteva ore. 

Desfăcu două sticle și îi întinse una și lui. Bău o înghiţitură, în 
timp ce-l privi lăsând capul pe spate și sorbind lacom din sticlă. 
„Nu-l voi vedea niciodată pe Daniel așa, gândi ea. Fără nicio 
grijă și desculț, cu părul ud după duș.” 

Se întoarse și merse să cerceteze conţinutul sacoșei cu 
alimente. 

— la spune, ce ai adus pentru cină? 

— Hai să-ţi arăt. Apropiindu-se și el de blatul din bucătărie, 
începu să scoată diverse pachete înfășurate în folie. Cartofi 
copţi. Unt topit. Știuleţi de porumb fiert. Și felul principal, 
proclamă el scoțând o caserolă pe care o deschise, dezvăluind 
doi homari de un roșu aprins, încă aburind. 

— Cum îi vom mânca pe aceștia? 


— Nu știi cum să-i desfaci? 

— Sper că tu știi. 

— Nicio greutate. Scoase două spărgătoare de nuci din pungă. 
Sunteţi pregătită pentru operaţie, doamnă doctor? 

— Acum chiar că mă faci să mă fâstâcesc. 

— Totul ţine de tehnică. Însă, mai întâi, trebuie să ne 
echipăm. 

— Poftim? 

Căută în pungă și scoase două bavete de plastic. 

— Cred că glumești. 

— Crezi că restaurantele dau chestiile astea doar ca să-i facă 
pe turiști să arate ca niște idioţi? 

— Da. 

— Haide, fii de gașcă. Îţi vei păstra rochia aceea drăguță și 
curată. 

Merse în spatele ei și îi trase baveta pe piept. Ea îi simţi 
respiraţia în păr în timp ce el îi înnoda șnururile la ceafă. Mâinile 
lui rămaseră acolo pentru o clipă, o atingere ce o făcu să se 
înfioare. 

— E rândul tău acum, zise ea încet. 

— Rândul meu? 

— Nu voi fi singura care să poarte veșmintele acestea ridicole. 

El scoase un oftat de resemnare și-și legă o bavetă în jurul 
gâtului. Se uitară unul la altul, amândoi având pe piept desenul 
unui homar, și izbucniră în râs. Continuară să râdă, așezându-se 
la masă. „Câteva guri de bere pe stomacul gol și îmi pierd 
controlul, gândi ea. Și mă simt atât de bine!” Rick luă un 
spărgător de nuci. 

— Și acum, doamnă doctor Isles, sunteţi gata de operație? 

Apucă și ea unul, ţinându-l ca un chirurg gata de a face prima 
incizie. 

— Gata. 

Continua să plouă încet, constant, în timp ce ei smulseră 
clești, desfăcură carapace și degustară bucățele de carne dulce. 
Nu se mai deranjară să folosească furculițe, ci mâncară cu 
mâinile, cu degetele înmuiate în unt, deschizând și alte sticle de 
bere și desfăcând cartofii copți ca să ajungă la miezul cald și 
gustos. În această seară manierele nu mai contau; era un picnic 
și statură desculți la masă, lingându-și degetele și aruncând 
priviri fugare unul celuilalt. 

— E mai amuzant decât să mănânci cu furculița și cuțitul, zise 
ea. 

— Nu ai mai mâncat niciodată homari cu mâna? 

— Poţi să crezi sau nu, dar aceasta este prima dată când 
mănânc unii care nu-s scoși din carapace. Se întinse după 
prosopul de bucătărie și își șterse untul de pe degete. Nu sunt 
din New England, știai? M-am mutat aici de-abia acum doi ani. 
De la San Francisco. 

— Mă surprinde să aflu asta. 

— De ce? 

— Mi-ai părut o yankee tipică. 

— Adică? 

— Stăpână pe tine. Rezervată. 

— Mă străduiesc să fiu așa. 

— Vrei să spui că aceasta nu e adevărata ta fire? 

— Cu toţii jucăm niște roluri. Eu am masca mea oficială la 
muncă. Cea pe care o port când sunt doctoriţa Isles. 

— Și când ești cu prietenii? 

Bău o gură de bere și o puse încetișor înapoi pe masă. 

— Nu mi-am făcut prea mulți prieteni la Boston, deocamdată. 

— Durează ceva, dacă ești venit din afară. A 

Din afară. Da, cam așa se simţea ea aproape în fiecare zi. li 
privea pe polițiști bătându-se unul pe altul pe spate. li auzea 
vorbind despre grătare și meciuri la care ea nu fusese invitată 
niciodată pentru că nu era una de-a lor, o polițistă. Titlul de 
medic legist lângă numele ei era ca un zid ce-i închidea pe 
dinafară. lar colegii ei, doctorii de la Biroul de medicină legală, 
erau cu toţii căsătoriţi; nici ei nu știau cum să se comporte cu 
ea. Divorţatele atrăgătoare reprezentau un inconvenient, 
făcându-i să nu se simtă în largul lor. Era fie o ameninţare, fie o 
tentație cu care nimeni nu voia să aibă de-a face. 

— Și ce te-a adus la Boston? întrebă el. 

— Cred că aveam nevoie de o schimbare în viaţă. 

— Probleme în carieră? 

— Nu, nu era vorba de asta. Eram destul de mulţumită la 
Facultatea de Medicină de acolo. Eram medic legist la Spitalul 
Universitar. În plus, am avut ocazia să lucrez cu o grămadă de 
studenţi și tineri rezidenţi foarte talentaţi. 

— Atunci, dacă n-a fost meseria de vină, trebuie să fi fost 
viaţa sentimentală. 

Ea se uită în jos, spre masă, la resturile cinei. 

— Ai ghicit bine. 

— Și aici îmi vei spune să-mi văd de treaba mea. 

— Am divorţat, asta a fost tot. 

— Vrei să vorbești despre asta? 

Ea strânse din umeri. 

— Ce-aș putea spune? Victor era extraordinar, charismatic, 
incredibil... 

— Hei! Deja sunt gelos. 

— Dar nu poţi rămâne căsătorită cu cineva ca el. Este prea 
intens. Te arde pe dinăuntru atât de repede încât rămâi fără 
vlagă. Și el... 

Se opri. 

— Ce anume? 

Maura se întinse după sticla de bere. Bău pe îndelete din ea și 
o puse înapoi pe masă. 

— El nu era chiar sincer cu mine, continuă ea. Asta e tot. 

Ştia că el voia să afle mai mult, dar simți că înțelesese tonul 
final din vocea ei. „Doar până aici, nu mai departe.” Rick se 
ridică și merse la frigider pentru a mai aduce două beri. Le 
desfăcu și îi întinse și ei una. 

— Dacă ar fi să vorbim despre foști și foste, zise el, ne-ar 
trebui mai multă bere decât atâta. 

— Haide să ne oprim aici, atunci. Dacă doare. 

— Poate că doare pentru că nu vorbim despre asta. 

— Nimeni nu vrea să audă despre divorțul meu. 

El se așeză la masă și îi întâlni privirea la celălalt capăt. 

— Eu, da. 

Niciun bărbat, gândi ea, nu se concentrase asupra ei cu atâta 
intensitate, și nu putu să-i evite privirea. Se trezi respirând 
adânc, inhalând mirosul ploii și aroma bogată a untului topit. 
Văzu pe chipul lui lucruri pe care nu le observase înainte. 
Șuvițele blonde din păr. Cicatricea din bărbie, doar o linie pală 
sub buză. Dintele ciobit din faţă. „Doar ce l-am întâlnit pe acest 
bărbat, gândi ea, și el mă privește de parcă m-ar cunoaște 
dintotdeauna.” Auzi vag ţărâitul telefonului ei mobil din 
dormitor, dar nu voi să răspundă. Il lăsă să sune până când 
încetă să se mai audă. Nu obișnuia să nu răspundă la telefon, 
dar în seara aceasta totul părea diferit. Ea însăși se simţea 

diferită. Nechibzuită. O femeie care își ignora telefonul mobil și 
care mâncase cu mâinile goale. 

O femeie care ar fi fost în stare să petreacă noaptea cu un 
bărbat pe care de-abia dacă îl cunoștea. 

Telefonul începu să sune din nou. 

De această dată, urgenţa acelui sunet îi atrase în sfârșit 
atenţia. Nu mai putu să-l ignore. Fără niciun chef, se ridică de la 
masă. 

— Cred că va trebui să văd cine sună. 

Când ajunse în dormitor, soneria telefonului se oprise iar. 
Sună la căsuţa poștală și auzi două mesaje diferite, ambele de 
la Rizzoli. 

„Doctore, trebuie să vorbesc cu tine. Sună-mă, te rog.” 

Cel de-al doilea mesaj era înregistrat cu o voce și mai 
nemulțumită. 

„Tot eu sunt. De ce nu răspunzi la telefon?” 

Maura se așeză pe pat. Nu se putu abţine să nu gândească, 
uitându-se la saltea, că era destul de mare pentru amândoi. 
Scutură din cap, trase adânc aer în piept și formă numărul lui 
Rizzoli. 

— Unde ești? o întrebă Rizzoli. 

— Sunt încă la Fox Harbor. Scuză-mă, am ajuns prea târziu la 
telefon și nu am apucat să-ţi răspund. 

— Te-ai întâlnit cu Ballard? 

— Da, tocmai terminam de mâncat. Cum de-ai știut că este 
aici? 

— Pentru că m-a sunat ieri și m-a întrebat unde ai plecat. Mi 
s-a părut că s-ar îndrepta încolo. 

— Este chiar în camera alăturată. Vrei să-l chem? 

— Nu, vreau să vorbesc cu tine. Rizzoli făcu o pauză. Am mers 
să-l văd pe Terence Van Gates astăzi. 

Schimbarea bruscă a subiectului de către Rizzoli o zăpăci 
pentru un moment pe Maura. 

— Poftim? întrebă ea, uimită. 

— Van Gates. Mi-ai spus că era avocatul care... 

— Da, știu cine este. Și ce ţi-a spus? 

— Ceva foarte interesant. Despre adopţie. 

— Ti-a vorbit într-adevăr despre asta? 

— Da, e chiar amuzant cât de deschişi devin unii oameni când 
le treci prin faţă o insignă de poliţie. Mi-a spus că sora ta a 


140 


trecut pe la el cu luni în urmă. La fel ca și tine, încerca să-și 
găsească mama naturală. l-a pus aceeași placă la fel ca ţie. 
Înregistrările au fost sigilate, mama dorește confidenţialitate, 
bla, bla, bla. Așa că ea s-a întors cu un prieten, care l-a convins 
într-un final pe Van Gates că era în interesul lui să dezvăluie 
numele mamei. 

— Și i l-a dezvăluit? 

— Da. 

Maura ţinea telefonul atât de aproape de ureche încât își auzi 
până și propriul puls bătând în receptor. 

— Ştii cine este mama mea, zise ea încetișor. 

— Da. Dar mai este ceva... 

— Spune-mi numele ei, Jane. 

Urmă o pauză. 

— Lank. Numele ei este Amalthea Lank. 

„Amalthea. Numele mamei mele este Amalthea.” 

Maura lăsă să-i scape un oftat de recunoștință. 

— Mulţumesc! Dumnezeule, nu-mi vine să cred că știu în 
sfârșit... 

— Așteaptă. N-am terminat. 

Tonul lui Rizzoli ascundea un avertisment. Ceva rău trebuia să 
urmeze. Ceva ce Maurei n-avea să-i placă. 

— Ce este? 

— Acel prieten al Annei, cel care a vorbit cu Van Gates... 

— Da? 

— Era Rick Ballard. 

Maura nu mai spuse nimic. Din bucătărie se auziră zgomotele 
farfuriilor, apa curgând. „Tocmai am petrecut o zi întreagă cu el, 
și aflu dintr-odată că nu știu ce fel de bărbat este cu adevărat.” 

— Doctore? 

— Și-atunci el de ce nu mi-a spus? 

— Știu și de ce. 

— De ce? 

— Ar fi mai bine să-l întrebi pe el. Roagă-l pe el să-ţi spună 
restul. 

e 

Când se întoarse în bucătărie, văzu că el ștersese masa și 
aruncase resturile de homari într-o pungă de gunoi. Era la 
chiuvetă, spălându-se pe mâini, și nu realiză că ea stătea în 
pragul ușii, privindu-l. 


141 


— Ce știi despre Amalthea Lank? întrebă Maura. 

Corpul lui se încordă dintr-odată, dar nu se întoarse. Trecu o 
pauză lungă. Apoi apucă un prosop de bucătărie și își șterse 
mâinile pe îndelete, fără să se grăbească. „Trage de timp 
înainte să-mi răspundă”, gândi ea. Dar nu exista nicio scuză pe 
care ar fi acceptat-o, nimic din ceea ce el i-ar fi putut spune n-ar 
fi putut schimba sentimentul de neîncredere pe care ea îl 
încerca în acel moment. 

În sfârșit, se întoarse spre ea. 

— Speram să nu afli. Amalthea Lank nu este o femeie pe care 
ai vrea s-o cunoști, Maura. 

— Este mama mea? La naiba, spune-mi măcar atât! 

EI înghiţi în sec, ezitând să-i răspundă. 

— Da. Este mama ta. 

lată, o spusese! Îi confirmase. Mai trecură câteva minute, 
timp în care ea încercă să înțeleagă faptul că el îi ţinuse secretă 
o astfel de informaţie importantă. În tot acest interval, el o privi 
cu îngrijorare. 

— De ce nu mi-ai spus? întrebă ea. 

— M-am gândit doar la tine, Maura. La ce e mai bine pentru 
tine... 

— Adevărul nu-mi face bine? 

— In acest caz, nu. Nu e în interesul tău. 

— Ce naiba înseamnă asta? 

— Am făcut o greșeală cu sora ta... o greșeală gravă. A vrut 
atât de tare să-și găsească mama și m-am gândit că i-aș putea 
face această favoare. Nu m-am gândit nicio clipă că s-ar ajunge 
la ce s-a întâmplat. Făcu un pas către ea: Am încercat să te 
protejez, Maura. Am văzut cum a afectat-o pe Anna. N-am vrut 
să se întâmple același lucru și cu tine. 

— Eu nu sunt Anna. 

— Ba da, ești exact ca ea. Îi semeni atât de mult, încât mă 
sperii. Nu numai la felul cum arăţi, ci și la modul de gândire. 

Ea râse sarcastic. 

— Deci acum poţi să-mi citești și gândurile? 

— Nu gândurile. Ci personalitatea ta. Anna era tenace. Când 
voia să afle ceva, nu se lăsa până nu reușea. Și tu la fel, vei 
săpa și vei săpa, până când vei avea un răspuns. La fel cum ai 
săpat în pădure astăzi. Nu era treaba ta și nu era nici jurisdicția 
ta. Nu aveai niciun motiv să fii acolo, cu excepţia purei 

curiozităţi. Și a încăpăţânării. Ai vrut să găsești oasele acelea, și 
asta ai făcut. Așa era și Anna. Oftă. Imi pare doar rău că a găsit 
ceea ce căuta. 

— Cine a fost mama mea, Rick? 

— O femeie pe care n-ai vrea s-o întâlnești. 

Îi trebuiră câteva minute Maurei pentru a înțelege complet 
semnificația acelui răspuns. „Timpul prezent.” 

— Mama mea este în viaţă. 

El încuviință, fără tragere de inimă. 

— Și tu știi unde o pot găsi. 

El nu-i răspunse. 

— La naiba, Rick! explodă ea. De ce nu-mi spui odată? 

El merse până la masă și se așeză, parcă dintr-odată prea 
obosit să mai continue bătălia. 

— Pentru că știu că o să te doară când vei auzi toate datele. 
În special pentru că ești așa cum ești. Pentru că faci ceea ce faci 
zi de zi. 

— Ce legătură are meseria mea cu asta? 

— Lucrezi în domeniul aplicării legii. Ajuţi la pedepsirea 
ucigașilor. 

— Eu nu pedepsesc pe nimeni. Eu doar furnizez dovezi. Uneori 
dovezile nu sunt ceea ce voi, polițiștii, aţi vrea să auziți. 

— Dar lucrezi de partea noastră. 

— Nu. De partea victimei. 

— Bine, de partea victimei. De aceea n-o să-ţi placă ce îţi voi 
dezvălui despre ea. 

— Nu mi-ai dezvăluit nimic până acum. 

Rick oftă. 

— E în regulă. Poate că ar trebui să încep prin a-ţi spune unde 
locuiește. 

— Te ascult. 

— Amalthea Lank... femeia care v-a dat spre adopţie... este 
încarcerată la închisoarea din Framingham, aparţinând de 
Departamentul Penitenciarelor din Massachusetts. 

Picioarele i se înmuiară brusc. Maura se lăsă să cadă într-un 
scaun în faţa lui. Își simţi mâna alunecând pe o urmă de unt ce 
rămăsese pe masă. Amintirea cinei plăcute pe care o avuseseră 
cu mai puţin de o oră în urmă, înainte ca tot universul ei să se 
clatine. 

— Mama mea este la închisoare? 

— Da. 

Maura se holbă la el și nu avu putere să-i pună următoarea 
întrebare evidentă, fiindu-i frică de răspuns. Însă pornise deja pe 
acest drum și, chiar dacă nu știa unde va ajunge, nu mai putea 
face cale întoarsă. 

— Ce a făcut? întrebă Maura. De ce este acolo? 

— Execută o pedeapsă pe viaţă, zise el. Pentru o dublă 
omucidere. 

e 

— Asta este ceea ce nu voiam să știi, continuă Ballard. Am 
văzut cum a afectat-o pe Anna când a aflat de ce se făcea 
vinovată. Când a aflat al cui sânge îi curgea prin vene. Aceasta 
este o moștenire pe care nimeni nu ar dori-o - un ucigaș în 
familie. Normal, ea n-a vrut să creadă la început. S-a gândit că 
trebuie să fie o greșeală, că poate mama ei era nevinovată. Și 
după ce s-a întâlnit cu ea... 

— Stai. Anna s-a întâlnit cu mama noastră? 

— Da. Am mers acolo împreună, la închisoarea de femei din 
Framingham. A fost încă o greșeală, pentru că acea vizită a 
făcut-o să se simtă încă și mai confuză în privinţa vinovăţiei 
mamei ei. Pur și simplu nu putea accepta faptul că mama ei era 
un mon... 

Se opri. 

„Un monstru. Mama mea este un monstru.” 

Ploaia se domolise, auzindu-se acum doar ca o bătaie fină pe 
acoperiș. Cu toate că furtuna trecuse, ea putea încă discerne 
vuietul ei pierzându-se în mare, dar înăuntru, în bucătărie, 
domnea tăcerea. Stăteau unul în faţa celuilalt, la masă, Rick 
privind-o cu o îngrijorare nespusă, ca și cum i-ar fi fost frică că 
se va sparge în mii de bucăţi. „Nu mă cunoaște, gândi ea. Nu 
sunt Anna. Nu mă voi prăbuși. Și nu am nevoie de cineva care 
să-mi poarte de grijă, la naiba!” 

— Spune-mi și restul, zise ea. 

— Restul? 

— Ai spus că Amalthea Lank a fost condamnată pentru o 
dublă omucidere. Când s-a întâmplat asta? 

— Cu aproape cinci ani în urmă. 

— Cine au fost victimele? 

— Nu mi-e ușor să-ţi povestesc. Și nici pentru tine nu e ușor 
să auzi asta. 

— Până acum mi-ai spus că mama mea este o criminală. Cred 
că mă descurc destul de bine deocamdată. 

— Mai bine decât Anna, recunoscu el. 

— Așa, spune-mi cine erau victimele, și nu-mi ascunde niciun 
detaliu, oricât de cumplit. Singurul lucru care mă dă peste cap, 
Rick, este când oamenii îmi ascund adevărul. Am fost căsătorită 
cu un bărbat care a ţinut prea multe secrete față de mine. 
Acesta a fost motivul pentru care s-a destrămat căsnicia 
noastră. Nu vreau să mai trec încă o dată prin asta, cu nimeni. 

— E în regulă. Rick se aplecă înainte, privind-o fix în ochi. Vrei 
toate detaliile, atunci îţi voi spune totul pe șleau. Pentru că 
detaliile sunt brutale. Victimele erau două surori, Theresa și 
Nikki Wells, de treizeci și cinci și, respectiv, douăzeci și opt de 
ani, din Fitchburg, Massachusetts. Rămăseseră pe marginea 
drumului cu o pană la un cauciuc. Era pe la sfârșitul lui 
noiembrie și a început dintr-odată o furtună de zăpadă la care 
nu se așteptau. Trebuie să se fi simţit foarte norocoase când o 
mașină a oprit lângă ele și li s-a promis că vor ajunge acasă. 
Două zile mai târziu, corpurile lor au fost descoperite la vreo 
patruzeci și opt de kilometri distanţă de locul respectiv, într-un 
șopron ars aproape în întregime. După o săptămână, poliţia din 
Virginia a oprit-o pe Amalthea Lank pentru o încălcare a regulilor 
de circulaţie. Agenţii au descoperit că mașina ei avea plăcuțe de 
înmatriculare furate. Apoi au observat dârele de sânge de pe 
bara din spate. Când i-au percheziționat mașina, au găsit 
portofelele victimelor în portbagaj, precum și un levier cu 
amprentele Amaltheei. Testele ulterioare au dezvăluit prezența 
sângelui și pe acesta. Sângele lui Nikki și al Theresei. Ultima 
dovadă la dosar a fost înregistrarea unei camere de securitate 
de la o benzinărie din Massachusetts. Amalthea Lank este 
văzută pe film umplând un bidon de plastic cu benzină. Benzina 
pe care a folosit-o să ardă corpurile victimelor. Privirea lui o 
întâlni pe a ei. lată. Am fost sincer până la capăt cu toate 
detaliile brutale. Asta e ceea ce ţi-ai dorit? 

— Care a fost cauza morţii? întrebă ea. Vocea ei răsuna ciudat 
de calm, aproape înfricoșător. Ai spus că a ars corpurile, dar nu 
și cum au fost ucise femeile. 

El o privi pentru o clipă, neîncrezător în atitudinea ei atât de 
liniștită. 

— Radiografiile rămășițelor arse au arătat că ambele femei 
aveau craniile fracturate, după toate probabilitățile cu acel 
levier. Sora mai tânără, Nikki, fusese lovită atât de tare în faţă, 
încât în locul oaselor faciale îi rămăsese doar ceva asemănător 
cu un crater. Atât de sângeroasă a fost crima. 

Maura se gândi la scenariul care tocmai îi fusese prezentat, își 
imagină o șosea ninsă și două surori rămase acolo, pe marginea 
drumului, cu mașina în pană. Când o femeie oprește să le ajute, 
au toate motivele să se încreadă în buna samariteană, mai ales 
că este mai în vârstă. Cu fire albe în păr. Femei care ajută 
femei. 

ÎI privi pe Ballard. 

— Ai spus că Anna n-a crezut că e vinovată? 

— Ti-am relatat doar faptele prezentate la proces. Levierul, 
înregistrarea video de la benzinărie. Portofelele furate. Orice 
juriu ar fi condamnat-o. 

— Asta s-a întâmplat acum cinci ani. Câţi ani avea Amalthea? 

— Nu-mi amintesc. Șaizeci și ceva. 

— Și a reușit singură să imobilizeze și să ucidă două femei cu 
zeci de ani mai tinere decât ea? 

— Isuse, faci același lucru ca și Anna. Te îndoiești de ceea ce 
este evident. 

— Pentru că ceea ce este evident nu e întotdeauna adevărat. 
Orice persoană în putere s-ar fi împotrivit sau ar fi fugit. De ce 
Theresa și Nikki n-au făcut asta? 

— Probabil că au fost luate prin surprindere. 

— Amândouă? De ce cealaltă n-a fugit? 

— Una din ele nu era chiar în putere. 

— Ce vrei să spui? 

— Nikki, sora mai tânără, era însărcinată în nouă luni. 

e CAPITOLUL 14 


Mattie Purvis nu știa dacă era zi sau noapte. Nu avea ceas, 
așa că nu putea urmări trecerea orelor sau a zilelor. Acesta era 
lucrul cel mai greu de suportat, să nu știe câte ore petrecuse în 
această capcană. Câte bătăi de inimă, câte respiraţii trecuseră 
de când stătea aici, singură, doar cu propria frică. Incercă să 
numere secundele, apoi minutele, dar se lăsă bătută după doar 
cinci minute. Efortul era inutil, chiar dacă îi mai distrăgea 
atenţia de la sentimentul de disperare care o copleșea. 

Explorase deja fiecare centimetru pătrat al închisorii ei. Nu 
găsise niciun punct slab, nicio crăpătură în care ar fi putut săpa 
sau pe care ar fi putut-o lărgi. Intinse pătura dedesubt, o 
suprafaţă moale binevenită peste duritatea lemnului. Invăţase 
cum să folosească plosca de plastic fără să stropească prea 
mult. Chiar și închisă în această cutie, viaţa îi intrase într-o 
rutină. Somn, apă, urinare. Tot ceea ce o ajuta să ţină cont de 
trecerea timpului era provizia de hrană. Câte batoane de 
Hershey mâncase și câte îi mai rămăseseră. 

Mai erau încă vreo douăsprezece în pungă. 

Își strecură o bucăţică de ciocolată în gură, însă nu o mestecă. 
O lăsă doar să se topească într-un sirop dulce pe limbă, îi 
plăcuse dintotdeauna ciocolata, neputând niciodată să treacă pe 
lângă un magazin de dulciuri fără să se oprească și să admire 
trufele expuse ca niște pietre preţioase negre în cuiburile lor de 
hârtie. Se gândi la pudra de cacao amăruie, la umplutura de 
cireșe și siropul de rom scurgându-i-se pe bărbie - departe de 
batonul acesta simplu din mână. Dar ciocolata era ciocolată și 
savura ceea ce i se oferea. 

Nu avea să-i ajungă la nesfârșit. 

Se uită în jos la ambalajele mototolite ce umpleau podeaua 
închisorii ei, uimită că putuse consuma deja atât de multă 
mâncare. Și când avea să se termine, ce urma să se întâmple? 
Cu siguranţă că avea să primească și altele. De ce i-ar fi lăsat 
răpitorul ei o provizie de mâncare și apă, doar ca s-o lase după 
aceea să moară de foame? 

„Nu, nu, nu. Trebuie să trăiesc, nu să mor.” 

Își ridică faţa către grilaj și trase lacom aer în piept. „Trebuie 
să trăiesc, continuă să repete ca pentru sine. Trebuie să trăiesc. 
De ce?” 

Se sprijini de perete, întrebarea aceasta răsunându-i repetat 
în minte. Singurul răspuns pe care îl găsi fu: „răscumpărare”. 
Vai, ce răpitor idiot! A picat pradă iluziilor lui Dwayne. Mașinile 
BMW, ceasul Breitling, cravatele de firmă. „Când conduci o 
mașină ca asta, întreţii o imagine.” Incepu să râdă isteric. Am 
fost răpită din cauza unei imagini construite pe bani 
împrumutați. Dwayne nu-și poate permite să plătească nicio 
răscumpărare. 

Și-l imagină intrând în casă și descoperind că ea nu mai era. 
Va vedea că mașina este încă în garaj și scaunul prăbușit pe 
podea, gândi ea. Nu va avea nicio logică până când nu va zări 
scrisoarea de răscumpărare. Până când va citi cererea de bani. 
„Vei plăti, nu-i așa? Nu-i așa?” 

Lanterna pâlpâi dintr-odată. O apucă cu o smucitură și o lovi 
de câteva ori de podul palmei. Lumină mai puternic, dar numai 
pentru un moment, apoi păli din nou. Dumnezeule, bateriile! 
Idioato, n-ar fi trebuit s-o lași aprinsă atât de mult! Căută cu 
înfrigurare în punga de alimente, scoase un pachet nou de 
baterii și desfăcu ambalajul. Se rostogoliră pe jos, ducându-se în 
toate direcţiile. 

Lumina se stinse. 

Sunetul propriei respiraţii umplu întunericul. Suspine de 
panică ce creșteau în intensitate. „E în regulă, e în regulă, 
Mattie, oprește-te. Știi că mai ai baterii noi. Trebuie doar să le 
găsești.” 

începu să pipăie podeaua, adunând bateriile răspândite pe 
jos. Respiră adânc și deșurubă capacul lanternei, punându-l cu 
grijă pe genunchiul îndoit. Scoase bateriile vechi, le puse 
deoparte. Fiecare mișcare pe care o făcea era în beznă. Dacă ar 
fi pierdut o piesă vitală, nu ar mai fi găsit-o din nou fără lumină. 
„Ușor, Mattie. Ai mai schimbat baterii înainte. Pune-le doar 
înăuntru, cu plusul înainte. Una, două... Acum înșurubează la loc 
capacul...” 

Lumina pâlpâi dintr-odată, puternică și frumoasă. Mattie oftă 
și se lăsă pe spate, obosită de parcă tocmai alergase doi 
kilometri. „Gata, ai iar lumină, acum economisește-o. N-o mai 
consuma iar. Închise lanterna și rămase în întuneric. De această 

dată respiraţia îi era constantă, lentă. Nici urmă de panică. 
Poate că era oarbă, dar avea degetul pe întrerupătorul lanternei 
și putea aprinde lumina oricând. „Deţin controlul.” 

Ceea ce nu putea controla, stând așa în întuneric, era frica tot 
mai intensă. Deja Dwayne trebuie să fi aflat că a fost răpită, 
gândi ea. A citit biletul sau a primit apelul telefonic. „Banii sau 
soția ta.” Va plăti, desigur că va plăti. ȘI-I imagină pledând 
înfrigurat către vocea anonimă de la capătul celălalt al firului. 
„Nu-i face rău, te rog nu-i face rău!” ȘI-l imagină plângând în 
hohote la masa din bucătărie, cuprins de regrete, foarte întristat 
pentru toate cuvintele urâte pe care i le spusese. Pentru toate 
situaţiile în care o făcuse să se simtă limitată și inutilă. Acum își 
dorea să retragă toate acele cuvinte și întâmplări, să-i spună cât 
de mult însemna pentru el... „Visezi, Mattie.” 

Strânse puternic din ochi pentru a-și domoli neliniștea care 
devenise atât de intensă, încât parcă îi pătrunsese în piept și îi 
prinsese inima într-o gheară. 

„Știi că el nu te iubește. Știi asta de luni întregi.” 

Işi înfășură mâinile în jurul abdomenului, prinzând într-o 
îmbrăţișare atât copilul nenăscut, cât și propriul corp. Ghemuită 
într-un colţ al închisorii, nu mai putea ascunde adevărul. Își 
aminti privirea lui plină de dezgust, când ieșise din duș într-o 
seară, și felul în care se holbase la abdomenul ei. Ori serile în 
care se apropia din spate ca să-l sărute pe gât și el o dădea lao 
parte. Sau petrecerea dată de familia Everett, cu două luni în 
urmă, când îl pierduse printre invitaţi ca să-l găsească în foișorul 
din curtea din spate flirtând cu Jen Hockmeister. Existaseră 
indicii, atât de multe, și ea le ignorase pe toate deoarece 
crezuse în dragostea adevărată. Crezuse în ea încă din prima zi 
în care Dwayne Purvis îi fusese prezentat, la o petrecere de 
aniversare, când gândise că el era bărbatul ideal, chiar dacă 
existau de atunci lucruri care ar fi trebuit s-o deranjeze la el. 
Felul în care împărțea nota de plată când ieșeau în oraș, sau 
faptul că nu putea trece pe lângă o oglindă fără să-și așeze 
părul cu vanitate feminină. Mici amănunte care nu contau pe 
termen lung dacă erau uniţi de o dragoste adevărată. Asta își 
spusese sieși, mici minciuni care aparţineau altei povești de 
dragoste, o poveste pe care poate o văzuse în filme, dar care nu 
era a ei. Nu făcea parte din viaţa ei. 


149 


Viaţa ei era aceasta. Închisă într-o cușcă, așteptând să fie 
răscumpărată de un soţ care nu o dorea înapoi. 

Se gândi la adevăratul Dwayne, nu la cel închipuit de ea, 
stând în bucătărie și citind biletul de răscumpărare. „Soţia ta e 
la noi. Dacă nu plătești un milion de dolari...” 

Nu, erau prea mulţi bani. Niciun răpitor cu mintea întreagă nu 
ar fi cerut atât. Oare cât mai cereau răpitorii din ziua de azi 
pentru o soţie? O sută de mii de dolari suna mult mai rezonabil. 
Chiar și-așa, Dwayne ar fi refuzat. Și-ar fi evaluat toate 
proprietăţile: BMW-urile, casa. Oare cât valora o soţie? 

„Dacă mă iubești, dacă m-ai iubit vreodată, vei plăti. Te rog, 
te rog, plătește!” 

Se întinse pe podea, îmbrăţișându-se singură, lăsându-se 
pradă disperării. Propria cușcă privată, mai adâncă și mai 
întunecată decât orice închisoare în care ar fi aruncat-o careva. 

— Doamnă. Doamnă. 

Printre suspine, îngheţă dintr-odată, nesigură dacă auzise de 
fapt șoapta. Acum mai auzea și voci. Începea să înnebunească. 

— Vorbiţi cu mine, doamnă. 

Aprinse lanterna și o îndreptă în sus, deasupra capului. De 
acolo venea vocea - din grilajul de aerisire. 

— Mă auziţi? 

Era vocea unui bărbat, groasă, melodioasă. 

— Cine ești? întrebă ea. 

— Aţi găsit mâncarea? 

— Cine ești? 

— Aveţi grijă cu ea. Trebuie să vă ajungă. 

— Soţul meu îţi va da banii. Sunt sigură de asta. Te rog, dă-mi 
drumul de aici! 

— Aveţi dureri? 

— Poftim? 

— Aveţi dureri? 

— Doar dă-mi drumul! Dă-mi drumul de aici! 

— Când va veni vremea. 

— Cât timp mă vei ţine aici? Când îmi vei da drumul? 

— Mai încolo. 

— Ce înseamnă asta? 

Nu primi niciun răspuns. 

— Hei! Domnule, e cineva acolo? Spune-i soțului meu că sunt 
în viaţă. Spune-i că trebuie să-ţi dea banii! 

Sunetul de pași se auzi îndepărtându-se. 

— Nu pleca! ţipă ea. Dă-mi drumul! Se ridică și bătu în tavan. 
Strigă: Trebuie să-mi dai drumul de aici! 

Sunetul pașilor dispăruse. Se uită îndelung la grilaj. „A spus că 
se va întoarce, gândi ea. Mâine se va întoarce. După ce Dwayne 
îi va da banii, mă va lăsa să plec.” 

Apoi își dădu seama. Dwayne. Vocea din grilaj nu-l 
menţionase nici măcar o dată pe soţul ei. 

e CAPITOLUL 15 


Jane Rizzoli conducea ca o adevărată bostoniană, grăbită să 
apese pe claxon, mașina ei strecurându-se cu ușurință pe lângă 
celelalte parcate pe două rânduri pe șosea, făcându-și drum 
spre zona de taxare a autostrăzii. Sarcina nu-i mai înmuiase 
agresivitatea; din contră, devenise și mai nerăbdătoare decât de 
obicei în traficul care conspira parcă s-o oprească la fiecare 
intersecție. 

— Nu știu ce să spun despre asta, doctore, zise ea, bătând din 
degete pe volan în timp ce așteptau să treacă lumina roșie a 
semaforului. Asta nu o să facă nimic decât să te dea peste cap. 
Serios acum, ce bine îţi va face dacă o vei vedea? 

— Măcar voi ști cine este mama mea. 

— Ştii care este numele ei. Ştii pentru ce crimă este 
condamnată. Nu-i de ajuns? 

— Nu, nu este. 

În spatele lor se auzi un claxon. Lumina se schimbase în 
verde. 

— Idiotule, zise Rizzoli și depăși în viteză intersecţia. 

O luară prin vest, pe autostrada cu taxare din Massachusetts, 
spre Framingham, mașina Subaru a lui Rizzoli părând un pitic pe 
lângă convoaiele amenințătoare de vehicule de tonaj greu și 
SUV-uri. După doar un week-end petrecut pe șoselele liniștite 
din Maine, Maura resimţi un șoc când reveni pe autostrada 
aglomerată, unde o singură greșeală, un moment de neatenţie, 
era de ajuns să șteargă diferenţa dintre viaţă și moarte. Stilul de 
conducere al lui Rizzoli, rapid și fără frică, o irita pe Maura; ea, 
care nu risca niciodată, care insistase pentru cea mai sigură 
mașină, cu airbaguri duble, care nu lăsa niciodată nivelul 
benzinei să scadă sub o pătrime, nu era obișnuită să cedeze 
controlul. Mai ales când camioane de două tone treceau în 
viteză, vâjâind, la doar câţiva centimetri de geamul ei. 

Doar când ieșiră de pe autostradă și intrară pe Route 126, 
spre sudul Framinghamului, Maura se relaxă, renunțând la 
poziția încordată, cu mâinile strâns ancorate în tabloul de bord. 
Însă acum înfrunta alte temeri, nu camioane de mare tonaj sau 

fiare scrâșnind. Cea mai mare temere a ei era să se accepte pe 
sine însăși. 

Și să descopere ceva detestabil. 

— Te poţi răzgândi oricând, zise Rizzoli, ca și cum i-ar fi citit 
gândurile. Doar să mi-o ceri și întorc imediat mașina. Putem 
merge în schimb la Friendly's, să bem o ceașcă de cafea. Poate 
să mâncăm și o felie de plăcintă de mere. 

— Oare femeile însărcinate renunţă vreodată să se gândească 
la mâncare? 

— Nu și această femeie însărcinată. 

— Nu mă voi răzgândi. 

— Bine, bine. Rizzoli conduse în tăcere pentru câteva minute. 
Ballard a venit pe la mine de dimineaţă. 

Maura o privi pe Rizzoli, însă aceasta era concentrată asupra 
drumului. 

— De ce? 

— A vrut să-mi explice de ce nu ne-a spus niciodată despre 
mama ta. Uite ce e, știu că ești furioasă pe el, doctore. Dar chiar 
cred că încerca să te protejeze. 

— Ţi-a spus el asta? 

— II cred. Poate chiar sunt de acord cu el. Și eu m-am gândit 
să-ți ascund această informaţie. 

— Dar n-ai făcut-o. M-ai sunat. 

— Ideea e că-mi dau seama de ce n-a vrut să-ţi spună. 

— Nu are nicio scuză pentru că a ţinut secretă această 
informaţie față de mine. 

— E doar ceva ce fac bărbaţii de obicei, știi? Poate chiar 
specific polițiștilor. Ei vor să protejeze doamna delicată... 

— Așa că ascund adevărul? 

— Spun doar că înțeleg de ce a făcut-o. 

— Tu te-ai supăra din cauza asta? 

— La naiba, da. 

— Și-atunci de ce îl aperi? 

— Pentru că este un bărbat atrăgător? 

— O, te rog. 

— Ți-am zis doar că îi pare tare rău de ce s-a întâmplat. Și 
cred că și el a încercat să-ţi spună același lucru. 

— Nu aveam starea potrivită pentru a-i accepta scuzele. 

— Și acum o să rămâi supărată pe el? 

— De ce avem această discuţie? 


— Nu știu. Cred că e din cauza felului în care a vorbit despre 
tine. Ca și cum s-ar fi întâmplat ceva între voi acolo. A fost 
ceva? 

Maura simţi privirea lui Rizzoli cercetând-o, cu ochii ei ageri, 
de poliţist, și știu că dacă ar fi minţit, aceasta și-ar fi dat seama. 

— N-am nevoie de o relaţie complicată acum. 

— Ce e complicat la asta? Adică, exceptând faptul că ești 
furioasă pe el? 

— O fiică. O fostă soţie. 

— Bărbaţii de vârsta lui, în majoritate sunt la a doua 
încercare. Cu toţii au foste neveste. 

Maura se holbă la drum. 

— Ştii, Jane, nu orice femeie este născută pentru a se 
căsători. p 

— Asta credeam și eu și uite ce mi s-a întâmplat. Intr-o zi nu 
pot suferi tipul din faţa mea, și în ziua următoare nu mă mai pot 
opri să nu mă gândesc la el. Nu m-am așteptat niciodată să se 
întâmple asta. 

— Gabriel este unul dintre bărbaţii buni. 

— Da, e un tip de încredere. Dar ideea este că a încercat și el 
să facă precum Ballard... chestia asta de protecţie specifică 
bărbaţilor. Şi am fost atât de furioasă pe el. Mă repet, nu poţi să- 
ţi dai seama întotdeauna când un bărbat merită să fie păstrat. 

Maura se gândi la Victor, la mariajul ei dezastruos. 

— Nu, nu poți. 

— Dar poţi începe prin a te concentra asupra a ceea ce este 
posibil, ceea ce ar avea o șansă. Și să îi uiţi pe tipii care n-au 
nicio șansă. 

Chiar dacă nu-i menţionară numele, Maura știu că amândouă 
se gândeau la Daniel Brophy, imposibilul în persoană. Un miraj 
seducător care ar fi putut s-o atragă în plasă ani întregi, decenii, 
până la bătrânețe, lăsând-o complet singură. 

— lată ieșirea, zise Rizzoli, cotind pe Loring Drive. 

Inima Maurei începu să bată cu putere când văzu indicatorul 
pentru Penitenciarul Framingham. „Este timpul să-mi înfrunt 
adevărata natură.” 

— Te poţi încă răzgândi, spuse Rizzoli. 

— Am mai discutat despre asta. 

— Da, voiam doar să știi că ne putem întoarce oricând. 

— Tu ai face asta, Jane? După o viață întreagă în care te-ai 
întrebat cine este mama ta, cum arată, ai lăsa-o pur și simplu 
baltă? Tocmai când ești atât de aproape de a ți se răspunde la 
toate întrebările? 

Rizzoli se întoarse ca s-o privească. Rizzoli, cea care era 
mereu activă, mereu atentă la orice mișcare din jurul ei, se uită 
acum la Maura cu o înțelegere calmă. 

— Nu, îi răspunse, n-aș face-o. 

e 

În aripa administrativă a clădirii Betty Cole Smith, arătară 
amândouă actele de identitate și semnară în registru. Câteva 
minute mai târziu, directoarea Barbara Gurley cobori să le 
întâmpine la recepţie. Maura se aștepta să vadă un director de 
închisoare impozant, însă femeia care apăru arăta ca o 
bibliotecară, cu părul scurt mai mult gri decât șaten, silueta 
subțire îmbrăcată într-o fustă de piele și o bluză roz de bumbac. 

— Mă bucur să vă cunosc, doamnă detectiv Rizzoli, zise 
Gurley. Se întoarse spre Maura. Și dumneavoastră sunteţi 
doamna doctor Maura Isles? 

— Da. Vă mulțumesc pentru primire. 

Maura se întinse și ea să-i strângă mâna și resimţi gestul 
acestei femei ca fiind rece și rezervat. „Știe cine sunt, gândi 
Maura. Ştie de ce sunt aici.” 

— Haideţi să mergem în biroul meu. Am scos dosarul 
respectiv pentru dumneavoastră. 

Gurley le indică drumul, cu eficienţă hotărâtă. Nicio mișcare 
de risipă, nicio privire înapoi pentru a vedea dacă vizitatoarele 
țineau pasul cu ea. Intrară într-un ascensor. 

— Aceasta este o instituție de grad patru de securitate? 
întrebă Rizzoli. 

— Da. 

— Nu înseamnă asta securitate de nivel mediu? zise Maura. 

— Suntem în curs de amenajare a unei unităţi de testare de 
nivel șase. Aceasta este singura unitate corecțională pentru 
femei din statul Massachusetts, cel puţin pentru moment. 
Trebuie să fim pregătite pentru întregul spectru de infractori. 

— Chiar și pentru criminalii în masă? întrebă Rizzoli. 

— Dacă sunt femei și au fost condamnate pentru o 
infracţiune, toate vin aici. Nu avem chiar aceleași probleme de 
securitate cu care se confruntă închisorile de bărbaţi. De 

asemenea, abordarea noastră este puțin diferită. Noi punem 
accentul pe tratament și reabilitare. O parte din deţinutele 
noastre au probleme de sănătate mentală sau rezultate în urma 
consumului de droguri. In plus, mai există și un element 
complex, și anume că multe dintre ele sunt mame, așa că 
trebuie să ne ocupăm și de toate aspectele emoţionale ce ţin de 
separarea maternă. Avem mulți copii care rămân plângând după 
ce orele de vizitare iau sfârșit. 

— Ce-mi puteţi spune despre Amalthea Lank? Aveţi vreo 
problemă specială legată de ea? 

— Avem... Gurley ezită, privirea rămânându-i fixată drept 
înainte. Câteva... 

— Cum ar fi? 

Ușa ascensorului se deschise și Gurley ieși. 

— Acesta este biroul meu. 

Trecură printr-o anticameră. Cele două secretare se uitară 
curioase la Maura, apoi lăsară brusc ochii în jos, înapoi la 
monitoarele computerelor. „Toată lumea încearcă să-mi evite 
privirea, gândi ea. Oare de ce le este frică că vor vedea?” 

Gurley își conduse vizitatoarele în birou și închise ușa. 

— Vă rog, luați loc. 

Camera în sine era o surpriză. Maura se așteptase ca aceasta 
să reflecte personalitatea lui Gurley, eficientă și neclintită, dar 
peste tot erau doar fotografii cu chipuri zâmbitoare. Femei care 
țineau în braţe copii, copii cu părul pieptănat cu grijă și cămășile 
călcate. O mireasă și un mire, înconjurați de un grup de copii. Ai 
lui, ai ei, ai noștri. 

— Fetele mele, zise Gurley, zâmbind la fotografiile de pe 
perete. Acestea sunt cele care au reușit să se reintegreze în 
societate. Cele care au ales corect și și-au continuat viața. Din 
păcate, continuă ea, și zâmbetul îi pieri de pe buze, Amalthea 
Lank nu va fi niciodată pe acest perete. Se așeză la birou și se 
uită atentă la Maura. Nu sunt sigură că vizita dumneavoastră 
aici este o idee prea bună, doamnă doctor Isles. 

— Nu mi-am întâlnit niciodată mama naturală. 

— Tocmai asta mă îngrijorează. Gurley se rezemă de spătarul 
scaunului și o studie pe Maura câteva minute. Cu toţii ne dorim 
să ne iubim mamele. Ne dorim să fie femei speciale pentru că 
astfel suntem și noi speciale, ca fiice ale lor. 

— Nu mă aștept s-o iubesc. 


— La ce vă așteptați atunci? 

Această întrebare o făcu pe Maura să tacă pentru o clipă. Se 
gândi la mama imaginară pe care o văzuse cu ochii copilăriei, 
încă de când verișorul ei îi trântise în față adevărul cu 
brutalitate: că Maura fusese adoptată. Că din această cauză, 
printre blonzii din familie, ea era singura cu părul negru. Işi 
construise o adevărată poveste legată de mama ei, care pornea 
de la culoarea neagră a părului. Poate că fusese o moștenitoare 
italiană, forțată să renunţe la fiica concepută în afara căsătoriei. 
Sau o frumusețe spaniolă abandonată de iubitul ei, moartă 
tragic de inimă rea. De fiecare dată, așa cum spusese și Gurley, 
ea își imaginase o persoană specială, chiar extraordinară. Acum 
era pe cale să se confrunte nu cu fantezia, ci cu femeia reală, și 
perspectiva o făcea să i se usuce gura. 

— De ce nu credeți că ar trebui s-o vadă? o întrebă Rizzoli pe 
Gurley. 

— O rog doar să se gândească la această vizită cu mai multă 
precauţie. 

— De ce? Condamnata este periculoasă? 

— Nu în sensul că s-ar ridica dintr-odată și ar ataca fizic pe 
cineva. De fapt, este chiar docilă la suprafaţă. 

— Și dincolo? 

— Gândiţi-vă la ceea ce a făcut, doamnă detectiv. Câtă furie 
trebuie să fi avut pentru a roti acea rangă cu atâta forță încât să 
sfărâme craniul unei femei? Și acum, răspundeţi-vă la 
întrebarea: ce se găsește sub aparența Amaltheei? Gurley se 
uită la Maura. Trebuie să faceţi asta cu ochii larg deschişi și 
perfect conștientă de persoana cu care aveţi de-a face. 

— Eu și cu ea poate că avem același ADN, răspunse Maura, 
dar nu mă leagă nimic emoţional de această femeie. 

— Deci sunteți doar curioasă. 

— Am nevoie să închid acest capitol din viaţa mea. Trebuie să 
merg înainte. 

— Probabil că și sora dumneavoastră a gândit același lucru. 
Știți că a venit s-o viziteze pe Amalthea, nu? 

— Da, am auzit. 

— Nu cred că acea vizită i-a adus liniștea. Cred că mai mult a 
supărat-o. 

— De ce? 

Gurley împinse dosarul peste birou spre Maura. 

— Acestea sunt fișele medicale psihiatrice ale Amaltheei. Tot 
ceea ce aveți nevoie să știți este acolo. De ce nu citiţi asta în 
schimb? Citiţi dosarul, plecaţi mai departe și uitaţi de ea. 

Maura nici nu atinse dosarul. Rizzoli fu cea care îl luă și spuse: 

— Este sub îngrijire psihiatrică? 

— Da, răspunse Gurley. 

— De ce? 

— Pentru că Amalthea este schizofrenică. 

Maura se uită surprinsă la administrator. 

— Și-atunci de ce a mai fost condamnată pentru crimă? Dacă 
este schizofrenică, nu ar trebui să fie în închisoare. Ar trebui să 
se afle într-un spital. 

— La fel și multe altele dintre condamnatele noastre. Spuneți 
asta tribunalului, doamnă doctor Isles, pentru că eu am încercat 
zadarnic. Sistemul este el însuși bolnav. Chiar dacă ești complet 
sub influența unei psihoze când comiţi o crimă, apărarea pe 
motive de nebunie rareori face un juriu să se răzgândească. 

— Sunteţi sigură că este nebună? întrebă Rizzoli, încet. 

Maura se întoarse către Rizzoli, o văzu că cercetează cu 
atenţie dosarul psihiatric al condamnatei. 

— Există motive de îndoială privind diagnosticul ei? 

— O cunosc pe psihiatra care se ocupă de ea, doctoriţa Joyce 
O'Donnell. Ea nu-și pierde de obicei timpul tratând schizofrenici 
de rând. Se uită înapoi la Gurley. De ce este implicată în acest 
caz? 

— Păreţi deranjată de acest lucru, răspunse Gurley. 

— Dacă aţi cunoaște-o pe doctoriţa O'Donnell, la fel aţi fi și 
dumneavoastră. Rizzoli închise dosarul și inspiră adânc. Doamna 
doctor Isles mai are nevoie să știe ceva înainte de a o vedea pe 
deținută? 

Gurley se uită spre Maura. 

— Cred că nu v-am convins să vă răzgândiţi, nu-i așa? 

— Nu. Sunt pregătită s-o văd. 

— Atunci vă voi conduce spre spaţiul de vizită. 


e CAPITOLUL 16 


„Mai pot încă să mă răzgândesc.” 

Gândul acesta îi răsună Maurei în minte pe tot parcursul 
procedurii de verificare a vizitatorilor. Işi scoase ceasul de la 
mână și îl puse, împreună cu poșeta, într-unul dintre dulapuri, în 
sala de vizitare nu era permisă intrarea cu niciun obiect de 
bijuterie sau portofel și se simţi goală fără poșeta ei, deposedată 
de orice dovadă a identităţii, de toate acele carduri de plastic 
care spuneau lumii cine era. Închise dulapul și zăngănitul ușii îi 
aduse brutal aminte de lumea în care urma să pășească: un loc 
unde porţile erau ferecate, unde viețile erau prinse în celule 
neîncăpătoare. 

Maura sperase ca această întâlnire să fie privată, dar când 
gardiana o conduse în sală, își dădu seama că intimitatea era 
imposibilă. Programul de vizitare de după-amiază începuse cu o 
oră în urmă și camera era cuprinsă de vocile copiilor și de 
haosul familiilor reunite. Se auzeau monede căzând în 
automatele de alimente și băuturi, acestea eliberând apoi 
sendvișuri înfășurate în plastic, chipsuri și batoane de ciocolată. 

— Amalthea trebuie să vină, îi spuse gardianul. De ce nu 
găsiţi între timp un loc unde să staţi? 

Maura se îndreptă spre o masă neocupată și se așeză. Fața de 
masă era lipicioasă de la sucul vărsat de alţii înainte; își puse 
mâinile în poală și așteptă, cu inima bătându-i puternic și gâtul 
uscat. „Reacţia clasică «luptă sau fugi», gândi ea. De ce naiba 
sunt atât de nervoasă?” f 

Se ridică și merse până la o chiuvetă. Işi umplu un pahar de 
hârtie cu apă și îl bău cu lăcomie. Gâtul îi rămase uscat. O sete 
ca aceasta nu o puteai sătura cu apă; setea, pulsul întețit, 
mâinile transpirate - toate aveau aceeași cauză, corpul 
pregătindu-se pentru a se apăra de o ameninţare iminentă. 
„Relaxează-te, liniștește-te. O vei întâlni, îi vei spune câteva 
cuvinte, îţi vei satisface curiozitatea și vei pleca. Cât de dificil 
poate fi acest lucru?” Mototoli paharul de hârtie în mână, se 
întoarse și încremeni. 


Pe ușă intrase o femeie cu umerii drepţi și capul ridicat, plină 
de încredere. Privirea ei se opri asupra Maurei și o fixă timp de 
câteva clipe. Dar apoi, exact când Maura își spunea: „Ea este!”, 
se întoarse, zâmbi și își deschise braţele larg pentru a strânge 
un copil ce venea spre ea alergând. 

Maura rămase un moment confuză, neștiind dacă să se așeze 
sau să stea în picioare. Apoi ușa se deschise din nou și gardianul 
care îi vorbise mai devreme reapăru, conducând o femeie de 
braţ. Femeia nu mergea, ci parcă se târa, cu umerii aplecaţi 
înainte, capul lăsat, ca și cum ar fi căutat obsesiv ceva pe 
podea, ceva ce pierduse. Gardianul o aduse până la masa 
Maurei, trase un scaun și o ajută să se așeze. 

— Așa, ușurel, Amalthea. Această doamnă a venit să te vadă. 
Ce-ai zice să vorbești puțin cu ea? 

Capul Amaltheei rămase plecat, privirea fixată pe blatul 
mesei. Șuviţele încurcate ale părului îi alunecau pe chip ca o 
perdea unsuroasă. Chiar dacă multe dintre ele erau sure, era 
evident că părul ei fusese cândva negru. „Ca al meu, gândi 
Maura. Ca al Annei.” 

Femeia gardian strânse din umeri și se uită la Maura. 

— Păi, o să vă las să vorbiţi, bine? Când terminaţi, să-mi faceţi 
un semn cu mâna și o s-o duc înapoi. 

Amalthea nici nu săltă capul când gardiană se îndepărtă. Nici 
nu părea s-o observe pe vizitatoarea ei, care se așeză vizavi. 
Poziţia corpului îi rămase neclintită, chipul ascuns în spatele 
vălului de păr murdar. Cămașa din echipamentul închisorii îi era 
largă la umeri, ca și cum corpul i s-ar fi micșorat pe dedesubt. 
Mâna, așezată pe masă, se mișca înainte și înapoi, într-un 
tremur neîncetat. 

— Bună, Amalthea, zise Maura. Știi cine sunt? 

Nu primi niciun răspuns. 

— Numele meu este Maura Isles. Eu... și Maura înghiţi în sec, 
te caut de multă vreme. 

„Te-am căutat toată viaţa mea.” 

Capul femeii zvâcni într-o parte. Nicio reacţie la cuvintele 
Maurei, ci doar un tic involuntar, un impuls rătăcit trecând prin 
nervi și mușchi. 

— Amalthea, sunt fiica ta. 

Maura o privi, așteptând o reacţie. Chiar dorindu-și una cu 
ardoare. In acel moment, totul în cameră păru să dispară. Nu 

mai auzi nici vocile de copii, nici monedele căzând în automat, 
nici hârșâitul scaunelor pe linoleumul podelei. Atenţia ei era 
concentrată asupra femeii obosite și distruse. 

— Poţi să te uiţi la mine? Te rog, privește-mă. 

În sfârșit, înălțţă capul, cu mișcări mici și scurte, ca o păpușă 
mecanică ale cărei părți ruginiseră. Părul nepieptănat se dădu la 
o parte, iar ochii se concentrară asupra Maurei. Ochi fără fund. 
Maura nu zări nimic în privirea ei, nici conștienţă, nici suflet. 
Buzele Amaltheei se mișcară imperceptibil, dar fără niciun 
sunet, doar o altă contractare a mușchilor, fără intenţie, fără 
vreun rost. 

Un băiețel mic trecu pe lângă ele, târându-se pe podea, 
lăsând în urmă mirosul scutecului neschimbat. La masa de 
alături, o blondă spălăcită, îmbrăcată în uniforma albastră a 
închisorii, stătea cu brațele încrucișate la piept și suspina 
încetișor, în timp ce vizitatorul ei o privea fix, fără nicio expresie. 
În acel moment se desfășura încă o duzină de drame familiale 
asemănătoare celei prin care trecea Maura; era și ea doar un alt 
personaj incapabil să vadă dincolo de propria criză. 

— Sora mea, Anna, a venit să te vadă, îi spuse Maura. Arăta 
exact ca mine. Îţi amintești de ea? 

Maxilarul Amaltheei se mișca acum, ca și cum ar fi mestecat 
ceva. O mâncare imaginară pe care doar ea o putea gusta. 

„Nu, bineînţeles că nu-și amintește, gândi Maura, privind cu 
frustrare expresia goală a Amaltheei. Nu mă percepe nici pe 
mine, nici cine sunt, nici de ce sunt aici. Parcă strig într-o 
peșteră pustie și doar ecoul propriei voci îmi răspunde.” 

Hotărâtă să obţină o reacţie cât de mică, orice fel de reacţie, 
Maura îi zise cu o cruzime aproape deliberată: 

— Anna este moartă. Cealaltă fiică a ta este moartă. Știai 
asta? 

Niciun răspuns. 

„De ce naiba mai încerc? Ea nu mai este demult în corpul 
acela. Nu mai e niciun fir de viață în ochii ei.” 

— Ei bine, zise Maura, mă voi întoarce altă dată. Poate o să 
vorbești cu mine atunci. 

Se ridică de pe scaun cu un oftat și se uită în jur după 
gardian. O zări în celălalt colț al camerei. Doar ce ridicase mâna 
să-i facă semn când auzi vocea. O șoaptă, atât de slabă, încât 
crezu că și-a imaginat-o. 

— Pleacă. 

Surprinsă, Maura se întoarse spre Amalthea, așezată în exact 
aceeași poziţie, frământându-și buzele, cu aceeași privire goală. 

Foarte încet, se așeză la loc pe scaun. 

— Ce ai spus? 

Amalthea ridică fruntea și o privi direct în ochi. Și, parcă 
pentru o clipă, Maura zări un licăr de viaţă, un dram de 
inteligenţă. 

— Pleacă. Înainte ca el să te vadă. 

Maura o privi mirată. Simţi un fior urcându-i pe coloană, 
zbârlindu-i părul de pe ceafă. 

La masa alăturată, blonda spălăcită încă mai plângea. 
Vizitatorul ei se ridică în picioare și îi spuse: 

— Îmi pare rău, dar va trebui să accepţi. Pur și simplu, asta e 
situaţia. 

Se îndepărtă, înapoi la viaţa lui în libertate, unde femeile 
purtau bluze frumoase și nu din denim albastru, unde ușile 
încuiate puteau fi și descuiate. 

— Cine? întrebă Maura încet. Amalthea nu-i răspunse. Cine 
mă va vedea, Amalthea? Maura o presă și mai mult. Ce vrei să 
spui? 

Însă privirea Amaltheei devenise din nou tulbure. Acea 
străfulgerare scurtă de conștientă se dusese și Maura se uita din 
nou într-un gol. 

— Ce ziceţi? Am terminat vizita? le zise vesel gardianul. 

— Întotdeauna este așa? o întrebă Maura, privind cum buzele 
Amaltheei formau cuvinte mute. 

— Aproape tot timpul. Are și zile bune și zile rele. 

— De-abia mi-a spus un cuvânt. 

— Va vorbi când vă va cunoaște mai bine. Tine mai mult în 
ea, dar uneori iese din starea aceasta. Scrie scrisori, chiar 
folosește și telefonul. 

— Pe cine sună? 

— Nu știu. Presupun că pe psihiatra ei. 

— Doctoriţa O'Donnell? 

— Doamna blondă. A venit aici de câteva ori, așa că Amalthea 
s-a obișnuit cu ea. Nu-i așa, drăguță? Prinzând-o de mână, 
femeia îi spuse: Haide, ușurel, sus. Hai să te ducem înapoi. 

Ascultătoare, Amalthea se ridică în picioare și îi permise 
gardianului s-o conducă din cameră. Făcu doar câţiva pași apoi 
se opri. 

— Amalthea, să mergem. 

Însă prizoniera nu se mișcă. Rămase neclintită, ca și cum 
mușchii îi încremeniseră. 

— lubita, nu pot să te aștept toată ziua. Hai să mergem. 

Amalthea se întoarse cu mișcări lente, ochii îi erau tot lipsiţi 
de expresie. Cuvintele pe care le rosti în continuare fură într-o 
voce care nu părea deloc umană, ci mai degrabă mecanică. O 
entitate străină, al cărei mesaj venea canalizat prin intermediul 
unei mașini. Se uită la Maura. 

— Acum vei muri și tu, zise ea. 

Apoi se întoarse și se îndepărtă, târându-și picioarele, spre 
celula ei. 

e 

— Are dischinezie tardivă, zise Maura. De aceea directoarea 
Gurley a încercat să mă descurajeze s-o vizitez. Nu voia să văd 
starea Amaltheei. Nu voia să aflu ce i-au făcut. 

— Și ce anume crezi tu că i-au făcut? replică Rizzoli, care se 
afla din nou la volan, conducând fără frică pe lângă camioane ce 
făceau să se cutremure șoseaua și care zguduiau micul Subaru 
din cauza turbulenţelor. Vrei să spui că ei au transformat-o într- 
un fel de zombi? 

— l-ai văzut dosarul psihiatric. Primii ei doctori au tratat-o cu 
fenotiazinef. Acesta este un medicament din grupa 
antipsihoticelor. La femeile în vârstă, medicamentele acestea 
pot avea efecte secundare devastatoare. Unul dintre ele este 
dischinezia tardivă - mișcări involuntare ale gurii și feţei. 
Pacientul nu se poate opri din mestecat, din umflatul obrajilor 
sau scosul limbii din gură. Nu poate controla niciunul dintre 
aceste gesturi. Gândește-te cum poate fi asta. Toată lumea se 
holbează la tine în timp ce tu faci grimase caraghioase. Ești clar 
un ciudat. 

— Și cum oprești aceste mișcări? 

— Nu poţi. Ar fi trebuit să-i întrerupă tratamentul imediat ce 
au observat primele simptome. Dar ei au așteptat prea mult. 
Apoi doctorita O'Donnell a preluat cazul. Ea a fost cea care a 
întrerupt medicamentaţia și și-a dat seama ce se întâmpla. 


€ Compuși chimici cu efect antipsihotic, folosiţi în terapia afecţiunilor psihice. (n. tr.). 

Maura oftă furioasă. Dischinezia tardivă este probabil 
permanentă de acum. 

Se uită pe fereastră la traficul din ce în ce mai aglomerat. De 
această dată nu mai simţea niciun fel de neliniște la vederea 
tonelor de oţel ce treceau pe lângă ele în viteză. Se gândea în 
schimb la Amalthea Lank, la buzele ei mișcându-se neîncetat, ca 
și cum ar fi șoptit secrete. 

— Vrei să spui că nici măcar n-a avut nevoie de acele 
medicamente de la bun început? 

— Nu. Spun doar că ar fi trebuit întrerupte mai devreme. 

— Și-atunci, este nebună? Sau nu este? 

— Acela a fost primul lor diagnostic. Schizofrenie. 

— Și care este diagnosticul tău? 

Maura se gândi la privirea goală a Amaltheei, la cuvintele ei 
de neînțeles. Cuvinte care nu aveau nicio logică decât că erau 
delirul unui paranoic. 

— Sunt nevoită să admit... zise ea, și se lăsă în spătarul 
scaunului cu un oftat. Nu mă recunosc deloc în acea femeie, 
Jane. Nu văd nicio bucăţică din mine în acea femeie. 

— Ei bine, măcar așa ești mai liniștită. Ținând cont de 
situaţie... 

— Da, dar legătura încă există, între noi două... Nu poţi să-ţi 
negi propriul ADN. 

— Știi vorba aceea veche... așchia nu sare departe de 
trunchi? Este o prostie, doctore. Nu ai nimic în comun cu acea 
femeie. Ea te-a născut și a renunţat la tine imediat după 
naștere. Asta e tot. Sfârșitul relaţiei. 

— Prea multe răspunsuri sunt încă la ea. Cine este tatăl meu. 
Cine sunt eu. 

Rizzoli îi aruncă o privire rapidă, apoi se concentră înapoi la 
drum. 

— Îţi voi da un sfat. Știu că te vei întreba de unde mi-a venit 
ideea aceasta. Dar crede-mă, nu vorbesc din pure închipuiri. 
Acea femeie, Amalthea Lank, este o persoană de care trebuie să 
stai departe. Nu te mai duce s-o vezi, nu mai vorbi cu ea. Nici 
măcar nu te mai gândi la ea. Este periculoasă. 

— Nu e decât o bătrână schizofrenică. 

— Nu sunt prea sigură de asta. 

Maura se uită la Rizzoli. 

— Ştii tu ceva despre ea ce eu nu știu? 

Timp de câteva clipe, Rizzoli conduse fără să scoată un 
cuvânt. Nu traficul o preocupa pe ea; părea să-și cântărească 
răspunsul, gândindu-se la cea mai bună formulare posibilă. 

— Îţi amintești de Warren Hoyt? întrebă ea într-un târziu. 

Chiar dacă pronunțţase numele fără o emoție evidentă, 
maxilarul i se încordă și mâinile strânseră și mai tare volanul. 

„Warren Hoyt, gândi Maura. Chirurgul.” 

Așa îl poreclise poliţia. Își câștigase acest apelativ ca urmare 
a atrocităților la care își supusese victimele. Instrumentele sale 
erau banda izolatoare și bisturiul; prada lui o reprezentau 
femeile adormite în paturile lor, neștiutoare de prezența 
intrusului care stătea lângă ele în întuneric, anticipând plăcerea 
primei incizii. Jane Rizzoli fusese ultima lui ţintă, adversara lui 
într-un joc al inteligenţei pe care el nu se așteptase niciodată să- 
| piardă. 

Însă Rizzoli fusese cea care îl doborâse cu o singură 
împușcătură, glonţul ei străpungându-i coloana vertebrală. 
Acum, paralizat, cu membrele inerte și inutile, Warren Hoyt 
avea un univers limitat la o cameră de spital unde singurele 
puţine plăceri erau cele ale minţii - o minte care rămăsese la fel 
de strălucitoare și periculoasă ca întotdeauna. 

— Bineînţeles că-mi aduc aminte de el, îi răspunse Maura. 

Văzuse rezultatul muncii lui, examinase mutilările teribile ale 
bisturiului lui la una dintre victimele sale. 

— M-am interesat ce mai face, continuă Rizzoli. Știi, doar ca 
să mă asigur că acel monstru este încă închis în cușca lui. În 
fine, este încă acolo, în secţia paraplegicilor. Și în fiecare 
miercuri după-amiază, în ultimele opt luni, a avut un vizitator. 
Doctoriţa Joyce O'Donnell. 

Maura se încruntă. 

— De ce? 

— Ea pretinde că face o cercetare asupra comportamentului 
violent. Teoria ei este că ucigașii nu sunt responsabili de 
acţiunile lor. Că un bobârnac primit în copilărie i-a făcut 
predispuși la violență. Bineînţeles că avocaţii apărării o adoră. 
Ea îţi va spune probabil că Jeffrey Dahmer a fost doar un 
neînțeles, că John Wayne Gacy a primit prea multe lovituri la 
cap. Ea apără pe oricine. 

— Oamenii fac ceea ce sunt plătiţi să facă. 

— Nu cred că o face pentru bani. 


— Atunci pentru ce? 

— Pentru șansa de a ajunge foarte aproape de oamenii care 
ucid. Ea pretinde că este domeniul ei de cercetare, că face asta 
pentru știință. Da, ei bine, Josef Mengele a făcut-o tot pentru 
știință. E doar o scuză, un mod de a învălui ce face ea într-o 
imagine respectabilă. 

— Și de fapt ce face? 

— Caută senzaţii tari. Se simte satisfăcută auzind fanteziile 
unui criminal. Îi place să intre în mintea lor, să arunce o privire, 
să vadă ce văd ei. Să știe ce înseamnă să fii un monstru. 

— Vorbești despre ea de parcă ar fi una de-a lor. 

— Poate că i-ar plăcea să fie. Am văzut scrisorile pe care i le-a 
scris lui Hoyt când acesta era în închisoare. Îl implora să-i dea 
toate detaliile legate de crimele sale. Daaa... adoră detaliile. 

— O mulţime de alţi oameni sunt curioși când vine vorba de 
macabru. 

— Ea depășește curiozitatea. Vrea să știe cum este să tai în 
piele și să-ţi priveşti victima sângerând. Cum este să te bucuri 
de puterea supremă. Este lacomă de detalii ca un vampir însetat 
de sânge. Rizzoli făcu o pauză și râse dintr-odată. Știi, acum mi- 
am dat seama de ceva. Exact asta și este, un vampir. Ea și Hoyt 
s-au hrănit unul pe altul. El i-a povestit fanteziile sale și ea i-a 
spus că este în regulă să se bucure de plăcerea pe care i-o 
aduc. Este în regulă să te exciți la gândul că tai cuiva gâtul. 

— Și acum o vizitează pe mama mea. 

— Da. Rizzoli îi aruncă o privire. Mă întreb ce fantezii mai 
împărtășesc ele acum. 

Maura se gândi la crimele pentru care fusese condamnată 
Amalthea Lank. Se întrebă ce-i trecuse prin minte când le luase 
cu mașina de pe marginea drumului pe cele două surori. Oare 
simţise emoția anticipaţiei, acel fior de putere ce crește în 
intensitate? 

— Doar faptul că O'Donnell consideră că Amalthea merită 
atenţia ei ar trebui să-ţi spună ceva, comentă Rizzoli. 

— Ce-ar trebui să-mi spună? 

— O'Donnell nu pierde timpul niciodată pe un criminal 
obișnuit. Nu-i pasă de tipul care împușcă un oarecare funcționar 
în timpul unui jaf. Sau de soţul care se enervează pe nevasta lui 
și o împinge pe scări. Nu, ea își petrece timpul cu ciudaţii care 
ucid pentru că le face plăcere. Cei pentru care cuțitul e un 

instrument de artă, pentru că le place senzaţia pe care o au 
când se hârșâie de os. Ea își petrece timpul cu cei speciali. 
Monștirii. 

„Şi mama mea, gândi Maura. Oare și ea este un monstru?” 

e CAPITOLUL 17 


Casa din Cambridge a doctoriței Joyce O'Donnell era masivă, 
albă, în stil colonial, situată într-un cartier elegant, pe Brattle 
Street. Un gard din fier forjat delimita o curte exterioară cu un 
gazon perfect și ronduri în care înfloreau ascultători trandafiri 
ornamentali. Era o grădină bine organizată, în care nu era 
permisă dezordinea, și, în timp ce Maura se îndrepta spre ușa de 
la intrare pe aleea cu dale de granit, își putu face deja o imagine 
despre stăpâna casei. Bine aranjată, îmbrăcată impecabil. O 
minte la fel de organizată ca și grădina ei. 

Femeia care îi răspunse la ușă era exact așa cum își 
închipuise Maura. 

Doctorita O'Donnell avea părul blond-închis, pielea albă, 
perfectă. Cămașa Oxford albastră, vârâtă într-o pereche de 
pantaloni albi, perfect călcaţi, era croită astfel încât să-i scoată 
în evidenţă talia subţire. O privi pe Maura fără prea multă 
căldură. De fapt, ceea ce Maura văzu în ochii acestei femei fu 
mai degrabă o sclipire ascuţită de curiozitate. Privirea unui om 
de știință care întâlnește un nou specimen de analizat. 

— Doamna doctor O'Donnell? Sunt Maura Isles. 

O'Donnell îi răspunse cu o strângere scurtă de mână. 

— Intraţi, vă rog. 

Maura păși într-o casă la fel de elegantă și de rece ca și 
ocupanta ei. Singurele pete de căldură erau covoarele orientale 
ce acopereau podelele negre de tec. O'Donnell o conduse din 
foaier într-un salon impersonal, unde Maura se așeză stingherită 
pe o canapea capitonată cu mătase albă. O'Donnell alese un 
fotoliu în faţa ei. Pe masa de cafea din lemn de trandafir aflată 
între ele erau un morman de dosare și un reportofon. Chiar dacă 
nu era pornit, prezența aparatului de înregistrare era încă un 
detaliu care amplifica stânjeneala Maurei. 

— Vă mulțumesc că m-aţi primit, zise ea. 

— Eram curioasă. M-am întrebat cum ar putea arăta fiica 
Amaltheei. Am auzit de dumneavoastră, doamnă doctor Isles, 
dar numai ceea ce am citit în ziare. Se lăsă pe spate în fotoliu, 
părând perfect relaxată. Avantajul locului. Ea era cea care 

acorda favorurile, Maura fiind doar un simplu solicitant. Nu știu 
nimic despre viaţa dumneavoastră personală. Dar mi-ar plăcea 
să aflu mai multe. 

— De ce? 

— Am ajuns s-o cunosc pe Amalthea destul de bine. Nu mă 
pot abţine să nu mă întreb... 

— Dacă și fiica este ca mama? 

O'Donnell ridică din sprânceana elegantă. 

— Dumneavoastră aţi spus-o, nu eu. 

— Acesta este motivul curiozității dumneavoastră în ceea ce 
mă privește, nu-i așa? 

— Și care ar fi motivul dumneavoastră? De ce aţi venit aici? 

Privirea Maurei căzu pe o pictură de deasupra șemineului. O 
pictură în ulei, avangardistă, cu tușe de negru și roșu. 

— Vreau să știu cine este acea femeie cu adevărat, îi 
răspunse ea. 

— Știţi cine este. Doar că nu vreţi s-o credeţi. Nici sora 
dumneavoastră n-a vrut. 

Maura își încruntă sprâncenele. 

— V-aţi întâlnit cu Anna? 

— Nu, de fapt, nu am apucat. Dar am primit un apel, acum 
patru luni, de la o femeie care s-a prezentat drept fiica 
Amaltheei. Eu trebuia să plec în Oklahoma, la un proces de două 
săptămâni, așa că nu am putut să mă întâlnesc cu ea. Am vorbit 
doar la telefon. O vizitase pe mama ei la închisoarea din 
Framingham, așa că știa că sunt psihiatrul Amaltheei. Dorea să 
afle mai multe despre ea, despre copilăria ei, familia ei. 

— Și dumneavoastră știți toate aceste lucruri? 

— Câteva informaţii le am din fișele matricole, unele din ceea 
ce mi-a putut dezvălui ea, când era lucidă. Știu că s-a născut în 
Lowell. Când avea vreo nouă ani, mama ei a murit și ea a mers 
să locuiască împreună cu unchiul și vărul ei, în Maine. 

Maura ridică privirea, surprinsă. 

— În Maine? 

— Da. A absolvit liceul într-un oraș numit Fox Harbour. 

„Acum înţeleg de ce Anna a ales acel oraș. Eu mergeam pe 
urmele Annei și ea pe urmele mamei noastre.” 

— După terminarea liceului, nu prea mai apar date despre ea, 
continuă O'Donnell. Nu știm unde s-a mutat de aici, sau cum s-a 
întreținut singură. Este posibil ca în acea perioadă să fi apărut și 

primele semne ale schizofreniei, care se manifestă de obicei în 
primii ani de maturitate. Probabil că a rătăcit prin diverse locuri 
ani întregi și a ajuns în starea în care este astăzi. Sfârșită și 
cuprinsă de halucinaţii. O'Donnell o privi pe Maura. Este o 
imagine cam tristă. Sora dumneavoastră n-a acceptat prea ușor 
faptul că era mama ei cu adevărat. 

— Mă uit la ea și nu văd nimic familiar. Nimic care să-mi 
aparțină. 

— Dar eu văd asemănarea. Văd aceeași nuanţă de păr. 
Același contur al feţei. 

— Nu arătăm deloc la fel. 

— Chiar nu vedeți? O'Donnell se aplecă înainte, privind-o 
intens pe Maura. Spuneţi-mi ceva, doamnă doctor Isles. De ce 
aţi ales patologia? 

Surprinsă de întrebare, Maura rămase holbându-se la ea. 

— Aţi fi putut alege orice alt domeniu din medicină. 
Obstetrică, pediatrie. Aţi fi putut lucra cu pacienți vii, dar aţi ales 
patologia. Mai precis, medicina legală. 

— Care este scopul acestei întrebări? 

— Vreau să spun că sunteţi cumva atrasă de domeniul morții. 

— Este absurd. 

— Atunci de ce aţi ales acest domeniu? 

— Pentru că îmi plac răspunsurile clare. Nu-mi plac jocurile de 
ghicit. Îmi place să văd diagnosticul sub lupa microscopului. 

— Nu vă place neprevăzutul. 

— li place cuiva? 

— Atunci aţi fi putut alege matematica sau ingineria. Atât de 
multe alte domenii implică precizia, răspunsurile exacte. Dar nu, 
iată-vă medic legist la Institutul de Medicină Legală, înconjurată 
de corpuri neînsufleţite. O'Donnell făcu o pauză. Apoi întrebă 
încet: Aţi simţit vreodată plăcere în munca dumneavoastră? 

Maura îi întâlni privirea fixată asupra ei. 

— Nu. 

— Aţi ales o ocupaţie care nu vă face plăcere? 

— Am ales provocarea. Există o satisfacţie în asta. Chiar dacă 
activitatea în sine nu este plăcută. A 

— Dar nu vedeți unde vreau să ajung? Imi spuneţi că nu 
observați nimic familiar la Amalthea Lank. Vă uitaţi la ea și 
vedeți probabil ceva îngrozitor. Sau cel puţin o femeie care a 
comis niște acte înspăimântătoare. Sunt oameni care vă privesc, 

doamnă doctor Isles, și gândesc probabil același lucru despre 
dumneavoastră. 

— Nu ne puteţi compara. 

— Știţi de ce crimă a fost condamnată mama dumneavoastră? 

— Da, mi s-au dat detalii. 

— Dar aţi văzut rapoartele de la autopsie? 

— Nu încă. 

— Eu da. În timpul procesului, echipa apărării m-a rugat să-mi 
exprim părerea profesională referitor la starea mentală a mamei 
dumneavoastră. Am văzut fotografiile, am reexaminat dovezile. 
Știţi că cele două victime erau surori? Două tinere, rămase în 
pană la marginea drumului. 

— Da. 

— Și cea mai tânără dintre ele, însărcinată în nouă luni. 

— Știu toate acestea. 

— Deci știți că mama dumneavoastră le-a luat cu mașina pe 
aceste două femei aflate în pană pe autostradă. Le-a dus 
aproape cincizeci de kilometri mai departe, la un șopron în 
pădure. Le-a sfărâmat craniile cu un levier. Apoi a făcut ceva 
surprinzător... ciudat... logic. A condus până la o benzinărie și a 
umplut un bidon cu benzină. S-a întors la șopron și i-a dat foc, 
cele două corpuri fiind înăuntru. O'Donnell înălță capul. Nu vi se 
pare nimic interesant în această poveste? 

— Imi produce greață. 

— Da, dar într-un anumit grad poate simţiţi și altceva, ceva ce 
nici nu vreți să recunoașteţi. Faptul că sunteţi intrigată de 
aceste acțiuni, nu doar ca un exerciţiu intelectual. Este ceva 
acolo care vă fascinează, chiar vă excită. 

— In felul în care este evident că vă excită pe 
dumneavoastră? 

O'Donnell nu se arătă ofensată de această replică. Zâmbi în 
schimb, făcându-i cunoscut Maurei faptul că recepţionase 
părerea acesteia. 

— Interesul meu este pur profesional. Este treaba mea să 
studiez actele criminale. Mă gândeam doar la motivele 
interesului dumneavoastră pentru Amalthea Lank. 

— Cu două zile în urmă, nici nu știam cine este mama mea. 
Acum încerc să înfrunt adevărul. Încerc să înţeleg... 

— Cine sunteţi? o întrebă O'Donnell încet. 

Maura îi întâlni privirea. 

— Știu cine sunt. 

— Sunteţi sigură? O'Donnell veni și mai aproape de ea. Când 
vă aflaţi în sala de autopsie, examinând rănile victimelor, 
descriind loviturile de cuțit ale ucigașului, simţiţi vreodată fiorul 
excitaţiei? 

— Ce vă face să credeți că s-ar întâmpla așa ceva? 

— Sunteţi fiica Amaltheei. 

— Sunt doar un accident biologic. Nu m-a crescut ea. 

O'Donnell se așeză înapoi în fotoliu și o studie cu ochi 
scrutători și reci. 

— Sunteţi conștientă că există o componentă genetică a 
violenţei? Că unele familii poartă această genă în ADN-ul lor? 

Maura își aminti ce-i spusese Rizzoli despre doctorița 
O'Donnell: „E mai mult decât curioasă. Vrea să știe cum este 
când tai în piele și priveşti victima sângerând. Cum este să simţi 
puterea supremă. Este avidă de detalii, la fel ca un vampir 
însetat de sânge”. Putea vedea acum acel licăr de lăcomie în 
ochii lui O'Donnell. „Această femeie simte plăcere conversând 
cu monștrii, gândi Maura. Și speră că a mai găsit încă unul.” 

— Am venit să vorbesc despre Amalthea, îi răspunse. 

— N-am vorbit despre ea până acum? 

— Conform celor de la închisoarea Framingham, aţi fost s-o 
vizitaţi de cel puţin douasprezece ori. De ce așa de des? Cu 
siguranţă că nu spre binele ei. 

— În calitate de cercetător, sunt interesată de cazul 
Amaltheei. Vreau să înțeleg ce-i determină pe oameni să ucidă. 
De ce simt plăcere făcând asta. 

— Vreţi să spuneţi că a facut-o din plăcere? 

— Ei bine, știți cumva de ce a comis crima? 

— Este evident că suferă de o psihoză. 

— Da, însă marea majoritate a bolnavilor psihici nu ucid. 

— Dar sunteţi de acord cu mine că este bolnavă, nu-i așa? 

O'Donnell ezită. 

— Pare să fie. 

— Nu sunteţi sigură. Chiar și după atâtea vizite? 

— Mama dumneavoastră prezintă mai multe probleme decât 
o simplă psihoză. Și crima ei are o serie de aspecte încă 
neelucidate. 

— Ce vreţi să spuneţi? 

— Afirmaţi că știți deja ce a făcut. Sau, cel puţin, ce a pretins 
acuzarea că ea a făcut. 

— Dovezile au fost destul de puternice pentru a fi 
condamnată. 

— O, există o grămadă de dovezi. Numărul de înmatriculare al 
mașinii surprins de camera de la benzinărie. Sângele femeilor 
pe levier. Portofelele lor în portbagaj. Dar probabil că nu aţi 
auzit și despre asta. O'Donnell se întinse după unul dintre 
dosarele de pe măsuţa de cafea și i-l înmâna Maurei. Este de la 
laboratorul criminalistic din Virginia, unde a fost arestată 
Amalthea. 

Maura deschise dosarul și văzu o fotografie a unei berline 
albe, cu număr de înmatriculare de Massachusetts. 

— Aceea era mașina pe care o conducea Amalthea, zise 
O'Donnell. 

Maura întoarse pagina. Urma o descriere a amprentelor 
prelevate. 

— S-au găsit mai multe amprente în acea mașină, continuă 
O'Donnell. Ambele victime, Nikki și Theresa Wells, lăsaseră 
amprente pe centurile scaunelor din spate, indicând faptul că au 
urcat singure în mașină, pe bancheta din spate, și și-au pus 
centurile de siguranţă. Mai erau amprente lăsate de Amalthea, 
desigur, pe volan și pe schimbătorul de viteze. O'Donnell făcu o 
pauză. Și apoi, un al patrulea set de amprente. 

— Al patrulea? 

— E chiar acolo, în acel raport. Au fost găsite pe torpedo. Pe 
ambele uși și pe volan. Acele amprente n-au fost identificate 
niciodată. 

— Nu înseamnă nimic. Poate că un mecanic a făcut niște 
reparaţii la mașină și a lăsat în urmă aceste amprente. 

— Ar fi o posibilitate. Acum citiţi, vă rog, raportul privind firele 
de păr și fibrele. 

Maura întoarse următoarea pagină și văzu că fuseseră găsite 
fire de păr blond pe bancheta din spate. Firele erau compatibile 
cu cele ale Theresei și ale lui Nikki Wells. 

— Nu văd nimic surprinzător la asta. Știm că victimele au fost 
în mașină. 

— Dar veţi observa că nicio urmă de păr n-a fost găsită în 
partea din față a mașinii. Gândiţi-vă. Două femei rămase în pană 
la marginea drumului. Cineva oprește, se oferă să le ducă cu 

mașina. Și ce fac surorile? Amândouă urcă în mașină, în spate. 
Pare puțin cam nepoliticos, nu credeți? Să lași șoferul singur în 
faţă... Doar dacă... 

Maura se uită la ea. 

— Doar dacă altcineva nu era deja pe bancheta din față. 

O'Donnell se lăsă pe spătarul scaunului, cu un zâmbet 
satisfăcut pe buze. 

— Aceasta este întrebarea chinuitoare. O întrebare la care nu 
s-a căutat niciun răspuns în timpul procesului. Este motivul 
pentru care o vizitez iar și iar pe mama dumneavoastră. Vreau 
să știu ceea ce poliţia nu s-a chinuit nici măcar o clipă să afle. 
Cine stătea în faţă lângă Amalthea? 

— Și ea nu v-a spus? 

— Nu mi-a spus numele lui. 

Maura o privi mirată. 

— Al lui? 

— Fac doar presupuneri în ceea ce privește sexul. Dar cred cu 
fermitate că cineva era în mașină cu Amalthea în momentul în 
care le-a zărit pe cele două femei pe marginea drumului. Cineva 
a ajutat-o să le imobilizeze pe victime. Cineva destul de puternic 
a ajutat-o să le ducă trupurile în șopron și să le dea foc. 
O'Donnell făcu o pauză. £/ este cel de care sunt interesată, 
doamnă doctor Isles. El este cel pe care vreau să-l găsesc. 

— Deci toate vizitele făcute Amaltheei nici măcar nu aveau 
legătură cu ea? 

— Boala mentală nu mă interesează. Răul pur, da. 

Maura o privi fix, gândind: „Da, bineînţeles. ţi face plăcere să 
ajungi atât de aproape încât să-l poţi atinge, să-l poţi adulmeca. 
Amalthea nu te atrage. Ea este doar intermediarul, persoana 
care te poate prezenta adevăratului obiect al plăcerii tale”. 

— Un partener, zise Maura. 

— Nu știm cine este sau cum arată. Doar mama 
dumneavoastră știe. 

— Și-atunci de ce nu spune cum îl cheamă? 

— Aceasta este întrebarea care mă frământă: de ce îl 
ascunde? li este frică de el? Il protejează? 

— Nu știți nici măcar dacă această persoană există cu 
adevărat. Tot ce aveţi momentan este un set de amprente 
neidentificate. Și o teorie. 

— Mai mult decât o teorie. Bestia este reală. O'Donnell se 
aplecă înainte și spuse încet, pe un ton aproape intim: Acesta 
este numele pe care ea l-a folosit când a fost arestată în 
Virginia. Când poliţia de acolo a interogat-o. A spus, și citez: 
„Bestia mi-a spus s-o fac”, am încheiat citatul. £/i-a spus să le 
omoare pe acele femei. 

În tăcerea ce urmă, Maura își auzi propria inimă ca bătaia din 
ce în ce mai rapidă a unei tobe. Iinghiţi în sec și spuse: 

— Vorbim despre o schizofrenică. O femeie care probabil are 
halucinaţii auditive. 

— Sau vorbește despre o persoană reală. 

— Bestia? Maura reuși să schițeze un zâmbet. Un demon 
personal, poate. Un monstru din coșmarurile ei. 

— Care lasă în urmă amprente. 

— Acest lucru n-a părut să impresioneze juriul. 

— Au ignorat această dovadă. Am fost prezentă la proces. Am 
privit acuzarea construindu-și cazul împotriva unei femei atât de 
bolnave mental, încât până și ei erau conștienți că nu fusese 
responsabilă de acţiunile sale. Dar ea a fost ţinta ușoară, 
condamnarea clară. 

— Cu toate că era evident că este bolnavă psihic. 

— O, nimeni nu s-a îndoit de faptul că se afla sub influența 
unei psihoze și că auzea voci. Acele voci ar fi putut să urle la ea 
să sfărâme craniul unei femei, să-i ardă trupul, dar juriul a 
considerat totuși că ea era capabilă să facă diferenţa între bine 
și rău. Amalthea a fost punctul ochit - punctul lovit al avocatului 
acuzării, așa că au mers până la capăt cu asta. Însă au greșit. 
Nu l-au luat pe e/ în calcul. O'Donnell se lăsă iar în fotoliu. Și 
mama dumneavoastră este singura care știe cine este el. 

e 

Era deja ora șase când Maura parcă în spatele morgii. Alte 
două mașini mai erau încă parcate acolo: Honda albastră a lui 
Yoshima și Saabul negru al doctorului Costas. „Probabil că au 
vreo autopsie care a durat mai mult”, gândi ea, cu unele 
mustrări de conștiință. Astăzi ar fi trebuit să fie ea de gardă, dar 
îi rugase pe colegi să-i ţină locul. 

Descuie ușa din spate, păși în clădire și se îndreptă direct 
spre cabinetul ei, neîntâlnind pe nimeni pe drum. Pe birou găsi 
ceea ce venise să ia de acolo: două dosare, cu un post-it galben 
lipit pe coperta de deasupra, pe care Louise scrisese: „Dosarele 

pe care le-aţi cerut”. Se așeză la birou, trase adânc aer în piept 
și deschise primul dosar. 

Era cel al Theresei Wells, sora mai mare. Pe copertă erau 
înscrise numele victimei, numărul de înregistrare al cazului și 
data examinării post-mortem. Nu recunoscu numele legistului, 
doctorul James Hobart, dar ea se transferase aici de-abia cu doi 
ani în urmă, iar acest raport de autopsie era vechi de cinci ani. 
începu să citească transcrierea după dictare a doctorului 
Hobart. 


Decedata este o femeie bine îngrijită, cu vârsta 
nedeterminată, măsurând un metru și şaizeci de 
centimetri și cântărind cincizeci și două de kilograme. 
Identitatea a fost stabilită în urma  radiografiilor 
dentare; amprentele n-au putut fi prelevate. Aspectele 
importante sunt. arsuri extinse pe tors și la 
extremități, cu  carbonizarea severă a pielii și 
expunerea zonelor de musculatură. Fata și partea 
anterioară a trunchiului au fost cumva ferite. 
Fragmente ale hainelor sunt încă prezente, constând 
în blugi Gap albaștri, mărimea treizeci și opt, cu 
fermoarul închis și nasturii încă prinși, precum și un 
pulover alb și un sutien carbonizate, de asemenea cu 
nasturii încă încheiaţi. Examinarea căilor nazale n-a 
prezentat depuneri de cenușă, iar saturația de 
carboxihemoglobină din sânge era minimă. 


Deci, la momentul incinerării, Theresa Wells nu mai era în 
viaţă. Cauza morţii era evidentă din interpretarea radiografiilor 
de către doctorul Hobart. 


Radiografiile laterale si  antero-posterioare ale 
craniului dezvăluie o fractură parietală dreaptă, 
adâncă și cominutivă', cu un fragment în formă de 
pană, lat de patru centimetri. 


O lovitură la cap care, cel mai probabil, o ucisese. 
La sfârșitul raportului, sub semnătura doctorului Hobart, 
Maura văzu un set de iniţiale familiare. Louise fusese cea care 


7 Os fragmentat în mai multe segmente. (n. tr.). 

transcrisese dictarea. Legiștii vin și pleacă, dar în acest birou, 
Louise era o constantă. 

Maura răsfoi paginile următoare ale dosarului. O listă a 
procedurii de autopsiere, cu toate radiografiile ce fuseseră 
făcute, sângele, fluidele și restul probelor colectate pentru 
analize. Paginile administrative înregistrau lanţul custodiei, 
obiectele personale și numele persoanelor prezente la autopsie. 
Yoshima fusese asistentul lui Hobart. Nu recunoscu numele 
ofițerului de poliţie din Fitchburg care participase la procedură, 
un anume detectiv Swigert. 

Ajunse la sfârșitul dosarului, la o fotografie. Acolo se opri, 
simțind că îi vine greață la vederea imaginii. Flăcările 
carbonizaseră membrele Theresei Wells și lăsaseră la vedere 
mușchii trunchiului, însă faţa îi rămăsese surprinzător de intactă 
și clar feminină. „Avea doar treizeci și cinci de ani, gândi Maura. 
Am trăit deja mai mult cu cinci ani decât Theresa Wells. Astăzi 
ar fi avut vârsta mea, dacă ar fi trăit. Dacă roata ei nu ar fi făcut 
pană în acea zi de noiembrie.” 

Închise dosarul Theresei și se întinse după cel de-al doilea. 
Din nou, făcu o scurtă pauză înainte de a-l deschide, ezitând să 
vadă ororile pe care le conţinea. Se gândi la victima arsă pe 
care o autopsiase cu un an în urmă și la mirosul pătrunzător 
care îi rămăsese în păr și în haine chiar și după ce părăsise sala. 
Tot restul verii aceleia evitase să aprindă grătarul din curtea din 
spate, nefiind capabilă să tolereze mirosul cărnii arse. Acum, 
când deschise dosarul lui Nikki Wells, putu simţi parcă din nou 
acel miros, venind din străfundurile memoriei ei. 

În timp ce faţa Theresei fusese cruţată de flăcări aproape în 
întregime, nu se putea spune același lucru și despre sora mai 
mică. Focul care o cuprinsese pe Theresa doar parţial își 
concentrase toată furia pe trupul lui Nikki Wells. 


Victima este carbonizată pe suprafețe extinse, cu 
portiuni ale pieptului și peretelui abdominal complet 
arse, lăsând la iveală intestinele expuse. Tesuturile 
moi ale feței și scalpului sunt, de asemenea, arse 
complet. Sunt vizibile zone ale boltei craniene, precum 
și traumatismul cranian la nivelul feței. N-a rămas 
niciun fragment de îmbrăcăminte, însă mici 
concentratii metalice sunt vizibile pe radiografii la 

nivelul celei de-a cincea coaste, putând reprezenta 
clemele unui sutien; apare și un singur fragment 
metalic la nivelul pubisului. Radiografiile abdominale 
au dezvăluit de asemenea rămășițe suplimentare ale 
unui schelet, reprezentând un fetus, diametrul 
craniului fiind compatibil cu o perioadă de gestație de 
aproximativ treizeci și șase de săptămâni... 


Sarcina lui Nikki Wells trebuie să-i fi fost perfect vizibilă 
ucigașului ei. Și totuși, condiţia acesteia nu i-a adus ei, sau 
copilului ei nenăscut, nici milă și nici iertare. Doar un rug funerar 
în pădure. 

Maura întoarse pagina, se opri și încruntă din sprâncene la 
citirea următoarei fraze din raportul de autopsie: 


De menționat că pe radiografia fetusului sunt 
absente tibia, fibula și oasele tarsiene din partea 
dreaptă. 


Un asterisc fusese adăugat cu un pix, împreună cu o notă 
mâzgălită: „Vezi addendum”. Dădu la pagina atașată și citi: 


*Anomalia fetusului a fost înregistrată în fişa 
obstetrico-ginecologică a victimei, cu trei luni în urmă. 
Ecografiile realizate în timpul celui de-al doilea 
trimestru de sarcină au dezvăluit faptul că fetusului îi 
lipsea membrul inferior drept, cel mai probabil din 
cauza sindromului benzilor  amniotice  (displazia 
Streeter). 


O malformaţie a fetusului. Cu luni de zile înaintea morții, lui 
Nikki Wells i se spusese că bebelușul ei se va naște fără piciorul 
drept, și totuși, ea alesese să păstreze sarcina. Să-și păstreze 
copilul. 

Ultimele pagini din dosar urmau să fie cele mai dificil de 
examinat. Maura știa asta. Nu se simţea în stare să vadă 
fotografiile, dar făcu un efort. Văzu membrele și trunchiul 
înnegrite. Nu mai era o femeie frumoasă acolo, nici urmă de 
strălucire roz a sarcinii, doar imaginea unui craniu, ieșind la 

iveală de după o mască carbonizată, oasele faciale fiind 
deplasate și înfundate în interior de lovitura fatală. 

„Amalthea Lank a făcut asta. Mama mea. Le-a sfărâmat 
craniile și le-a târât corpurile într-un șopron. Oare în timp ce le 
stropea trupurile cu benzină, în timp ce aprindea chibritul, a 
simţit vreo plăcere puternică, privind flăcările intensificându-se? 
Oare a mai rămas acolo lângă șopron să respire mirosul greu de 
carne și păr arse?” 

Incapabilă să mai suporte acea imagine, ea închise dosarul, își 
întoarse atenţia spre cele două plicuri mari cu radiografii ce se 
aflau de asemenea pe biroul ei. Merse cu ele la negatoscop și 
prinse mai întâi radiografiile capului și gâtului Theresei Wells. 
Luminile  pâlpâiră,  iluminând umbrele fine ale osului. 
Radiografiile erau mult mai ușor de suportat decât fotografiile. 
Fără a prezenta elemente de recunoaștere, corpurile își pierd 
din puterea de oripilare. Orice schelet arată ca oricare altul - 
craniul pe care îl examina acum pe negatoscop putea fi al 
oricărei femei, o persoană iubită sau o străină. Analiză bolta 
craniană fracturată, triunghiul de os care fusese forțat în 
interior. Aceasta nu fusese o lovitură impulsivă; doar o mișcare 
fermă a brațului, una deliberată și sălbatică, ar fi putut înfunda 
acel fragment de os atât de tare în lobul parietal. 

Desprinse filmele Theresei, luă al doilea plic, scoase noul set 
de radiografii și le prinse de negatoscop. Un alt craniu, de data 
aceasta al lui Nikki. Ca și sora ei, Nikki fusese lovită la cap, dar 
această lovitură îi aterizase pe frunte, înfundând osul frontal, 
sfărâmând ambele orbite atât de tare, încât ochii trebuie să-i fi 
ieșit din locașurile lor. Nikki Wells văzuse cu siguranță lovitura 
venind. 

Maura îndepărtă radiografiile și prinse un alt set, prezentând 
coloana și zona pelviană ale lui Nikki, aproape intacte sub 
carnea distrusă de flăcări. Peste pelvis se aflau oasele fetusului. 
Chiar dacă focul transformase mama și copilul într-o singură 
masă carbonizată, pe radiografii Maura putu observa că erau 
două entităţi separate. Două seturi de oase, două victime. 

Și mai văzu ceva: o pată strălucitoare ce ieșea în evidenţă, 
chiar și printre umbrele ce încercau s-o acopere. Era o așchie 
subţire ca vârful unui ac, peste osul pubian al lui Nikki Wells. Un 
fragment minuscul de metal? Poate ceva rămas din 

îmbrăcăminte - un fermoar, o clemă - care se prinsese în pielea 
arsă? 

Maura căută în plic și găsi și o radiografie laterală a 
trunchiului. O prinse alături de cea frontală. Așchia metalică se 
zărea și pe imaginea laterală, însă ea putu observa acum că nu 
era deasupra osului pubian, ci părea înfiptă în os. 

Scoase toate radiografiile lui Nikki din plic și le prinse de 
negatoscop, câte două odată. Văzu concentrațiile pe care 
doctorul Hobart le identificase pe filmele toracelui, fragmentele 
metalice care reprezentau clemele sutienului și copcile 
nasturilor. Pe filmele laterale, aceleași fragmente de metal 
puteau fi văzute clar în țesutul moale de suprafaţă. Prinse din 
nou radiografiile pelviene și examină acea așchie metalică 
încastrată în osul pubian al lui Nikki Wells. Chiar dacă doctorul 
Hobart îl menţionase în raportul său, el nu mai spusese nimic 
despre el în concluzii. Poate se gândise că nu prezenta vreo 
relevanţă asupra cazului. Chiar așa, ţinând cont de toate 
celelalte atrocități la care fusese supusă victima. 

Yoshima îl asistase pe Hobart la autopsie; poate că el își 
amintea cazul. 

Părăsi biroul, se îndreptă spre scări și împinse ușile duble ale 
secţiei de autopsie. Laboratorul era pustiu, mesele curățate 
pentru noapte. 

— Yoshima? strigă ea. 

Își puse în picioare încălţările sterile și traversă laboratorul, pe 
lângă mesele goale din oțel inoxidabil, după care împinse încă 
un rând de uși duble, spre rampa de recepție. Deschizând ușa 
camerei frigorifice, aruncă o privire înăuntru. Văzu doar 
corpurile celor decedați, doi saci albi așezați unul lângă altul pe 
tărgi. 

Închise ușa și rămase nemișcată pentru un moment în camera 
pustie, încercând să audă voci, pași, orice i-ar fi arătat că mai 
era și altcineva în clădire. Însă auzi doar huruitul unităţii 
frigorifice și, foarte slab, sunetul vreunei ambulante de afară, 
din stradă. 

Costas și Yoshima plecaseră probabil acasă. 

Când ieși din clădire, cincisprezece minute mai târziu, văzu că 
într-adevăr Saabul și Toyota dispăruseră; în parcare, cu excepţia 
mașinii ei, un Lexus negru, singurele vehicule mai erau cele trei 
camionete ale morgii, ce aveau imprimate pe caroserie: „Biroul 

de medicină legală, statul Massachusetts”. Se făcuse întuneric și 
mașina ei rămăsese singură într-o zonă luminată de felinarul 
stradal. 

Imaginile Theresei și ale lui Nikki Wells îi veneau încă în fața 
ochilor. Îndreptându-se spre Lexus, se simţea neliniștită, 
tresărind la orice umbră din jurul ei, la orice zgomot întâmplător, 
la orice zvâcnire. La câţiva pași de mașină se opri brusc și 
rămase cu privirea aţintită asupra portierei din dreapta față. 
Părul de pe ceafă i se zburli dintr-odată. Grămada de dosare pe 
care le avea la ea alunecară din mâinile moi, hârtiile 
împrăștiindu-se pe jos. 

Trei zgârieturi paralele fuseseră făcute în vopseaua portierei. 
O urmă de gheară. 

„Pleacă. Fugi înăuntru.” 

Se întoarse într-o clipită și fugi spre clădire. În faţa ușii 
încuiate, căută cu înfrigurare pe inelul cu chei. Unde este, unde 
este cea potrivită? În sfârșit o găsi, o introduse în yală și se 
năpusti înăuntru, trântind ușa în urma ei. Se sprijini de ușă cu 
toată greutatea, ca și cum ar fi încercat să consolideze această 
barieră improvizată. 

Înăuntrul clădirii pustii era o liniște atât de apăsătoare, încât 
putea să își audă propria respiraţie întretăiată. 

Fugi pe hol spre biroul ei și se încuie înăuntru. Doar atunci, 
înconjurată de lucrurile familiare, simţi că pulsul începe să 
încetinească și mâinile se opresc din tremurat. Se apropie de 
birou, ridică receptorul și o sună pe Jane Rizzoli. 

e CAPITOLUL 18 


— Ai făcut ceea ce trebuia. Te-ai îndepărtat repede și ai mers 
într-un loc sigur, îi zise Rizzoli. 

Maura era așezată la birou și privea hârtiile șifonate pe care 
Rizzoli le adunase din parcare. Un morman, acum dezordonat, 
din dosarul lui Nikki, pătat de noroi, călcat în picioare într-un 
moment de panică. Chiar și acum, în compania liniștitoare a lui 
Rizzoli, Maura resimțea șocul trăit. 

— Ai găsit vreo amprentă pe uşa maşinii? o întrebă Maura. 

— Câteva. Nimic deosebit de ceea ce ai putea găsi pe orice 
portieră de maşină. 

Rizzoli trase un scaun mai aproape de biroul Maurei și se 
așeză. Își puse mâinile la loc odihnitor, pe abdomen. „Mama 
Rizzoli, însărcinată și înarmată, gândi Maura. Oare exista vreun 
salvator mai bun care să vină în ajutorul meu?” 

— Cât timp a stat mașina în parcare? Ai spus că ai ajuns pe la 
șase. 

— Da, dar zgârieturile puteau fi acolo de dinainte de a ajunge 
aici. Nu prea folosesc portiera din dreapta în fiecare zi. Doar 
atunci când am nevoie să bag în mașină sacoșe de cumpărături 
sau altceva. Le-am văzut în seara aceasta datorită situării 
mașinii, chiar sub felinar. 

— Când ai încuiat ultima oară portiera aceea? 

Maura își masă tâmplele. 

— Știu că ieri-dimineaţă era în regulă. Când am plecat din 
Maine. Mi-am pus geanta cu schimburi pe scaunul din față. Aș fi 
observat zgârieturile de atunci. 

— E în regulă. Deci ai condus acasă ieri. Apoi ce ai făcut? 

— Mașina a fost în garajul meu toată noaptea. Și apoi, în 
această dimineaţă, am venit la tine în Schroeder Piaza. 

— Unde ai parcat? 

— În garajul din apropierea sediului poliţiei, cel de pe 
Columbus Avenue. _ 

— Deci a fost parcată în acel garaj toată după-amiaza. In timp 
ce noi vizitam închisoarea. 

— Da. 

— Acel garaj este plin de camere de supraveghere, știai asta, 
nu? 

— Da? N-am observat... 

— Și apoi unde ai mers? După ce ne-am întors de la 
Framingham? Maura ezită. 

— Doctore? 

— Am mers s-o văd pe Joyce O'Donnell. Îi întâlni privirea lui 
Jane. Nu te uita așa la mine. Trebuia să fac asta. 

— Și aveai de gând să-mi spui? 

— Bineînţeles. Uite ce e, trebuia să știu mai multe despre 
mama mea. 

Rizzoli se lăsă pe spate, cu gura strânsă a dezaprobare. „Nu e 
mulțumită de mine, gândi Maura. Mi-a spus să stau departe de 
O'Donnell și eu i-am ignorat sfatul.” 

— Cât timp ai stat la ea acasă? întrebă Rizzoli. 

— Cam o oră. Jane, mi-a spus ceva ce nu știam. Amalthea a 
crescut în Fox Harbor. De aceea a mers Anna în Maine. 

— Și după ce ai părăsit reședința lui O'Donnell? Ce s-a 
întâmplat apoi? 

Maura oftă. 

— Am venit direct aici. 

— Nu ai observat pe nimeni urmărindu-te? 

— De ce m-aș fi obosit să mă uit? Am prea multe pe cap 
acum. 

Se priviră una pe cealaltă pentru câteva minute, niciuna 
neîndrăznind să rupă tăcerea, tensiunea provocată de vizita ei 
la O'Donnell zăbovind încă între ele. 

— Ştiai că aici camera de supraveghere este stricată? întrebă 
Rizzoli. Cea montată în parcare. 

Maura scoase un râset și ridică din umeri. 

— Știi cât de mult a fost redus bugetul nostru anul acesta? 
Acea cameră este stricată de luni întregi. Poţi vedea chiar și 
firele atârnând în afară. 

— Ceea ce vreau să spun este că acea cameră ar fi speriat 
marea majoritate a vandalilor. 

— Din nefericire, n-a făcut asta. a 

— Cine mai ştie că acea cameră este stricată? Intregul 
personal al acestei instituții, nu-i așa? 

Maura simți un fior de panică. 


— Nu-mi place deloc ce insinuezi. Mai multe persoane au 
observat că este stricată. Poliţişti, șoferii de la firmele de pompe 
funebre, oricine a livrat vreodată un corp neînsufleţit. E de ajuns 
să cercetezi și vei afla. 

— Ai spus că atunci când ai ajuns erau parcate aici două 
mașini. Cea a doctorului Costas și cea a lui Yoshima. 

— Da. 

— Și când ai ieșit din clădire, în jur de ora opt, acele mașini nu 
mai erau. 

— Au plecat înaintea mea. 

— Te înţelegi bine cu amândoi? 

Maura râse neîncrezătoare. 

— Glumești, nu-i așa? Pentru că întrebările tale sunt ridicole. 

— Nu-mi face plăcere să te întreb așa ceva. 

— Și atunci de o mai faci? Îl cunoști pe doctorul Costas, Jane. 
Și îl știi și pe Yoshima. Nu poţi să-i consideri suspecți. 

— Amândoi au trecut prin acea parcare. Chiar pe lângă 
mașina ta. Doctorul Costas a plecat primul, pe la șapte fără un 
sfert. Yoshima a plecat la ceva vreme după aceea, poate în jur 
de ora șapte și un sfert. 

— Ai vorbit cu ei? 

— Amândoi mi-au spus că n-au văzut nicio zgârietură pe 
mașina ta. Ai crede că ar fi trebuit s-o vadă. Mai ales Yoshima, a 
cărui mașină era parcată imediat lângă a ta. 

— Lucrăm împreună de aproape doi ani. II cunosc. Și tu la fel. 

— Noi așa credem. 

„Nu face asta, Jane, gândi ea. Nu mă face să-mi fie frică de 
propriii colegi.” 

— Lucrează în această instituţie de optsprezece ani, zise 
Rizzoli. 

— Și Abe e aici cam tot de atâţia ani. Și Louise la fel. 

— Știai că Yoshima locuiește singur? 

— Și eu la fel. 

— Are patruzeci și opt de ani, niciodată căsătorit, și locuiește 
singur. Vine la muncă în fiecare zi și, într-o dimineaţă iată-te și 
pe tine, atât de aproape. Amândoi lucraţi cu cadavre, dând 
peste niște chestii destul de cumplite. Asta trebuie să creeze o 
anumită legătură între voi. Toate lucrurile teribile pe care doar 
tu și el le-aţi văzut. 

Maura se gândi la orele petrecute împreună cu Yoshima în 
acea cameră cu mese de oțel și instrumente ascuţite. Păruse 
întotdeauna să-i anticipeze nevoile chiar înainte ca ea să scoată 
un cuvânt. Da, exista o legătură, bineînţeles că era, pentru că 
formau o echipă. Dar, după ce dădeau jos halatele și încălţările 
sterile, amândoi ieșeau pe ușă spre vieţile lor individuale. Nu 
socializau, nu băuseră nici măcar ceva împreună în afara 
biroului. „Suntem asemănători așa, gândi ea. Doi oameni solitari 
care se întâlnesc doar în prezenţa cadavrelor.” 

— Uite ce e, zise Rizzoli cu un oftat. Îmi place Yoshima. Urăsc 
faptul că trebuie să mă gândesc și la această posibilitate. Dar 
trebuie să iau și asta în consideraţie, altfel nu mi-aș face 
meseria așa cum trebuie. 

— Și la ce te referi mai exact? Să mă faci să devin paranoică? 
Sunt destul de speriată și-așa, Jane. Nu mă face să-mi fie frică 
de oamenii în care am nevoie să am încredere. Maura aranja 
hârtiile de pe birou. Ai terminat cu examinarea mașinii mele? Aș 
vrea să merg acasă. 

— Da, am terminat. Dar nu sunt atât de sigură că ar trebui să 
mergi acasă. 

— Și ce-ar trebui să fac? 

— Există și alte opţiuni. Ai putea merge la un hotel. Ai putea 
dormi pe canapeaua mea. Tocmai am vorbit cu detectivul 
Ballard și a menţionat că are o cameră liberă. 

— Ce ţi-a venit să vorbești cu Ballard? 

— Ține legătura cu mine în fiecare zi, legat de caz. A sunat 
acum o oră și i-am spus și ce s-a întâmplat cu mașina ta. A venit 
chiar până aici să arunce o privire. 

— E în parcare acum? 

— A ajuns aici cu ceva vreme în urmă. E îngrijorat, doctore. Și 
eu sunt la fel. Rizzoli făcu o pauză. Deci, ce vrei să faci? 

— Nu știu... 

— Ei bine, ai câteva minute la dispoziţie să te hotărăști. 
Rizzoli făcu o sforțare să se ridice în picioare. Haide, te conduc 
până afară. 

„lată exemplul perfect de moment penibil, gândi Maura în 
timp ce se îndreptau amândouă spre hol. Sunt protejată de o 
femeie care de-abia se mai poate ridica de pe scaun”. Insă 
Rizzoli fusese destul de fermă și stabilise că ea exercita 

controlul, ea era cea care își asumase rolul de protector. Ea fu 
cea care deschise ușa și ieși prima afară. 

Maura o urmă în parcare, spre Lexus, unde se aflau Frost și 
Ballard. 

— Maura, ești bine? o întrebă Ballard. 

Orbită de lumina felinarului stradal, Maura privi fața 
detectivului învăluită în umbră și nu putu să citească limpede 
expresia de pe chipul lui. 

— Sunt bine. 

— Ar fi putut ieși mai rău de atât. Se uită la Rizzoli. Ce părere 
ai? 

— l-am spus că poate nu ar fi bine să meargă acasă în seara 
aceasta. 

Maura se uită la mașină. Cele trei zgârieturi ieșeau în 
evidenţă, chiar mai urâte decât își amintea, ca niște răni lăsate 
în urmă de ghearele unui animal de pradă. „Ucigașul Annei îmi 
vorbește. Și nici nu mi-am dat seama cât de aproape a fost de 
mine.” 

— Echipa de investigaţii criminalistice a observat un zgomot 
ciudat la ușa dinspre șofer, zise Frost. 

— E mai vechi. Cineva m-a tamponat într-o parcare acum 
câteva luni. 

— În regulă, deci rămân doar zgârieturile. Au prelevat câteva 
amprente. Vor avea nevoie și de ale tale, doctore, imediat ce 
poţi trimite un set la laborator. 

— Desigur. 

Se gândi la toate amprentele pe care le prelevase la morgă, 
toate degetele reci pe care le presase de cartonașe. „Mi le vor 
lua pe ale mele dinainte. Când încă sunt vie.” Işi împreună 
mâinile la piept, simțind răcoare în ciuda nopţii călduroase. Se 
gândi la întoarcerea într-o casă goală, urmând să se încuie în 
dormitor. Chiar și cu toate măsurile de precauţie, rămânea doar 
o casă, și nu o fortăreață. O casă cu ferestre ce puteau fi ușor 
sparte, plase ce puteau fi ușor tăiate cu un cuţit. 

— Ai spus că Charles Cassell a zgâriat mașina Annei. Maura se 
întoarse spre Rizzoli. Cassell nu avea de ce să-mi facă asta. Nu 
mie. 

— Nu, nu ar avea de ce. Acesta este evident un avertisment 
adresat ţie. Rizzoli spuse apoi, încet: Poate Anna a fost o 
greșeală. 

„Eu sunt aceea. Eu sunt cea care ar fi trebuit să moară.” 

— Unde vrei să mergi, doctore? întrebă Rizzoli. 

— Nu știu, răspunse Maura. Nu știu ce să fac... 

— Ei bine, pot să vă sugerez să nu mai rămânem mult aici? 
interveni Ballard. Unde oricine te poate urmări cu privirea? 

Maura se uită spre trotuar. Văzu siluetele persoanelor atrase 
de luminile mașinii de poliție, oameni ale căror feţe nu le putea 
zări pentru că erau în umbră, în timp ce ea stătea aici, sub 
lumina felinarului stradal, ca o vedetă în luminile rampei. 

— Am un dormitor liber, zise Ballard. 

Ea nu se uită la el, în schimb rămase concentrată asupra 
acelor feţe din umbră. Se gândea. „Totul se întâmplă prea 
repede. Prea multe decizii pe care trebuie să le iau în vâltoarea 
evenimentelor. Alegeri pe care poate le voi regreta.” 

— Doctore? interveni Rizzoli. La ce te gândești? 

În sfârșit, Maura se întoarse spre Ballard și simţi din nou acel 
fior deranjant al atracției. 

— Nu știu unde să merg în altă parte, îi spuse ea. 

e 

Ballard conducea chiar în spatele ei, atât de aproape, că 
farurile mașinii lui îi luceau în oglinda retrovizoare, ca și cum îi 
era teamă să se îndepărteze de ea, teamă că va fugi de el în 
aglomeraţia densă a traficului. Rămase aproape și când 
ajunseră în cartierul liniștit al Newtonului, chiar și când ea dădu 
de două ori roată zonei, așa cum o învățase el, pentru a se 
asigura că nu o urmărise nimeni. Când opri în sfârșit în fața 
casei lui, el apăru instantaneu în dreptul portierei și îi bătu în 
geam. 

— Bagă mașina în garaj, zise el. 

— Dar îţi voi ocupa tot spaţiul. 

— E în regulă. Nu vreau ca mașina ta să rămână în stradă. Mă 
duc să deschid ușa garajului. 

Conduse încet pe alee și privi cum ușa se ridică zgomotos, 
dând la iveală un garaj ordonat, unde uneltele erau agăţate pe 
un panou și rafturile făcute la comandă erau pline cu rânduri de 
cutii de vopsea. Chiar și podeaua de beton părea să 
strălucească de curăţenie. Intră cu mașina în garaj și ușa se 
închise aproape imediat în spatele ei, blocând orice vedere 
dinspre stradă. Timp de câteva minute, rămase așa în mașină, 
ascultând doar ticăitul motorului și încurajându-se pentru 


187 


noaptea ce urma. Cu puţin timp în urmă, întoarcerea acasă i se 
păruse nesigură, nechibzuită. Acum, se întreba dacă această 
alegere fusese cea mai înţeleaptă. 

Ballard deschise portiera. 

— Haide înăuntru. Iți voi arăta cum să pornești sistemul de 
securitate. Doar în caz că nu sunt eu aici. ` 

O conduse în casă și, pe un culoar scurt, în hol. li arătă o 
tastatură numerică, montată în apropiere de uşa de la intrare. 

— Am actualizat acest sistem acum câteva luni. Mai întâi 
introduci codul de securitate, apoi apeşi pe tasta de armare. 
Odată făcută asta, dacă cineva deschide o fereastră sau o ușă, 
pornește o alarmă care sună atât de tare, că îţi ţiuie urechile. De 
asemenea, alertează imediat și o companie de securitate, care 
vine încoace. Pentru a o dezarma, introduci același cod și apeși 
apoi butonul „off”. Este destul de clar până aici? 

— Da. Vrei să-mi spui și codul? : 

— Ajungeam și la asta. li aruncă o privire rapidă. l|ţi dai 
seama, desigur, că urmează să-ţi dezvălui cheia numerică a 
casei mele. 

— Te întrebi dacă poţi avea încredere în mine? 

— Doar promite-mi să nu o spui mai departe prietenilor tăi 
dubioși. 

— Numai Dumnezeu știe că am o grămadă din aceștia. 

— Da, rse el. Și probabil că toți poartă la ei insigne de 
polițiști. In regulă, codul este doisprezece șaptesprezece. Ziua 
de naștere a fiicei mele. Crezi că-l poţi reţine sau vrei să ţi-l 
scriu pe ceva? 

— ÎI voi ţine minte. 

— Bine. Acum apucă-te și armează sistemul, fiindcă nu cred 
că mai plecăm undeva în seara aceasta. 

In timp ce tasta numerele, el stătu atât de aproape de ea 
încât îi putea simţi respiraţia prin păr. Apăsă butonul „armează” 
și auzi un sunet de avertizare ușor; afișajul digital arăta acum: 
„Sistem armat”. 

— Fortăreaţa este sigură, zise el. 

— A fost destul de simplu. 

Se întoarse și îl văzu privind-o cu atâta intensitate încât simți 
brusc nevoia de a face un pas înapoi, măcar pentru a restabili o 
distanţă sigură între ei doi. 

— Ai mâncat ceva în seara aceasta? o întrebă el. 


— N-am apucat. S-au întâmplat atât de multe în ultimele ore. 

— Haide atunci. Nu te pot lăsa să te culci flămândă. 

Bucătăria lui arăta exact așa cum se aștepta, cu dulapuri 
solide din arțar și blaturi groase. Cratiţe și tigăi erau atârnate 
într-o ordine studiată de un suport fixat de tavan. Nimic 
extravagant, doar spaţiul de activitate al unui bărbat practic. 

— Nu vreau să te deranjez, îi zise ea. Nişte ouă și pâine prăjită 
sunt de ajuns. 

Ballard deschise frigiderul și luă un carton de ouă. 

— Le vrei omletă? 

— Pot s-o fac și eu, Rick. 

— Ce-ai zice să faci niște pâine prăjită pentru amândoi? 
Pâinea este acolo. Aș mânca și eu o felie. 

Maura luă două felii de pâine din pungă și le lăsă să cadă în 
toaster. Se întoarse să-l privească stând lângă cuptor, bătând 
niște ouă într-un castron, și își aminti de ultima lor cină, 
amândoi desculți și râzând, bucurându-se unul de compania 
celuilalt. Inainte ca telefonul lui Jane s-o facă să se supere pe el. 
Și dacă Jane nu ar fi sunat în seara aceea, ce s-ar fi întâmplat 
între ei doi? Îl privi turnând ouăle într-o tigaie și pornind 
aragazul. Simţi că se înroșește la faţă, ca și cum el mai 
aprinsese o altă flacără undeva în interiorul ei. 

Se întoarse cu spatele și privi în schimb ușa frigiderului, pe 
care erau prinse fotografii cu Ballard și fiica lui. Katie, bebeluș, 
în braţele mamei ei. Puțin mai mare, așezată într-un scaun înalt. 
O succesiune de imagini ce conducea la fotografia unei 
adolescente blonde cu un zâmbet ranchiunos. 

— A crescut așa de repede, spuse el. Nu-mi vine să cred că în 
acele fotografii este același copil. 

Maura se uită peste umăr la el. 

— Ce-ai hotărât să faci legat de ţigara cu marijuana din 
dulăpiorul de la școală? 

— Ah, aceea. Oftă. Carmen a consemnat-o în casă. Chiar mai 
rău, i-a interzis să se uite la televizor timp de o lună. Acum va 
trebui să mi-l opresc și eu, doar pentru a mă asigura că fiică- 
mea nu se va strecura aici și va sta la televizor când eu nu sunt 
acasă. 

— Tu și Carmen sunteţi o adevărată echipă când vine vorba 
să ţineţi front comun. 


— Nu prea am de ales, în realitate. Oricât de amar este un 
divorț, trebuie să fim uniţi pentru binele copilului. Opri aragazul 
și răsturnă ouăle aburinde pe două farfurii. Nu ai copii? 

— Nu, din fericire. 

— Din fericire? 

— Eu și Victor n-am fi reușit să fim atât de civilizaţi ca voi doi. 

— Nu e chiar atât de ușor pe cât pare. Mai ales de când... 

— Da? 

— Reușim să păstrăm aparențele. Asta e tot. 

Pregătiră masa, punând farfuriile cu ouă, pâinea prăjită și 
untul, și se așezară unul în fața celuilalt. Subiectul căsătoriilor 
lor ratate îi lăsă pe amândoi abătuţi. „Amândoi încă ne lingem 
rănile emoţionale, gândi ea. Oricât de atrași am fi unul de 
celălalt, acesta nu e momentul potrivit pentru a începe o 
relație.” 

Însă mai târziu, când urcau scările, știu că în mintea 
amândurora treceau cu siguranţă aceleași posibilități. 

— lată camera ta, îi zise el, deschizând ușa dormitorului lui 
Katie. 

Ea intră și dădu peste ochii galeși ai lui Britney Spears, fixând- 
o de pe un poster uriaș lipit pe perete. Păpușile Britney și CD- 
urile mărgineau rafturile de cărţi. „Această cameră îmi va 
provoca coșmaruri”, gândi ea. 

— Ai propria baie, acolo e ușa, îi arătă el. Ar trebui să fie acolo 
o periuță de dinţi de rezervă sau chiar două în dulăpior. Și poți 
folosi și halatul de baie al lui Katie. 

— Nu se va supăra? 

— Stă la Carmen pentru tot restul săptămânii. Nici măcar nu 
va ști că ai fost pe-aici. 

— Rick, îți mulțumesc. 

El se opri un moment, ca și cum ar fi așteptat ca ea să mai 
spună ceva. Cuvinte care ar fi schimbat totul. 

— Maura? 

— Da? 

— Voi avea grijă de tine. Vreau doar ca tu să ştii asta. Ce s-a 
întâmplat cu Anna... Nu voi lăsa să ți se întâmple și ție. Se 
întoarse să plece și spuse încet, aproape imperceptibil: Noapte 
bună. 

Închise apoi ușa în urma lui. 

„Voi avea grijă de tine.” 


„Nu asta ne dorim cu toţii? gândi ea. Cineva care să ne 
protejeze.” Uitase acest sentiment, cum era să te simți 
protejată. Chiar și atunci când era căsătorită cu Victor, nu se 
simţise protejată de el; el era prea preocupat de propria 
persoană pentru a se deranja să ocrotească pe altcineva decât 
pe sine însuși. 

Întinsă în pat, ea ascultă ticăitul ceasului de pe noptieră, pașii 
lui Ballard din camera alăturată. Încetul cu încetul, casa se 
cufundă în liniște. Urmări scurgerea orelor, miezul nopţii, ora 
unu, și tot nu adormise încă. Mâine avea să fie extenuată. 

„Oare și el e încă treaz?” 

De-abia îl cunoștea, la fel cum de-abia dacă îl cunoștea pe 
Victor când se măritase cu el. Și iată ce nebunie se întâmplase, 
trei ani din viaţă duși pe apa sâmbetei, totul din cauza atracției. 
Scântei. Nu mai avea încredere în propria judecată când venea 
vorba de bărbaţi. Bărbatul cu care ai vrea cel mai tare să-ți 
petreci noaptea poate fi cea mai rea alegere dintre toate. Ora 
două. 

Farurile unei mașini trecură pe lângă fereastră. Un motor 
răsună pe stradă. Ea se încordă, gândind: „Nu e nimic, probabil 
vreun vecin care vine acasă târziu”. Apoi auzi zgomot de pași pe 
verandă. Își ţinu respiraţia. Dintr-odată, în întuneric răsună un 
ţiuit strident. Sări din pat. 

„Alarma sistemului de securitate. Cineva este în casă.” 

Ballard îi bătu cu putere în ușă. 

— Maura? Maura? strigă el. 

— Sunt bine! 

— Încuie-ți ușa! Nu ieși afară! 

— Rick? 

— Rămâi în cameră! 

Se dădu jos din pat, cu picioarele împleticindu-i-se, și încuie 
ușa. Ghemuită, cu mâinile acoperindu-și urechile pentru a 
estompa sunetul strident al alarmei, incapabilă să mai audă 
altceva. Și-l imagină pe Ballard coborând scările, o casă plină de 
umbre, cineva așteptând jos. „Unde ești, Rick?” Nu mai putea 
auzi nimic decât alarma. Aici, în întuneric, era și oarbă, și surdă 
la orice s-ar fi apropiat de ușa ei. 

Zgomotul încetă dintr-odată. În tăcerea ce urmă, își putu auzi 
în sfârșit propria respirație sacadată, bătăile inimii. 

Și voci. 


191 


— Isuse Hristoase! striga Rick. Puteam să te împușc! Ce naiba 
a fost în capul tău? 

Și apoi vocea unei fete. Rânită și furioasă. 

— Ai pus lanţul la ușă! N-am putut să intru să opresc alarma! 

— Nu ridica tonul la mine! 

Maura deschise ușa și ieși în hol. Vocile se auzeau din ce în ce 
mai tare, amândouă ridicate și mânioase. Uitându-se peste 
balustradă, îl văzu pe Rick dedesubt, fără cămașă, într-o 
pereche de blugi, cu pistolul pe care îl luase cu el băgat în 
betelia pantalonului. Fiica lui îl privea dușmănos. 

— Este ora două dimineața, Katie. Cum ai ajuns până aici? 

— Un prieten m-a adus cu mașina. 

— În miezul nopţii? 

— Am venit să-mi iau rucsacul, bine? L-am uitat și aveam 
nevoie de el mâine. N-am vrut s-o trezesc pe mama. 

— Spune-mi cine este prietenul tău. Cine te-a adus cu 
mașina? 

— Ei bine, a plecat deja! Alarma l-a speriat cu siguranţă. 

— Ahh, deci e un băiat! Cine este? 

— Încetează, tată. Doar... las-o baltă. 

— Stai aici și vorbește cu mine. Katie, nu te duce sus... 

Se auziră pași înăbușiţi pe scări, care se opriră dintr-odată. 
Katie rămase neclintită pe scări, privind-o uimită pe Maura. 

— Coboară imediat! strigă Rick. 

— Da, tată, murmură Katie, cu privirea încă aţintită asupra 
Maurei. Acum știu de ce ai pus lanțul la ușă. 

— Katie! 

Rick făcu o pauză, oprit brusc de soneria telefonului. Se 
întoarse să răspundă. 

— Alo? Da, sunt Rick Ballard. Totul este în regulă aici. Nu, nu 
este nevoie să trimiteţi pe cineva. Fiica mea a venit acasă și n-a 
oprit sistemul de alarmă la timp... 

Tânăra o privea încă pe Maura cu ostilitate evidentă. 

— Deci tu ești noua lui iubită... 

— Te rog, nu e nevoie să te superi, îi spuse Maura încetișor. 
Nu sunt iubita lui. Aveam doar nevoie de un loc unde să dorm în 
noaptea aceasta. 

— Da, perfect. Și de ce nu cu tatăl meu, nu-i așa? 

— Katie, îţi spun adevărul... 

— Nimeni din această familie nu-mi spune vreodată adevărul. 

La parter, telefonul sună din nou. Rick răspunse și de această 
dată. 

— Carmen, Carmen, liniștește-te! Katie este aici. Da, e bine. 
Un băiat a adus-o cu mașina până aici ca să-și ia rucsacul... 

Fata îi aruncă o ultimă privire tăioasă Maurei și cobori. 

— Mama ta e la telefon, îi zise Rick. 

— Ai de gând să-i spui despre noua ta iubită? Cum ai putut să- 
i faci asta, tată? 

— Trebuie să vorbim despre asta. Trebuie să accepţi faptul că 
eu și mama ta nu mai suntem împreună. Lucrurile s-au 
schimbat. 

Maura merse înapoi în dormitor și închise ușa. În timp ce se 
îmbrăca, îi auzi certându-se în continuare la parter. Vocea lui 
Rick, calmă și fermă, și cea a fetei, ascuţită și furioasă. Avu 
nevoie doar de câteva minute ca să se schimbe. Când cobori, îi 
găsi pe Ballard și fiica lui stând în camera de zi. Katie era 
ghemuită pe canapea ca un porc spinos gata să sară la bătaie. 

— Rick, e mai bine să plec acum, zise Maura. 

El se ridică în picioare. 

— Nu poţi. 

— Nu, este în regulă. Ai nevoie să fii singur cu familia ta. 

— Dar nu este sigur să mergi acasă la tine. 

— Nu mă duc acasă. Voi merge la un hotel. Serios, va fi totul 
bine. 

— Maura, așteaptă... 

— Vrea să plece, da? interveni brusc Katie. Așa că las-o să 
plece. 

— Te voi suna de la hotel, mai spuse Maura. 

În timp ce ieșea cu mașina din garaj, Rick veni afară și 
rămase pe alee, urmărind-o cu atenţie. Privirile lor se întâlniră 
prin geamul mașinii și el făcu un pas, parcă încercând încă o 
dată s-o convingă să stea, să se întoarcă în siguranţa casei sale. 

O altă pereche de faruri apăru la orizont. Mașina lui Carmen 
opri lângă bordură și ea cobori, cu părul blond în dezordine, cu 
marginea cămășii de noapte ieșindu-i de sub halat. Un alt 
părinte sculat din pat de această adolescentă neascultătoare. 
Carmen îi aruncă o privire Maurei, apoi îi spuse câteva cuvinte 
lui Ballard și intră în casă. Prin fereastra camerei de zi, Maura le 
văzu pe mamă și fiică îmbrăţișându-se. 


Ballard rămase pe alee, se uită spre casă, apoi iarăși la 
Maura, parcă tras în două direcţii. 

Luă ea decizia pentru el. Porni mașina, apăsă piciorul pe 
acceleraţie și se îndepărtă. Ultima imagine cu el fu în oglinda 
retrovizoare, când Rick se întoarse și intră în casă. Inapoi la 
familia sa. Chiar și divorțat, gândi ea, nu poţi șterge toate 
legăturile formate de ani de conviețuire. Mult timp după ce 
hârtiile sunt semnate, hotărârile legalizate, încă mai rămân 
legăturile. Și cea mai puternică dintre toate este scrisă în carnea 
și oasele unui copil. 

Expiră adânc și se simţi, dintr-odată, scăpată de orice tentaţii. 
Liberă. _ 

Așa cum îi promisese lui Ballard, nu merse acasă. In schimb, 
se îndreptă spre vest, spre Route 95, ce se întindea ca un arc 
larg de-a lungul periferiei Bostonului. Se opri la primul motel pe 
care îl întâlni în cale. Camera în care intră mirosea a fum de 
țigară și a săpun Ivory. Toaleta avea manșeta de igienizare 
peste capac, iar paharele ambalate din baie erau de plastic. 
Zgomotul traficului de pe autostrada din apropiere pătrundea 
prin pereţii subţiri. Nu-și mai amintea când stătuse ultima dată 
într-un motel atât de ieftin, atât de dărăpănat. Îl sună pe Rick, 
un apel scurt de treizeci de secunde pentru a-i spune unde era. 
Apoi închise telefonul mobil și se urcă în patul acoperit de 
cearșafuri destrămate. 

În acea noapte dormi buștean, cum nu mai dormise deo 
săptămână. 

e CAPITOLUL 19 


„Nimeni nu mă place, toată lumea mă urăște, cred că mă voi 
apuca să mănânc viermi. Viermi, viermi, viermi. Încetează să te 
mai gândești la asta!” 

Mattie închise ochii și scrâșni din dinţi, dar tot nu putu să 
blocheze din minte melodia acelui cântec stupid din copilărie. li 
suna iar și iar în minte și ajungea mereu la acel refren cu viermi. 

„Doar că nu-i voi mânca eu, ci mă vor mânca ei pe mine. Of, 
gândește-te la altceva. Lucruri drăguțe, lucruri frumoase. Flori, 
rochii. Rochii albe cu panglici și mărgele. Ziua nunții tale. Da, 
gândește-te la asta.” 

Işi amintea cum stătuse în salonul miresei de la biserica 
metodistă Saint John, uitându-se la imaginea ei în oglindă și 
gândind: „Astăzi este cea mai frumoasă zi din viața mea. Mă 
mărit cu bărbatul pe care îl iubesc”. Și-o aminti pe mama ei 
intrând în cameră ca s-o ajute cu voalul. Cum aceasta se 
aplecase deasupra ei și îi spusese, cu un oftat de ușurare: „Nu 
am crezut că voi trăi vreodată această zi”. Ziua în care, în 
sfârșit, un bărbat o lua de soție pe fiica ei. 

Acum, șapte luni mai târziu, Mattie se gândi la cuvintele 
mamei ei și la faptul că nu păruseră prea binevoitoare. Insă în 
acea zi nimic nu i-ar fi stricat bucuria. Nici grețurile de 
dimineaţă, nici tocurile înalte de la care o dureau picioarele 
îngrozitor, nici faptul că Dwayne băuse atât de multă șampanie 
în noaptea nunţii încât adormise în patul camerei de hotel 
înainte ca ea să iasă din baie. Nimic nu mai conta, decât faptul 
că ea era doamna Purvis, și viaţa ei, viaţa ei adevărată, începea 
în sfârșit. 

„Și acum se va sfârși aici, în această cușcă, doar dacă 
Dwayne nu mă salvează. Va face asta, nu-i așa? Mă vrea înapoi 
cu adevărat?” 

Of, era mai rău decât să se gândească la viermii care aveau 
să-i consume trupul. Schimbă subiectul, Mattie! 

„Şi dacă nu mă vrea înapoi? Dacă a sperat tot timpul acesta 
că ea a plecat pur și simplu, ca el să fie cu acea femeie? Și dacă 
el este cel care...” 


Nu, nu era Dwayne. Dacă voia s-o vadă moartă, de ce ar fi 
tinut-o într-o cușcă? De ce ar fi ținut-o în viaţă? 

Respiră adânc și ochii i se umplură de lacrimi. Voia să 
trăiască. Ar fi făcut orice să trăiască, doar că nu știa cum să iasă 
din această cușcă. Petrecuse ore întregi gândindu-se la asta. 
Bătuse cu pumnii în pereți, lovise iar și iar partea de sus. Se 
gândise chiar să desfacă lanterna în bucățele și să folosească 
piesele ca să construiască... ce? 

O bombă. 

Parcă îl putea auzi pe Dwayne râzând de ea, ridiculizând-o: 
„Da, Mattie, ești o adevărată MacGyver”. 

„Ei bine, și ce-ar trebui să fac? Viermi...” 

Se întorseseră în gândurile ei. În viitorul ei, pătrunzând pe sub 
piele, devorându-i carnea. Erau afară, așteptând, în pământ, 
chiar în apropierea cuștii, gândi ea. Așteptând ca ea să moară. 
Apoi aveau să se strecoare înăuntru, la festin. 

Se întoarse pe o parte și începu să tremure. 

„Trebuie să fie o cale de ieșire.” 


8 Personaj principal al unui serial american de televiziune, care îi poartă numele. (n. 
tr.). 

e CAPITOLUL 20 


Yoshima era aplecat deasupra trupului, cu mâna înmănușată 
mânuind o seringă cu un ac de calibru mediu, de 16 G. Corpul 
era al unei femei tinere, atât de slabă, încât pielea abdomenului 
arăta ca un cort lăsat peste oasele șoldurilor. Yoshima așeză la 
loc pielea întinsă peste pântece și înfipse acul în vena femurală. 
Trase de piston, și sângele, atât de închis la culoare încât era 
aproape negru, începu să umple seringa. 

Nu ridică capul să se uite la Maura când aceasta intră în 
cameră, ci rămase concentrat asupra muncii sale. Ea îl urmări în 
tăcere, cum scotea acul și transfera sângele în diverse tuburi de 
sticlă, lucrând cu eficienţa calmă a cuiva care mânuise 
nenumărate fiole de sânge din nenumărate cadavre. „Dacă eu 
sunt regina morţilor, gândi ea, atunci Yoshima este cu siguranţă 
regele. El dezbracă trupurile, le cântărește, examinează venele 
vintrelor și ale găturilor, le pune organele în borcane cu formol. 
Și apoi, când autopsia este gata, când am terminat de tăiat, el 
este cel care ia acul și coase și prinde la loc pielea.” 

Yoshima tăie acul și puse seringa folosită în coșul de gunoi 
special. Apoi făcu o pauză, privind-o pe femeia al cărei sânge 
tocmai îl prelevase. 

— Au adus-o în dimineaţa aceasta, zise el. Prietenul a găsit-o 
moartă pe canapea când s-a trezit. 

Maura văzu urmele de înțepături de pe brațele ei. 

— Ce risipă! 

— Așa este întotdeauna. 

— Cine face această autopsie? 

— Doctorul Costas. Doctorul Bristol este la tribunal astăzi. 

Aduse pe rotile o tavă lângă masă și începu să așeze 
instrumentele. În tăcerea stânjenitoare, zăngănind metalului 
părea dureros de sonor. Conversaţia lor fusese profesională ca 
de obicei, însă astăzi Yoshima nu se uita la ea. Părea să-i evite 
privirea, ferindu-se chiar de orice uitătură în direcţia ei. Se ferea 
de asemenea să menţioneze ceea ce se întâmplase noaptea 
trecută în parcare. Dar subiectul trena în atmosferă, între ei doi, 
imposibil de ignorat. 

— Am înţeles că te-a sunat detectivul Rizzoli aseară, zise ea. 

El făcu o pauză, cu profilul spre ea, și mâinile nemișcate 
deasupra tăvii. 

— Yoshima, continuă ea, îmi pare rău dacă a insinuat în vreun 
fel... 

— Doamnă doctor Isles, știți de când lucrez eu la Biroul de 
medicină legală? interveni el. 

— Știu că ești mai vechi decât oricare dintre noi. 

— Optsprezece ani. Doctorul Tierney m-a angajat imediat ce 
am terminat armata, unde fusesem repartizat la unitatea 
mortuară. A fost greu, știți, să lucrez pe atâţia tineri. Mulţi dintre 
ei, accidente sau sinucideri, însă acesta este domeniul nostru, 
cu bune, cu rele. Tinerii riscă. Se bat, conduc prea repede. Ori 
soțiile îi părăsesc și ei apucă pistolul și își iau viaţa. M-am gândit 
că măcar pot să fac ceva pentru ei, că îi pot trata cu respectul 
datorat unui soldat. Și unii dintre ei erau doar copii, de-abia 
dacă începuse să le crească barba. Aceasta a fost cea mai 
dificilă parte, cât de tineri erau, dar am reușit să trec peste ea. 
Așa cum am reușit s-o fac aici, pentru că aceasta este meseria 
mea. Nu-mi amintesc ultima oară când am luat o zi de concediu 
medical. Făcu o pauză. Insă astăzi mi-a trecut prin minte să nu 
vin la muncă. 

— De ce? 

Se întoarse și se uită la ea. 

— Știţi cum este ca după optsprezece ani de muncă aici să te 
simţi brusc ca un suspect? 

— Imi pare rău dacă ea te-a făcut să simţi asta. Știu că poate 
fi un pic prea brutală... 

— Nu, de fapt n-a fost deloc. A fost foarte politicoasă, foarte 
prietenoasă. Natura întrebărilor ei m-a făcut să-mi dau seama 
ce se întâmpla. „Cum este să lucraţi cu doctorita Isles? Vă 
înțelegeţi bine?” Yoshima râse. Și acum, de ce crezi că m-a 
întrebat toate aceste lucruri? 

— Iși făcea doar meseria, asta e tot. Nu era o acuzaţie. 

— Dar am simţit-o ca atare. Se îndreptă spre blatul mesei și 
începu să așeze în ordine borcane cu formol pentru prelevarea 
de ţesuturi. Lucrăm împreună de aproape doi ani, doamnă 
doctor Isles. 

— Da. 


— Nu cred că a existat vreun moment, cel puţin, eu nu-mi dau 
seama, în care să fi fost nemulțumită de prestația mea. 

— Niciodată. Nu există altcineva cu care aș dori să lucrez în 
afară de tine. 

Se întoarse și o privi direct. Sub lumina aspră, fluorescentă, 
ea observă de-abia acum câte fire albe îi împestrițau părul 
negru. Se gândise odată că ar avea vreo treizeci de ani. Cu 
chipul său calm și silueta subțire, părea cumva să nu aibă 
vârstă. Acum, văzând cearcănele din jurul ochilor lui, ea îl văzu 
în sfârșit așa cum era în realitate: un bărbat ce se îndrepta ușor 
spre vârsta mijlocie. „La fel ca mine.” 

— N-a existat niciun moment, zise ea, nici măcar o clipă, în 
care să mă fi gândit că tu... 

— Dar acum ești nevoită să te gândești la asta, nu-i așa? De 
când detectivul Rizzoli a pomenit asta, trebuie să iei în 
consideraţie posibilitatea ca eu să-ţi fi vandalizat mașina. Ca eu 
să fiu cel care te urmărește. 

— Nu, Yoshima. Nu fac asta. Refuz s-o fac. 

Privirea lui o fixă pe a ei. 

— Atunci nu ești sinceră nici cu tine însăţi și nici cu mine. 
Pentru că gândul e undeva pe acolo. Și atâta timp cât există cea 
mai mică urmă de neîncredere, te vei simţi stingherită în 
prezenţa mea. O simt, și tu o simţi de asemenea. 

Își scoase mănușile, se întoarse și începu să scrie numele 
decedatei pe o etichetă. Maura îi putu vedea tensiunea din 
umeri, în mușchii acum rigizi ai gâtului. 

— Vom trece peste asta, zise ea. 

— Poate. 

— Nu poate. O vom face. Trebuie să muncim împreună. 

— Ei bine, atunci presupun că depinde de tine. 

ÎI privi pentru un moment, gândindu-se cum să reia relaţia 
cordială de care se bucuraseră cândva. „Probabil nu fusese atât 
de cordială până la urmă, gândi ea. Eu așa am presupus, dar în 
tot timpul acesta, el și-a ascuns emoţiile faţă de mine, așa cum 
și eu am făcut-o. Ce pereche mai facem noi doi, cu fețele 
noastre de jucători de poker. În fiecare săptămână, vedem 
tragedii pe masa de autopsie, dar nu l-am zărit nici măcar o 
dată plângând, așa cum nu m-a zărit nici el. Ne vedem de 
treaba noastră în domeniul morţii ca doi muncitori în secţia unei 
fabrici.” 

Yoshima termină de etichetat borcanele de probe și se 
întoarse; ea era încă acolo, urmărindu-l cu privirea. 

— Mai aveţi nevoie de ceva, doamnă doctor Isles? întrebă el, 
și vocea, ca și expresia, nu dezvăluiră nici măcar o urmă a 
conversației pe care doar ce o avuseseră. 

Acesta era Yoshima pe care îl cunoștea dintotdeauna, eficient, 
calm, gata să-ţi acorde asistenţă. 

Îi răspunse și ea cu aceeași bunăvoință. Scoase radiografiile 
din plicul pe care îl avea la ea și prinse filmele lui Nikki Wells pe 
negatoscop. 

— Speram să-ţi amintești de cazul acesta, zise ea și aprinse 
neoanele. E de acum cinci ani. Un caz din Fitchburg. 

— Care este numele victimei? 

— Nikki Wells. 

El încruntă din sprâncene la vederea  radiografiilor, 
concentrându-se asupra oaselor de fetus aflate în zona pelviană 
a mamei. 

— Aceasta a fost femeia aceea însărcinată? Ucisă împreună 
cu sora ei? 

— Atunci, îţi amintești de caz? 

— Nu cumva ambele corpuri fuseseră arse? 

— Exact. 

— Îmi amintesc, a fost cazul doctorului Hobart. 

— Nu l-am cunoscut niciodată. 

— Nu, nici nu aveaţi cum. A plecat cam cu doi ani înainte să 
veniţi dumneavoastră aici. 

— Și unde lucrează acum? Aș vrea să vorbesc cu el. 

— Ei bine, ar fi cam dificil. A decedat între timp. 

Se uită la el încruntând din sprâncene. 

— Poftim? 

Yoshima scutură din cap cu tristeţe. 

— A fost o perioadă dificilă pentru doctorul Tierney. S-a simţit 
responsabil, chiar dacă n-a avut de ales. 

— Ce s-a întâmplat? 

— Au existat ceva... probleme cu doctorul Hobart. Mai întâi a 
pierdut câteva lamele de probe. Apoi a încurcat câteva organe și 
familia respectivă a aflat. Au dat în judecată instituţia. A fost o 
nebunie întreagă, multă publicitate negativă, dar doctorul 
Tierney l-a susţinut. Apoi au dispărut niște medicamente dintr-o 

pungă de obiecte personale și n-a mai avut de ales și l-a rugat 
pe doctorul Hobart să demisioneze. 

— Și ce s-a întâmplat apoi? 

— Doctorul Hobart a mers acasă și a înghiţit un flacon întreg 
de Oxycontin. L-au găsit de-abia după trei zile. Yoshima făcu o 
pauză. Acea autopsie a fost una pe care nimeni nu voia s-o 
efectueze. 

— Au existat îndoieli cu privire la competenţa sa? 

— Poate că a făcut câteva greșeli. 

— Greșeli grave? 

— Nu sunt sigur la ce te referi. 

— Mă întreb dacă a pierdut asta din vedere. Și îi arătă 
radiografia, vârful strălucitor încastrat în osul pubian. Raportul 
său privind cazul lui Nikki Wells nu explică această concentrație 
metalică de aici. 

— Mai sunt și alte umbre metalice pe acea radiografie, 
observă Yoshima. Pot identifica o clemă de sutien aici. Și 
aceasta arată ca un fermoar. 

— Da, dar uită-te la filmul lateral. Acest vârf de metal este în 
os. Nu la suprafața lui. Oare doctorul Hobart ţi-a spus ceva 
despre asta? 

— Nu-mi aduc aminte. N-a scris nimic în raport? 

— Nu. 

— Atunci probabil că l-a considerat nerelevant. 

Ceea ce însemna că nu fusese menţionat la procesul 
Amaltheei, gândi ea. Yoshima se întoarse la treaba lui, așezând 
tăvi și găleți, prinzând fişe de clipboard. Chiar dacă o tânără 
femeie zăcea pe masa de autopsie la doar câţiva metri de ea, 
atenţia Maurei nu era asupra cadavrului, ci concentrată pe 
radiografia lui Nikki Wells și a fetusului ei, pe oasele lor sudate 
împreună de foc într-o singură masă carbonizată. 

„De ce le-ai ars? Care a fost motivul?” Oare Amalthea simţise 
vreo plăcere privind flăcările înconjurându-le? Sau sperase ca 
focul să facă să dispară și altceva, o urmă a ei pe care nu voia 
ca nimeni s-o găsească? 

Atenţia îi trecu de la bolta craniană a fetusului la fragmentul 
metalic încastrat în osul pubian al lui Nikki. Un vârf subţire ca... 

„Un vârf de cuţit. Vârful rupt al unui tăiș.” 

Însă Nikki fusese ucisă cu o lovitură la cap. De ce să folosești 
un cuţit pe o victimă al cărei chip tocmai l-ai sfărâmat cu un 


201 


levier? Se uită îndelung la vârful metalic și, dintr-odată, își dădu 
seama... o realizare care-i dădu un fior pe șira spinării. 

Se apropie de telefon și apăsă pe butonul interfonului. 

— Louise? 

— Da, doamnă doctor Isles. 

— Poţi, te rog, să-mi faci legătura cu doctorul Daljeet Singh? 
Biroul de medicină legală din Augusta, Maine. 

— Aşteptaţi un moment. Apoi, câteva clipe mai târziu: îl am 
pe doctorul Singh la telefon. 

— Alo, Daljeet? zise Maura. 

— Să știi că nu am uitat de cina pe care ţi-o datorez, răspunse 
el. 

— Este posibil să-ţi datorez eu o cină dacă îmi poţi răspunde 
la o întrebare. 

— Și care ar fi aceea? 

— E vorba despre acele rămășițe de schelet pe care le-am 
dezgropat împreună la Fox Harbor. Ai reușit să le identifici 
cumva? 

— Nu. Și e posibil să mai dureze o vreme. Nu există nicio 
plângere referitoare la dispariţia vreunei persoane, nici în Waldo 
și nici în Hancock County, care să aibă de-a face cu aceste 
rămășițe. Fie aceste oase sunt foarte vechi, fie aceste persoane 
nu erau de prin părțile locului. 

— Ai solicitat deja o căutare în baza de date a NCIC?? întrebă 
ea. 

— Da, dar cum nu pot restrânge căutarea la o anumită 
perioadă, am primit înapoi pagini întregi de nume. Tot ceea ce 
s-a găsit pentru zona New England. 

— E posibil să te pot ajuta să restrângi parametrii de căutare. 

— Cum așa? 

— Caută doar cazurile de persoane dispărute dintre anii 1955 
și 1965. 

— Pot să te întreb cum ai ajuns tocmai la această perioadă? 

„Pentru că pe atunci mama locuia în Fox Harbor, gândi ea. 
Mama mea, care a mai ucis și înainte.” Însă tot ce-i răspunse 
doctorului fu doar: 

— O bănuială de-a mea. 

— Ești cam misterioasă. 


? National Crime Information Center - Centrul Naţional de Statistică a Criminalităţii. 
(n. tr.). 

— Îţi voi explica totul când ne vom vedea. 
(J 

De data aceasta, Rizzoli o lăsă pe Maura să conducă, dar 
numai pentru că se aflau în Lexusul acesteia, și se îndreptau 
spre autostrada statului Maine. În timpul nopţii, o furtună lovise 
dinspre vest și Maura se trezise la zgomotul ploii lovind pe 
acoperișul casei sale. Își făcuse o cafea, citise ziarul, lucrurile 
obișnuite pe care le făcea în fiecare dimineaţă. Cât de repede 
revin în viaţa noastră vechile rutine, chiar și în circumstanțe 
speciale. Noaptea trecută nu mai stătuse la motel, ci se 
întorsese acasă. Încuiase toate ușile și lăsase lumina aprinsă pe 
verandă, o apărare slabă în fața amenințărilor nopţii; totuși, 
dormise adânc, în ciuda furtunii de afară, și se trezise simţindu- 
se iar stăpână pe propria viaţă. 

„Destul cu frica, gândi ea. Nu o voi mai lăsa să mă cuprindă și 
să mă ţină departe de propriul cămin.” 

Acum, în timp ce, împreună cu Rizzoli, se îndrepta spre Maine, 
când se vedeau la orizont nori negri de ploaie, se simţea și mai 
pregătită să riposteze, gata să schimbe situaţia în favoarea ei. 
„Oricine ai fi, te voi căuta și te voi găsi. Pot fi și eu un vânător.” 

e 

Era ora două după-amiaza când ajunseră în Maine, la Biroul 
de medicină legală din Augusta. Doctorul Daljeet Singh le 
întâmpină la recepție și le conduse în sala de autopsie, unde 
două cutii de oase așteptau cuminţi pe blatul mesei. 

— Trebuie să recunosc că n-au fost prioritatea mea cea mai 
mare, zise el, desfăcând sigiliul de plastic ce învăluia cutiile. 
Întinse foliile pe masa de otel, cu un scurt fâsâit, ca mătasea 
unei parașute. Probabil că persoanele acestea au fost 
înmormântate de zeci de ani; câteva zile în plus nu mai 
contează acum. 

— Ai obţinut rezultatele noii căutări de la NCIC? întrebă 
Maura. 

— În cursul acestei dimineţi. Am printat lista de nume. Este 
acolo pe birou. 

— Radiografii dentare? 

— Am descărcat fișierele trimise pe e-mail. N-am avut însă 
timp să le studiez. M-am gândit să aștept să ajungeţi și voi aici. 

Deschise prima cutie de carton și începu să scoată oasele, 
așezându-le cu grijă pe folia de plastic. Un craniu cu oasele 

înfundate în interior. Un pelvis murdar de praf și oasele lungi și 
coloana colţuroasă. O grămadă de coaste, ce zornăiră una de 
alta ca beţișoarele de bambus ale unui clopot de vânt. De altfel, 
laboratorul lui Daljeet era cuprins de liniște, la fel de gol și de 
luminos ca sala de autopsie a Maurei din Boston. Medicii legiști 
buni sunt prin natura lor niște perfecţioniști, și el dezvăluia 
acum această trăsătură a personalităţii sale. Părea să danseze 
în jurul mesei, mișcându-se cu graţie aproape feminină, în timp 
ce așeza oasele în poziţia lor anatomică. 

— Acesta care este? întrebă Rizzoli. 

— Acesta este bărbatul, răspunse el. Lungimea oaselor 
femurale indică faptul că avea între un metru și optzeci și un 
metru și optzeci și trei de centimetri înălţime. Fractură prin 
lovire vizibilă la nivelul osului temporal drept. De asemenea, mai 
prezintă și o fractură Colles mai veche, bine sudată. Îi aruncă o 
privire lui Rizzoli, care rămăsese perplexă. Asta înseamnă o 
încheietură scrântită. 

— Oare de ce voi, doctorii, faceţi asta? 

— Ce anume? 

— Îi daţi nume ciudate. De ce nu o numiţi pur și simplu o 
scrântire a încheieturii mâinii? 

Daljeet zâmbi. 

— Pentru unele întrebări nu există răspunsuri ușoare, 
detective Rizzoli. 

Rizzoli se uită la oase. 

— Ce mai știm despre el? 

— Nu există modificări aparente ale coloanei, osteoporotice 
sau artritice. Acesta era un bărbat matur în floarea vârstei, rasă 
caucaziană. Are ceva lucrări dentare aici... plombe din amalgam 
de argint la poziţiile dentare optsprezece și nouăsprezece. 

Rizzoli arătă spre osul temporal sfărâmat. 

— Aceea este cauza morții? 

— Am putea spune aproape cu precizie de sută la sută că 
aceea a fost lovitura fatală. Se întoarse și se uită spre a doua 
cutie. Și acum femeia. A fost găsită la aproximativ optsprezece 
metri depărtare. 

Pe cea de-a doua masă de autopsie, el întinse din nou o folie 
de plastic. Împreună, el și cu Maura așezară următorul set de 
rămășițe în poziţia lor anatomică, la fel ca doi chelneri 
pretenţioși care pregătesc masa pentru o cină festivă. Oasele 

zdrăngăniră de masa de oţel. Pelvisul murdar de pământ. Un alt 
craniu, mai mic, cu marginile superioare orbitale mai delicate 
decât ale bărbatului. Oasele picioarelor, ale braţelor, sternul. O 
grămadă de coaste și doi saci de hârtie conţinând carpienele și 
tarsienele. 

— lat-o și pe Jane Doe, zise Daljeet, supraveghind așezarea 
finală. Nu îţi pot spune cauza morții, pentru că nu am niciun 
indiciu. Pare de asemenea tânără, tot caucaziană. Între douăzeci 
și douăzeci și cinci de ani. Înălţimea de aproximativ un metru și 
șaizeci de centimetri, fără fracturi mai vechi. Dentiţia arată 
foarte bine. Un mic smalţ sărit aici, pe canin, și o plombă de aur 
la poziția numărul patru. 

Maura se uită spre negatoscop, unde erau prinse cele două 
radiografii. 

— Aici sunt radiografiile lor dentare? 

— A bărbatului în partea dreaptă și a femeii în stânga. Daljeet 
merse la chiuvetă să se spele pe mâini de pământ și trase un 
prosop de hârtie. Deci, iată-i, John și Jane Doe. 

Rizzoli luă listele de nume pe care NCIC le trimisese prin e- 
mail lui Daljeet în acea dimineaţă. 

— Doamne sfinte! Sunt aici zeci de nume. Atât de multe 
persoane dispărute. 

— Și asta e numai pentru New England. Persoane de rasă 
caucaziană, cu vârste între douăzeci și respectiv patruzeci și 
cinci de ani. 

— Toate aceste rapoarte sunt din perioada anilor 1955 și 
1965. 

— Acesta este intervalul specificat de Maura. Daljeet merse la 
computer. În regulă, haideţi să ne uităm la câteva dintre 
radiografiile dentare transmise de ei. 

Deschise dosarul electronic trimis pe e-mail de cei de la NCIC. 
Apăru un rând de fișiere, fiecare etichetat cu numărul de 
înregistrare al cazului de care aparţinea. Deschise primul fișier 
și imaginea unei radiografii apăru pe întregul ecran. O linie 
deviată de dinţi, ca niște piese de domino. 

— Ei bine, aceasta nu este cu siguranţă una de-a noastră, 
comentă el. Uită-te la acești dinţi! Sunt coșmarul unui 
stomatolog. 

— Sau mina de aur a unuia, replică Rizzoli. 


Daljeet închise imaginea și o deschise pe următoarea. O altă 
radiografie, aceasta prezentând un spaţiu liber între incisivi. 

— Nici aceasta nu cred că este a noastră, zise el. 

Atenţia Maurei trecu de la masă spre oasele femeii 
necunoscute. Examină craniul cu linia sprâncenei graţioasă și 
apofiza zigomatică delicată. O faţă cu proporții fine. 

— Hei! Bună ziua! îl auzi pe Daljeet spunând. Cred că 
recunosc acești dinţi. 

Se întoarse și aruncă o privire spre ecranul computerului. 
Văzu o radiografie a molarilor inferiori și strălucirea puternică a 
plombelor dentare. 

Daljeet se ridică de pe scaun și merse la masa unde era 
așezat scheletul bărbatului. Luă mandibula și se întoarse la 
computer pentru a face comparaţia. 

— Plombe dentare, poziţiile optsprezece și nouăsprezece, 
verifică el. Da. Da, se potrivește... 

— Care este numele de pe radiografie? întrebă Rizzoli. 

— Robert Sadler. 

— Sadler... Sadler... Rizzoli căută printre pagini. E în regulă. 
Am găsit înregistrarea. Sadler, Robert. Bărbat, rasă caucaziană, 
vârsta douăzeci și nouă de ani. Un metru optzeci și doi, păr 
șaten, ochi căprui. 

Se uită spre Daljeet care încuviinţă din cap. 

— Datele sunt compatibile cu rămășițele noastre. 

Rizzoli continuă să citească. 

— Era antreprenor în construcții. Ultima oară a fost văzut în 
orașul său natal, Kennebunkport, Maine. A fost raportat dispărut 
pe 3 iulie 1960, împreună cu... Rizzoli făcu o pauză. Se întoarse 
și se uită spre masa unde erau așezate oasele femeii. Împreună 
cu soţia lui. 

— Cum o chema? întrebă Maura. 

— Karen. Karen Sadler. Am și numărul de înregistrare al 
cazului dacă îl vrei. 

— Dă-mi-l, te rog, îi zise Daljeet, întorcându-se la computer. 
Haide să vedem dacă și radiografiile ei sunt aici. 

Maura stătu lângă el, uitându-se peste umărul lui în timp ce 
Daljeet deschise imaginea corespunzătoare, ce apăru pe întreg 
ecranul. Era radiografia făcută lui Karen Sadler pe când era încă 
în viaţă și se afla pe scaunul stomatologului. Neliniștită, poate, 
la gândul existenței unei carii și la hărâitul inevitabil al frezei 


206 


care ar fi urmat. Nu și-ar fi imaginat, ţinând strâns cu dinţii de 
mulajul de mucava care ţinea filmul încă neexpus, că această 
imagine capturată de dentistul ei avea să se afișeze ani mai 
târziu pe ecranul computerului unui patolog. 

Maura văzu un rând de molari și strălucirea metalică a unei 
plombe. Se îndreptă spre negatoscop, unde Daljeet prinsese 
radiografia făcută femeii necunoscute, și spuse încetișor: 

— Ea este. Aceste oase sunt ale lui Karen Sadler. 

— Deci avem o dublă potrivire, replică Daljeet. Soţ și soţie. 

În spatele lor, Rizzoli căuta printre paginile printate raportul 
dispariţiei lui Karen Sadler. 

— În regulă. lată-l! Femeie, rasă caucaziană, vârsta douăzeci 
și cinci de ani. Părul blond, ochii albaștri... Și se opri brusc. Ceva 
nu este în regulă aici. Cred că trebuie să verificăm încă o dată 
radiografiile. 

— De ce? zise Maura. 

— Doar mai verifică-le o dată. 

Maura examină radiografia din nou, apoi se întoarse și se uită 
la imaginea de pe ecran. 

— Jane, sunt identice. Care este problema? 

— Vă lipsește încă un set de oase. 

— Ale cui oase? 

— Ale unui fetus. Rizzoli o privi, cu o expresie uimită pe chip. 
Karen Sadler era însărcinată în opt luni. Urmă o tăcere lungă. 

— N-am mai găsit alte oase, zise Daljeet. 

— Poate că nu le-aţi văzut, replică Rizzoli. 

— Am răsturnat pământul peste tot. Am excavat cu mare grijă 
tot terenul. 

— Poate că animalele care se hrănesc cu hoituri le-au luat și 
dus mai departe. 

— Da, este o posibilitate. Dar aceasta este fără îndoială Karen 
Sadler. 

Maura se apropie de masă și examină atent pelvisul femeii, 
gândindu-se la oasele celeilalte femei, ale cărei radiografii le 
studiase la negatoscop. „Și Nikki Wells era însărcinată.” 

Apucă lupa de pe masă și aprinse lumina. Fixă lentila 
deasupra osului pelvian. Pământul roșiatic se întărise deasupra 
simfizei, unde se întâlnesc cele două oase, prinse printr-un 
cartilaj tare. 


— Daljeet, poţi te rog să-mi dai un tampon umed de vată sau 
un tifon? Ceva cu care să curăț pământul. 

El umplu un recipient cu apă și desfăcu un pachet de vată. Le 
puse pe otavă lângă ea. 

— Ce cauţi? 

Ea nu-i răspunse. Atenţia îi era concentrată asupra 
îndepărtării stratului de pământ, pentru a scoate la iveală ce era 
dedesubt. Pe măsură ce pământul se înmuie, pulsul ei crescu în 
intensitate. Căzu și ultima bucăţică de noroi. Rămăsese acum cu 
privirea aţintită asupra imaginii mărite de lentila lupei. Işi 
îndreptă spatele și se întoarse spre Daljeet. 

— Ce este? întrebă acesta. 

— Uită-te și tu. Este chiar pe margine, unde se articulează 
oasele. 

El se aplecă să se uite prin lupă. 

— Vrei să spui de crestătura aceea mică? Despre aceea 
vorbești? 

— Da. 

— Este destul de fină. 

— Da, dar este acolo. Maura respiră adânc. Am adus o 
radiografie cu mine. Este în mașină. Cred că ar trebui să te uiţi 
și tu la ea. 

Picăturile de ploaie loviră umbrela cu putere când ea străbătu 
parcarea până la mașina sa. Descuind cu telecomanda, nu se 
putu abține să nu privească zgărieturile de pe portiera din 
dreapta. O urmă de gheară care avusese rolul de a o speria. 
„Tot ce a reușit să facă a fost să mă înfurie. Sunt gata de luptă.” 
Luă cu ea plicul de pe bancheta din spate și îl adăposti sub 
haina de ploaie, întorcându-se în clădire. 

Daljeet se uită la ea mirat în timp ce prindea radiografia lui 
Nikki Wells pe negatoscop. 

— Ce caz îmi arăţi tu aici? 

— Un caz de crimă de acum cinci ani, din Fitchburg, 
Massachusetts. Craniul victimei a fost sfărâmat și corpul ars 
ulterior. 

Daljeet se încruntă spre radiografie. 

— Femeie însărcinată. Fetusul arată aproape la termen. 

— Da, dar iată ce mi-a atras atenţia. Îi arătă vârful strălucitor 
încastrat în simfiza pubiană a lui Nikki Wells. Cred că acesta 
este vârful rupt al unei lame de cuțit. 

— Dar Nikki Wells a fost ucisă cu un levier, replică Rizzoli. 
Craniul ei a fost sfărâmat de lovitură. 

— Este corect, zise Maura. 

— Și atunci, ce rost avea să mai folosească și un cuţit? 

Maura arătă spre radiografie, spre oasele fetusului așezate în 
zona pelviană a lui Nikki Wells. 

— lată de ce. lată ce voia de fapt ucigașul. 

Timp de câteva clipe, Daljeet nu scoase un cuvânt. Însă ea 
știu, fără ca el să-i spună, că înţelesese la ce se referea. Daljeet 
se întoarse spre rămășițele lui Karen Sadler. Ridică pelvisul. 

— O incizie în zona mediană, chiar la nivelul abdomenului, 
zise el. Lama ar fi atins osul, chiar acolo unde se află această 
crestătură... 

Maura se gândi la cuțitul Amaltheei tăind în abdomenul tinerei 
femei cu o mișcare atât de fermă încât lama se opri numai 
atunci când atinse osul. Se gândi la profesia ei, unde cuţitele 
jucau un rol destul de important și la zilele petrecute în sala de 
autopsie, tăind în carne și organe. „Amândouă tăiem, eu și 
mama mea. Dar eu tai în carne moartă, și ea în carne vie.” 

— De aceea nu aţi găsit oasele fetusului la mormântul lui 
Karen Sadler, zise Maura. 

— Dar celălalt caz... și arătă spre radiografia lui Nikki Wells. 
Acel fetus n-a fost luat. A fost ars împreună cu mama. De ce să 
faci o incizie pentru a-l scoate, și apoi să-l ucizi totuși? 

— Pentru că bebelușul lui Nikki Wells avea o malformatie 
congenitală. Sindromul benzilor amniotice. 

— Ce este aceasta? întrebă Rizzoli. 

— Este o membrană amniotică ce uneori cuprinde sacul 
amniotic, explică Maura. Dacă se înfășoară în jurul unui membru 
al fetusului, poate provoca constricţia circulaţiei sângelui, și 
chiar amputarea membrului respectiv. Defectul acesta a fost 
diagnosticat în cel de-al doilea trimestru de sarcină a lui Nikki. 
Arătă spre radiografie. Puteţi vedea că fetusului îi lipsește 
piciorul drept mai jos de genunchi. 

— Acesta nu este un defect fatal? 

— Nu, ar fi supraviețuit. Dar ucigașul ar fi observat imediat 
defectul. Ea ar fi văzut că nu era un bebeluș perfect. Cred că din 
acest motiv nu l-a luat. Maura se întoarse și o privi pe Rizzoli. Nu 
putu evita imaginea însărcinată a lui Rizzoli, evidentă, 

abdomenul umflat, roșeaţa din obraji datorată excesului de 
estrogen. Ucigașa voia un copil perfect. 

— Dar copilul lui Karen Sadler nu avea nici el cum să fie 
perfect, observă Rizzoli. Era însărcinată doar în opt luni. 
Plămânii bebelușului nu erau încă dezvoltați în totalitate, nu-i 
așa? Ar fi fost nevoie de un incubator ca să supraviețuiască. 

Maura privi oasele lui Karen Sadler. Se gândi la locul de unde 
le recuperaseră. Se gândi, de asemenea, și la oasele soțului ei, 
îngropate la aproape douăzeci de metri depărtare. Dar nu în 
același mormânt... un loc separat. De ce ar fi săpat ucigașul 
două gropi? De ce nu i-a înmormântat pe cei doi soți împreună? 

Gura i se uscă dintr-odată. Răspunsul găsit o lăsă fără grai. 

„Nu au fost îngropaţi în aceeași perioadă.” 


e CAPITOLUL 21 


Cabana părea înghesuită între crengile îngreunate de 
picăturile de ploaie, de parcă s-ar fi ferit de atingerea lor. Când 
Maura o văzuse prima oară, cu o săptămână înainte, se gândise 
că arăta aproape trist, o cutie mică și întunecată sufocată încet 
de pădurea ce câștiga teren. Acum, cercetând-o din mașină, 
ferestrele păreau să-i întoarcă privirea cu ochi răuvoitori. 

— Aceasta este casa în care a crescut Amalthea, zise Maura. 
Cred că n-a fost prea dificil pentru Anna să afle această 
informaţie. Era de ajuns să verifice dosarul școlar al Amaltheei. 
Ori să caute numele Lank într-o carte veche de telefoane. Îi 
aruncă o privire lui Rizzoli. Proprietara, doamna Clausen, mi-a 
spus că Anna a cerut în mod special să închirieze această casă. 

— Deci Anna trebuie să fi știut că Amalthea a locuit cândva 
aici. 

„Și, la fel ca și mine, voia să știe cât mai multe despre mama 
noastră, gândi Maura. S-o înțeleagă pe femeia care ne-a dat 
viaţă și apoi ne-a abandonat.” 

Ploaia ropoti pe caroseria mașinii și lăsă în urmă firicele 
argintii de apă ce se scurgeau pe parbriz. 

Rizzoli închise fermoarul impermeabilului și își trase gluga 
peste cap. 

— Ei bine, atunci, hai să mergem înăuntru și să aruncăm o 
privire. 

Fugiră prin ploaie și urcară repede scările verandei, unde 
scuturară apa de pe mantale. Maura scoase cheia pe care i-o 
dăduse doamna Clausen de la agenţia imobiliară și o introduse 
în yală. La început nu reuși s-o miște, ca și cum casa se 
împotrivea, hotărâtă să nu o lase să intre. Apoi reuși în sfârșit să 
descuie ușa, care scoase un scârțâit de avertizare când o 
deschise larg, rezistându-i până la capăt. 

Înăuntru era parcă și mai întunecos, și mai apăsător decât își 
amintea. Aerul era acrișor, de la mirosul de mucegai, ca și cum 
umezeala de afară pătrunsese prin pereţi în draperii și mobilier. 
Lumina ferestrelor umplea camera de zi cu umbre gri, 

întunecate. „Casa aceasta nu ne vrea aici, gândi Maura, nu vrea 
să-i aflăm secretele.” 

Atinse brațul lui Rizzoli. 

— Uite! exclamă ea și îi arătă cele două zăvoare și lanţul de 
alamă. 

— Încuietori nou-noute. 

— Anna le-a instalat. Te fac să te întrebi, nu-i așa, pe cine 
voia să ţină departe? 

— Dacă nu era cumva Charles Cassell. Rizzoli traversă camera 
de zi spre fereastră și privi perdeaua de frunze pline de picături 
de ploaie. Ei bine, locul acesta este teribil de izolat. Niciun vecin. 
Nimic decât copacii. Mi-aș dori și eu câteva yale în plus. Râse 
stingherită. Știi, nu mi-a plăcut niciodată în pădure. Când eram 
în liceu, câţiva dintre noi am mers să facem camping odată. Am 
condus până în New Hampshire și ne-am pus sacii de dormit în 
jurul unui foc de tabără. N-am reușit să închid un ochi. Mă 
gândeam întruna: cum știu eu ce e acolo, pe-afară, dacă nu mă 
privește ceva sau cineva? În copaci sau ascunzându-se printre 
tufișuri? 

— Haide, zise Maura. Vreau să-ţi arăt și restul casei. 

O conduse până în bucătărie și apăsă pe butonul 
întrerupătorului. Luminile fluorescente pâlpâiră cu un bâzâit 
ameninţător. Lumina aspră scotea în evidenţă orice crăpătură, 
orice denivelare a linoleumului vechi. Se uită în jos, la modelul 
în tablă de șah, îngălbenit de ani, și se gândi la tot laptele vărsat 
pe jos și urmele de noroi care, de-a lungul timpului, își lăsaseră 
cu siguranţă amprentele microscopice pe această podea. Oare 
ce mai intrase în aceste crăpături și îmbinări? Ce evenimente 
înspăimântătoare lăsaseră și ele urmele lor? 

— Acestea sunt tot yale noi, observă Rizzoli, stând în dreptul 
ușii din spate. 

Maura se apropie de ușa beciului. 

— lată ce am vrut să vezi. 

— Alt zăvor? 

— Dar vezi ce uzat este acesta? Nu este nou. Acest zăvor este 
aici de mai mult timp. Doamna Clausen a spus că era deja 
montat pe ușă când ea a cumpărat proprietatea la licitaţie, 
acum douăzeci și opt de ani în urmă. Și iată și partea ciudată. 

— Ce anume? 


— Singurul loc unde duce ușa aceasta este spre beci. îi 
aruncă o privire lui Rizzoli. E o fundătură. 

— De ce ar fi vrut cineva s-o închidă? 

— Asta m-am întrebat și eu. 

Rizzoli deschise ușa și mirosul de pământ umed se ridică până 
la ele din întunericul fără fund. 

— Dumnezeule! murmură ea. Urăsc să cobor în beciuri. 

— E un întrerupător chiar deasupra capului tău. 

Rizzoli se întinse și trase de lanţ. Becul se aprinse, lumina lui 
anemică scoțând la iveală un rând îngust de trepte. Dedesubt 
erau doar umbre. 

— Ești sigură că nu există altă cale în beciul acesta? întrebă 
ea, încercând să zărească ceva prin penumbră. Vreun chepeng 
pentru cărbuni sau altceva? 

— Am cercetat toată zona de jur împrejurul casei. N-am văzut 
nicio ușă exterioară care să ducă în beci. 

— Ai fost acolo jos? 

— N-am avut niciun motiv să fac asta. 

„Până astăzi.” 

— Bine. Rizzoli scoase din buzunar o lanternă mică și trase 
adânc aer în piept. Atunci, cred că ar trebui să aruncăm o 
privire. 

Becul se legănă deasupra lor, aruncând umbre înainte și 
înapoi, în timp ce ele coborâră scările ce scârțâiau. Rizzoli se 
mișca încet, de parcă testa cu piciorul fiecare treaptă înainte de 
a se lăsa cu toată greutatea pe ea. Niciodată până atunci nu o 
mai văzuse Maura atât de precaută, atât de grijulie, iar 
neliniștea polițistei o alimenta și pe a ei. Când ajunseră la baza 
scărilor, ușa bucătăriei le păru atât de departe, de parcă era 
într-o altă dimensiune. 

Becul de la capătul scărilor se arsese. Rizzoli aprinse lanterna 
și lumină podeaua de pământ tasat, umedă de la apa de ploaie 
ce pătrunsese înăuntru. Raza lanternei scoase la iveală un 
morman de cutii de vopsea și un covor făcut sul, mucegăit, 
sprijinit de unul dintre pereţi. Într-un colț se afla o ladă plină cu 
legături de vreascuri pentru șemineul din camera de zi. Nimic nu 
părea ieșit din comun, nimic nu justifica senzaţia amenințătoare 
pe care o avusese Maura în capătul scărilor. 

— Ei bine, ai avut dreptate, zise Rizzoli. Se pare că nu mai 
există o altă cale de acces aici. 

— Doar ușa aceea, dinspre bucătărie. 

— Ceea ce înseamnă că zăvorul nu avea niciun rost. Doar 
dacă... 

Raza lanternei lui Rizzoli se opri în dreptul unui perete din 
partea opusă a beciului. 

— Ce este? 

Rizzoli traversă beciul și rămase neclintită. 

— De ce este acesta aici? Pentru ce l-ar putea folosi cineva? 

Maura se apropie. Când văzu ce lumina lanterna lui Rizzoli, 
simţi un fior pe șira spinării. Era un inel de fier montat într-una 
dintre dalele masive de piatră ale beciului. „Pentru ce l-ar putea 
folosi cineva?” întrebase Rizzoli. Răspunsul o făcu pe Maura să 
se dea cu un pas înapoi, îngrozită de imaginea care-i veni în 
minte. 

„Acesta nu este un beci; e o temniţă.” 

Rizzoli ridică lanterna spre tavan. 

— Cineva este în casă, șopti ea. 

Printre bătăile puternice ale inimii, Maura auzi podeaua 
scârțâind deasupra lor. Auzi pași apăsați prin casă, apropiindu- 
se de bucătărie. In pragul ușii apăru dintr-odată o siluetă și 
lumina lanternei îndreptată spre ele fu atât de puternică, încât 
Maura își feri privirea, orbită. 

— Doamnă doctor Isles? strigă o voce bărbătească. 

Maura clipi des în lumină. 

— Nu vă pot vedea. 

— Detectivul Yates. Echipa de investigaţii criminalistice a 
ajuns și ea aici. Vreţi să ne arătaţi casa înainte să începem? 

Maura lăsă să-i scape un oftat de ușurare. 

— Venim acum sus. 

Când Maura și Rizzoli ajunseră în bucătărie, găsiră acolo patru 
bărbaţi. Maura îi întâlnise deja pe detectivii Yates și Corso cu o 
săptămână înainte, în luminișul din pădure. Cei doi tehnicieni 
CSU!', care se prezentară pur și simplu ca Pete și Gary, 
ajunseseră și ei cu câteva minute înainte și se opriseră cu toții 
pentru a-și strânge mâinile. 

— Deci, aceasta e un fel de căutare de comori? zise Yates. 

— Nu avem nicio garanţie că vom găsi ceva, îi răspunse 
Maura. 


19 Crime Scene Unit - Unitatea de investigaţii criminalistice. (n. tr.). 

Ambii tehnicieni CSU se uitau atent prin bucătărie, examinând 
podeaua. 

— Linoleumul acesta arată destul de uzat, spuse Pete. Cam la 
ce perioadă de timp vă gândiţi? 

— Soții Sadler au dispărut acum patruzeci și cinci de ani. 
Suspecta ar fi trebuit să locuiască încă aici, împreună cu 
verișorul ei. După ce au plecat amândoi, casa a rămas goală ani 
întregi, înainte de a fi vândută la licitaţie. 

— Patruzeci și cinci de ani în urmă? Da, linoleumul acesta ar 
putea fi atât de vechi. 

— Din câte știu, covorul din camera de zi este mult mai nou, 
doar de vreo douăzeci de ani, spuse Maura. Va trebui să-l dăm 
la o parte pentru a putea examina podeaua. 

— N-am încercat asta pe nimic mai vechi de cincisprezece 
ani. Cred că am putea bate un nou record. Pete aruncă o privire 
prin fereastra bucătăriei. Mai sunt vreo două ore până se 
întunecă. 

— Atunci haideţi să începem cu beciul, zise Maura. Este destul 
de întuneric acolo jos. 

Cărară cu toţii în beci diverse echipamente din camionetă: 
camere video și foto și trepieduri, cutii cu echipament de 
protecţie și spray-uri cu aerosol și apă distilată, o cutie 
frigorifică plină cu sticluțe de chimicale și cabluri electrice și 
lanterne. Toate acestea le purtară pe scările înguste ale 
beciului, care parcă dintr-odată părură prea mici când șase 
oameni și echipamentele se înghesuiră pe ele. Doar cu o 
jumătate de oră mai devreme, Maura se uitase cu neliniște la 
același loc întunecat. Acum, privindu-i pe bărbaţii puși pe fapte 
montând trepiedurile și desfăcând cablurile electrice, camera își 
pierdu din puterea de a o mai înfricoșa. „E doar piatră jilavă și 
pământ tasat, gândi ea. Nu sunt deloc fantome aici jos.” 

— Nu știu ce să spun despre asta, i se adresă Pete, 
întorcându-și cozorocul șepcii de baseball cu Sea Dogs spre 
ceafă. Aveţi aici o podea de pământ, care va prezenta o 
concentraţie ridicată de fier. Ar putea evidenția orice. Va fi 
destul de dificil de interpretat. 

— Sunt mai interesată de pereţi, răspunse Maura. Pete, urme 
de stropi. Îi arătă dala de piatră unde era montat inelul de fier. 
Haideţi să începem cu acel perete. 

— Va trebui să facem mai întâi o fotografie de referință. Dați- 
mi voie să montez trepiedul. Domnule detectiv Corso, puteți 
întinde ruleta pe acest perete până la acel nivel? Este 
luminescentă. Ne va da nouă un cadru de referinţă. 

Maura se uită la Rizzoli. 

— Jane, ar trebui să mergi sus. Vor începe în curând să 
prepare amestecul de luminol. Nu cred că ar trebui să te expui 
la asta. 

— Nu știam că este atât de toxic. 

— Totuși, nu ar trebui să riști. Nu în starea ta. 

Rizzoli râse. 

— Da, bine. Urcă încet scările. Dar urăsc faptul că voi pierde 
spectacolul de lumini. 

Ușa beciului se închise în spatele ei. 

— Dumnezeule, nu ar trebui să fie în concediu de maternitate 
deja? zise Yates. 

— Mai are șase săptămâni până la naștere, îi răspunse Maura. 

Unul dintre tehnicieni râse. 

— Ca poliţista aceea din Fargoi!, nu? Cum mai poţi fugări un 
infractor când ai o sarcină atât de înaintată? 

Prin ușa închisă a beciului, Rizzoli strigă la ei: 

— Hei, poate că sarcina mea este înaintată, dar asta nu mă 
face să fiu și surdă! 

— Mai are și pistol, zise Maura. 

— Putem începe aici? întrebă Corso. 

— Aveţi măști și ochelari de protecţie în cutia aceea, spuse 
Pete. Ar fi bine să vă luaţi de acolo. 

Corso îi întinse Maurei o mască și o pereche de ochelari. Ea și 
le puse și îl privi pe Gary cântărind substanţele chimice. 

— Vom începe cu un preparat Weber, anunţă el. Este puţin 
mai sensibil și cred că este mai sigur de folosit. Soluţia aceasta 
este destul de periculoasă la nivelul ochilor și al pielii. 

— Soluţiile pe care le amesteci acum sunt concentrate? 
întrebă Maura, și vocea îi sună înfundată din spatele măștii. 

— Da, le ţinem depozitate în frigiderul laboratorului. Le 
amestecăm pe toate trei pe teren, împreună cu apa distilată. 
Puse capacul la borcan și îl agită puţin. E cineva aici care poartă 
lentile de contact? 

— Eu, răspunse Yates. 


11 Film al fraţilor Coen din 1996, protagonista fiind o polițistă însărcinată. (n. tr.). 

— Atunci ar fi mai bine să plecaţi de aici, domnule detectiv. 
Vetți fi mult mai sensibil, chiar și cu ochelarii de protecţie. 

— Nu, vreau să rămân să privesc. 

— Atunci staţi la depărtare când stropesc cu soluţia. Mai agită 
o dată borcanul, apoi răsturnă conţinutul într-un tub de spray. În 
regulă, suntem gata să începem. Daţi-mi voie să fac fotografia 
întâi. Domnule detectiv, puteți să vă îndepărtați de acel perete? 

Corso se dădu într-o parte și Pete apăsă pe declanșatorul 
aparatului foto. Bliţul se porni în timp ce camera foto captură o 
imagine de referinţă a peretelui pe care urmau să-l stropească 
cu luminol. 

— Vreţi să stingem luminile acum? întrebă Maura. 

— Aşteptaţi ca Gary să se așeze pe poziţie. Odată aflaţi în 
întuneric, ne vom împiedica unii de alţii pe aici. Așa că alegeți- 
vă fiecare un loc și staţi acolo, da? Doar Gary se mișcă. 

Gary se apropie de perete și ridică tubul de spray cu luminol. 
Cu ochelarii și masca de protecţie, arăta ca un exterminator de 
insecte, gata să omoare vreun gândac ameninţător. 

— Închideţi lumina, doamnă doctor Isles. 

Maura se întinse spre lampa de lângă ea și întrerupse lumina, 
lăsând beciul într-un întuneric beznă. 

— Poţi să începi, Gary. 

Auziră fâsâitul tubului de spray. Pete de un albastru-verzui 
începură dintr-odată să lumineze în întuneric, ca stelele pe cerul 
nopţii. Apoi apăru un cerc fantomatic, care parcă plutea în 
întuneric, nelegat de nimic. Inelul de fier. 

— Este posibil să nu fie sânge, zise Pete. Luminolul 
reacționează la o mulţime de lucruri. Rugină, metale, soluţii de 
înălbit rufele. Acel inel de fier probabil că ar fi luminat oricum, 
fie că pe el se află sânge sau nu. Gary, poţi să te dai la o parte 
ca să pot să fac o fotografie? Aceasta va fi o expunere de 
patruzeci de secunde, așa că staţi nemișcaţi. Când se auzi în 
sfârșit declicul camerei foto, Pete spuse: Doamnă doctor Isles, 
aprindeţi lumina, vă rog. 

Maura bâjbâi prin întuneric după întrerupătorul lămpii. Când 
se aprinseră luminile, ea era cu faţa spre peretele de piatră. 

— Ce credeți? întrebă Corso. 

Pete ridică din umeri. 

— Nu e cine știe ce. Vom găsi multe alarme false aici, jos. 
Avem pământ pe toate pietrele acelea. Vom încerca și ceilalţi 

pereţi, dar dacă nu vom găsi vreo amprentă palmară sau o pată 
majoră, nu va fi ușor să identificăm sângele de orice ar fi pe 
fundal. 

Maura observă că detectivul Corso se tot uita la ceas. Fusese 
un drum lung pentru ambii polițiști din Maine și părea că el 
începuse să se întrebe dacă aceasta nu era o pierdere de 
vreme. 

— Haideţi să continuăm, zise ea. 

Pete mută trepiedul și poziționă camera spre peretele imediat 
următor. Făcu poza de referință apoi strigă: „Lumina!” 

Din nou, camera se cufundă în întuneric. 

Se auzi făsâitul tubului de spray. Mai multe pete verzi apărură 
ca prin minune, ca licuricii strălucind în întuneric, luminolul 
reacţionând cu metalele oxidate din piatră și producând puncte 
luminescente. Gary trasă cu spray-ul un arc larg pe perete și 
apăru din nou un pâlc de stele, eclipsate de umbra lui când 
trecu pe lângă ele. Se auzi o bufnitură puternică și o siluetă se 
întinse înainte brusc. 

— La naiba! 

— Gary, ești bine? întrebă Yates. 

— M-am lovit cu fluierul piciorului de ceva. Cred că de scări. 
Nu pot să văd nici pe dracu' în... Se opri. Apoi murmură: Hei! la 
uitaţi-vă la asta! 

Dându-se la o parte, lăsă să se vadă o pată albastră-verde, ca 
o baltă fantomatică de ectoplasmă. 

— Ce naiba e aia? zise Corso. 

— Lumină! strigă Pete. 

Maura aprinse lampa. Balta albastră-verde dispăruse, în locul 
ei văzură doar treptele de lemn ce duceau până în bucătărie. 

— Era pe această treaptă, undeva aici, zise Gary. Când m-am 
împiedicat, am dat din greșeală cu spray-ul. 

— Lasă-mă să repoziţionez camera. Apoi vreau să ne mutăm 
spre capul scărilor. Crezi că poţi să-ţi găsești drumul pe scări în 
jos dacă stingem lumina? 

— Nu știu. Doar dacă mă mișc destul de încet... 

— Dă cu spray pe scări în timp ce cobori. 

— Nu. Nu, mă gândesc să încep de jos în sus. Nu-mi place 
ideea de a cobori scările pe întunericul acesta. 

— Cum crezi că e mai bine. Se auzi declicul camerei. E în 
regulă, Gary. Mi-am făcut poza de referinţă. Când ești gata. 


— Da. Puteţi stinge luminile, doamnă doctor. 

Maura întrerupse lampa. 

Încă o dată, auziră fâsâitul tubului de spray împrăștiind 
luminolul. În apropiere de podea apăru o pată albastră-verde, 
apoi imediat mai sus o alta, ca niște bălți fantomatice de apă. 
Putură auzi respiraţia greoaie a lui Gary prin mască și scârțâind 
treptelor în timp ce acesta urca încet scările, dând cu spray în 
continuare. Treaptă cu treaptă se aprindeau scările, formând o 
cascadă intens luminoasă. 

„O cascadă de sânge. Nu putea fi altceva, gândi ea.” 

Era pe fiecare treaptă, de o parte și de alta, pe margini, 
văzându-se șiroaie ce se scurseseră pe lângă. 

— Doamne! murmură Gary. E încă și mai strălucitoare aici, 
sus, pe ultima treaptă. Arată de parcă a venit dinspre bucătărie. 
S-a strecurat pe sub ușă și s-a scurs pe scări. 

— Rămâneţi cu toţii acolo unde sunteți. Voi face fotografia 
acum. Patruzeci și cinci de secunde. 

— Afară este posibil să fie îndeajuns de întuneric acum, zise 
Corso. Putem să începem și cu restul casei. 

Rizzoli îi aștepta în bucătărie în timp ce ei urcară scările, 
cărând sus echipamentul din beci. 

— Se pare că a fost un adevărat spectacol de lumini, comentă 
ea. 

— Cred că vom mai vedea și altele, zise Maura. 

— De unde vreţi să continuăm acum? îl întrebă Pete pe Corso. 

— Chiar de aici. Podeaua cea mai aproape de ușa beciului. 

De această dată, Rizzoli nu mai părăsi camera când se 
stinseră luminile. Se dădu în spate și privi de la distanţă ceața 
de luminol ce fu împrăștiată de-a lungul podelei. Dintr-odată, o 
formă geometrică străluci la picioarele lor, o tablă de șah 
albastră-verde de sânge învechit rămas în tiparul repetitiv al 
linoleumului. Tabla de șah crescu ca un foc albastru, întinzându- 
se în peisajul din jur. Acum lumina și pe verticală, în dâre și pete 
largi, în arcade de mici pete strălucitoare. 

— Aprinde lumina, zise Yates, și Corso apăsă pe întrerupător. 

Petele dispărură. Se uitară la pereţii bucătăriei, care nu mai 
luminau în albastru. La linoleumul cu tiparul lui repetitiv în 
pătrate negre și albe. Nu mai vedeau nicio oroare aici, doar o 
cameră cu podeaua îngălbenită de vreme și vechi aparate de uz 

casnic. Și totuși, peste tot unde se uitaseră, doar cu un moment 
în urmă, văzuseră sângele parcă strigând la ei. 

Maura rămase cu privirea aţintită spre perete, imaginea 
dinainte apărându-i încă în minte. 

— Acela era sânge ţâșnit din arteră, zise ea încet. Aceasta 
este camera unde a avut loc totul. Aici au murit. 

— Dar aţi văzut sânge și în beci, spuse Rizzoli. 

— Pe trepte. 

— În regulă. Deci știm că măcar una dintre victime a fost 
omorâtă în această cameră, ţinând cont de sângele arterial de 
pe acel perete. Rizzoli făcu câţiva pași în bucătărie, buclele ei 
dezordonate ascunzându-i chipul când privirea i se concentră 
asupra unei zone a podelei. Cum știm dacă nu mai există și alte 
victime? Cum putem fi siguri că tot acest sânge este numai al 
soţilor Sadler? 

— Nu știm. 

Rizzoli se apropie de ușa beciului și o deschise. Stătu în cadrul 
ei câteva clipe, uitându-se la treptele întunecate. Se întoarse și 
o privi pe Maura. 

— Podeaua acelui beci este din pământ tasat. 

Trecu un moment de tăcere. 

— Avem un echipament GPR? în camionetă. L-am folosit 
acum două zile, la o fermă din Machias. 

— Adu-l în casă, zise Rizzoli. Haideţi să vedem și ce este sub 
tot acel pământ. 


12 Ground Penetrating Radar - Dispozitiv radar de investigaţie subterană. (n. tr.). 

e CAPITOLUL 22 


Echipamentul GPR, sau sistemul georadar, utiliza unde 
electromagnetice pentru a scana solul la mari adâncimi. 
Instalaţia SIR System-2 pe care tehnicienii o descărcară din 
camionetă avea două antene, una care trimitea un impuls de 
energie electromagnetică de înaltă frecvență în sol, și cealaltă 
pentru a capta reflexiile semnalului emis de elementele din 
adâncime. Un ecran computerizat afișa datele, arătând diversele 
straturi din profunzime sub forma unei serii de dungi orizontale. 
În timp ce tehnicienii duceau echipamentul pe scări, în pivniţă, 
Yates și Corso marcară intervale de un metru pe podeaua 
beciului pentru a forma o grilă de căutare. 

— Cu toată ploaia aceasta, zise Pete desfăcând cablul electric, 
solul va fi destul de moale. 

— Afectează cu ceva? întrebă Maura. 

— Recepţia echipamentului GPR variază în funcţie de 
concentraţia de apă din sol. Trebuie să ajustăm frecvenţa 
electromagnetică pentru a ţine seama de aceasta. 

— Două sute de megahertzi? întrebă Gary. 

— De acolo aș începe. Nu vrei să mărești frecvenţa, căci altfel 
se vor capta prea multe detalii. Pete conectă cablurile și porni 
laptopul. Detaliile vor reprezenta o problemă aici, mai ales cu 
pădurea care ne înconjoară. 

— Ce legătură au copacii cu acest lucru? întrebă Rizzoli. 

— Această casă este construită pe un lot de pădure. Există 
probabil o grămadă de cavităţi pe sub fundaţie, rezultate în 
urma putrezirii rădăcinilor copacilor. Acest lucru va complica 
într-un anumit grad imaginea obţinută. 

— Ajută-mă, te rog, să-mi pun rucsacul ăsta în spate, spuse 
Gary. 

— Cum anume? Trebuie să strâng băierile? 

— Nu, sunt în regulă. Gary inspiră și aruncă o privire în jur. Voi 
începe de acolo. 

In timp ce Gary plimba GPR-ul de-a lungul podelei din pământ 
tasat, profilul subteran apăru pe ecranul laptopului sub forma 
unor straturi ondulate. Experienţa medicală a Maurei o 

familiarizase cu ultrasunetele și tomografia computerizată a 
corpului uman, dar în cazul acesta nu avea nicio idee cum să 
interpreteze semnalele vălurite de pe ecran. 

— Ce vezi? îl întrebă pe Gary. 

— Aceste zone întunecate de aici sunt reflexii pozitive. 
Reflexiile negative apar în alb. Noi căutăm orice anomalie, o 
reflexie exagerată, de exemplu. 

— Ce este aceea? se interesă Rizzoli. 

— Ar arăta ca o convexitate, întinzându-se pe mai multe 
straturi. Cauzată de ceva îngropat în pământ, ar trimite unde 
radar în toate direcţiile. Se opri și studie ecranul. In regulă, aici, 
vezi asta? Avem la vreo trei metri adâncime ceva ce dă o 
reflecţie hiperbolică. 

— Ce crezi? întrebă Yates. 

— Ar putea fi doar o rădăcină de copac. Haideţi să marcăm 
locul și să continuăm. 

Pete înfipse un ţăruș în pământ pentru a însemna locul. 

Gary continuă, urmând liniile grilei de căutare, înainte și 
înapoi, în timp ce pe ecranul laptopului apăreau tot mai multe 
neregularități ale solului. Din când în când se oprea, cerea să se 
înfigă un alt ţăruș, marcând o altă zonă unde urma să verifice și 
a doua oară. Se întorsese și venea înapoi prin zona mediană a 
grilei când se opri brusc. 

— lată ceva interesant, zise el. 

— Ce vezi? întrebă Yates. 

— Numai puţin. Dă-mi voie să mă mai uit încă o dată în 
această zonă. Gary făcu un pas înapoi, mutând GPR-ul de-a 
lungul secțiunii pe care tocmai o scanase. Câţiva centimetri 
înainte, privirea fixată pe ecranul laptopului. Și se opri iar. Avem 
o anomalie uriașă aici. 

Yates se apropie. 

— Arată-mi! 

— Este la mai puţin de un metru adâncime. O cavitate mare 
chiar aici. O vezi? Gary îi arătă pe ecran, unde o protuberanţă 
distorsionase ecoul radarului. Privind podeaua, spuse: Aici este 
ceva. Și nu e foarte adânc. Se uită la Yates. Ce vrei să facem? 

— Aveţi lopeţi în camionetă? 

— Da, avem una. Și niște lopăţele de grădină. 

Yates încuviinţă din cap. 


— În regulă. Haideţi să le aducem aici. Și vom avea nevoie și 
de mai multă lumină. 

— Mai avem o lampă în camionetă. Și alte cabluri electrice. 

Corso începu să urce scările. 

— Le voi lua și pe acelea. 

— Vin și eu să te ajut, zise Maura și-l urmă pe scări spre 
bucătărie. 

Afară, ploaia puternică se mai domolise, transformându-se în 
burniţă. Se îndreptară spre camioneta tehnicienilor CSU, unde 
găsiră cazmaua și celălalt echipament de iluminat, pe care 
Corso le cără în casă. Maura închise ușa camionetei și era pe 
cale să-l urmeze cu cutia de instrumente manuale de excavare 
când văzu o pereche de faruri apropiindu-se printre copaci. 
Rămase pe alee, uitându-se la autofurgoneta deja cunoscută ce 
venea pe șosea și care parcă lângă camioneta CSU. 

Doamna Clausen cobori din mașină, îmbrăcată cu un 
impermeabil mai mare cu câteva numere decât îi trebuia și care 
îi atârna ca o mantie. 

— Mă gândeam că aţi terminat până acum. Chiar mă 
întrebam de ce nu mi-aţi adus cheile înapoi. 

— Vom mai rămâne o vreme aici. 

Doamna Clausen se uită în jur la vehiculele de pe alee. 

— Credeam că vreţi doar să mai aruncaţi încă o privire prin 
casă. Ce caută laboratorul criminalistic aici? 

— Cred că va dura mai mult decât ne-am gândit iniţial. Este 
posibil să rămânem aici toată noaptea. 

— De ce? Lucrurile surorii dumneavoastră nu mai sunt aici. 
Le-am pus în cutii pe toate ca să le puteți lua acasă. 

— Nu mai este vorba numai de sora mea, doamnă Clausen. 
Poliţia a venit aici în legătură cu altceva. Ceva ce s-a întâmplat 
cu mult timp în urmă. 

— Cât de mult? 

— Aproximativ patruzeci și cinci de ani. Înainte ca 
dumneavoastră să achiziționaţi această casă. 

— Patruzeci și cinci de ani? Asta ar fi cam când... 

Și se opri. 

— Când ce anume? 

Privirea doamnei Clausen pică dintr-odată pe cutia de unelte 
pe care Maura o ţinea în braţe. 

— La ce vă folosesc toate acestea? Ce faceţi în casa mea? 

— Poliţia cercetează beciul. 

— Cercetează? Vreţi să spuneţi că sapă acolo jos? 

— Este posibil să fie nevoie și de asta. 

— Nu v-am dat permisiunea să faceţi asta. 

Se întoarse și urcă treptele verandei cu pași apăsaţi, 
impermeabilul tărându-se în urma ei pe scări. 

Maura o urmă înăuntru, spre bucătărie. Puse cutia de unelte 
pe unul dintre dulapuri. 

— Aşteptaţi! Nu înţelegeți... 

— Nu vreau să-mi facă nimeni beciul praf! strigă doamna 
Clausen prin ușa beciului și se uită în jos la detectivul Yates, 
care ţinea un hârleţ în mână. Începuse deja să sape în podea și 
o grămăjoară de pământ era lângă picioarele lui. 

— Doamnă Clausen, lăsaţi-i să-și facă treaba, zise Maura. 

— Casa aceasta este proprietatea mea! strigă femeia în jos pe 
scări. Nu puteţi săpa decât cu permisiunea mea! 

— Doamnă, vă promitem că vom acoperi groapa când 
terminăm, zise Corso. Vrem doar să aruncăm o privire aici. 

— De ce? 

— Radarul nostru a captat o reflexie puternică aici. 

— Ce înseamnă reflexie puternică? Ce e acolo jos? 

— Asta încercăm și noi să aflăm. Dacă ne permiteţi să 
continuăm. 

Maura o trase pe femeie departe de beci și închise ușa. 

— Vă rog, lăsaţi-i să muncească. Dacă refuzaţi, vor fi forțați să 
aducă un mandat. 

— Ce naiba i-a determinat să sape tocmai acolo? 

— Sângele. 

— Ce sânge? 

— Toată bucătăria e plină de sânge. 

Femeia lăsă privirea în jos spre podea, examinând linoleumul. 

— Nu văd nicio urmă. 

— Nu-l puteţi vedea. Este nevoie de o soluţie chimică pentru 
a-l face vizibil. Dar, credeţi-mă, el este acolo. Urme 
microscopice umplu podeaua, stropi pe pereţi. Se întinde până 
la ușa beciului și în jos pe scări. Cineva a încercat să-l spele de 
pe podea și de pe pereţi. Poate că au crezut că au curăţat tot, 
pentru că nu se mai putea vedea cu ochiul liber. Dar sângele 
este încă aici. A intrat în crăpături și în îmbinările lemnului. El 

rămâne peste ani și ani și nu îl poţi șterge. Este prins în această 
casă. În pereţi. 

Doamna Clausen se întoarse și o privi fix. 

— Al cui este sângele? întrebă ea încet. 

— Asta vrea să afle și poliţia. 

— Nu credeţi că am ceva de-a face cu... 

— Nu. Credem că sângele este de mai multă vreme. Era 
probabil aici când aţi cumpărat această casă. 

Șocată, femeia se lăsă să cadă pe unul dintre scaunele de la 
masa din bucătărie. Gluga impermeabilului îi alunecase de pe 
cap, lăsând să se vadă părul gri creţ. Înfășurată în mantaua prea 
mare pentru ea, părea chiar mai mică de statură, mai bătrână. 
O femeie care se îndrepta spre capătul vieții. 

— Nimeni n-o să mai vrea această casă acum, murmură ea. 
Nu când vor auzi despre asta. Nu voi reuși să mai scap de ea. 

Maura se așeză în fața ei. 

— De ce a cerut sora mea să închirieze tocmai această casă? 
V-a spus cumva? 

Nu primi niciun răspuns. Doamna Clausen clătina încă din cap, 
arătând șocată. 

— Aţi spus că a văzut indicatorul „De vânzare” de pe șosea. Și 
v-a sunat la agenţia imobiliară. 

În sfârșit o încuviinţare din cap. 

— Din senin. 

— Ce v-a spus? 

— Dorea să știe mai multe despre această proprietate. Cine a 
locuit aici, cine a fost proprietar înaintea mea. A spus că era în 
căutarea unei proprietăţi în zonă. 

— l-aţi spus despre familia Lank? 

Doamna Clausen se încordă. 

— Știţi despre ei? 

— Știu că au fost proprietarii acestei case. Tată și fiu. Și 
nepoata tatălui, o fată pe nume Amalthea. Sora mea v-a 
întrebat și despre ei? 

Femeia trase adânc aer în piept. 

— A vrut să știe. Am priceput asta. Când vrei să cumperi o 
casă, vrei să știi cine a construit-o. Cine a locuit acolo. Se uită la 
Maura. Toată nebunia aceasta are legătură cu ei, nu-i așa? 
Familia Lank. 

— Aţi crescut în acest oraș? 


— Da. 

— Asta înseamnă ca i-aţi cunoscut. 

Doamna Clausen nu-i răspunse imediat. În schimb, se ridică și 
își dădu jos impermeabilul. Îl agăţă de unul din cuierele de lângă 
ușa bucătăriei, mișcându-se încet, trăgând de timp. 

— El a fost cu mine în clasă, zise ea, încă cu spatele la Maura. 

— Cine? 

— Elijah Lank. Nu o cunoșteam prea bine pe verișoara lui, 
Amalthea. Ea era cu cinci ani mai mică decât noi... doar un 
copil. Dar îl știam cu toţii pe Elijah. 

Vocea era atât de joasă, aproape o șoaptă, parcă fiindu-i frică 
să rostească numele mai tare. 

— Cât de bine l-aţi cunoscut? 

— Mai bine decât aveam nevoie. 

— Se pare că nu v-a plăcut prea mult de el. 

Doamna Clausen se întoarse și o privi. 

— Este greu să-ți placă oamenii care te sperie de moarte. 

Prin ușa beciului puteau auzi zgomotul înfundat al cazmalei 
lovind pământul. Săpând și mai adânc în tainiţele casei. O casă 
care, chiar și ani mai târziu, încă stătea ca un martor tăcut al 
unor întâmplări teribile. 

— Doamnă doctor Isles, acesta era un orășel mic. Nu ca 
acum, cu toţi oamenii aceștia ce vin de departe și cumpără 
proprietăţi de vacanţă. Pe atunci eram doar noi, localnicii, și 
ajungi să-i cunoști pe ceilalţi destul de bine. Ce familii sunt 
bune, de care ar trebui să te ferești. Mi-am dat seama cine era 
Elijah Lank cam pe la paisprezece ani. El era unul dintre băieţii 
de care te fereai ca de naiba. 

Se întoarse la masă și se așeză din nou pe scaun, arătând 
extenuată. Fixă blatul de parcă s-ar fi uitat la propria reflexie, 
imaginea unei fete de paisprezece ani căreia îi era frică de 
băiatul care locuia în munți. 

Maura aşteptă, cu privirea aţintită asupra capului plecat al 
femeii cu părul gri, aspru ca o perie. 

— De ce v-a speriat? 

— Nu eram singura. Tuturor ne era frică de Elijah. După... 

— După ce? 

Doamna Clausen ridică privirea. 

— După ce a îngropat-o de vie pe acea fată. 

În tăcerea ce urmă, Maura putu auzi murmurul bărbaţilor care 
săpau adânc în podeaua beciului. Își putu auzi propria inimă 
lovindu-se de coaste. „Isuse, gândi ea. Oare ce vor găsi aici?” 

— Ea era una dintre fetele nou-venite în oraș, continuă 
doamna Clausen. Alice Rose. Celelalte fete se așezau în spatele 
ei și o bârfeau. Făceau glume pe seama ei. Ai putea spune că 
mai toți copiii spuneau lucruri urâte la adresa lui Alice și nu le 
făcea nimeni nimic, pentru că ea nu-i putea auzi. N-a știut 
niciodată că ne băteam joc de ea. Știu că eram cruzi, dar sunt 
lucruri pe care copiii le fac când au paisprezece ani. Înainte de a 
învăţa să se pună în locul altuia. Înainte de a o simţi pe propria 
lor piele. 

Oftă, cu o urmă de regret pentru greșelile copilăriei, pentru 
toate lecţiile învăţate prea târziu. 

— Ce s-a întâmplat cu Alice? 

— Elijah a spus că a fost o glumă. Că plănuise de la început să 
se întoarcă peste câteva ore și s-o scoată de acolo. Dar îţi poți 
imagina cum este să fii închisă într-o groapă? Atât de speriată 
încât să te scapi pe tine? Și nimeni care să-ți audă ţipetele. 
Nimeni altcineva în afară de tine care să știe, decât băiatul care 
te-a băgat acolo. 

Maura așteptă în tăcere, parcă temându-se să afle sfârșitul 
povestirii. 

Doamna Clausen îi văzu neliniștea în ochi și clătină din cap. 

— O, Alice n-a murit. Câinele a fost cel care a salvat-o. Știa 
unde este. Și a continuat să latre fără încetare, conducându-i pe 
oameni chiar în locul unde era ea. 

— Atunci a supravieţuit. 

Femeia încuviinţă din cap. 

— Au găsit-o mai târziu în acea noapte. La acel moment, 
stătea deja de mai multe ore în groapă. Când au scos-o afară, 
de-abia mai vorbea. Ca un zombi. Câteva săptămâni mai târziu, 
familia ei s-a mutat din oraș. Nu știu unde au plecat. 

— Ce s-a întâmplat cu Elijah? 

Doamna Clausen strânse din umeri. 

— Ce credeți că se putea întâmpla? A insistat întruna că a fost 
o glumă. Ca restul lucrurilor pe care și noi, ceilalţi copii, i le 
făcuserăm lui Alice la școală. Și este adevărat, cu toţii am 
chinuit-o. Cu toţii i-am făcut viaţa un calvar. Dar el, Elijah, a 
făcut mai mult decât atât. 

— N-a fost pedepsit? 

— Când ai doar paisprezece ani, primești o a doua șansă, în 
special când este nevoie de tine acasă. Când tatăl tău este mai 
toată ziua beat și mai ai și o verișoara de nouă ani care 
locuiește cu voi. 

— Amalthea, zise Maura încetișor. 

Doamna Clausen încuviinţă din cap. 

— Imaginează-ţi cum este să fii o fetiță în această casă. Să 
crești cu o familie de bestii. 

„Bestii.” 

Aerul se încarcă dintr-odată. Mâinile Maurei se răciră. Se 
gândi la delirurile Amaltheei Lank. „Pleacă, înainte ca el să te 
vadă.” 

Și își aduse aminte și de zgârietura în formă de gheară de pe 
portiera mașinii ei. „Semnul Bestiei.” 

Ușa beciului se deschise cu un scârțâit, speriind-o. Se întoarse 
și o văzu pe Rizzoli în prag. 

— Au lovit cu cazmaua în ceva, zise ea. 

— Ce este? k 

— Lemn. Un fel de placă, la vreo jumătate de metru. Incearcă 
să îndepărteze pământul acum. Arătă spre ustensilele de săpat 
de pe blatul bucătăriei. Vom avea nevoie de acelea. 

Maura duse cutia jos, în beci. Văzu mormane de pământ 
excavat, înșiruite acum împrejurul perimetrului gropii, lungă de 
aproape doi metri. 

De mărimea unui coşciug. 

Detectivul Corso, care mânuia acum cazmaua, ridică privirea 
spre ea. 

— Placa pare destul de subţire. Dar ascultă. Lovi cu cazmaua 
în lemn. Nu este solidă. Dedesubt este un spațiu gol. 

— Vrei să trec eu? întrebă Yates. 

— Da, spatele mă omoară deja. 

Corso îi dădu cazmaua. 

Yates cobori în groapă, scoțând cu picioarele un zgomot 
înfundat la contactul cu lemnul. Suna a gol. Incepu să scoată 
pământul cu hotărâre, formând repede încă o movilă pe 
marginea gropii. Nimeni nu mai scoase un cuvânt. Incetul cu 
încetul, placa ieșea la iveală. Cele două lămpi aruncau lumina 
direct spre groapă și umbra lui Yates sărea de pe un perete pe 
altul al beciului, ca o marionetă. Ceilalţi continuau să privească 

tăcuţi, ca jefuitorii de morminte care așteaptă nerăbdători să 
vadă prima licărire într-o criptă. 

— Am degajat o margine aici, zise Yates respirând greu, 
cazmaua frecându-se de lemn. Arată ca o ladă. Am lovit deja cu 
lopata în ea și nu vreau să deteriorez lemnul mai mult. 

— Avem lopățele și pensule, spuse Maura. 

Yates își îndreptă spatele și ieși clătinându-se din groapă. 

— În regulă. Poate reușiţi voi să mai curăţaţi din pământul de 
acolo. Vom face niște fotografii înainte de a o deschide. 

Maura și Gary coborâră în groapă și ea simţi placa vibrând 
sub greutatea lor. Se întrebă ce orori zăceau sub plăcile 
murdare și îi veni în minte o imagine terifiantă a lemnului care 
cedează brusc, lăsându-i să cadă peste corpuri putrezite. 
Ignorând bătăile puternice ale inimii, îngenunche și începu să 
dea la o parte pământul de pe placă. 

— Dă-mi și mie o pensulă, te rog, zise Rizzoli, pregătită să 
intre și ea în groapă. 

— Nu, tu nu, îi răspunse Yates. De ce nu o iei mai ușor? 

— Nu sunt handicapată. Urăsc să stau degeaba. 

Yates râse. 

— Da, ei bine, și noi urâm să te vedem intrând în durerile 
facerii aici. Și nici nu mi-ar plăcea să-i explic și soțului tău ce s-a 
întâmplat. 

— Jane, nu prea e loc de mișcare pe aici, zise Maura. 

— Atunci lăsaţi-mă măcar să așez lămpile, ca să vedeți ce 
faceți. 

Rizzoli mută lampa, care lumină dintr-odată colţul unde lucra 
Maura. Ghemuită pe genunchi, Maura folosi pensula pentru a 
îndepărta pământul de pe plăcile de lemn, scoțând la iveală 
câteva vârfuri ruginite. 

— Am găsit niște cuie vechi ruginite, strigă ea. 

— Am o rangă în mașină, spuse Corso. Mă duc s-o aduc. 

Maura continuă să îndepărteze pământul cu pensula, găsind 
și alte cuie ruginite. Spaţiul era îngust, iar gâtul și umerii 
începură s-o doară. Își îndreptă spatele. Auzi un zgomot 
deasupra ei. 

— Hei, zise Gary, uită-te la asta! 

Maura se întoarse și văzu că Gary lovise cu lopăţica o bucată 
de ţeava ruptă. 

— Pare să vină direct de pe marginea acestei plăci, spuse 
Gary. Cu mâinile goale, scormoni cu mare atenţie ridicătura 
ruginită și desprinse o bucată mare de pământ de deasupra ei. 
De ce ar înfige cineva o țeava într-o... 

Și se opri. Se uită la Maura. 

— Este o aerisire, zise ea. 

Gary fixă cu privirea plăcile de sub genunchii lui și spuse 
încet: 

— Ce naiba e în lada asta? 

— leșiți afară din groapă amândoi! le strigă Pete. Vom face 
niște poze. 

Yates se întinse s-o ajute pe Maura, și ea ieși din groapă, 
simțindu-se brusc puţin ameţită din cauza ridicării prea rapide. 
Clipi de mai multe ori, orbită de bliţul camerei, de strălucirea 
ireală a lămpilor și de umbrele ce jucau pe pereţi. Merse până la 
baza scărilor și se așeză pe o treaptă. Doar atunci își aduse 
aminte că treapta pe care stătea acum era impregnată de 
urmele fantomatice de sânge. 

— În regulă, spuse Pete. Haideţi să deschidem lada. 

Corso îngenunche lângă groapă și fixă vârful răngii într-unul 
dintre colțurile capacului. Se căzni să ridice placa, reușind să 
degajeze puţin un rând de cuie ruginite. 

— Nu se mișcă, zise Rizzoli. 

Corso făcu o pauză și își șterse faţa cu mâneca, lăsând o dâră 
de murdărie pe frunte. 

— Dumnezeule, mâine, spatele meu îmi va plăti pentru asta. 

Fixă din nou vârful răngii sub capac. De această dată, putu să 
desfacă puţin mai mult din capac. Trase adânc aer în piept și se 
lăsă cu toată greutatea pe capătul pârghiei. 

Cuiele ieșiră în sfârșit. 

Corso puse ranga deoparte. El și cu Yates se aplecară în 
groapă, apucară marginea capacului și ridicară. Timp de câteva 
clipe, niciunul nu spuse un cuvânt. Se uitau cu toţii fix în 
cavitatea care acum se dezvăluia privirii sub lumina puternică a 
lămpilor. 

— Nu mai înțeleg nimic, rosti Yates. 

Lada era goală. 

Conduseră spre casă în acea noapte, pe o autostradă ce lucea 
în ploaie. Ștergătoarele de parbriz ale mașinii Maurei se mișcau 
încet, o bătaie hipnotică de-a lungul geamurilor aburite. 

— Tot sângele acela din bucătărie, zise Rizzoli. Ştii ce 
înseamnă. Amalthea a ucis și înainte. Nikki și Theresa Wells n-au 
fost primele ei victime. 

— Nu era singură în acea casă, Jane. Vărul ei, Elijah, trăia și el 
acolo. Putea să fi fost el. 

— Avea nouăsprezece ani când au dispărut soţii Sadler. 
Trebuie să fi știut ce se întâmpla în propria bucătărie. 

— Nu înseamnă că ea este cea care a făcut-o. 

Rizzoli o privi. 

— Crezi teoria lui O'Donnell? Despre Bestie? 

— Amalthea este schizofrenică. Spune-mi cum cineva cu o 
minte atât de alienată reușește să omoare două femei și apoi 
devine perfect logică încât să le ardă trupurile, distrugând orice 
urmă. 

— N-a făcut o treabă foarte bună în a-și acoperi urmele. A fost 
prinsă, îţi amintești? 

— Poliţia din Virginia a avut noroc. Faptul că au prins-o la un 
control rutier de rutină nu dovedește o muncă de investigație 
strălucită. Maura se uită înainte la autostrada pustie și cețoasă. 
Nu le-a ucis singură pe acele femei. Cineva trebuie s-o fi ajutat, 
cineva care și-a lăsat amprentele în mașina ei. Cineva care a 
fost cu ea de la bun început. 

— Vărul ei? 

— Elijah avea doar paisprezece ani când a îngropat-o de vie 
pe acea fată. Ce fel de băiat face un lucru ca ăsta? Ce fel de 
bărbat ajunge el? 

— Nu aș vrea să-mi imaginez. 

— Cred că știm amândouă, zise Maura. Am văzut amândouă 
sângele din bucătăria aceea. 

Lexusul toarse pe șosea. Ploaia încetase, dar aerul era încă 
umed, aburind parbrizul. 

— Și dacă ei i-au ucis pe soţii Sadler, spuse Rizzoli, atunci nu 
poți să nu te întrebi... Se uită la Maura. Ce-au făcut cu copilul lui 
Karen Sadler? 

Maura nu răspunse. Continuă să privească autostrada, 
conducând drept înainte. Nicio întoarcere, nicio oprire. „Doar 
condu înainte.” 


231 


— Știi la ce mă refer? continuă Rizzoli. Acum patruzeci și cinci 
de ani, verii Lank au ucis o femeie însărcinată. Rămășițele 
copilului n-au fost găsite încă. Cinci ani mai târziu, Amalthea 
Lank apare în biroul lui Van Gates din Boston, cu două fetițe 
nou-născute, pentru a le vinde. 

Degetele Maurei amorţiră pe volan. 

— Dacă acele fetițe nu erau ale ei? zise Rizzoli. Oare 
Amalthea e într-adevăr mama ta? 


e CAPITOLUL 23 


Mattie Purvis stătea în întuneric, întrebându-se cât îi lua unei 
persoane să moară de foame. Işi consuma hrana prea repede. li 
rămăseseră în sacul de alimente doar șase batoane de ciocolată 
Hershey, o jumătate de pachet de biscuiţi săraţi și câteva fâșii 
de pastramă de vită. „Trebuie să le împart pe porţii, gândi ea. 
Trebuie să-mi ajungă destul cât... Cât ce? Să nu mor de sete 
întâi?” 

Luă o înghiţitură din batonul preţios de ciocolată și fu tentată 
să mai ia una, dar reuși să se abțină. Cu mare grijă, înfășură la 
loc ambalajul pentru mai târziu. „Dacă devin cu adevărat 
disperată, mai am și hârtia de mâncat, își zise ea. Hârtia este 
comestibilă, nu-i așa? Este făcută din lemn, și o căprioară 
flămândă mănâncă scoarță de copac, așa că trebuie să aibă 
ceva valoare nutriţională. Da, păstrează hârtia. Păstreaz-o 
curată.” Ezitând, puse la loc în sac ciocolata consumată parțial. 
Inchizând ochii, se gândi la hamburgeri și pui prăjit și toate 
mâncărurile interzise pe care și le refuzase de când Dwayne îi 
spusese că femeile însărcinate îi aduceau aminte de niște vaci. 
Insemnând că ea îi aducea aminte de o vacă. Două săptămâni 
după aceea, nu mâncase decât salate, până într-o zi când se 
simţise amețită și se așezase chiar pe podea în mijlocul 
magazinului Macy's. Dwayne se înroșise la faţă, în timp ce 
doamne îngrijorate se adunaseră în jurul lor, întrebând întruna 
dacă soţia lui se simţea bine. El continuase să le gonească, 
făcându-i în același timp lui Mattie semne disperate să se ridice. 
Imaginea era totul, spunea el mereu, și iată-l pe domnul BMW cu 
nevasta lui ca o vacă, în pantalonii largi de femeie însărcinată, 
tăvălindu-se pe podea. „Da, sunt o vacă, Dwayne. O vacă mare 
și frumoasă care îţi poartă copilul. Acum vino și salvează-ne, la 
naiba. Salvează-ne, salvează-ne.” Auzi pași deasupra ei. 

Se uită în sus, când răpitorul ei se apropie. Incepuse să-i 
recunoască mersul, ușor și precaut, ca al unei pisici la pândă. 
De fiecare dată când venea, ea îl ruga s-o elibereze. De fiecare 
dată, el pleca, lăsând-o în continuare în această cușcă. Acum, 
mâncarea era pe terminate, și apa la fel. 

— Doamnă. 

Nu-i răspunse. „Lasă-l să se întrebe, gândi ea. Își va face griji 
dacă sunt bine și va trebui să deschidă cușca. Trebuie să rămân 
în viaţă, sau el nu-și va lua preţioasa recompensă.” 

— Doamnă, vorbește cu mine. 

Ea rămase tăcută. „Nimic n-a mers până acum, gândi ea. 
Poate asta îl va speria. Poate acum îmi va da drumul.” 

Se auzi un zgomot înfundat în pământ. 

— Mai ești acolo? 

„Unde naiba aș putea fi, nenorocitule?” 

O pauză mai lungă. 

— Ei bine, dacă ai murit deja, nu mai are niciun rost să sap să 
te scot afară, nu crezi? 

Se auziră pași îndepărtându-se. 

— Așteaptă! Așteaptă! Aprinse lanterna. începu să bată în 
placa de deasupra. Întoarce-te, la naiba! Întoarce-te! 

Ascultă, cu inima bătând puternic. Aproape râse de ușurare 
când auzi scârțâitul pașilor lui apropiindu-se. Cât de degradantă 
era situația aceasta? Nevoită să-i ceară atenţia, ca o amantă 
ignorată. 

— Ești trează? zise el. 

— Ai vorbit cu soţul meu? Când te va plăti? 

— Cum te simţi? 

— De ce nu-mi răspunzi niciodată la întrebări? 

— Răspunde-mi tu întâi. 

— Oh, mă simt grozav! 

— Cum este copilul? 

— Nu prea mai am mâncare. Am nevoie de mai multă 
mâncare. 

— Ai destulă. 

— Scuză-mă, dar eu sunt închisă aici jos, nu tu! Mor de foame. 
Cum îţi vei primi banii dacă eu voi muri? 

— Doamnă, liniștește-te. Odihnește-te. Totul va fi bine. 

— Nimic nu e bine! 

Niciun răspuns. 

— Hei! Her? strigă ea. 

Pașii se îndepărtau acum. g 

— Aşteaptă! Lovi în placa de deasupra. Întoarce-te! Începu să 
izbească în tavan cu ambii pumni. Furia o obosi dintr-odată, o 
furie pe care nu o mai simţise niciodată până atunci. Țipă: Nu 

poţi să-mi faci una ca asta! Nu sunt un animal! Se prăbuși lângă 
perete, cu mâinile rănite și dureroase, cu trupul zguduit de 
suspine. Suspine de furie, nu de înfrângere. Du-te la naiba, zise 
ea. Du-te la naiba. Și du-te la naiba și tu, Dwayne. Și duceţi-vă 
la naiba toţi nenorociţii din lumea asta! 

Obosită, se lăsă să cadă pe spate. Se frecă la ochi, ștergându- 
și lacrimile. „Ce vrea de la noi? Până acum, Dwayne trebuia să-l 
fi plătit. Și atunci de ce sunt încă aici? Ce așteaptă?” 

Copilul o împunse cu piciorul. Se apăsă cu mâna pe burtă, o 
atingere liniștitoare transmisă prin pielea ce îi separa. Simţi că i 
se întărește pântecul, prima contracție. Bietul de el. Bietul... 

Copil. 

Rămase nemișcată, reflectând.  Amintindu-și toate 
conversațiile avute prin aerisire. Niciodată despre Dwayne. 
Niciodată despre bani. Nu avea niciun sens. Dacă nenorocitul 
voia bani, Dwayne era persoana la care trebuia să apeleze. Dar 
el nu vorbea despre Dwayne. Și dacă nici măcar nu l-a sunat? 
Dacă n-a cerut nicio răscumpărare? 

„Atunci ce vrea?” 

Lumina lanternei pâlpâi. Al doilea set de baterii era pe 
sfârșite. Încă două seturi noi de baterii și va rămâne complet în 
întuneric. De această dată nu se mai panică atunci când scotoci 
în sacul de alimente și scoase un nou pachet de baterii. „Am 
mai făcut asta; pot s-o mai fac o dată.” Deșurubă capacul, 
scoase ușor bateriile vechi și le băgă pe cele noi. Lumina 
puternică apăru din nou, o pauză temporară în noaptea lungă de 
care se temea că vine. 

„Toată lumea moare. Dar nu vreau să mor îngropată în cutia 
asta, unde nimeni nu-mi va găsi vreodată oasele. Economisește 
lumina, economisește lumina cât poţi de mult.” Opri lanterna și 
rămase în întuneric, cuprinsă de spaima care își învăluia și mai 
mult tentaculele în jurul ei. „Nimeni nu știe, gândi ea. Nimeni nu 
știe că sunt aici. Oprește-te, Mattie. Păstrează-ţi mintea 
limpede. Ești singura care te poate salva.” 

Se întoarse pe o parte și se luă singură în braţe. Auzi ceva 
rostogolindu-se de-a lungul podelei. O baterie folosită, inutilă 
acum. 

„ȘI dacă nimeni nu știe că am fost răpită? Și dacă nimeni nu 
știe că sunt încă în viață?” 


Își înconjură abdomenul cu mâinile și se gândi la toate 
conversațiile pe care le avusese cu răpitorul ei. „Cum te simţi?” 
Asta întreba mereu, cum te simţi? De parcă i-ar fi păsat. De 
parcă cineva care a băgat o femeie însărcinată într-o ladă dădea 
vreun ban pe starea ei. Dar el pusese mereu aceeași întrebare, 
și ea îl rugase întotdeauna să-i dea drumul. „Așteaptă un alt fel 
de răspuns.” 

Își aduse genunchii mai aproape și piciorul ei lovi ceva ce se 
rostogoli mai departe. Se ridică și aprinse lanterna, începu să 
caute în jur toate bateriile împrăștiate. Avea patru vechi, plus 
încă două bune încă în sac. Plus încă două în lanternă. inchise 
lanterna din nou. „Economisește lumina, economisește lumina.” 

În întuneric, începu să-și desfacă șireturile de la pantofi. 

e CAPITOLUL 24 


Doctorita Joyce P. O'Donnell intră în sala de conferinţe a 
Departamentului Omucideri de parcă era proprietara locului. 
Elegantul ei costum Saint John costase probabil mai mult decât 
tot bugetul de îmbrăcăminte al lui Rizzoli pentru întregul an. 
Tocurile de opt centimetri îi accentuau silueta statuară. Chiar 
dacă trei polițiști o priveau în timp ce se așeza la masă, ea nu 
lăsă să se vadă nicio urmă de disconfort. Știa cum să acapareze 
controlul sălii, o abilitate pentru care Rizzoli nu se putu abţine să 
nu o invidieze, chiar dacă o dispreţuia pe această femeie. 

Antipatia era evident reciprocă. O'Donnell aruncă o privire de 
gheață spre Rizzoli, apoi se uită la Barry Frost, înainte de a se 
întoarce spre locotenentul Marquette, șeful departamentului. 
Bineînțeles că avea să-i acorde atenţie numai lui Marquette; 
O'Donnell nu pierdea timpul cu subordonații. 

— Aceasta este o invitaţie neașteptată, domnule locotenent, 
spuse ea. Nu sunt rugată des să vin la Schroeder Piaza. 

— Doamna detectiv Rizzoli a sugerat acest lucru. 

— Chiar și mai neașteptat, atunci. Ținând cont... 

„Ținând cont că jucăm la echipe adverse, gândi Rizzoli. Eu 
prind monștrii; tu îi aperi.” 

— Dar așa cum i-am spus și doamnei detectiv Rizzoli la 
telefon, continuă O'Donnell, nu vă pot ajuta decât dacă mă 
ajutaţi și voi pe mine. Dacă vreţi să vă ajut să prindeţi Bestia, 
trebuie să împărtășiţi cu mine orice informaţie aveţi. 

Ca răspuns, Rizzoli împinse un dosar spre O'Donnell. 

— Acestea sunt informaţiile pe care le avem despre Elijah 
Lank până acum. 

Văzu licărul de nerăbdare din ochii psihiatrei când se întinse 
după dosar. Motivul pentru care trăia O'Donnell: o întrezărire 
fugară a unui monstru. Şansa de a se apropia de inima vie a 
răului. 

O'Donnell deschise dosarul. 

— Fișa lui matricolă. 

— Din Fox Harbor. 

— Un IQ de 136. Dar numai note mediocre. 


— Exemplul clasic de subperformant. 

„Capabil de lucruri mari când se străduiește”, scrisese un 
profesor, negândindu-se niciun moment unde-l vor duce pe 
Elijah Lank realizările lui. 

— După ce mama lui a murit, a fost crescut de tată, Hugo. 
Tatăl n-a ţinut nicio slujbă pentru mai mult timp. Se pare că își 
petrecea majoritatea zilelor în faţa unei sticle de băutură, și a 
murit de pancreatită când Elijah avea optsprezece ani. 

— Și acesta este același cămin în care a crescut Amalthea. 

— Da. A venit să locuiască cu unchiul ei când avea nouă ani, 
după ce a rămas orfană de mamă. Nimeni nu știe cine era tatăl 
ei. Deci, iată familia Lank din Fox Harbor. Un unchi beţiv, un 
verișor sociopat și o fetiță care devine schizofrenică. Doar o 
imagine a unei familii americane obișnuite. 

— L-ai numit pe Elijah sociopat. 

— Cum altfel i-ai spune unui băiat care își îngroapă de vie 
colega de clasă, doar de distracție? 

O'Donnell întoarse pagina. Oricine ar fi citit acel dosar ar fi 
avut întipărită pe față o expresie de oroare, dar privirea ei era 
una fascinată. 

— Fata pe care a îngropat-o avea doar paisprezece ani, zise 
Rizzoli. Alice Rose era nouă în școală. Avea de asemenea și 
probleme de auz și din această cauză ceilalţi copii o chinuiau. ȘI 
probabil că acesta a fost și motivul pentru care Elijah a ales-o pe 
ea. Era vulnerabilă, o pradă ușoară. A invitat-o la el acasă, apoi 
a dus-o prin pădure la o groapă pe care o săpase. A aruncat-o 
înăuntru, a acoperit groapa cu scânduri și a pus bolovani 
deasupra. Când a fost întrebat mai târziu despre asta, a spus că 
întreaga poveste a fost doar o glumă. Dar eu cred cu fermitate 
că a vrut s-o omoare. 

— Conform acestui raport, fata a fost scoasă de acolo 
nevătămată. 

— Nevătămată? Nu neapărat. 

O'Donnell ridică privirea. 

— Dar a supravieţuit. 

— Alice Rose și-a petrecut urmatorii cinci ani din viaţă 
tratându-se de depresie severă și atacuri de anxietate. La 
nouăsprezece ani s-a băgat într-o cadă și și-a tăiat venele. In 
ceea ce mă privește, Elijah Lank este responsabil pentru 
moartea ei. Ea a fost prima lui victimă. 

— Poţi dovedi că mai există și altele? 

— Acum patruzeci și cinci de ani, un cuplu căsătorit, Karen și 
Robert Sadler, a dispărut din Kennebunkport. Karen Sadler era 
însărcinată în opt luni la momentul respectiv. Rămășițele lor au 
fost găsite săptămâna trecută, în același loc unde Elijah a 
îngropat-o de vie pe Alice Rose. Cred că soţii Sadler au fost uciși 
de Elijah. De el și de Amalthea. 

O'Donnell rămăsese neclintită, ca și cum își ţinea respiraţia. 

— Dumneavoastră aţi sugerat-o prima, doamnă doctor 
O'Donnell, zise locotenentul Marquette. Aţi spus că Amalthea 
avea un partener, cineva pe care îl numea Bestia. Cineva care a 
ajutat-o să le omoare pe Nikki și Theresa Wells. Este ceea ce i- 
aţi spus doctoriţei Isles, nu-i așa? 

— Nimeni altcineva n-a crezut teoria mea. 

— Ei bine, noi o credem acum, spuse Rizzoli. Credem că 
Bestia este vărul ei, Elijah. 

O'Donnell ridică din sprânceană în semn de amuzament. 

— Un caz de veri criminali? 

— Nu ar fi prima dată când doi veri au ucis împreună, sublime 
Marquette. 

— Adevărat, răspunse O'Donnell. Kenneth Bianchi și Angelo 
Buono - Strangulatorii de pe Deal - erau veri. 

— Deci avem un precedent, zise Marquette. Verișori ca 
parteneri la omucidere. 

— Nu aveaţi nevoie de mine ca să aflați acest lucru. 

— Dumneavoastră ați știut de Bestie înaintea tuturor, zise 
Rizzoli. Aţi încercat să-l găsiți, să-l contactaţi prin intermediul 
Amaltheei. 

— Dar nu am reușit. Așa că nu văd cum v-aș putea ajuta să-l 
găsiţi. Nici măcar nu știu de ce m-aţi chemat aici, doamnă 
detectiv, când dispreţuiţi atât de mult cercetarea mea. 

— Știu că Amalthea vorbește cu dumneavoastră. N-a vrut să- 
mi spună niciun cuvânt când am mers la ea ieri. Dar gardienii 
mi-au zis că vorbește cu dumneavoastră. 

— Şedinţele noastre sunt confidenţiale. Este pacienta mea. 

— Da, dar vărul ei nu este. El este cel pe care vrem să-l 
găsim. 

— Atunci, unde a fost văzut ultima oară? Trebuie să aveţi o 
informaţie cu care să începeți. 


239 


— Nu avem aproape nimic. Nimic despre locurile pe unde a 
fost decenii în șir. 

— Știţi măcar dacă mai este în viață? 

Rizzoli oftă și recunoscu: 

— Nu. 

— Ar avea aproape șaptezeci de ani acum, nu-i așa? Cam 
bătrâior pentru un criminal în serie. 

— Amalthea are șaizeci și cinci de ani, spuse Rizzoli. Și totuși, 
nimeni nu s-a îndoit vreodată de faptul că ea le-a ucis pe Nikki și 
Theresa Wells. Că le-a sfărâmat capetele, le-a stropit cu benzină 
și le-a dat foc. 

O'Donnell se lăsă pe spătarul scaunului și o privi pe Rizzoli 
câteva clipe. 

— Spuneţi-mi, vă rog, de ce Poliţia din Boston e interesată de 
Elijah Lank? Acestea sunt crime vechi - nici măcar nu sunt în 
jurisdicția voastră. Care este interesul vostru aici? 

— Uciderea Annei Leoni poate avea legătură. 

— Cum? 

— Chiar înainte de a fi omorâtă, Anna punea o grămadă de 
întrebări despre Amalthea. Poate că a aflat prea multe. 

Rizzoli îi întinse un alt dosar lui O'Donnell. 

— Ce este acesta? 

— Poate sunteţi familiarizată cu Centrul Naţional de Statistică 
a Criminalităţii al FBl-ului. Administrează o bază de date cu 
persoanele dispărute pe tot teritoriul ţării. 

— Da, știu despre NCIC. 

— Am solicitat o căutare folosind cuvintele cheie sex feminin 
și însărcinată. lată ce am primit înapoi de la FBI. Orice caz din 
baza lor de date, începând cu anul 1960. Orice femeie 
însărcinată care a dispărut de pe teritoriul continental al Statelor 
Unite. 

— Și de ce aţi specificat femei însărcinate? 

— Pentru că Nikki Wells era însărcinată în nouă luni. Karen 
Sadler era în opt luni. Nu vi se pare o coincidenţă cam mare? 

O'Donnell deschise dosarul și răsfoi paginile printate. Ridică 
privirea surprinsă. 

— Dar sunt zeci de nume aici. 

— Gândiţi-vă un moment la faptul că mii de oameni dispar în 
fiecare an în această ţară. Dacă o femeie însărcinată dispare la 
un moment dat, ea reprezintă doar o mică pată pe o pânză mult 

mai mare; nu va ridica prea multe semne de întrebare. Dar când 
dispare o femeie pe lună, pe o durată de patruzeci de ani, atunci 
numărul total se mărește. 

— Puteți lega vreunul dintre aceste cazuri de Amalthea Lank 
sau de vărul ei? 

— De aceea v-am chemat pe dumneavoastră. Aţi avut mai 
mult de o duzină de ședințe cu ea. V-a spus ceva despre 
călătoriile ei? Unde a locuit, unde a lucrat? 

O'Donnell închise dosarul. 

— Îmi cereţi să încalc confidenţialitatea doctor-pacient. De ce 
aș face-o? 

— Pentru că nu s-au terminat crimele. Nu s-au oprit. 

— Pacienta mea nu poate ucide pe nimeni. Ea este în 
închisoare. 

— Da, dar partenerul ei nu. Rizzoli se aplecă înainte, mai 
aproape de femeia pe care o detesta atât de tare. Insă avea 
nevoie de O'Donnell acum, și reușea să-și stăpânească repulsia. 
Bestia vă fascinează, nu-i așa? Vreţi să știți mai multe despre el. 
Vreți să pătrundeți în mintea lui, să aflaţi ce îl face să ucidă. Vă 
place să auziţi toate detaliile. De aceea ar trebui să ne ajutaţi. 
Ca să mai adăugaţi un alt monstru la colecţie. 

— Și dacă vă înșelaţi? Poate că Bestia este doar o închipuire a 
imaginaţiei voastre. 

Rizzoli îi aruncă o privire lui Frost. 

— Ce zici să pornim retroproiectorul acela? A 

Frost fixă retroproiectorul pe poziţie și-l porni. In această 
epocă a computerelor și a prezentărilor în PowerPoint, 
retroproiectorul părea o tehnologie din epoca de piatră. Dar ea 
și cu Frost optaseră pentru cea mai rapidă și mai directă cale de 
a-și argumenta cazul. Frost deschise un dosar și luă mai multe 
folii transparente pe care imprimaseră date evidenţiate cu 
markerul în culori variate. 

Frost strecură o foaie în aparat. Pe ecran apăru o hartă a 
Statelor Unite. Apoi puse deasupra prima folie transparentă. 
Șase puncte negre fură adăugate imaginii. 

— Ce semnifică punctele? întrebă O'Donnell. 

— Sunt cazurile raportate de NCIC pentru primele șase luni 
ale anului 1984, zise Frost. Am ales acel an pentru că este 
primul în care a devenit activă baza de date computerizată a 
FBl-ului. Așa că datele ar trebui să fie destul de cuprinzătoare. 

Fiecare dintre aceste puncte reprezintă dosarul dispariţiei unei 
femei însărcinate. Arătă cu un laser pe ecran. In zona aceasta 
avem o împrăștiere geografică destul de mare, un caz în 
Oregon, altul în Atlanta. Dar uitaţi-vă la acumularea aceasta 
mică în zona de sud-vest. Frost încercui colțul respectiv al hărții. 
O femeie dispărută în Arizona, una în New Mexico, două în 
California de Sud. 

— Și ce ar trebui să înţeleg din asta? 

— Ei bine, haideţi să ne uităm la următoarea perioadă de șase 
luni. lulie-decembrie 1984. Poate va fi mai clară pentru 
dumneavoastră. 

Frost așeză următoarea folie transparentă peste hartă. O 
nouă serie de puncte fu adăugată, de data aceasta marcate cu 
roșu. 

— Din nou, zise el, avem câteva puncte disparate pe teritoriul 
ţării. Dar iată o altă aglomerare. Încercui un grup de trei puncte 
roșii. San Jose, Sacramento și Eugene, Oregon. 

— Începe să devină interesant, spuse O'Donnell încet. 

— Staţi să vedeţi și următoarele șase luni, comentă Rizzoli. 

Odată cu cea de-a treia folie, încă o serie de puncte fu 
adăugată, de culoare verde. Deja tiparul devenise ușor de 
recunoscut. Un tipar la care O'Donnell se uita cu ochi 
neîncrezători. 

— Dumnezeule, spuse ea, aglomeraţia continuă să se mute. 

Rizzoli încuviinţă din cap și privi cu tristeţe ecranul. 

— Din Oregon merge spre nord-est. În următoarele șase luni, 
două femei însărcinate dispar din statul Washington, apoi o a 
treia din statul alăturat, Montana. Se întoarse și o privi pe 
O'Donnell. Și nu se oprește aici. 

O'Donnell se foi în scaun, cu fața aprinsă de curiozitate ca o 
pisică pe cale să se arunce asupra prăzii. 

— Unde se mută aglomeraţia mai departe? 

Rizzoli se uită pe hartă. 

— În timpul acelei veri și toamne, spre est, spre Illinois și 
Michigan, New York și Massachusetts. Apoi coboară brusc spre 
sud. 

— În ce lună? 

Rizzoli îl privi pe Frost, care căută printre foi. 

— Următorul caz apare în Virginia, pe 14 decembrie, răspunse 
el. 

— Se mișcă odată cu clima, zise O'Donnell. 

— Poftim? 

Rizzoli se uită surprinsă spre ea. 

— Clima. Vezi cum se mută de-a lungul zonei medii 
superioare de vest în timpul lunilor de vară? Toamna este în 
New England. Și apoi, în decembrie, merge brusc la sud. Pe 
măsură ce vremea se răcește. 

Rizzoli se încruntă la hartă. „Doamne, gândi ea. Are dreptate. 
Cum de n-am văzut asta?” 

— Și ce se întâmplă mai departe? întrebă O'Donnell. 

— Face un cerc complet, răspunse Frost. Merge în sud, din 
Florida în Texas. Într-un final se îndreaptă spre Arizona. 

O'Donnell se ridică de pe scaun și merse până la ecran. Stătu 
acolo un moment, studiind harta. 

— Îmi mai spuneţi o dată cât a durat ciclul? Cât le-a luat să 
facă un circuit complet? 

— Atunci, le-a luat trei ani și jumătate să călătorească pe 
întreg teritoriul ţării, spuse Rizzoli. 

— Un ritm relaxat. 

— Da. Însă observați că nu rămân în niciun stat prea mult, nu 
iau prea multe victime dintr-o singură zonă. Continuă să se 
miște, astfel încât autoritățile nu văd niciodată un tipar, nu-și 
dau seama niciodată că povestea aceasta ţine de ani buni. 

— Poftim? O'Donnell se întoarse spre ea. Ciclul se repetă? 

Rizzoli încuviinţă din cap. 

— Reîncepe iar și iar, mergând pe același itinerar. Ca vechile 
triburi nomade care obișnuiau să meargă după cirezile de bivoli. 
— Autorităţile n-au observat niciodată existenţa unui tipar? 

— Nu, pentru că ei n-au încetat niciodată să se miște. State 
diferite, jurisdicții diferite. Câteva luni într-o regiune și apoi 
pleacă. Spre următorul teren de vânătoare. Locuri în care se 
reîntorc iar și iar. 

— Teritorii familiare. 

— „Unde mergem depinde de ceea ce știm. Și ceea ce știm 
depinde de locurile unde mergem”, spuse Rizzoli, citând unul 
dintre principiile realizării profilurilor geografice ale criminalilor. 

— Aţi găsit vreun cadavru? 

— Niciunul dintre numele de pe aceste liste. Toate aceste 
cazuri sunt încă nesoluționate. 

— Atunci trebuie să aibă ascunzători unde să le îngroape. 
Locuri unde să ascundă victimele, să scape de trupurile lor. 

— Presupunem că sunt locuri izolate, răspunse Frost. Zone 
rurale, sau în apropierea apelor. Pentru că niciuna dintre aceste 
femei n-a fost găsită. 

— Dar le-au găsit pe Nikki și Theresa Wells, spuse O'Donnell. 
Acele trupuri n-au fost înmormântate, ci arse. 

— Cele două surori au fost găsite pe douăzeci și cinci 
noiembrie. Am verificat rapoartele meteo din acea perioadă, în 
săptămâna respectivă avusese loc o furtună de zăpadă 
neașteptată - patruzeci și cinci de centimetri se așternuseră 
într-o singură zi. A luat toată zona Massachusetts prin 
surprindere, blocând un număr mare de drumuri. Poate că n-au 
putut ajunge la unul dintre locurile lor obișnuite de 
înmormântare. 

— Și de aceea credeţi că au ars corpurile? 

— Așa cum aţi menţionat, dispariţiile par să se mute odată cu 
clima, zise Rizzoli. Când se răcește, ei se îndreaptă spre sud. 
Dar în acea lună de noiembrie, zona New England a fost luată 
prin surprindere. Nimeni nu se aștepta la o ninsoare atât de 
devreme. Se întoarse spre O'Donnell. lată Bestia pe care o 
căutați. Acolo, pe hartă, sunt urmele pașilor lui. Cred că 
Amalthea a fost cu el în tot acest timp. 

— Și ce de aveţi nevoie de la mine? De un profil psihologic? 
să vă explic de ce ucid? 

— Știm de ce au făcut-o. Nu au ucis din plăcere sau pentru 
senzaţii tari. Aceștia nu sunt criminalii în serie cu care v-aţi 
obișnuit. 

— Și atunci, care a fost motivul lor? 

— Absolut simplu, doctore O'Donnell. De fapt, motivul lor este 
probabil plictisitor pentru un vânător de monștri ca 
dumneavoastră. 

— Nu găsesc crima deloc plictisitoare. De ce credeţi că au 
ucis? 

— Știaţi că nu există nicio carte de muncă nici pentru 
Amalthea și nici pentru Elijah? Nu putem găsi nicio dovadă că 
vreunul din ei a avut vreodată o slujbă sau a plătit asigurarea 
socială ori a completat vreo declaraţie de venit. Nu au avut 
carduri de credit, nici conturi în bancă. Decenii de-a rândul, au 
fost oameni invizibili, trăind în afara societății civilizate. Și 

atunci, ce au mâncat? Cum au plătit pentru mâncare și benzină 
și cazare? 

— Numerar, presupun. 

— Da, dar de unde provin toţi banii aceștia? Rizzoli se întoarse 
spre hartă. lată cum își câștigau pâinea. 

— Nu înțeleg. 

— Unii oameni prind pește, alţii culeg mere. Amalthea și 
partenerul ei erau tot producători. Se uită la O'Donnell. Acum 
patruzeci de ani, Amalthea a vândut două fetițe nou-născute 
unor părinţi adoptivi. A fost plătită cu patruzeci de mii de dolari 
pentru acei copii. Nu cred că acele fetiţe erau ale ei. 

O'Donnell încruntă din sprâncene. 

— Vorbiţi de doctorul Isles și de sora ei? 

— Da. 

Rizzoli simţi un fior de satisfacţie când văzu expresia șocată a 
lui O'Donnell. Această femeie nu-și dăduse seama cu cine are 
de-a face, gândi Rizzoli. Psihiatra care aproape conviețuia cu 
monștrii fusese luată prin surprindere. 

— Eu am examinat-o pe Amalthea, zise O'Donnell. Am 
discutat constatările cu alţi psihiatri... 

— Dacă este într-adevăr în stare de psihoză? 

— Da. O'Donnell expiră scurt. Ceea ce îmi arătați aici... 
vorbim despre o creatură complet diferită. 

— Care nu este bolnavă mintal. 

— Nu știu. Nu știu ce este. 

— Ea și vărul ei au ucis pentru bani. Pur și simplu pentru 
sume mari de bani. Mie mi se pare un psihic destul de sănătos. 

— Posibil... 

— Dumneavoastră vă înțelegeţi cu criminalii, doamnă doctor 
O'Donnell. Vorbiţi cu ei, petreceţi ore întregi cu oameni ca 
Warren Hoyt. Rizzoli făcu o pauză. li înţelegeţi. 

— Doar încerc. 

— Și atunci, ce fel de criminal este Amalthea? Este un 
monstru? Sau doar o femeie de afaceri? 

— Este pacienta mea. Doar atât vă pot spune. 

— Da, dar acum vă îndoiţi de diagnosticul pus, nu-i așa? 
Rizzoli arătă spre ecran. Acela este un comportament logic, 
ceea ce vedeți acolo. Vânători nomazi, pândindu-și prada, încă 
mai credeţi că este nebună? 

— Vă repet, este pacienta mea. Trebuie să-i protejez 
interesele. 

— Nu ne interesează Amalthea. Îl vrem pe celălalt. Pe Elijah. 
Rizzoli se apropie de O'Donnell, până când ajunseră faţă în față. 
El n-a încetat să ucidă, știaţi asta? 

— Poftim? 

— Amalthea este în închisoare de aproape cinci ani. Rizzoli îl 
privi pe Frost. Arată-i datele pentru perioada de după arestarea 
Amaltheei. 

Frost scoase foliile și plasă una nouă deasupra hărții. 


— Luna ianuarie, zise el. O femeie însărcinată dispare în 
Carolina de Sud. In februarie, o alta în Georgia. In martie, în 
Daytona Beach. Așeză încă o folie. Șase luni mai târziu, în 


Texas. 

— Amalthea Lank a fost în închisoare în toate aceste luni, 
comentă Rizzoli. Dar răpirile au continuat. Bestia nu s-a oprit. 

O'Donnell rămase cu privirea aţintită asupra aglomerării de 
puncte de pe hartă. Un punct, o femeie. O viaţă. 

— În ce punct al ciclului suntem acum? întrebă ea încet. 

— Acum un an, răspunse Frost, a ajuns în California și a 
început să se miște spre nord iar. 

— Și acum? Unde este acum? i 

— Ultima răpire raportată a fost acum o lună. In Albany, New 
York. 

— Albany? O'Donnell se uită spre Rizzoli. Asta înseamnă că... 

— Acum este deja în Massachusetts, răspunse Rizzoli. Bestia 
se întoarce în oraș. 

Frost închise proiectorul și oprirea bruscă a ventilatorului lăsă 
camera într-o tăcere ciudată. Chiar dacă ecranul era acum gol, 
imaginea hărţii parcă mai lâncezea, imprimată în minţile tuturor. 
Țârâitul telefonului mobil al lui Frost îi făcu pe toţi să tresară 
dintr-odată. 

— Scuzaţi-mă, spuse Frost, și părăsi camera. 

Rizzoli se întoarse spre O'Donnell. 

— Spuneţi-ne despre Bestie. Cum îl găsim? 

— La fel cum găsiţi și orice bărbat în carne și oase. Nu asta 
faceţi voi, poliţia? Aveţi deja un nume. Porniţi de acolo. 

— Nu are card de credit, nici cont în bancă. Este greu de 
găsit. 

— Nici eu nu sunt un copoi. 

— Aţi tot vorbit cu singura persoană care a fost aproape de el. 
Singura persoană care știe cum să-l găsească. 

— Ședinţele noastre sunt confidenţiale. 

— l-a spus vreodată pe nume? V-a dat vreun indiciu că ar fi 
vorba despre vărul ei, Elijah? 

— Nu vă pot împărtăși discuţii confidenţiale pe care le-am 
avut cu pacienta mea. 

— Elijah Lank nu este pacientul dumneavoastră. 

— Dar Amalthea este, și voi încercaţi să construiți un caz 
împotriva ei, de asemenea. Capete multiple de acuzare. 

— Nu ne interesează Amalthea. £/este cel pe care îl vrem. 

— Nu este treaba mea să vă ajut să prindeți un bărbat. 

— Ce părere aveţi de puţină responsabilitate civică? 

— Doamnă detectiv Rizzoli, interveni Marquette. 

Privirea lui Rizzoli rămase aţintită asupra lui O'Donnell. 

— Gândiţi-vă la hartă. La toate acele puncte, toate acele 
femei. Acum, el este aici. Vânându-și următoarea victimă. 

O'Donnell lăsă capul în jos, spre abdomenul umflat al lui 
Rizzoli. 

— Atunci presupun că ar trebui să fiţi mai atentă, doamnă 
detectiv. Nu credeți? 

Rizzoli o privi în tăcere, nemișcată, cum se întinde după 
servietă. 

— Mă îndoiesc că vă pot ajuta prea mult, oricum, spuse 
O'Donnell. Așa cum aţi spus, acest ucigaș este condus de logică 
și practicabilitate, nu pasiune. Nu plăcere. Are nevoie să-și 
câștige pâinea, pur și simplu. Ocupaţia pe care a ales-o se 
întâmplă să fie mai ieșită din comun. Profilul criminalistic nu vă 
va ajuta să-l prindeţi. Pentru că nu este un monstru. 

— Și sunt sigură că aţi fi capabila să recunoașteţi unul. 

— Am învăţat să fac asta. Dar apoi, la fel și dumneavoastră. 
O'Donnell se întoarse în dreptul ușii, se opri și se uită înapoi cu 
un zâmbet afabil. Vorbind de monștri, doamnă detectiv, vechiul 
dumneavoastră prieten întreabă de dumneavoastră, știați? De 
fiecare dată când îl vizitez. 

O'Donnell nu avea nevoie să-i rostească numele; amândouă 
știau că vorbea despre Warren Hoyt. Bărbatul care continua să 
apară în coșmarurile lui Rizzoli, al cărui bisturiu îi lăsase 
cicatrice în palme cu aproape doi ani în urmă. 

— Încă se mai gândește la dumneavoastră, zise O'Donnell cu 
un alt zâmbet, tăcut și subtil. M-am gândit că aţi vrea să știți că 
nu aţi fost uitată. 

Și ieși pe ușă. 

Rizzoli simţi privirea lui Marquette urmărindu-i reacțiile. 
Așteptând să vadă dacă își va pierde cumpătul, acolo și atunci. 
Se simţi ușurată când ieși și el pe ușă, lăsând-o singură să 
strângă retroproiectorul. Adună foliile transparente, scoase 
aparatul din priză și încolăci cablul, îndreptându-și furia spre 
cablul pe care îl înfășură în jurul mâinii. Împinse proiectorul pe 
roţi în hol și aproape că se lovi de Frost, care tocmai își închidea 
mobilul. 

— Să mergem, zise el. 

— Unde? 

— Natick. Au o femeie dispărută. 

Rizzoli încruntă din sprâncene spre el. 

— Este... 

El încuviinţă. 

— Este însărcinată în nouă luni. 

e CAPITOLUL 25 


— Dacă mă întrebaţi pe mine, zise detectivul Sarmiento din 
Natick, acesta este un alt caz precum cel al lui Laci Peterson. 
Căsătoria pe butuci, soțul și-a făcut o amantă. 

— A recunoscut că are o iubită? întrebă Rizzoli. 

— Nu încă, dar o intuiesc, știți? Sarmiento bătu ușor cu 
degetul pe nas și râse. Mirosul unei alte femei. 

Da, probabil că putea să-l simtă, gândi Rizzoli, în timp ce 
Sarmiento îi conduse pe ea și pe Frost pe lângă un șir de birouri 
cu monitoarele computerelor aprinse. Arăta ca un bărbat 
obișnuit cu mirosul femeilor. Avea mersul caracteristic, ţinuta 
țanţoșă și încrezătoare a tipului interesant, braţul drept 
legănându-se la depărtare de corp de la atâţia ani de port-armă 
pe șold, acea îndoitură a cotului care îl dădea imediat de gol că 
este polițist. Barry Frost nu legănase niciodată braţul așa. Pe 
lângă detectivul Sarmiento, bine făcut, brunet, Frost arăta ca un 
funcționar palid, cu pixul și carnețelul mereu la îndemână. 

— Femeia dispărută se numește Matilda Purvis, continuă 
Sarmiento, oprindu-se la biroul său pentru a lua un dosar pe 
care i-l înmână lui Rizzoli. Treizeci și unu de ani, rasă 
caucaziană. Măritată de șapte luni cu Dwayne Purvis. El deţine o 
reprezentanță BMW aici în oraș. Și-a văzut soţia ultima oară 
vinerea trecută, când ea a venit la el la muncă. Se pare că s-au 
certat, pentru că martorii au spus că soţia a plecat plângând. 

— Și când a raportat-o dispărută? întrebă Frost. 

— Duminică. 

— l-a luat două zile să-și dea seama? 

— După ceartă, el a declarat că a vrut să lase lucrurile să se 
liniștească între ei doi, așa că a stat la un hotel. Nu s-a întors 
acasă până duminică. A găsit mașina soţiei în garaj, 
corespondenţa de sâmbătă încă în cutia poștală. Și-a închipuit 
că ceva nu era în regulă. A venit la poliţie duminică noaptea. 
Apoi, azi-dimineaţă, am văzut alerta pe care aţi transmis-o, 
despre femei însărcinate dispărute. Nu sunt sigur că acest caz 
se potrivește cu tiparul vostru. Arată mai mult ca o clasică 
neînțelegere domestică. 

— Aţi verificat hotelul în care a stat? întrebă Rizzoli. 

Sarmiento răspunse cu un zâmbet atotcunoscător: 

— Ultima oară când am vorbit cu el, îi era greu să-și 
amintească despre ce hotel era vorba. 

Rizzoli deschise dosarul și văzu o poză a Matildei Purvis și a 
soțului ei, făcută în ziua nunţii. Dacă erau căsătoriţi doar de 
șapte luni, înseamnă că ea era deja însărcinată în două luni 
când fusese făcută fotografia. Mireasa avea un chip drăguţ, 
părul șaten, ochii căprui și obrajii rotunzi, feminini. Zâmbetul ei 
arăta o stare de fericire pură. Era imaginea unei femei care 
tocmai își împlinise visul ei de o viaţă. Lângă ea, Dwayne Purvis 
arăta epuizat, aproape plictisit. Fotografia ar fi putut avea un 
titlu mare: „Atenţie, probleme!” 

Sarmiento îi conduse pe un coridor, într-o încăpere 
întunecată. Prin fereastra specială, cu vedere unidirecțională, 
puteau vedea în sala de interogatorii alăturată, liberă pentru 
moment. Avea pereții albi, dezolanţi, o masă și trei scaune, o 
cameră video montată sus, într-un colţ. O cameră proiectată să 
scoată adevărul gol-goluţ. 

Prin fereastră văzură ușa deschizându-se și doi bărbați 
intrând. Unul din ei era poliţist, bine făcut și cu început de 
chelie, un chip fără expresie, doar o privire goală. Genul de față 
care te face să-ţi dorești măcar un licăr de emoție. 

— Detectivul Ligett se va ocupa de interogatoriu de această 
dată, murmură Sarmiento. Să vedem dacă reușim să scoatem 
ceva nou de la el. 

— la loc, îl auziră pe Ligett spunând. 

Dwayne se așeză cu fața la fereastră. Din acea direcție, se 
vedea doar o oglindă. Oare își dădea seama că dincolo de geam 
era urmărit și de alţi ochi? Privirea păru să i se concentreze, 
doar pentru o clipă, direct asupra lui Rizzoli. Ea se abţinu să nu 
facă un pas înapoi, să se retragă și mai mult în întuneric. Nu 
pentru că Dwayne arăta în vreun fel ameninţător. Avea în jur de 
treizeci de ani, îmbrăcat lejer cu o cămașă albă descheiată la 
gât, fără cravată și cu pantaloni din piele tăbăcită. La mână 
avea un ceas Breitling - o mișcare greșită din partea lui, să intre 
într-o sală de interogatoriu fluturând un accesoriu pe care un 
poliţist nu și l-ar fi putut permite. Dwayne avea aspectul 
curtenitor și atrăgător și încrederea în sine exagerată pe care 

unele femei le găsesc atractive - asta dacă îţi plac bărbaţii care 
afișează ceasuri costisitoare. 

— Probabil că vinde o grămadă de BMW-uri, comentă Rizzoli. 

— E în datorii până peste cap, răspunse Sarmiento. Banca 
deține casa. 

— Vreo poliţă de asigurare pentru soţie? 

— De două sute cincizeci de mii. 

— Nu îndeajuns ca să merite s-o ucidă. : 

— Totuşi, vorbim de două sute cincizeci de miare. Insă fără un 
cadavru, îi va fi greu să le ia. Până acum nu am descoperit 
niciunul. 

În camera alăturată, detectivul Ligett spuse: 

— În regulă, Dwayne, vreau doar să verificăm împreună 
câteva detalii. 

Vocea lui Ligett era la fel de plată ca și expresia feței. 

— Am vorbit deja cu celălalt polițist, zise Dwayne. l-am uitat 
numele. Cel care arată ca actorul acela... îl știi... Benjamin Bratt. 

— Detectivul Sarmiento? 

— Da. 

Rizzoli îl auzi pe Sarmiento, care stătea lângă ea, pufnind de 
mulțumire. E întotdeauna plăcut să ți se spună că arăţi ca 
Benjamin Bratt. 

— Nu înțeleg de ce pierdem timpul aici, spuse Dwayne. Ar 
trebui să fiți prin oraș, căutând-o pe soţia mea. 

— Dar asta și facem, Dwayne. 

— Și cum vă ajută această discuţie? 

— Nu știi niciodată. Nu știi niciodată ce mic detaliu ţi-ai putea 
aminti, care să aducă o mare diferenţă în căutare. Ligett făcu o 
pauză. De exemplu... 

— Poftim? 

— Hotelul în care ai stat. Ti-ai amintit numele lui? 

— A fost doar un hotel oarecare. 

— Cum ai plătit pentru cameră? 

— Este irelevant! 

— Ai folosit un card de credit? 

— Presupun că da. 

— Presupui? 

Dwayne scoase un oftat de exasperare. 

— Da, bine. Am folosit cardul meu de credit. 

— Deci numele hotelului ar trebui să fie pe extrasul de cont. 
Tot ce avem de făcut este să verificăm. 

Urmă o tăcere. 

— Bine, îmi amintesc acum. A fost Crowne Plaza. 

— Cel din Natick? 

— Nu. Cel din Wellesley. 

Sarmiento sări brusc de lângă Rizzoli și ridică receptorul 
telefonului montat pe perete. 

— Sunt detectivul Sarmiento. Faceţi-mi legătura cu hotelul 
Crowne Plaza din Wellesley, murmură el. 

În sala de interogatoriu, Ligett continuă: 

— Wellesley e cam departe de casă, nu-i așa? 

Dwayne oftă. 

— Aveam nevoie de puţină distanţă, atâta tot. Puțin timp doar 
pentru mine. Știţi, Mattie a fost cam sufocantă în ultima vreme. 
Și apoi mai trebuie să merg și la muncă, și toată lumea vrea o 
bucăţică din mine... 

— Viaţă grea, nu? spuse Ligett direct, fără vreo urmă din 
sarcasmul pe care sigur îl simţea. 

— Toată lumea vrea ceva. Eu trebuie să zâmbesc la toți 
clienţii care îmi cer luna de pe cer. Nu le pot da asta. Pentru o 
mașină bună ca BMW-ul trebuie să se aștepte să și plătească 
bani buni pe ea. Și cu toţii au bani, asta mă omoară pe mine. Au 
banii și tot mai vor să mă stoarcă pe mine și de ultimul cent. 

„Soţia lui este dispărută, probabil moartă, gândi Rizzoli, și el e 
nemulțumit de vânătorii de chilipiruri din afacerile cu BMW-uri.” 

— De aceea mi-am pierdut cumpătul. De-asta ne-am certat. 

— Cu soţia? 

— Da. Nu avea nicio legătură cu no; doi. Erau doar afacerile. 
Banii au fost cam puţini în ultima vreme, știți? Asta a fost tot. 
Lucrurile sunt doar puțin încordate. 

— Angajaţii care au văzut cearta... 

— Care angajaţi? Cu cine aţi stat de vorbă? 

— Erau un agent de vânzări și un mecanic. Amândoi au spus 
că soția arăta destul de supărată când a plecat. 

— Ei bine, este însărcinată. Se supără din cele mai mici 
lucruri. Toţi acei hormoni le fac să-și piardă controlul. Pe femeile 
însărcinate. Nu te mai poţi înţelege cu ele. 

Rizzoli simţi că se înroșește. Se întrebă dacă și Frost gândea 
același lucru despre ea. 

— În plus, este obosită mai tot timpul, zise Dwayne. Plânge 
din orice. O doare spatele, o dor picioarele. Trebuie să se ducă 
la toaletă la fiecare zece minute. Ridică din umeri. Cred că mă 
descurc în situaţia aceasta destul de bine. Ținând cont... 

— Ce tip înțelegător, comentă Frost. 

Sarmiento puse receptorul în furcă și ieși. Apoi, prin fereastră, 
îl văzură băgând capul pe ușa sălii de interogatoriu și 
chemându-l pe Ligett. Amândoi detectivii ieșiră din cameră. 
Dwayne, rămas acum singur, se uită la ceas, se foi în scaun. 
Privi spre oglindă și încruntă din sprâncene. Scoase un pieptene 
de buzunar și își aranjă părul până când orice fir era perfect. 
Soţul îndurerat, pregătindu-se pentru cele câteva secunde de 
faimă de la știrile de la ora cinci. 

Sarmiento se întoarse în camera unde se aflau Rizzoli și Frost 
și le făcu cu ochiul, cu o atitudine atotcunoscătoare. 

— L-am prins, șopti el. 

— Ce aţi aflat? 

— Priviţi. 

Prin fereastră, îl văzură pe Ligett reintrând în sala de 
interogatoriu. Închise ușa și stătu cu privirea aţintită asupra lui 
Dwayne. Acesta rămase complet nemișcat, însă pulsul de la 
gâtul lui se vedea vizibil bătând deasupra gulerului cămășii. 

— Deci, spuse Ligett, vrei să-mi spui adevărul acum? 


— Despre ce? 
— Despre cele două nopţi de la hotelul Crowne Piaza? 
Dwayne râse - un răspuns nepotrivit, ţinând cont de 


circumstanţe. 

— Nu știu la ce vă referiţi. 

— Detectivul Sarmiento tocmai a vorbit la Crowne Piaza. Au 
confirmat că aţi stat acolo acele două nopţi. 

— Ei bine, vedeţi? V-am spus... 

— Cine era femeia care a petrecut acele nopţi cu tine, 
Dwayne? Blondă, drăguță. A luat micul dejun cu tine în ambele 
dimineţi în salonul restaurant? 

Dwayne tăcu. Înghiţi în sec. 

— Soţia ta știe de blondă? Din cauza aceasta vă certați, tu și 
Mattie? 

— Nu... 

— Deci ea nu știa de blondă? 

— Nu! Adică, nu acesta era motivul certei. 


— Sigur! 

— Încercaţi să răstălmăciţi situaţia în cel mai rău mod posibil! 

— Adică? lubita nu există? Ligett se apropie de el, ajungând 
drept în fața lui Dwayne. Nu va fi greu de găsit. Probabil că ne 
va suna chiar ea. Îţi va vedea faţa la știri și își va da seama că e 
mai bine să ne spună adevărul. 

— Asta nu are nicio legătură cu... Adică, știu că nu arată bine, 
dar... 

— Bineînţeles că nu. 

— Bine. Dwayne oftă. În regulă, într-un fel mi-am înșelat soţia, 
bine? Mulţi tipi fac asta, în situaţia mea. E greu când soţia ta 
este atât de mare încât nu mai poţi s-o faci cu ea. E abdomenul 
acela umflat care iese în evidenţă. Și apoi, nici nu mai are chef. 

Rizzoli privea fix înainte, rigidă, întrebându-se dacă Frost și 
Sarmiento se uitau la ea. „Da, iată-mă. Alta cu abdomenul 
enorm. Și un soț plecat din oraș.” Se uită la Dwayne și și-l 
imagină pe Gabriel stând în acel scaun, spunând acele cuvinte. 
„Isuse, nu te tortura singură, gândi ea, nu-ţi mai hărțui mintea! 
El nu este Gabriel, ci un ratat pe nume Dwayne Purvis care a 
fost prins cu o amantă și n-a fost în stare să-și asume 
consecințele. Soţia ta află de iubită, și tu te gândești: La 
revedere ceasuri Breitling și jumătate de casă și, în plus, 
urmează optsprezece ani de pensie alimentară pentru copil. 
Acest nemernic este vinovat cu siguranță.” 

Se uită la Frost. El clătină din cap. Amândoi puteau vedea clar 
că era doar repetarea unei tragedii de când lumea și pământul, 
pe care o mai întâlniseră în mai multe rânduri înainte. 

— Și ea te-a ameninţat cu divorțul? întrebă Ligett. 

— Nu. Mattie n-a știut nimic despre ea. 

— Doar a venit la muncă la tine și a început o ceartă. 

— Sună stupid, știu. l-am spus și lui Sarmiento despre asta. 

— De ce te-ai enervat, Dwayne? 

— Pentru că a condus prin tot orașul cu o pană nenorocită și 
nici măcar nu a băgat de seamă! Cât de stupid poți fi să nu vezi 
că zgârii asfaltul cu janta? Celălalt agent de vânzări a observat- 
o. Cauciuc complet nou, și e făcut praf, sfâșiat ca naiba. Am 
văzut asta și presupun că am strigat la ea. Și ea izbucnește în 
plâns și mă enervează și mai mult, pentru că mă face să mă 
simt ca un dobitoc. 

„Ești un dobitoc”, gândi Rizzoli. Se uită spre Sarmiento. 

— Cred că am auzit destul. 

— Ce v-am spus? 

— Ne anunţaţi dacă apare altceva nou? 

— Da, da. Privirea lui Sarmiento se întorsese la Dwayne. E 
ușor când sunt atât de proști. 

Rizzoli și Frost se întoarseră să plece. 

— Cine știe câţi kilometri condusese așa? îl auziră pe Dwayne 
spunând. La naiba, putea să fie deja dezumflat când a ajuns la 
cabinetul doctorului. 

Rizzoli se opri dintr-odată. Se întoarse spre fereastră, se 
încruntă spre Dwayne. Simţi că pulsul îi bate în tâmple. 
„Doamne! Aproape că nu mi-am dat seama.” 

— Despre ce doctor vorbește? îl întrebă pe Sarmiento. 

— Un anume doctor Fishman. Am vorbit cu ea ieri. 

— De ce s-a dus Mattie Purvis s-o vadă? 

— Doar un consult ginecologic de rutină, nimic neobișnuit. 

Rizzoli îl privi pe Sarmiento. 

— Doctorul Fishman este obstetrician? 

Acesta încuviință din cap. 

— Are un cabinet la Clinica de femei. Pe Bacon Street. 

e 

Doctorita Susan Fishman stătuse aproape toată noaptea la 
spital și extenuarea era evidentă pe chipul ei. Părul său șaten, 
nespălat, era prins la spate într-o coadă, și halatul alb pe care îl 
purta peste un halat steril șifonat avea buzunarele pline ochi cu 
tot felul de instrumente de examinare, încât pânza părea s-o 
tragă de umeri până la podea. 

— Larry de la securitate a adus casetele video de 
supraveghere, zise ea în timp ce-i conducea pe Rizzoli și Frost 
de la recepţia clinicii pe un hol lateral. Talpa tenișilor ei scârțâia 
la contactul cu linoleumul. El montează echipamentul video în 
camera din spate. Slavă Domnului că nu m-a pus nimeni pe 
mine să fac asta. Nici măcar nu am un aparat video acasă. 

— Clinica dumneavoastră mai are înregistrări video de acum o 
săptămână? 

— Avem un contract cu Minute Man Security. Ei păstrează 
casetele video timp de cel puţin o săptămână. Noi le-am cerut 
să facă asta, ţinând cont de toate amenințările primite. 

— Ce ameninţări? 


— Această clinică susţine libera alegere, știți. Nu efectuăm 
avorturi aici, însă doar faptul că ne numim clinică pentru femei; 
pare să atragă tot felul de extremiști de dreapta. Ne place să 
verificăm cine intră în clădire. 

— Și aţi mai avut probleme înainte? 

— Ce credeți? Scrisori de ameninţare. Plicuri cu antrax fals. 
Nenorociţi stând pe afară, făcând poze pacientelor noastre. De 
aceea am montat camera aceea video în parcare. Vrem să 
vedem pe oricine se apropie de intrare. 

li conduse pe un alt hol, decorat cu aceleași afișe generice 
vesele care păreau să fie prezente în birourile tuturor 
obstetricienilor. Diagrame privind hrănirea la sân, alimentaţia 
mamei, „cele cinci semne de avertizare că aveţi un partener 
abuziv”. O ilustrație anatomică a unei femei însărcinate, 
conţinutul abdomenului ei dezvăluit în secțiune transversală. O 
făcu pe Rizzoli să se simtă stingherită, mergând alături de Frost, 
în prezenţa acelui poster pe perete, de parcă propria anatomie 
era expusă acolo. Intestine, vezică, uter. Fetusul ghemuit, cu 
membrele strânse. Doar săptămâna trecută, Matilda Purvis 
trecuse pe lângă acest afiș. 

— Ne pare tuturor rău de Mattie, spuse doctorul Fishman. 
Este cea mai drăguță persoană. Și e atât de încântată de copil. 

— La ultima ei consultaţie, totul era în regulă? întrebă Rizzoli. 

— O, da. Bătaie puternică a inimii fetusului, poziţie bună. 
Totul arăta foarte bine. Fishman se uită peste umăr la Rizzoli și 
întrebă tristă: Credeţi că este soțul vinovat? 

— De ce întrebaţi acest lucru? 

— Ei bine, nu este de obicei soțul? Singura dată când a venit 
cu ea era pe la începutul sarcinii. A părut plictisit pe durata 
întregii vizite. După aceea, Mattie a venit singură la consultații. 
Acesta este semnul că ceva nu este în regulă, pentru mine. 
Dacă faceți un copil împreună, ar fi mai bine să veniţi împreună. 
Dar aceasta este doar părerea mea. Deschise ușa. Aceasta este 
sala noastră de conferințe. 

Larry de la Minute Man Security Systems îi aștepta acolo. 

— Am pregătit caseta ca să v-o arăt, zise el. Am căutat exact 
intervalul de timp de care sunteţi interesaţi. Doamnă doctor 
Fishman, va trebui să vă uitaţi și dumneavoastră. Să ne spuneţi 
când vă vedeţi pacienta pe înregistrare. 

Fishman oftă și se așeză într-un scaun în faţa monitorului. 


— Până acum n-a fost nevoie să mă uit pe una din acestea. 

— Sunteţi norocoasă, replică Larry. De cele mai multe ori sunt 
destul de plictisitoare. 

Rizzoli și Frost se așezară în lateralele doctorului Fishman. 

— In regulă, spuse Rizzoli. Hai să vedem ce aveţi. 

Larry porni caseta. 

Pe monitor apăru o imagine largă a intrării principale a clinicii. 
O zi însorită, soarele oglindindu-se în rândul de mașini parcate 
în faţa clădirii. 

— Această cameră este montată în vârful unui felinar din 
parcare, spuse Larry. Puteţi vedea timpul aici, în josul imaginii. 
Ora 14:05. 

Un Saab apăru în imagine și parcă într-unul dintre locurile 
marcate. Ușa șoferului se deschise și o brunetă înaltă cobori din 
mașină. Se îndreptă spre clinică și dispăru înăuntru. 

— Programarea lui Mattie a fost la ora unu și jumătate, zise 
doctorul Fishman. Poate că ar trebui să daţi caseta puţin înapoi. 

— Doar continuaţi să priviţi, îi răspunse Larry. Acolo. 14:30. 
Ea este? 

O femeie tocmai ieșise din clădire. Se opri pentru o clipă în 
lumina puternică a soarelui și își duse mâna la ochi, parcă orbită 
de ea. 

— Da, ea este, spuse Fishman. Aceea este Mattie. 

Mattie începu să se îndepărteze de clădire, mergând legănat, 
ca o rățușcă, mersul caracteristic al femeilor însărcinate care 
mai au puţin până la termen. Se mișca încet, scotocind în 
același timp în poșetă după cheile mașinii, distrasă, nedând 
atenţie la nimic în jurul ei. Se opri dintr-odată și aruncă o privire 
mirată în jur, ca și cum uitase unde își lăsase mașina. Da, 
aceasta era genul de femeie care nu ar fi observat că avea o 
pană de cauciuc, gândi Rizzoli. Acum Mattie se întoarse și se 
îndreptă într-o direcție complet diferită, dispărând din faţa 
camerei. 

— Asta e tot ce aveţi? întrebă Rizzoli. 

— E ceea ce aţi cerut, nu? spuse Larry. Confirmarea 
momentului când a părăsit clădirea? 

— Da, dar unde este mașina ei? Nu o vedem urcând în 
mașină. 

— Vă îndoiţi că ar fi făcut-o? 

— Vreau doar s-o văd plecând din parcare. 

Larry se ridică și se apropie de sistemul video. 

— Mai am un alt unghi pe care aș putea să vi-l arăt, de lao 
cameră fixată în cealaltă parte a parcării, spuse el, schimbând 
caseta. Dar nu cred că vă ajută foarte mult, pentru că este mai 
departe. 

Luă telecomanda și porni caseta video. 

O altă imagine apăru pe ecran. De data aceasta era vizibil 
doar un colț al clădirii clinicii; mare parte a ecranului era plin de 
mașini parcate. 

— Această parcare este la comun cu clinica de chirurgie de 
peste dram, zise Larry. De aceea sunt atât de multe mașini 
parcate aici. În regulă, uite. Nu este ea? 

In depărtare, capul lui Mattie era vizibil în timp ce se îndrepta 
de-a lungul unui rând de mașini. Apoi dispăru din imagine. Un 
moment mai târziu, o mașină albastră ieși cu spatele din 
parcare și dispăru din cadru. 

— Asta e tot ce avem, spuse Larry. lese din clădire, se urcă în 
mașină și pleacă. Orice s-a întâmplat cu ea, n-a avut loc în 
parcarea noastră. 

Se întinse după telecomandă. 

— Așteaptă, zise Rizzoli. 

— Poftim? 

— Derulează înapoi. 

— Cât de mult? 

— Cam vreo treizeci de secunde. 

Larry derulă caseta și pixelii se amestecară pentru scurt timp 
pe monitor, apărând apoi regrupaţi în imaginea mașinilor 
parcate. lat-o pe Mattie intrând în mașină. Rizzoli se ridică din 
scaun, se apropie de monitor și se uită cum Mattie pleacă. O 
licărire albă apăru într-un colț al cadrului, în aceeași direcție ca 
BMW-ul lui Mattie. 

— Oprește! spuse Rizzoli. Imaginea îngheţă și Rizzoli atinse 
monitorul. Acolo. Acea camionetă albă. 

— Se mișcă paralel cu mașina victimei, zise și Frost. 

„Victima.” Deja presupunea ce e mai rău despre soarta lui 
Mattie. 

— Și ce înseamnă asta? întrebă Larry. 

Rizzoli se uită spre Fishman. 

— Recunoașteţi acel vehicul? 

Doctoriţa ridică din umeri. 


— Nu prea dau atenţie mașinilor. Nici măcar nu am vreo idee 
despre mărci și modele. 

— Dar aţi mai văzut această camionetă albă înainte? 

— Nu știu. Pentru mine arată ca orice altă camionetă albă. 

— De ce vă interesează vehiculul acesta? zise Larry. Doar o 
puteţi vedea urcând în siguranţă în mașină și plecând. 

— Derulează înapoi, spuse Rizzoli. 

— Vreţi să vedeți din nou acea bucată? 

— Nu. Mergi mult mai înapoi. Se uită la Fishman. Aţi spus că 
programarea ei a fost la 13:30, nu? 

— Da. 

— Mergi înapoi la ora unu. 

Larry apăsă pe telecomandă. Pe monitor, pixelii se 
amestecară apoi reveniră la o imagine clară. Timpul în josul 
monitorului arăta ora 13:02. 

— De ajuns, zise Rizzoli. Să vedem înregistrarea. 

În timp ce secundele treceau, priviră automobile venind și 
plecând din parcare. Văzură o femeie scoțând din mașină doi 
copilași și traversând parcarea, cu mânuţele strângându-le 
puternic pe ale ei. 

La ora unu și opt minute apăru o camionetă albă. Circulă la 
viteză mică de-a lungul rândului de mașini, apoi dispăru din raza 
camerei. 

La ora unu și douăzeci și cinci, BMW-ul albastru al lui Mattie 
Purvis intră în parcare. Era parţial ascunsă de un rând de mașini 
dintre ea și cameră, așa că îi văzură doar capul când ieși din 
mașină, și apoi mergând printre vehicule spre clădire. 

— Este de ajuns? întrebă Larry. 

— Las-o să meargă. 

— Ce căutăm? 

Rizzoli simţi că i se intensifică pulsul. 

— Asta! spuse ea încet. 

Camioneta albă era în partea de jos a ecranului. Venise 
încetișor pe lângă rândul de mașini. Se oprise între cameră și 
BMW-ul albastru. 

— La naiba! zise Rizzoli. Ne blochează vederea! Nu putem 
vedea ce face șoferul. 

Câteva secunde mai târziu, camioneta plecă. Nu reușiseră să 
vadă nici măcar o întrezărire a feţei șoferului și nici a numărului 
de înmatriculare. 

— Ce-a fost asta? întrebă Fishman. 

Rizzoli se întoarse și-l privi pe Frost. Nu era nevoie să spună 
niciun cuvânt; amândoi înţeleseră ce se întâmplase în acea 
parcare. „Pana de cauciuc. Și Theresa și Nikki Wells avuseseră o 
pană de cauciuc.” 

lată cum le găsea, gândi ea. Parcarea unei clinici. Femei 
însărcinate mergând în vizită la doctorii lor. O despicare rapidă a 
cauciucului și apoi așteptare. Işi urmărea prada în timp ce pleca 
din parcare. Și când oprea pe marginea drumului, iată-l și pe el, 
chiar în spate. 

Gata să le ofere asistenţă. 

e 

În timp ce Frost conducea, Rizzoli se gândea la viaţa ce 
creștea în interiorul ei. Cât de subţire era peretele de piele și 
mușchi care-i cuprindea copilul. O lamă nu ar fi trebuit să taie 
prea adânc. O incizie rapidă, chiar la baza abdomenului, de la 
sâni spre zona pubiană, fără grijă de cicatrice, pentru că nu 
urma nicio vindecare, nicio grijă pentru starea mamei. Ea era 
doar un obiect dispensabil, deschis pentru comoara pe care o 
conţinea. Se apăsă cu mâinile pe abdomen și se simţi dintr- 
odată dezgustată la gândul ororilor pe care le îndura Mattie 
Purvis, probabil, în acel moment. Cu siguranţă că Mattie nu se 
gândise vreodată la așa ceva când se privise în oglindă. Poate 
că se uitase la urmele de vergeturi de pe abdomen și simţise un 
fior la gândul că își pierde din atractivitate. Un sentiment de 
tristețe că atunci când soţul ei se uita la ea, o făcea acum cu 
dezinteres, și nu cu pasiune. Nu cu dragoste. 

„Ştiai că Dwayne avea o amantă?” 

Se uită la Frost. 

— Va avea nevoie de un intermediar. 

— Poftim? 

— Când va pune mâna pe acel nou-născut, ce va face cu el? 
Trebuie să i-l aducă unui intermediar. Cineva care face adopţia, 
întocmește documentele. Și îl plătește în numerar. 

— Van Gates. 

— Știm că a făcut-o cel puţin o dată înainte. 

— Dar asta a fost acum patruzeci de ani. 

— Câte alte adopţii a aranjat de atunci? Câţi alţi copii a plasat 
el la familii plătitoare? Trebuie să câștige din asta. 

„Bani cu care să-și întreţină nevasta de bani gata în spandex 
roz.” 

— Van Gates nu va coopera. 

— Nicio șansă. Dar știm ce să urmărim acum. 

— Camioneta albă. 

Frost conduse în tăcere câteva clipe. 

— Ştii, zise el, dacă acea camionetă apare în fața casei lui, 
înseamnă probabil că... 

Și vocea i se pierdu. 

„Că Mattie Purvis era deja moartă”, gândi Rizzoli. 

e CAPITOLUL 26 


Mattie își sprijini spatele de un perete, ridică picioarele pe 
celălalt perete și împinse. Numără secundele până când 
picioarele începură să-i tremure și broboane de sudoare îi 
acoperiră faţa. „Haide, încă cinci secunde. Zece.” Rămase fără 
vlagă, gâfâind, cu gambele și șoldurile cuprinse de o furnicătură 
plăcută. Nu-și prea folosise picioarele în această cutie, 
petrecuse prea multe ore ghemuită și plângându-și de milă, în 
timp ce mușchii ei își pierduseră din vigoare. Işi aminti când 
avusese o răceală, o răceală atât de puternică încât o ţinuse la 
pat, cu febră și tremurături. Câteva zile mai târziu, când se 
dăduse jos din pat, se simţise atât de slăbită, încât trebuise să 
se târască până la baie. Asta ți se întâmpla când stăteai prea 
mult la orizontală: îţi pierdeai toată vlaga. În curând, va avea 
nevoie de acești mușchi; va trebui să fie pregătită când el se va 
întoarce. 

Pentru că se va întoarce cu siguranţă. _ 

Destulă odihnă. Picioarele la perete din nou. Impinge! 

Gemu, cu fruntea acoperită de sudoare. Se gândi la filmul G/ 
Jane şi la cât de atrăgătoare și puternică arăta Demi Moore când 
ridica greutăţi. Mattie păstră această imagine în minte și 
împinse din nou cu picioarele în peretele închisorii ei. 
Vizualizează mușchii! Și luptă! Bate-l pe nemernic! 

Cu un gâfâit, se relaxă din nou și rămase așa, rezemată de 
perete, respirând greu, picioarele începând s-o doară. Fu gata să 
repete exercițiul când simţi cum i se încordează abdomenul. 

O altă contracție. 

Așteptă, ţinându-și respiraţia, sperând că va trece repede. 
Deja simţea cum i se relaxează mușchii. Era doar abdomenul 
încercându-și puterea, în timp ce și ea făcea același lucru. Nu o 
durea nimic, dar era un semn că se apropia momentul. 

„Așteaptă, copile. Trebuie să mai aștepți puţin.” 


e CAPITOLUL 27 


Încă o dată, Maura renunţa la orice dovadă a identităţii ei. 
Puse poșeta în dulap, adăugă ceasul de la mână, cureaua și 
cheile mașinii. „Chiar și cu cardul meu de credit, permisul de 
conducere și numărul de asigurare socială, gândi ea, tot nu știu 
cine sunt cu adevărat. Singura persoană care cunoaște acest 
răspuns mă așteaptă de partea cealaltă a barierei.” 

Intră în zona de verificare a vizitatorilor, își scoase pantofii, îi 
puse pe masă pentru inspecţie, apoi trecu prin detectorul de 
metale. 

O femeie gardian o aștepta acolo. 

— Doamna doctor Isles? 

— Da. 

— Aţi cerut o sală de interogatoriu? 

— Trebuie să vorbesc singură cu prizoniera. ` 

— Veţi fi monitorizată totuși prin camera video. Ințelegeți 
acest lucru, da? 

— Atâta timp cât conversaţia noastră este privată. 

— Este aceeași cameră unde deținutele se întâlnesc cu 
avocații lor. Așa că veţi avea intimitate. Gardianul o conduse pe 
Maura prin camera publică de zi și apoi pe un coridor. Acolo 
descuie o ușă și îi făcu semn să intre. O vom aduce noi aici. 
Luaţi loc. 

Maura păși în sală și dădu peste o masă și două scaune. Se 
așeză pe un scaun cu faţa spre ușă. O fereastră de plexiglas 
dădea spre coridor și două camere de supraveghere erau fixate 
în colţurile camerei. Așteptă, cu mâinile transpirate în ciuda 
aerului condiţionat. Ridică privirea, surprinsă, și o văzu pe 
Amalthea cu ochii negri, lipsiţi de expresie, fixând-o prin geam. 

Gardianul o escortă în cameră și o așeză pe scaun. 

— Nu este prea vorbăreaţă astăzi. Nu știu dacă vă va spune 
ceva, dar iat-o. 

Gardianul se aplecă, prinse o cătușă de oțel în jurul gleznei 
Amaltheei și pe cealaltă de piciorul mesei. 

— Este chiar necesar? întrebă Maura. 


263 


— Acesta este regulamentul, pentru siguranţa 
dumneavoastră. Se ridică în picioare. Când aţi terminat, apăsaţi 
pe acest buton, pe interfonul de pe perete. Vom veni s-o luăm. 
O bătu ușor pe Amalthea pe umăr. Acum, vorbește cu doamna, 
da, drăguță? A venit de departe ca să te vadă. 

li aruncă Maurei o privire tăcută de „noroc” și plecă, încuind 
ușa în urma ei. 

Trecu un moment. 

— Am venit și săptămâna trecută să te vizitez, spuse Maura, 
îti amintești? 

Amalthea se cocoșă în scaun, cu ochii îndreptaţi spre masă. 

— Mi-ai spus ceva când tocmai voiam să plec. Ai spus, „acum 
vei muri și tu”. Ce-ai vrut să zici? 

Tăcere. g 

— Mă avertizai, nu-i așa? Imi spuneai să te las în pace. Nu 
voiai să investighez mai mult despre trecutul tău. 

Din nou, tăcere. 

— Nu ne ascultă nimeni, Amalthea. Sunt doar eu cu tine în 
această cameră. Maura își puse mâinile pe masă, pentru a-i 
arăta că nu are niciun reportofon în mână, niciun carneţel. Nu 
sunt de la poliţie. Nu sunt procuror. Poţi să-mi spui ce vrei și 
doar noi două vom auzi. Se aplecă înainte și îi spuse încet: Știu 
că poţi să înţelegi fiecare cuvânt rostit de mine. Așa că uită-te la 
mine, la naiba! M-am săturat de jocul acesta. 

Chiar dacă Amalthea nu înălţă capul, îi zări totuși tensionarea 
bruscă a mâinilor, zvâcnirea mușchilor. „Mă ascultă, e în regulă. 
Așteaptă să vadă ce voi spune mai departe.” 

— Aceea a fost o ameninţare, nu-i așa? Când mi-ai spus că voi 
muri, de fapt îmi spuneai să stau departe, sau voi sfârși ca 
Anna. M-am gândit că poate era doar un delir, dar tu ai vorbit 
serios. İl protejezi, nu-i așa? Protejezi Bestia. 

Încetișor, capul Amaltheei se ridică. Ochii ei negri îi întâlniră 
pe ai Maurei, o privire atât de rece, de goală, încât Maura se 
dădu înapoi, simțind că i se face pielea de găină. 

— Știm despre el, spuse ea. Știm despre amândoi. 

— Ce știți? 

Maura nu se așteptase ca ea să vorbească. Acea întrebare 
fusese șoptită atât de încet încât se îndoi că o auzise cu 
adevărat. Inghiţi în sec. Trase adânc aer în piept, zguduită de 
golul negru al acelor ochi. Nicio urmă de nebunie, doar pustiu. 

— Eşti la fel de sănătoasă ca și mine, zise Maura. Dar nu 
îndrăznești să lași pe nimeni să afle asta. Este mai ușor să te 
ascunzi după masca de schizofrenic. Mai ușor să joci rolul 
nebunei, pentru că oamenii îi lasă întotdeauna pe nebuni în 
pace. Nu se mai chinuie să-i interogheze. Nu mai caută alte 
indicii, pentru că ei cred că e doar un delir oricum. Și acum nu-ți 
mai dau nici măcar medicamente pentru asta, pentru că mimezi 
atât de bine efectele lor secundare. Maura se forță să se uite 
mai adânc în acel gol. Ei nu știu că Bestia este reală. Dartu știi. 
Și știi și unde se află. 

Amalthea rămase perfect nemișcată, însă tensiunea se vedea 
pe faţa ei. Mușchii se încordaseră în jurul gurii și ieșeau în 
evidenţă în jos, pe gât. 

— Era singura ta opţiune, nu-i așa? Să pledezi nebunia. Nu 
puteai lupta cu dovezile - sângele de pe levier, portofelele 
furate. Dar dacă îi convingeai că ești nebună, atunci evitai o 
investigaţie mai aprofundată. Poate că nu vor afla de celelalte 
victime. Femeile pe care le-ai ucis în Florida și în Virginia. În 
Texas și Arkansas. State cu pedeapsa capitală. Maura se aplecă 
și mai aproape de ea. De ce nu-l predai la poliţie, Amalthea? 
Până la urmă, el te-a lăsat pe tine să preiei vina. Și el este încă 
acolo, încă ucide. Continuă fără tine, trecând prin aceleași 
locuri, aceleași terenuri de vânătoare. Tocmai a răpit încă o 
femeie, în Natick. Ar trebui să-l oprești, Amalthea. Ai putea pune 
capăt. 

Amalthea păru să-și țină respiraţia, așteptând. 

— Uită-te la tine, stând aici în închisoare. Maura râse. Ce 
ratată ești! De ce ai sta aici când Elijah este liber? 

Amalthea clipi. Într-o clipă, toată rigiditatea păru să dispară 
din mușchii ei. 

— Vorbește cu mine, insistă Maura. Nu mai este nimeni în 
această cameră. Doar tu și eu. 

Privirea celeilalte femei se ridică spre una din camerele video 
montată în colţul sălii. 

— Da, ne pot vedea, zise Maura. Dar nu ne pot auzi. 

— Oricine ne poate auzi, șopti Amalthea. Se concentră asupra 
Maurei. Privirea fantomatică devenise rece, calculată. ȘI 
înfricoșător de lucidă, ca și cum o nouă creatură ieșise la iveală, 
uitându-se la ea prin aceiași ochi. De ce ai venit aici? 

— Vreau să știu. Elijah mi-a ucis sora? 


Urmă o pauză lungă. Și, în mod bizar, o licărire de amuzament 
în ochii femeii. 

— De ce ar fi făcut-o? 

— Ştii că Anna a fost omorâtă, nu-i așa? ă 

— De ce nu mă întrebi ceea ce pot să-ţi răspund? Intrebarea 
pe care de fapt tu vrei să mi-o pui. Vocea Amaltheei era joasă, 
intimă. Vizita aceasta are legătură cu tine, Maura, nu-i așa? Ce 
vrei să ştii? 

Maura o fixă cu privirea, cu inima bătându-i puternic. O 
singură întrebare îi răsuna în minte și parcă îi rănea gâtul. 

— Vreau să-mi spui... 

— Da? 

Doar un murmur încet, ca o voce din capul Maurei. 

— Cine este mama mea adevărată? 

Un zâmbet apăru pe buzele Amaltheei. 

— Vrei să spui că nu vezi asemănarea? 

— Doar spune-mi adevărul. 

— Uită-te la mine. Și apoi uită-te în oglindă. Uite-ţi adevărul. 

— Nu recunosc nimic din mine la tine. 

— Dar eu mă recunosc pe mine în tine. 

Maura râse, surprinsă și ea că mai putea rezista. 

— Nu știu de ce am venit. Această vizită este o pierdere de 
timp. 

Își împinse scaunul în spate și se ridică. 

— Îţi place să lucrezi cu morţii, Maura? 

Surprinsă de întrebare, Maura se opri, pe jumătate ridicată din 
scaun. _ 

— Cu asta te ocupi, nu-i așa? zise Amalthea. li tai. Le scoţi 
organele. Le despici inimile. De ce o faci? 

— Aceasta este natura meseriei mele. 

— De ce ai ales această meserie? 

— N-am venit aici ca să vorbim despre mine. 

— Ba da. Această vizită este numai despre tine. Despre cine 
ești cu adevărat. 

Încet, Maura se așeză la loc pe scaun. 

— De ce nu-mi spui pur și simplu? 

— Deschizi abdomene. Îţi cufunzi mâinile în sângele lor. De ce 
crezi că suntem atât de diferite? Femeia se mișcase atât de 
rapid încât Maura se sperie când realiză dintr-odată cât de 
aproape era de ea. Uită-te în oglindă. Mă vei vedea pe mine. 

— Nici măcar nu aparțţinem aceleiași specii. 

— Dacă asta crezi tu cu adevărat, cine sunt eu să-ţi schimb 
părerea? Amalthea o privea fix, fără să clipească. Mai rămâne 
totuși ADN-ul. 

Maura expiră zgomotos. „Blufează, gândi ea. Amalthea 
așteaptă să vadă dacă voi reacţiona. Dacă vreau să știu 
adevărul, ADN-ul nu minte. O probă luată din gura ei și aș putea 
avea răspunsul. Aș putea avea cele mai negre gânduri 
confirmate”. 

— Ştii unde mă găsești, zise Amalthea. Vino înapoi când ești 
pregătită să afli adevărul. Se ridică, cătușa din jurul gleznei 
zăngăni de piciorul mesei și se uită fix în camera video. Un 
semnal către gardianul că voia să plece. 

— Dacă ești mama mea, spuse Maura, atunci îmi vei spune 
cine este tatăl meu. 

Amalthea se uită la ea peste umăr, din nou cu zâmbetul pe 
buze. 

— Nu ai ghicit încă? 

Ușa se deschise și gardianul își introduse capul în sală. 

— Totul e în regulă aici? 

Transformarea era uimitoare. Cu doar o clipă înainte, 
Amalthea o privise pe Maura cu o calculare rece. Acum, acea 
creatură dispăruse, fiind înlocuită de o femeie bătrână, năucită, 
care trăgea de piciorul încătușat, parcă incapabilă să înțeleagă 
de ce nu se poate elibera. 

— Merg, mormăi. Vreau să... vreau să merg. 

— Da, drăguță, bineînţeles că vom merge. Gardianul o privi 
pe Maura. Presupun că aţi terminat cu ea. 

— Pentru moment, răspunse Maura. 

e 

Rizzoli nu se așteptase la o vizită de la Charles Cassell, așa că 
fu foarte surprinsă când un sergent o sună s-o informeze că 
doctorul Cassell o aștepta la recepţie. Când ieși din lift și-l văzu, 
fu şocată de schimbarea aspectului lui. In doar o săptămână, 
părea să fi îmbătrânit cu zece ani. Era clar că pierduse din 
greutate și fața îi era acum suptă și palidă. Sacoul, chiar dacă 
era fără îndoială croit pe măsură și costisitor, părea să atârne, 
fără formă, pe umerii lăsați. 

— Trebuie să vorbesc cu dumneavoastră, zise el. Trebuie să 
știu ce ați mai aflat. 

Ea îi făcu un semn cu capul ofițerului de la recepţie. 

— ÎI voi conduce sus. 

Împreună cu Cassell, păși în lift. 

— Nimeni nu-mi spune nimic, se plânse el. 

— Vă daţi seama, bineînţeles, că acestea sunt regulile în 
timpul unei investigaţii încă deschise. 

— Mă veţi acuza de ceva? Detectivul Ballard spune că e doar 
o problemă de timp. 

Ea se uită la el. 

— Când v-a spus acest lucru? 

— De fiecare dată când mă contactează. Aceasta este 
strategia, doamnă detectiv? Să mă speriaţi, să mă șantajați 
până cad la învoială? 

Rizzoli nu spuse nimic. Nu știuse că Ballard continuase să-l 
contacteze telefonic pe Cassell. 

leșiră din lift și-l conduse spre o cameră de interogatoriu unde 
se așezară la masă, unul în faţa celuilalt. 

— Mai aveţi să-mi spuneţi ceva nou? întrebă ea. Pentru că 
altfel, nu văd niciun motiv să avem această întrevedere. 

— N-am ucis-o eu. 

— Mi-aţi mai spus asta și înainte. 

— Nu cred că m-aţi auzit prea bine prima oară. 

— Mai aveţi și altceva să-mi spuneți? 

— Aţi verificat rezervările de avion, nu-i așa? V-am dat toate 
informaţiile. 

— Northwest Airlines confirmă că aţi fost în acel zbor. Dar 
acest lucru vă lasă totuși fără un alibi în noaptea în care Anna a 
fost omorâtă. 

— Și acel incident cu pasărea moartă din cutia ei poștală... V- 
ați obosit măcar să confirmaţi unde am fost când s-a întâmplat? 
Știu că nu eram în oraș. Secretarul meu vă poate spune acest 
lucru. 

— Și totuși, înțelegeţi că nu vă dovedește nevinovăția. Puteaţi 
să angajaţi pe cineva să rupă gâtul păsării și s-o pună în cutia 
poștală a Annei. 

— Sunt gata să recunosc de bunăvoie lucrurile pe care le-am 
făcut într-adevăr. Da, am urmărit-o. Am condus pe lângă casa ei 
de mai multe ori. Și da, am lovit-o în acea noapte... Nu sunt 
mândru de asta. Dar nu am trimis nicio ameninţare cu moartea. 
N-am ucis niciodată nicio pasăre. 

— De aceea aţi venit să mă vedeţi? Pentru că dacă doar atât 
aveţi sa-mi spuneţi... 

Și începu să se ridice de pe scaun. 

Spre surprinderea ei, el se întinse și o prinse de mână, 
strângând-o atât de tare încât ea reacţionă brusc să se apere. li 
apucă mâna și i-o întoarse la spate. 

El scoase un icnet de durere și se așeză la loc, arătând șocat. 

— Vreţi să vă rup braţul? întrebă ea. Mai încercaţi încă o dată 
să mă prindeţi de mână. 

— Îmi cer scuze, murmură el, uitându-se la ea cu ochii 
îndureraţi. Orice dram de furie ce reușise să iasă la iveală în 
acest scurt schimb păru dintr-odată să-l lase fără vlagă. 
Dumnezeule, îmi cer scuze... 

ÎI privi cuibărindu-se în scaun și gândi: „Durerea lui este 
reală”. 

— Vreau doar să știu ce se întâmplă, zise el. Trebuie să știu 
că faceți ceva. 

— Domnule doctor Cassell, îmi fac doar meseria. 

— Tot ce faceţi este să mă investigaţi pe mine. 

— Nu este adevărat. Aceasta este o anchetă mult mai amplă. 

— Dar Ballard a spus... 

— Nu detectivul Ballard răspunde de această investigaţie, ci 
eu. Și credeţi-mă, cercetez toate căile posibile. 

El încuviință din cap. Inspiră adânc și se ridică. 

— Asta voiam să aud, că se face tot posibilul. Că nu pierdeţi 
din vedere niciun detaliu. Orice aţi gândi despre mine, adevărul 
gol-goluţ este că am iubit-o cu adevărat. Își trecu mâna prin păr. 
Este teribil când oamenii te părăsesc. 

— Da, așa este. 

— Când iubești pe cineva, este doar normal să vrei să păstrezi 
acea persoană lângă tine. Faci lucruri nebunești, disperate... 

— Chiar și crimă? 

— N-am ucis-o. Îi întâlni privirea lui Rizzoli. Dar da. Aș fi ucis 
pentru ea. 

Telefonul mobil sună. Rizzoli se ridică de pe scaun. 

— Mă scuzaţi, zise ea și părăsi sala. 

Era Frost la telefon. 

— Echipa de supraveghere tocmai a văzut o camionetă albă 
în faţa reședinței lui Van Gates, spuse el. A trecut pe lângă casă 
acum cincisprezece minute, dar nu s-a oprit. Există posibilitatea 

ca șoferul să-i fi văzut pe băieţii noștri, așa că ei s-au mutat 
puţin mai jos pe stradă. 

— De ce crezi că este camioneta noastră? 

— Numerele de înmatriculare sunt furate. 

— Poftim? 

— Au reușit să vadă numărul de înmatriculare. Plăcuțele au 
fost luate de la un Dodge Caravan, acum trei săptămâni, în 
Pittsfield. 

„Pittsfield, gândi ea, chiar lângă graniţa statului, dinspre 
Albany. Unde o femeie a dispărut luna trecută”. 

Rămase cu receptorul la ureche, simţindu-și pulsul 
intensificându-se. 

— Unde este camioneta acum? 

— Echipa noastră a rămas pe loc și n-a urmărit-o. Când au 
primit informaţiile despre numărul de înmatriculare, era deja 
departe. Nu s-a întors încă. 

— Hai să schimbăm mașina și s-o mutăm pe o stradă paralelă. 
Adu o a doua echipă să supravegheze casa. Dacă trece din nou 
camioneta pe acolo, putem face o urmărire în schimburi. Două 
mașini, pe rând. 

— În regulă. Mă îndrept într-acolo acum. 

Închise telefonul. Se întoarse spre sala de interogatoriu unde 
Charles Cassell aștepta încă la masă, cu capul plecat. 

„Oare este dragoste sau obsesie? se întrebă ea. Uneori, nu 
poţi să-ţi dai seama de diferenţă”. 


e CAPITOLUL 28 


Ziua era pe sfârșite când Rizzoli trecu pe lângă Dedham 
Parkway. Văzu mașina lui Frost și opri în spatele ei. Cobori din 
vehicul și se strecură în locul din dreapta lui. 

— Şi? zise ea. Ce se întâmplă? 

— Nimic. 

— La naiba! A trecut mai mult de o oră. Oare l-am speriat? 

— Mai este și posibilitatea să nu fi fost Lank. 

— Camionetă albă, plăcuţe de înmatriculare furate din 
Pittsfield? 

— Ei bine, n-a rămas pe aici prea mult. Și nici nu s-a întors. 

— Când a ieșit Van Gates ultima oară din casă? 

— El și soţia au plecat la cumpărături pe la amiază. Sunt în 
casă de când s-au întors. 

— Hai să dăm o raită pe-acolo. Vreau să aruncăm o privire. 
Frost conduse pe lângă vilă, mergând destul de încet ca ea să 
poată examina cu atenţie Tara-de-pe-Sprague-Street. Trecură 
de echipa de supraveghere, parcată la celălalt capăt al străzii, 
apoi dădură colțul și opriră pe margine. 

— Ești sigur că sunt acasă? întrebă Rizzoli. 

— Echipa nu l-a observat pe niciunul din ei părăsind casa de 
la prânz. 

— Casa aceea pare groaznic de întunecoasă. 

Statură acolo câteva minute, în timp ce se lăsă asfinţitul. 
Neliniștea lui Rizzoli crescu. Nu văzuse nicio lumină aprinsă. 
Ambii soți erau adormiţi? Reușiseră să plece fără ca cineva din 
echipa de supraveghere să-i vadă? 

„Ce făcea camioneta în acest cartier?” 

Se uită la Frost. 

— Gata. Nu mai vreau să aștept. Hai să le facem o vizită. 

Frost conduse până în dreptul casei și parcă. Sunară la ușă, 
bătură. Niciun răspuns. Rizzoli cobori de pe verandă, se dădu 
câţiva pași înapoi pe alee și privi în sus la fațada de conac 
sudist, cu coloanele albe, înalte. Nicio lumină la etaj. 
„Camioneta, gândi ea. A trecut pe aici cu un motiv.” 

— La ce te gândești? întrebă Frost. 

Rizzoli își putu simţi inima bătând din ce în ce mai tare și un 
fior de neliniște urcând pe șira spinării. li făcu un semn cu capul 
lui Frost și acesta înţelese mesajul. „O vom lua prin spate.” 

Rizzoli ocoli și deschise poarta laterală. Văzu doar o alee 
îngustă de cărămidă, încadrată de un gard. Niciun pic de spațiu 
pentru grădină, de-abia puţin loc pentru cele două containere de 
gunoi puse acolo. Intră pe poartă. Nu aveau niciun mandat, dar 
ceva nu era în regulă aici, ceva ce o făcea să-i tremure mâinile, 
aceleași mâini ce fuseseră lăsate cu cicatrice de cuțitul lui 
Warren Hoyt. Un monstru își lasă amprenta în carnea ta, asupra 
instinctelor tale. De atunci, pentru totdeauna, poţi simţi când un 
alt monstru trece pe lângă tine. 

Cu Frost în spatele ei, trecură pe lângă ferestre întunecate și 
o unitate centrală de aer condiţionat care aruncă aer cald pe 
pielea ei zgribulită. Liniște, liniște. Pătrunseseră ilegal pe 
proprietatea respectivă, dar tot ce își dorea acum era doar o 
privire prin fereastră, o verificare a ușii din spate. 

Dădu colțul clădirii și găsi o curticică interioară înconjurată de 
un gard. Poarta din spate era deschisă. Traversă curtea spre 
poartă și verifică aleea din spatele ei. Nimeni acolo. Se îndreptă 
spre casă și ajunse aproape de ușa din spate când observă că 
era întredeschisă. _ 

Ea și Frost făcură un schimb rapid de priviri. Işi scoaseră 
amândoi pistoalele. Totul se întâmplă atât de repede, atât de 
automat, încât nici nu-și aminti când îl scosese pe al ei. Frost 
dădu un ghiont ușii și o deschise, scoțând la iveală un arc de 
gresii de bucătărie. 

Și sânge. 

Intrară și apăsară pe întrerupătorul de pe perete. Luminile 
bucătăriei se aprinseră. Și mai mult sânge îi întâmpină de pe 
pereţi, de pe blatul de bucătărie, șocul fiind atât de mare încât 
Rizzoli făcu vreo câţiva pași înapoi, de parcă ar fi fost împinsă 
de o mână nevăzută. Copilul din burtă îi dădu o lovitură bruscă 
de alarmă. 

Frost păși din bucătărie în hol. Dar ea rămase nemișcată, cu 
privirea fixată asupra lui Terence Van Gates, cu ochii de gheaţă, 
prăbușit în balta de sânge de pe podea. „Sângele nici măcar nu 
s-a uscat încă.” 

— Rizzoli! strigă Frost. Soţia... Soţia e încă în viață! 


Aproape că alunecă în momentul în care se repezi afară din 
bucătărie, cu abdomenul larg și neîndemânatică. Holul continua 
imaginea terifiantă din bucătărie. O urmă de sânge arterial și 
stropi săriți pulsau pe pereți. Merse după urmă în camera de zi, 
unde Frost, în genunchi, cerea prin radio o ambulanţă în timp ce 
cu mâna cealaltă apăsa pe gâtul lui Bonnie Van Gates. Sângele 
țâșnea printre degetele lui. 

Rizzoli căzu și ea în genunchi lângă femeia rănită. Ochii lui 
Bonnie erau larg deschişi, o privire plină de teroare, de parcă 
văzuse Moartea însăși plutind pe deasupra ei, așteptând s-o ia. 

— Nu pot să opresc sângerarea! zise Frost în timp ce sângele 
continua să se scurgă printre degetele lui. 

Rizzoli înșfacă husa de pe brațul canapelei și o înfășură pe 
pumn. Se aplecă să apese acest tampon improvizat pe gâtul lui 
Bonnie. Frost își retrase mâna, sângele ţâșnind din rană chiar 
înainte ca Rizzoli s-o acopere. Materialul făcut grămadă se 
îmbibă imediat. 

— Și din mână îi curge sânge! strigă Frost. 

Uitându-se în jos, Rizzoli văzu un șiroi constant curgând din 
palma spintecată a lui Bonnie. „Nu putem opri tot acest...” 

— Ambulanţa? întrebă ea. 

— E pe drum. 

Bonnie ridică mâna și o prinse de braţ pe Rizzoli. 

— Rămâi acolo! Nu te mișca! 

Bonnie se smuci, cu ambele mâini în aer acum, ca un animal 
panicat ce își prinde cu ghearele atacatorul. 

— Frost, ţine-o nemișcată! 

— Isuse, ce forță are. . 

— Bonnie, oprește-te! Incercăm să te ajutăm! 

Încă o zvâcnitură și Rizzoli mișcă mâna de la gâtul lui Bonnie. 
Simţi un val de căldură pe faţă și gustă sânge. Astupă la loc 
rana. Bonnie se întoarse într-o parte, mișcând picioarele cu 
putere, ca două pistoane. 

— O pierdem! strigă Frost. 

Rizzoli o imobiliză pe Bonnie cu faţa pe covor și reuși să 
prindă iar cu tamponul improvizat rana de la gât. Sângele era 
peste tot de-acum, stropit peste cămașa lui Frost, împroșcat pe 
sacoul lui Rizzoli, în timp ce aceasta se chinuia să menţină 
presiune pe pielea alunecoasă. Atât de mult sânge! 
Dumnezeule, cât de mult sânge putea să piardă o persoană? 

Se auziră pași înfundaţi în casă. Era echipa de supraveghere, 
care parcase mai sus pe stradă. Rizzoli nici nu ridică privirea 
când cei doi bărbaţi intrară în fugă în cameră. Frost strigă la ei 
s-o ţină pe Bonnie. Dar nu prea mai era nevoie; criza trecuse și 
acum de-abia dacă mai tremura în agonie. 

— Nu mai respiră, zise Rizzoli. 

— Întoarce-o pe spate! Haide, haide! 

Frost începu să-i facă respiraţie artificială. Când se ridică, 
avea buzele pline de sânge. 

— Nu mai are puls! 

Unul dintre polițiști își puse mâinile pe pieptul ei și începu să 
apese. O dată, de două ori, palmele i se afundau adânc în 
decolteul de Hollywood al lui Bonnie. Cu fiecare apăsare, doar o 
dâră de sânge se mai prelinse din rană. In venele ei mai 
rămăsese atât de puţin sânge care să circule, să hrănească 
organele vitale. Pompau un puț uscat. 

Echipa de ambulanță ajunse cu tuburile, monitoarele și 
pungile de perfuzie. Rizzoli se dădu la o parte să le facă loc și se 
simţi dintr-odată atât de ameţită încât trebui să se așeze. Se 
lăsă să cadă într-un fotoliu și își plecă fruntea. Işi dădu seama că 
stătea pe un material alb, murdărindu-l probabil cu sânge de pe 
hainele ei. Când înălță capul din nou, văzu că Bonnie fusese 
intubată. Bluza ei fusese desfăcută și sutienul tăiat. Firele de 
EKG erau prinse pe pieptul ei. Doar cu o săptămână în urmă, 
Rizzoli gândise despre ea că era o păpușă Bărbie prostuţă, 
făcută din plastic din cap până în picioare, în bluza ei roz mulată 
pe trup și cu sandalele cu tocuri înalte. Acum arăta exact așa, 
din plastic, cu pielea ca de ceară, cu ochii fără vreo sclipire de 
viață. Rizzoli văzu una din sandalele lui Bonnie la câţiva metri 
distanţă și se întrebă dacă încercase oare să fugă, cu pantofii 
aceia imposibili în picioare. Își imagină tropăitul ei înnebunit pe 
hol, lăsând în urmă stropi de sânge pe pereţi, încercând să 
alerge pe tocurile acelea enorme. Chiar și după ce echipa 
medicală o luă pe Bonnie din cameră, Rizzoli continuă să 
privească sandaua aceea inutilă. 

— Nu va supravieţui, zise Frost. 

— Știu, răspunse Rizzoli și se uită la el. Ai sânge pe gură. 

— Ar trebui să te uiţi și tu în oglindă. Aș putea spune că 
amândoi am fost destul de mult expuși. 

Se gândi la sânge și la toate lucrurile teribile pe care le purta. 
SIDA. Hepatită. 

— Părea destul de sănătoasă, fu tot ce putu îngăima. 

— Totuși, răspunse Frost, în starea ta... sarcina... 

Și atunci ce naiba mai făcea aici, cufundată în sângele unei 
moarte? Ar fi trebuit să fie acasă, în fața televizorului, gândi ea, 
cu picioarele ei umflate ridicate pe un taburet. Aceasta nu este 
o viață potrivită pentru o mamă. Nu e o viață pentru nimeni. 

încercă să se ridice de pe fotoliu. Frost îi întinse mâna s-o 
ajute, și pentru prima dată ea îi permise s-o sprijine. Câteodată, 
gândi ea, trebuie să accepti o mână de ajutor. Câteodată, 
trebuie să recunoști că nu le poţi face pe toate singură. Bluza îi 
era băţoasă, mâinile maronii de la sângele uscat. Echipa de 
investigaţii criminalistice avea să ajungă în curând și apoi presa. 
Întotdeauna presa. 

Era timpul să se curețe și să treacă la muncă. 

e 

Maura cobori din mașină printr-o mulțime dezordonată de 
camere de filmare și microfoane. Girofarele mașinilor de poliţie 
luminau în albastru și alb o mulţime de privitori curioși adunaţi 
împrejurul perimetrului delimitat de banda galbenă a poliției. Nu 
ezită, nu dădu presei nicio șansă s-o abordeze și se îndreptă cu 
hotărâre spre casă. Salută din cap un poliţist care păzea 
perimetrul. 

El îi întoarse salutul cu o privire încurcată. 

— Ah... Domnul doctor Costas este deja aici... 

— Și eu, răspunse ea și trecu pe sub bandă. 

— Doamna doctor Isles? 

— Este înăuntru? 

— Da, dar... 

Continuă să meargă, știind că el nu va îndrăzni s-o oprească. 
Aerul ei de autoritate îi conferea o trecere pe care puţini polițiști 
îndrăzneau s-o pună la îndoială. Se opri în faţa ușii de la intrare 
pentru a-și pune mănușile și încălțămintea de protecţie, 
accesorii necesare când scena crimei prezenta urme de sânge. 
Apoi  păși înăuntru, unde tehnicienii de la laboratorul 
criminalistic de-abia dacă îi aruncară o privire. Cu toţii o 
cunoșteau; nu aveau niciun motiv să se întrebe de prezenţa ei 
acolo. Merse nestingherită din foaier până în camera de zi și 
văzu covorul pătat de sânge și resturile de ustensile medicale 

împrăștiate, rămase de la echipa de la ambulanţă. Seringi, 
ambalaje rupte și ghemotoace de tampoane folosite umpleau 
podeaua. Niciun corp. 

leși în hol, unde urmele de violență erau vizibile pe pereţi. De 
o parte, stropi de sânge arterial. De alta, picături mult mai fine, 
sărite de pe lama atacatorului. 

— Doctore? 

Rizzoli stătea în capătul holului. 

— De ce nu m-ai sunat? zise Maura. 

— Este cazul lui Costas. 

— Așa am auzit și eu. 

— Nu trebuie să fii aici. 

— Ai fi putut să-mi spui, Jane. Ai fi putut să mă anunti. 

— Acest caz nu este al tău. 

— Acest caz este legat de sora mea. Mă privește. 

— Tocmai de aceea nu este cazul tău. Rizzoli se apropie de 
ea, fixând-o cu privirea. Nu trebuie să-ți spun eu asta. Știi și tu 
deja. 

— Nu cer să fiu medicul legist pentru acest caz. Ceea ce mă 
nemulţumește este că nu mi s-a spus despre el. 

— N-am avut timp, bine? 

— Asta numești tu o scuză? 

— Dar e adevărul, la naiba! Rizzoli dădu din mâini spre 
sângele de pe pereţi. Avem două victime aici. N-am mâncat 
nimic la cină. Nu mi-am spălat nici sângele din păr. Pentru 
numele lui Dumnezeu, nu am avut nici măcar timp să mă duc la 
toaletă. Se întoarse. Am lucruri mai bune de făcut decât să-ţi 
dau ţie explicații. 

— Jane. 

— Du-te acasă, doctore. Lasă-mă să-mi fac treaba. 

— Jane! Îmi pare rău. Nu ar fi trebuit să spun toate acele 
lucruri. 

Rizzoli se întoarse cu fața spre ea și Maura văzu ceea ce nu 
observase de la bun început. Ochii goi, umerii lăsaţi. „De-abia se 
mai ţine pe picioare.” 

— Și mie îmi pare rău. Rizzoli se uită la sângele împroșcat pe 
pereţi. Mai aveam atât de puțin şi-l prindeam, zise ea și apropie 
degetul mare și degetul arătător. Aveam o echipă pe stradă, 
supraveghind casa. Nu știu cum a văzut mașina, dar a trecut pe 
lângă ea mai departe și a venit în schimb pe poarta din spate. 

Clătină din cap. Cumva a știut. Ştia că-l căutam. De aceea Van 
Gates reprezenta o problemă... 

— Ea l-a avertizat. 

— Cine? 

— Amalthea. Trebuie să fi fost ea. Un telefon, o scrisoare. 
Ceva a trecut cu ajutorul unuia dintre gardieni. Își protejează 
partenerul. 

— Crezi că este destul de raţională să facă asta? 

— Da, sunt sigură. Maura ezită. Am fost s-o văd ieri. 

— Și când aveai de gând să-mi spui? 

— Știe secrete despre mine. Are răspunsuri. 

— Aude voci, pentru numele lui Dumnezeu. 

— Nu, nu aude voci. Sunt convinsă că este perfect lucidă și 
știe exact ce face. Își protejează partenerul, Jane. Nu-l va da 
niciodată de gol. 

Rizzoli o privi câteva momente în tăcere. 

— Poate ar fi mai bine să vezi asta. Trebuie să știi cu ce ne 
confruntăm. 

Maura o urmă în bucătărie și se opri în prag, șocată de 
carnagiul pe care îl văzu în acea cameră. Colegul ei, doctorul 
Costas, era aplecat deasupra corpului. El ridică privirea spre 
Maura, uimit. 

— Nu știam că vii și tu să te ocupi de cazul acesta, zise el. 

— Nu e cazul meu. Aveam doar nevoie să văd... 

Se uită la Terence Van Gates și înghiţi cu greutate. 

Costas se ridică în picioare. 

— Ucigașul a fost extrem de eficient. Nicio rană de apărare, 
nicio indicație că victima ar fi avut vreo șansă să lupte. O 
singură tăietură, de la o ureche la alta. S-a apropiat din spate. 
Incizia începe din stânga sus, traversează traheea și coboară în 
partea dreaptă jos. 

— Dreptaci. 

— Și puternic, de asemenea. Costas se lăsă pe vine și întoarse 
cu grijă capul, lăsând să se vadă tăietura transversală a 
cartilajului strălucind. A tăiat până la coloana vertebrală. Dădu 
drumul capului și-l roti în partea cealaltă, marginile tăieturii 
întâlnindu-se din nou. 

— O execuţie, murmură ea. 

— Cam așa ceva. 

— Cea de-a doua victimă - în camera de zi... 

— Soţia. A murit la urgenţe acum o oră. 

— Dar acea execuţie n-a fost atât de eficientă, zise Rizzoli. 
Credem că ucigașul l-a prins întâi pe bărbat. Poate că Van Gates 
aștepta vizita lui. Poate chiar i-a dat drumul în bucătărie, 
gândindu-se că erau simple afaceri. Dar nu se aștepta la atac. 
Nu există răni de apărare, niciun semn de luptă. S-a întors cu 
spatele la ucigaș și a căzut ca un miel la tăiere. 

— Și soţia? 

— Cu Bonnie e altă poveste. Rizzoli se uită în jos la Van Gates, 
la smocurile vopsite de păr transplantat, simboluri ale vanităţii 
unui bătrân. Cred că Bonnie i-a surprins. Vine în bucătărie și 
zărește sângele. Îl vede pe soţul ei acolo, pe podea, cu gâtul 
tăiat aproape complet. Ucigașul este și el aici, ţinând în mână 
cuțitul. Aerul condiţionat funcţionează și toate ferestrele sunt 
închise ermetic. Dublu panelate, pentru izolare. Chiar dacă 
echipa noastră era parcată puţin mai încolo, tot nu i-ar fi putut 
auzi strigătele. Dacă măcar a reușit să strige... 

Rizzoli se întoarse și se uită la ușa ce dădea în hol. Făcu o 
pauză de parcă ar fi văzut-o chiar pe femeia decedată stând 
acolo. 

— Îl vede pe ucigaș venind spre ea. Dar, spre deosebire de 
soțul ei, ea se apără. Tot ce poate face, în timp ce cuțitul se 
îndreaptă spre ea, este să-l prindă de lamă. O taie direct în 
palmă, prin piele, tendoane, până la oase. Taie atât de adânc 
încât artera este secţionată. 

Rizzoli arătă spre ușă, la holul de dincolo. 

— Fuge, din mână ţâșnește sângele. El este chiar în spatele ei 
și o încolțește în camera de zi. Chiar și atunci ea se apără, 
încearcă să-i pareze loviturile cu mâinile. Dar el mai face o 
tăietură, de-a lungul gâtului. Nu la fel de adâncă precum incizia 
de la gâtul soţului ei, dar destul de profundă. Rizzoli se uită la 
Maura. Era încă în viață când am găsit-o. Atât de aproape am 
fost să-l prindem. 

Maura se uită în jos la Terence Van Gates, prăbușit lângă 
dulapul de bucătărie. Se gândi la căsuţa dintre copaci unde doi 
veri își formaseră legătura sângeroasă. „O legătură care mai 
rezistă și acum.” 

— Îţi amintești ce ţi-a spus Amalthea când ai vizitat-o pentru 
prima oară? întrebă Rizzoli. 

Maura încuviinţă din cap. „Acum vei muri și tu.” 


— Am crezut amândouă că era doar un delir, spuse Rizzoli. Îl 
privi pe Van Gates. Imi sună acum destul de clar ca un 
avertisment. O ameninţare. 

— De ce? Nu știu mai multe decât tine. 

— Poate din cauza identității tale, doctore. Fiica Amaltheei. 

Un fior rece îi trecu pe șira spinării. 

— Tatăl meu, spuse ea încet. Dacă sunt într-adevăr fiica ei, 
atunci cine este tatăl meu? 

Rizzoli nu rosti numele lui Elijah Lank; nici nu fu nevoie s-o 
facă. 

— Eşti dovada vie a acestui parteneriat, zise Rizzoli. Jumătate 
din ADN-ul tău este al lui. 

e 

Încuie ușa de la intrare și trase și zăvorul. Se opri acolo, 
gândindu-se la Anna și la zăvoarele de alamă și lanțurile ce 
fuseseră montate în căsuţa din Maine. „Devin ca sora mea, 
gândi ea. In curând mă voi ascunde după baricade sau îmi voi 
părăsi căminul pentru un nou oraș, o nouă identitate.” 

O pereche de faruri lumină draperiile trase din camera de zi. 
Aruncă o privire afară și văzu mașina de poliţie patrulând prin 
preajmă. Nu mai era Poliţia din Brookline, ci o patrulă cu 
Departamentul de Poliţie din Boston inscripţionat pe laterala 
mașinii. „Probabil că Rizzoli a solicitat asta”, gândi ea. 

Merse în bucătărie și își pregăti un pahar de băutură. Nimic 
deosebit în seara aceasta, nu era cocktailul ei obișnuit 
Cosmopolitan, ci doar suc de portocale, votcă și gheață. Se 
așeză la masa din bucătărie și-l bău cu înghiţituri mici, cuburile 
de gheaţă zdrăngănind de pereţii paharului. Bea singură; nu era 
un semn bun, dar la naiba. Avea nevoie de un anestezic, trebuia 
să înceteze să se mai gândească la ce văzuse în seara aceasta. 
Aerul condiţionat lăsă să intre în cameră adierea răcoroasă. 
Nicio fereastră deschisă în noaptea aceasta; totul era încuiat și 
sigur. Paharul rece îi răcori degetele. Se așeză și se uită la 
palma ei, la roșeaţa palidă a capilarelor. „Oare sângele lor curge 
în venele mele?” 

Se auzi soneria. 

Capul i se ridică brusc; se întoarse spre camera de zi, cu 
inima bătând puternic, cu fiecare mușchi din corpul încordat la 
maximum. Se ridică încet în picioare și merse tiptil pe hol până 
la ușa de la intrare. Se opri acolo, întrebându-se cât de ușor ar fi 

trecut un glonţ prin lemnărie. Se aplecă în dreptul geamului 
lateral și-l văzu pe Ballard stând pe verandă. 

Cu un oftat de ușurare, deschise ușa. 

— Am auzit de Van Gates, zise el. Ești bine? 

— Puțin zdruncinată. Dar sunt bine. „Nu, nu sunt bine deloc. 
Nervii mei sunt la pământ și beau singură în bucătărie.” De ce 
nu intri? 

El nu fusese niciodată în casa ei. Păși înăuntru, închise ușa și 
văzu zăvorul, pe care îl trase. 

— Trebuie să-ţi instalezi un sistem de securitate, Maura. 

— Plănuiam s-o fac. 

— Fă-o mai repede, da? O privi. Pot să te ajut să-l alegi pe cel 
mai bun. 

Ea încuviinţă din cap. 

— Mulţumesc pentru sfat. Vrei să bei ceva? 

— Nu în seara aceasta, mulțumesc. 

Merseră în camera de zi. El se opri, privind pianul din colţ. 

— Nu știam că știi să cânţi la pian. 

— Din copilarie. Dar nu mai exersez așa de mult. 

— Ştii, și Anna cânta... Se opri. Presupun că nu știai asta. 

— Nu, nu am știut. E așa de ciudat, Rick, cum de fiecare dată 
când aflu ceva nou despre ea, seamănă din ce în ce mai mult cu 
mine. 

— Cânta minunat. El merse spre pian, ridică ușor capacul și 
apăsă câteva clape. Închise capacul la loc și rămase cu privirea 
ațintită la suprafaţa neagră lucitoare. Se uită la ea. Sunt 
îngrijorat pentru tine, Maura. În special în seara aceasta, după 
tot ce s-a întâmplat cu Van Gates. 

Ea oftă și se cufundă în canapea. 

— Am pierdut controlul propriei vieți. Nici nu mai pot dormi cu 
ferestrele deschise. 

Se așeză și el. Alese un scaun în faţa ei, astfel încât, dacă ea 
ar fi ridicat privirea, l-ar fi văzut pe el. 

— Nu cred că ar fi bine să stai singură aici la noapte. 

— Aceasta este casa mea. Nu voi pleca nicăieri. 

— Atunci nu pleca. Făcu o pauză. Vrei să stau cu tine? 

Privirea ei o întâlni pe a lui. 

— De ce faci asta, Rick? 

— Pentru că sunt convins că ai nevoie de protecție. 

— Și tu ești cel care trebuie să mă protejeze? 

— Cine altcineva o va face? Uită-te la tine! Duci o viață atât 
de solitară, singură în toată casa asta. Când mă gândesc la tine 
singură aici, mă sperii de ce s-ar putea întâmpla. Când Anna a 
avut nevoie de mine, nu eram acolo. Dar pot fi aici pentru tine. 
Se întinse și îi luă mâinile. Pot fi aici oricând ai nevoie de mine. 

Ea se uită în jos, la mâinile lui, ce le acopereau pe ale ei. 

— Ai iubit-o, nu-i așa? Când el nu-i răspunse, ea ridică capul și 
îi întâlni privirea. Nu-i așa, Rick? 

— A avut nevoie de mine. 

— Nu asta te-am întrebat. 

— Nu puteam să stau deoparte și s-o las să fie rănită. Nu de 
acel bărbat. 

„Ar fi trebuit să-mi dau seama de la bun început, gândi ea. 
Erau semne evidente, felul cum mă privea, felul cum mă 
atingea.” 

— Dacă ai fi văzut-o în noaptea aceea la urgente, zise el, 
ochiul vânăt, rănile. M-am uitat o singură dată la faţa ei și am 
vrut să-l bat măr pe cel care o făcuse. Nu sunt multe lucruri care 
mă fac să-mi pierd cumpătul, Maura, dar un bărbat care rănește 
o femeie... Respiră adânc. Nu aveam de gând să las să se mai 
întâmple încă o dată. Dar Cassell nu renunţa. Continua s-o sune, 
s-o hărțuiască, așa că am intervenit. Am ajutat-o să pună niște 
yale. Am început să trec pe la ea în fiecare zi, să verific dacă 
este bine. Apoi, într-o noapte, m-a întrebat dacă rămân la cină, 
și... Ridică din umeri a înfrângere. Așa a început. Era speriată și 
avea nevoie de mine. Este instinct pur, știi? Poate instinctul unui 
poliţist. Vrei să protejezi. 

„În special când ea este o femeie atrăgătoare”. 

— Am încercat s-o protejez, asta e tot. Se uită la ea. Și, da, 
am ajuns să mă îndrăgostesc de ea. 

— Și acum? Ce este asta, Rick? Ea se uită la mâinile lui, încă 
ținându-le strâns pe ale ei. Ce se întâmplă acum aici? Faci asta 
pentru mine, sau pentru ea? Pentru că eu nu sunt Anna. Nu sunt 
înlocuitorul ei. 

— Sunt aici pentru că tu ai nevoie de mine. 

— Sună ca o placă stricată. Te-ai pus în același rol, de 
gardian. Și eu sunt doar dublura care se întâmplă să joace rolul 
Annei. 

— Nu este așa. 


— Și dacă n-ai fi cunoscut-o niciodată pe sora mea? Dacă tu și 
cu mine ne-am fi întâlnit la o petrecere? Ai fi încă aici? 

— Da. Aș fi. Se aplecă spre ea, mâinile strângându-le pe ale 
ei. Știu că aș fi. 

Rămaseră un moment în tăcere. „Vreau să-l cred, gândi ea. Ar 
fi așa de ușor să-l cred.” 

— Nu cred că ar fi bine să rămâi aici la noapte, spuse ea 
totuși într-un târziu. 

Își îndreptă spatele încet, cu ochii încă aţintiţi spre ea, dar 
acum exista între ei o distanță. Și dezamăgire. Ea se ridică în 
picioare; și el la fel. 

Merseră în tăcere până la ușa de la intrare. Acolo el se opri și 
se întoarse spre ea. Ridică delicat mâna până la faţa ei și o 
mângâie pe obraz, o atingere de care ea nu se feri nici măcar un 
milimetru. 

— Ai grijă, spuse el și ieși. 

Ea încuie ușa după el. 


e CAPITOLUL 29 


Mattie mancă și ultima felie de pastramă de vită. O mestecă 
asemenea unui animal sălbatic care își sfârtecă prada, zicându- 
și: „Proteine pentru putere. Pentru victorie!” Se gândi la atleții 
care se pregăteau pentru maraton, călindu-și trupurile pentru 
performanţa vieţii lor. Acesta avea să fie un maraton și pentru 
ea. O singură șansă de victorie. 

„Pierde și vei muri.” 

Pastrama se întărise puţin și aproape că îi veni greață în timp 
ce o înghiţi, dar reuși s-o dea pe gât cu o gură lacomă de apă. Al 
doilea urcior era aproape gol. „Am ajuns aproape la sfârșit, 
gândi ea; nu mai pot rezista prea mult.” Și acum avea încă un 
motiv de îngrijorare: contracţiile ei începeau să devină 
inconfortabile, ca un pumn ce împinge în jos. Nu erau chiar 
dureroase deocamdată, dar era doar începutul a ceea ce avea 
să vină. 

Unde era el, la naiba? De ce o lăsase singură atâta timp? Fără 
un ceas ca să urmărească scurgerea timpului, ea nu știa dacă 
trecuseră ore sau zile de la ultima lui vizită. Se întrebă dacă îl 
înfuriase când ţipase la el. Aceasta era pedeapsa ei? Încerca 
oare s-o sperie puţin, s-o facă să înțeleagă că trebuia să fie 
politicoasă și să-i arate respect? Toată viaţa ei fusese 
politicoasă, și uite unde ajunsese. Fetele politicoase sunt date la 
o parte. Ele rămân la capătul cozii, unde nimeni nu le mai 
acordă nicio atenţie. Se mărită cu bărbaţi care uită într-o clipă 
că există măcar. „Ei bine, am fost politicoasă destul, gândi ea. 
Dacă ies vreodată de aici, voi schimba placa. Însă întâi de toate 
trebuie să ies de aici. Şi asta înseamnă că trebuie să mă prefac 
că sunt politicoasă.” 

Mai luă o gură de apă. Se simţi brusc sătulă, de parcă se 
înfruptase cu mâncăruri bogate și băuse vin. „Ai răbdare, gândi 
ea. Se va întoarce.” 

Infășurându-și pătura în jurul umerilor, închise ochii. 

Și se trezi în strângerea unei alte contracţii. „Oh, nu, gândi ea, 
aceasta doare. Aceasta doare cu siguranță.” Se așeză 
transpirând în întuneric, încercând să-și amintească orele de 

Lamaze, dar parcă le făcuse cu o viață întreagă înainte. Viaţa 
altcuiva. 

„inspiră, expiră. Purifică...” 

— Doamnă! 

Se încordă dintr-odată. Se uită spre aerisire, de unde șoptea 
vocea. Pulsul i se intensifică. „E timpul să acţionezi, GI Jane.” 
Dar stând acolo în întuneric, respirând propriul ei parfum de 
teroare, ea se gândi: „Nu sunt gata. Nu voi fi niciodată gata. De 
ce am crezut vreodată că voi putea face asta?” 

— Doamnă. Vorbește cu mine. 

„Aceasta este singura ta șansă. Acţionează!” 

Inspiră adânc. 

— Am nevoie de ajutor, scânci ea. 

— De ce? 

— Copilul meu... 

— Spune-mi. 

— Este pe cale să se nască. Am dureri. O, te rog, dă-mi 
drumul! Nu știu cât va mai dura... Scoase un suspin. Lasă-mă să 
ies de aici. Trebuie să ies. Copilul meu se naște. 

Nu primi niciun răspuns. 

Se agăţă de pătură, de frică să și respire, de spaimă că nu-i 
va auzi șoapta. De ce n-a răspuns? A plecat iar? Apoi auzi un 
zgomot înfundat și ceva ca o răzuire. 

O cazma. El începuse să sape. 

„O singură șansă, gândi ea. Am doar această singură șansă.” 

Din ce în ce mai multe zgomote. Cazmaua se auzea cu 
mișcări lungi, dând la o parte pământul, hărjâitul lamei sunând 
ca zgâriatul cretei de tabla de scris. Respira mai repede acum, 
cu inima bătându-i să iasă din piept. „Trăiesc sau mor, gândi ea. 
Totul se decide acum.” 

Hârșâitul încetă. 

Mâinile îi erau de gheaţă, degetele înfrigurate strângând 
pătura în jurul umerilor. Auzi lemnul scârțâind și apoi balamalele 
scoaseră un sunet strident. Pământul căzu în închisoarea ei, îi 
căzu în ochi. „O, Dumnezeule! O, Dumnezeule, nu voi putea 
vedea. Trebuie să văd!” Se întoarse pentru a-și proteja fața de 
pământul care i se împrăștia mărunt în păr. Cilipi iar și iar, 
pentru a curăța murdăria din ochi. Cu capul plecat, ea nu-l putu 
observa stând deasupra ei. Și ce vedea el, uitându-se în groapă? 

Captiva, înfășurată în pătură, murdară, învinsă, chinuită de 
durerile facerii. 

— E timpul să ieși, zise el, de această dată nu prin aerisire. O 
voce calmă, absolut banală. Cum putea răul să sune atât de 
normal? 

— Ajută-mă, suspină ea. Nu pot să sar până acolo. 

Auzi un grilaj de lemn frecându-se de lemnul cuștii și simți 
ceva căzând chiar lângă ea. O scară. Deschizând ochii, se uită în 
sus și văzu doar o siluetă pe fundalul stelelor. După întunericul 
deplin al închisorii, cerul înstelat păru o explozie de lumină. 

El aprinse o lanternă și o îndreptă spre treptele scării. 

— Sunt doar câteva trepte, zise el. 

— Mă doare atât de tare! 

— Te voi prinde de mână. Dar tu trebuie să urci pe scară. 

Icnind, ea se ridică încet în picioare. Se înclină și căzu înapoi 
în genunchi. Nu se mai ridicase de zile întregi și acum se îngrozi 
cât de slăbită era în ciuda încercărilor de a-și întări mușchii, în 
ciuda adrenalinei care îi curgea acum în vene. 

— Dacă vrei să ieși, spuse el, trebuie să te ridici în picioare. 

Mattie gemu și se ridică clătinându-se, nesigură pe picioare, 
ca un vițel nou-născut. Mâna dreaptă era încă în pătură, ținând- 
o strâns la piept. Cu mâna stângă, apucă scara. 

— Așa. Urcă! 

Puse piciorul pe prima treaptă și se opri puţin pentru a se 
echilibra înainte de a apuca următoarea treaptă cu mâna liberă. 
Mai făcu un pas. Groapa nu era prea adâncă; doar câteva trepte 
și avea să iasă de acolo. Deja capul și umerii ei ajunseseră în 
dreptul șoldurilor lui. 

— Ajută-mă, îl rugă ea. Trage-mă afară. 

— Dă drumul la pătură. 

— Mi-e prea frig. Te rog, trage-mă afară! 

El lăsă lanterna pe pământ. 

— Dă-mi mâna, spuse el și se aplecă spre ea, o umbră fără 
chip, cu un braţ întins spre ea. 

„Asta e! E îndeajuns de aproape!” 

Capul lui era chiar deasupra ei acum, la câţiva centimetri. 
Pentru o clipă, ea ezită, dezgustată de ceea ce avea să facă. 

— Incetează să-mi mai risipești timpul! îi ordonă el. Dă-mi; 
mâna! 


Dintr-odată, își imagină chipul lui Dwayne uitându-se în jos la 
ea. Vocea lui Dwayne dojenind-o aspru, batjocură după 
batjocură. „Imaginea este totul, Mattie, și uită-te la tine!” Vaca 
Mattie ținându-se strâns de scară, temându-se să se salveze. 
Temându-se să-și salveze copilul. „Nu mai ești bună pentru 
mine!” 

„Ba sunt. BA SUNT!” 

Dădu drumul păturii, care îi alunecă de pe umeri descoperind 
ceea ce ascunsese sub ea: ciorapul ei, încărcat cu opt baterii de 
lanternă. Ridică brațul, rotind în aer ciorapul ca pe o măciucă, 
un arc alimentat de furie pură. Tinta ei era la nimereală, 
nesigură, dar simţi zgomotul satisfăcător al pocnetului când 
bateriile se loviră de capul atacatorului. 

Umbra se lăsă într-o parte și se răsturnă. 

În doar câteva clipe, ea urcă scara și se caţără afară din 
groapă. Teroarea nu îţi încetinește reacţiile, ea îţi ascute 
simțurile, te face rapidă ca o gazelă. Intr-o fracțiune de secundă, 
după ce picioarele ei atinseră solul, înregistră o duzină de detalii 
dintr-odată. Un pătrar de lună răsărea dintre crengile ce se 
arcuiau înspre cer. Miros de pământ și frunze jilave. Și copaci, 
oriunde te uitai, copaci, un cerc de santinele înalte care blocau 
totul cu excepţia peticului de stele de deasupra. „Sunt în 
pădure.” Cu o inspiraţie scurtă, ea înregistră totul, luă o decizie 
într-o clipă și o luă la fugă spre ceea ce arăta ca o deschizătură 
între copaci. Se trezi dintr-odată prăbușindu-se într-un șanț 
abrupt, lovindu-se de rădăcini de mur și mlădiţe subţiri ca biciul 
care nu se rupseră în două, ci se întoarseră împotriva ei 
șfichiuind-o peste faţă parcă în semn de răzbunare. 

Căzu în mâini și genunchi. Se ridică imediat și continuă să 
fugă, dar șchiopătând de această dată. Glezna ei dreaptă era 
scrântită și dureroasă. „Fac prea mult zgomot, gândi ea, parcă 
sunt un elefant care tropăie. Nu te opri, nu te opri... El ar putea 
fi chiar în spatele meu. Mișcă-te în continuare!” 

Însă era oarbă printre copaci, doar cu stelele și scuza aceea 
ieftină de lună care să-i arate drumul. Nicio lumină, nicio bornă. 
Nicio idee unde era sau în ce direcţie ar fi putut găsi ajutor. Nu 
cunoștea acest loc și era la fel de pierdută ca un rătăcitor într-un 
coșmar. Își făcu drum prin lăstăriș, îndreptându-se instinctiv la 
vale, lăsând gravitația să decidă direcţia spre care o lua. Munţii 
duc spre văi, văile spre albii de râu, râurile spre oameni. La 

naiba, suna bine, dar oare era adevărat? Deja începeau s-o 
doară genunchii, efectul căzăturii dinainte. Incă una și credea că 
nu ar mai fi putut să meargă deloc. 

Și acum, o altă durere începu s-o încerce. O luă pe 
nepregătite, de-abia apucând să respire. O contracție. Se 
ghemui așteptând să-i treacă. Când în sfârșit reuși să se ridice 
din nou, era scăldată în sudoare. 

Ceva foșni în spatele ei. Se întoarse și dădu peste un perete 
impenetrabil de întuneric. Simţi răul apropiindu-se. Într-o clipă, 
fugea din nou de el, cuprinsă de panică, ramurile copacilor 
lovind-o peste față. „Mai repede! Mai repede!” 

Pe panta abruptă se împiedică și începu să se rostogolească, 
și ar fi căzut direct pe burtă la pământ dacă nu s-ar fi prins din 
timp de o rădăcină. „Bietul copilaș, aproape că am aterizat pe 
tine!” Nu auzi niciun zgomot de la urmăritorul ei, dar știu că el 
trebuia să fie chiar în spatele ei, luându-i urma. Teroarea o făcu 
s-o ia din nou la fugă, printr-o reţea încurcată de crengi. 

Apoi copacii dispărură ca prin magie. Trecu printr-o ultimă 
încrengătură de lăstari și picioarele îi aterizară pe pământ tasat. 
Surprinsă și gâfâind, ea se uită în jur la razele lunii oglindite în 
apă. Un lac. Un drum. 

Și, departe, cocoţată pe o pantă, silueta unei mici cabane. 

Făcu doi, trei pași și se opri, gemând, când o altă contracție o 
cuprinse, strângând atât de tare încât de-abia putea să respire, 
neputând face nimic altceva decât să se ghemuiască acolo în 
drum. Îi veni să vomite. Auzi un clipocit pe malul apei și ţipătul 
unei păsări pe lac. O apucă ameteala și i se înmuiară genunchii. 
„Nu aici! Nu te opri aici, atât de expusă pe acest drum.” 

Se opinti să se ridice și continuă să meargă, contracția 
trecând pentru moment. Se forță înainte, spre cabana ce-i 
apărea ca o licărire de speranţă. Incepu să alerge, genunchiul 
trimițând junghiuri la fiecare pas. „Mai repede, gândi ea. El te 
poate vedea aici, în reflexia lacului.” Fugi înainte ca următoarea 
contracție să înceapă. Câte minute mai sunt oare până la 
următoarea? Cinci, zece? Cabana arăta atât de departe... 

Se forță să alerge, picioarele mișcându-se ca două pistoane, 
aerul intrând și ieșind din plămâni. Speranţa e ca un combustibil 
de rachetă. „Voi trăi. Voi trăi.” 


Ferestrele cabanei erau întunecate. Bătu la ușă oricum, 
neîndrăznind să strige de teamă că vocea ar fi fost auzită pe 
drum, sus spre munţi. Nu primi niciun răspuns. 

Ezită pentru o clipă. „Am fost destul o fată cuminte. Sparge 
naibii odată fereastra aceea!” Apucă o piatră din apropierea 
intrării și lovi, zgomotul geamului spart răsunând în tăcerea 
nopţii. Înlătură cu piatra restul de așchii de geam, băgă mâna 
înăuntru și deschise ușa. 

„Pătrundere ilegală. Acum, mergi înainte, GI Jane!” 

Înăuntru mirosea a cedru și a aer stătut. O casă de vacanţă 
care fusese închisă și neglijată pentru prea mult timp. Auzi 
cioburile de sticlă scârțâind sub picioare, în timp ce căută un 
întrerupător de lumină. Câteva secunde după ce aprinse lumina, 
ea își dădu seama: Avea să o vadă. „Prea târziu acum. Trebuie 
doar să găsesc un telefon.” 

Se uită în jur prin cameră și văzu un șemineu, lemnul așezat 
înăuntru, mobilierul cu huse ecosez, dar niciun telefon. 

Fugi în bucătărie și zări un aparat pe servantă. Îl ridică și 
forma deja 911 când realiză că nu avea ton. Linia era moartă. 

În camera de zi, sticla spartă era împrăștiată acum pe toată 
podeaua. 

„Este în casă. leși de aici. Pleacă acum!” 

leși ușor pe ușa de la bucătărie și o închise fără zgomot în 
urma ei. Se trezi stând într-un mic garaj. Razele lunii pătrundeau 
prin doar o singură fereastră, îndeajuns ca ea să distingă silueta 
joasă a unei bărci fixate în remorca ei. Nimic altceva, niciun loc 
unde să se ascundă. Se dădu la o parte de lângă ușa bucătăriei, 
pitindu-se pe cât posibil în întuneric. Se lovi cu umărul de un raft 
și metalul zdrăngăni, împrăștiind mirosul prafului adunat vreme 
îndelungată. Întinse mâna și, pipăind de-a lungul raftului în 
căutarea unei arme, simţi cutii vechi de vopsea, cu capacele 
închise bine. Simţi pensule de vopsit, cu părul încleștat. Apoi 
degetele se înfășurară în jurul unei șurubelniţe și ea o apucă cu 
putere. Ce armă ridicolă, la fel de letală ca o pilă de unghii. 
Verișoara prăpădită a tuturor șurubelnițelor. 

Pe sub ușa bucătăriei pâlpâi lumina. O umbră se mișcă în 
dreptul crăpăturii strălucitoare. Se opri. 

| se opri și ei respiraţia. Se dădu cu spatele spre ușa garajului, 
cu inima bătând să-i iasă din piept. Îi rămăsese doar o singură 
alegere. 

Se întinse după mâner și trase. Ușa scrâșni din încheieturi, 
alunecând pe șine, un țipăt care anunţa: „E aici! E aici!” 

Chiar când se deschise ușa bucătăriei, ea se strecură în afară 
pe sub ușa garajului și fugi în noapte. Știa că el o putea vedea 
mișcându-se de-a lungul țărmului ce o expunea fără milă. Ştia 
că nu putea să fugă mai repede decât el. Și totuși, se forță să 
alerge pe marginea lacului luminat de lună, picioarele înfigându- 
i-se în nămol. Îl auzi apropiindu-se, tropăind prin stufăriș. 
„Înoată, gândi ea. În lac.” Și se îndreptă spre larg. 

Și dintr-odată se ghemui când începu o nouă contracție. 
Această durere era mai puternică decât orice simţise până 
atunci. Căzu în genunchi. Se cufundă în apa adâncă până la 
glezne, durerea intensificându-se, strângând-o în gheare atât de 
tare încât pentru un moment nu mai văzu nimic și se simţi 
legănându-se, căzând la pământ. Noroiul îi intră în gură. 
Contorsionată, tușind, lăsată pe spate, neajutorată ca o 
țestoasă. Contracţia își pierdu din putere. Stelele străluceau 
palid pe cer. Putu simţi apa mângâindu-i părul, atingându-i 
obrajii. Nu-i era frig, ci cald ca într-o baie. Auzi pași pleoscăind în 
apă, frângerea tulpinilor de stuf. Văzu stufărișul dându-se la o 
parte. 

Și apoi, el fu acolo, stând deasupra ei, înalt până la cer. 
Venise să-și ia răsplata. 

Ingenunche lângă ea și apa i se reflectă în ochi ca puncte de 
lumină. In mână îi strălucea ceva: lama argintie a unui cuțit. 
Păru să știe, ghemuit lângă corpul ei, că ea nu mai avea vlagă, 
că sufletul ei aștepta doar să fie eliberat din acest înveliș obosit. 

Apucă de talia pantalonilor ei largi și îi trase în jos, dezvăluind 
abdomenul alb, umflat. Și ea încă nu se mișcă, ci rămase acolo, 
catatonică. Deja învinsă, deja moartă. 

El îi puse o mână pe abdomen, iar cu cealaltă, apucă cuțitul, 
lăsându-l în jos, spre pielea dezgolită, pregătindu-se să facă 
prima incizie. 

Apa îl împroșcă într-un val argintiu când mâna ei se ridică 
dintr-odată din noroi. Îi ţinti faţa cu vârful șurubelniţei. Mușchii i 
se încordară cu furie, lovi înainte, arma aceasta ridicolă și mică 
lansându-se deodată, letală, spre ochiul lui. 

„Asta e pentru mine, nenorocitule! 

Și asta e pentru copilul meu!” 

Împinse adânc, simţi arma penetrând os și creier, până când 
mânerul se înţepeni acolo și nu mai vru să intre nici măcar un 
milimetru. 

El căzu fără să scoată un sunet. 

Pentru o clipă, ea nu se mișcă. Se prăbușise peste șoldurile ei 
și Mattie putea simţi căldura sângelui lui intrându-i în haine. 
Morţii sunt atât de grei, mult mai grei decât viii. Îl împinse, 
gemând de efort, dezgustată de atingerea lui. În sfârșit, îl 
rostogoli de pe ea și cadavrul se prăvăli în apă, pe spate, în stuf. 

Se ridică în picioare cu greu, clătinându-se, și merse spre mal. 
Departe de apă, departe de sânge. Se prăbuși mai sus, pe malul 
apei, pe un pat de iarbă. Acolo rămase când următoarea 
contracție veni și trecu. Și următoarea, și următoarea. Prin ochii 
mijiţi de durere, privi pătrarul lunii străbătând cerul spre răsărit. 
Văzu stelele pălind și o strălucire roz apărând la est. 

Când soarele ajunse la orizont, Mattie Purvis își întâmpină 
fiica pe lume. 

e CAPITOLUL 30 


Condorii zburau leneș în cerc, pe cer, heralzi cu aripi negre 
anunțând stârv proaspăt. Morţii nu scapă mult de atenţia Mamei 
Natură. Mirosul de putrefacție atrage tăuni și cărăbuși, ciori și 
rozătoare, toate adunate pentru recompensa Morţii. „Și eu cu ce 
mă deosebesc de ei?” gândi Maura, îndreptându-se spre malul 
ierbos al apei. Și ea era atrasă de morţi, pentru a atinge și a 
împunge carnea rece ca orice alt prădător. Acesta era un loc 
atât de frumos pentru o sarcină atât de tristă! Cerul era de un 
albastru fără nori, lacul precum o oglindă argintie. Insă la 
marginea apei, un cearșaf alb acoperise ceea ce vulturii, 
zburând în cerc deasupra, erau atât de nerăbdători să înfulece. 

Jane Rizzoli, în picioare alături de Barry Frost și de doi ofițeri 
din poliţia statală a Massachusetts-ului, veni s-o întâmpine pe 
Maura. 

— Trupul zăcea în apa adâncă de câţiva centimetri, acolo în 
stufăriș. L-am tras pe mal. Voiam doar să-ţi spun că a fost 
mutat. 

Maura privi fix trupul acoperit, dar nu-l atinse. Nu era încă 
pregătită să înfrunte ceea ce era sub folia de plastic. 

— Femeia se simte bine? 

— Am văzut-o pe doamna Purvis la urgente. E puţin 
zdruncinată, dar va fi bine. Și copilul e în regulă. Rizzoli indică 
spre bancul de apă, unde creșteau tufe de iarbă stufoasă. A 
născut chiar acolo. A reușit singură. Când pădurarul a trecut cu 
mașina pe aici, pe la ora șapte, a găsit-o pe marginea drumului, 
hrănind copilul. 

Maura se uită la mal și se gândi la femeia născând singură 
sub cerul liber, ţipetele ei de durere neauzite de nimeni, în timp 
ce la câţiva metri mai încolo, un trup neînsuflețit se răcea și 
înțepenea. 

— Unde a ţinut-o? 

— Într-o groapă, la vreo trei kilometri de aici. 

Maura se încruntă spre ea. 

— A făcut tot drumul ăsta pe jos? 


— Da. Imaginează-ţi să fugi în întuneric, printre copaci. Și s-o 
mai faci și în timpul durerilor nașterii. A coborât spre vale acolo 
și a ieșit din pădure. 

— Îmi imaginez. 

— Ar trebui să vezi groapa în care a ţinut-o, ca un coșciug, 
îngropată de vie timp de o săptămână. Nu știu cum de a reușit 
să rămână întreagă la minte. 

Maura se gândi la tânăra Alice Rose, prinsă într-o groapă cu 
atâţia ani în urmă. Doar o noapte de disperare și întunericul a 
bântuit-o pentru tot restul vieţii ei scurte. Intr-un final, a ucis-o. 
Și totuși, Mattie Purvis reușise să iasă, nu numai sănătoasă la 
minte, ci și pregătită să se apere. Să supraviețuiască. 

— Am găsit camioneta albă, zise Rizzoli. 

— Unde? 

— Este parcată pe un drum de întreţinere, la vreo treizeci- 
patruzeci de metri de groapa unde o băgase. N-am fi găsit-o 
niciodată acolo. 

— Aţi descoperit și alte rămășițe? Trebuie să mai fie și alte 
victime îngropate pe aici. 

— Doar ce am început să examinăm zona. Sunt mulți copaci, 
o arie destul de mare de căutat. Ne va lua ceva timp să 
cercetăm cu atenţie întregul deal după morminte. 

— În toţi acești ani, toate acele femei dispărute. Una dintre 
ele ar putea fi ma... 

Maura se opri, și se uită la copacii de pe coastă. „Una dintre 
ele ar putea fi mama mea. Poate că nu-mi curge deloc în vene 
sângele unui monstru. Poate că mama mea adevărată a fost 
moartă în tot acest timp. O altă victimă, îngropată undeva în 
aceste păduri.” 

— Înainte să faci vreo presupunere, zise Rizzoli, trebuie să 
vezi cadavrul. 

Maura se încruntă spre ea. Se uită în jos la corpul înfășurat de 
la picioarele ei. Se lăsă pe genunchi și se întinse după un colț al 
foliei. 

— Așteaptă, ar trebui să te avertizez... 

— Da? 

— Nu este deloc ce te așteptai. 

Maura ezită, cu mâna întinsă peste cearșaf. Insectele 
zumzăiră, lacome pentru accesul la carne proaspătă. Trase aer 
în piept și dădu la o parte folia. 

Câteva clipe nu scoase un cuvânt, privind fix chipul pe care 
tocmai îl dezvelise. Ce o șocă nu fu ochiul stâng distrus sau 
mânerul șurubelniței înfipt adânc în orbită. Acestea erau doar 
detalii banale de observat, puse la locul lor în minte ca și cum ar 
fi dictat un raport. Nu, chipul fu cel care îi atrase atenţia, care o 
îngrozi. 

— Este prea tânăr, murmură ea. Acest bărbat este prea tânăr 
ca să fie Elijah Lank. 

— Presupun că are în jur de treizeci, treizeci și cinci de ani. 

Maura expiră șocată. 

— Nu înţeleg... 

— Nu vezi, nu? o întrebă Rizzoli încet. Părul negru, ochii verzi. 

„Ca şi mine.” 

— Adică, desigur, ar putea exista un milion de tipi cu părul și 
ochii așa. Dar asemanarea... Se opri. Frost a văzut-o și el. Cu 
toţii am vazut-o. 

Maura acoperi corpul și făcu un pas înapoi, refuzând adevărul 
care o înfrunta, fără nicio urmă de îndoială, de pe chipul 
bărbatului. 

— Doctorul Bristol este pe drum încoace, zise Frost. N-am 
crezut că ai vrea să faci autopsia aceasta. 

— Și atunci de ce m-aţi sunat? 

— Pentru că ai spus că vrei să fii ţinută la curent, răspunse 
Rizzoli. Pentru că am promis s-o fac. Și pentru că... Rizzoli se 
uită în jos la trupul acoperit. Pentru că vei afla mai devreme sau 
mai târziu cine a fost acest bărbat. 

— Dar nu știm cine a fost. Credeţi că vedeţi o asemănare. Dar 
asta nu înseamnă că este o dovadă. 

— Mai sunt și altele. Ceva ce am aflat doar azi-dimineaţă. 

Maura se uită spre ea. 

— Ce anume? 

— Am tot încercat să găsim informaţii despre locurile unde ar 
putea fi Elijah Lank. Am căutat peste tot unde ar putea apărea 
numele lui. Arestări, amenzi de circulaţie, orice. Azi-dimineață 
am primit un fax de la un funcţionar public din Carolina de Nord. 
Era un certificat de deces. Elijah Lank a murit acum opt ani. 

— Acum opt ani? Atunci nu era cu Amalthea când aceasta le-a 
ucis pe Theresa și Nikki Wells. 


293 


— Nu. Deja pe atunci, Amalthea lucra cu un nou partener. 
Cineva care i-a luat locul lui Elijah. Ca să continue afacerile 
familiei. 

Maura se întoarse și privi lacul, apa lui strălucind acum 
puternic în razele soarelui. „Nu vreau să aud restul poveștii, 
gândi ea. Nu vreau să știu.” 

— Cu opt ani în urmă, Elijah a murit de un atac de cord la 
spitalul din Greenville, continuă Rizzoli. A apărut la urgente, 
plângându-se de dureri în piept. Conform fișelor lor, a fost adus 
acolo de familia lui. 

„Familie.” 

— Soţia lui, Amalthea, zise Rizzoli. Și fiul lor, Samuel. 

Maura inspiră adânc și mirosi atât putreziciunea, cât și aerul 
văratic. Moartea și viața amalgamate într-un singur parfum. 

— Îmi pare rău, spuse Rizzoli. Îmi pare rău că a trebuit să afli. 
Mai există încă posibilitatea să ne înșelăm asupra acestui 
bărbat, știi? Mai este încă posibilitatea ca el să nu aibă nicio 
legătură cu ei. 

Dar nu se înșelau, și Maura o știa. „Am știut-o de când i-am 
văzut chipul.” 


Când Rizzoli și Frost intrară în J.P. Doyle's în acea seară, 
polițiștii adunaţi în jurul barului îi întâmpinară cu un rând de 
aplauze zgomotoase și furtunoase, ce o făcură pe Rizzoli să 
roșească. La naiba, până și tipii care nu o plăceau în mod 
deosebit o aplaudau în semn de recunoaștere a succesului ei, 
care în acel moment era trâmbiţat la știrile de la ora cinci la 
televizorul de deasupra barului. Mulțimea începu să sară la 
unison, în timp ce Rizzoli și Frost se apropiară de bar, unde 
barmanul, rânjind, le pregătise deja două băuturi. Pentru Frost, 
un deget de whisky, și pentru Rizzoli... 

Un pahar mare de lapte. 

Și toată lumea izbucni în râs. Frost se aplecă și îi șopti la 
ureche: 

— Ştii, stomacul meu e puţin dat peste cap. N-ai vrea să 
facem schimb de băuturi? 

Ceea ce era și mai amuzant era faptul că lui Frost chiar fi 
plăcea laptele. Ea împinse paharul spre Frost și-l rugă pe 
barman să-i dea o coca-cola. 


294 


În timp ce colegii lor polițiști veniră pe rând să le strângă 
mâinile și să-i felicite, ea și Frost ronţăiră alune și sorbiră pe 
îndelete din băuturile binemeritate. li era dor de berea ei 
obișnuită Adams. Îi era dor de o grămadă de lucruri în seara 
aceasta... de soţul ei, de bere. De talia ei. Și totuși, aceasta 
fusese o zi bună. Întotdeauna este o zi bună, gândi ea, când 
este prins un infractor. 

— Hei, Rizzoli! Pariurile au urcat la două sute de dolari dacă ai 
o fată, o sută douăzeci pentru băiat. 

Aruncă o privire într-o parte și îi văzu pe detectivii Vann și 
Dunleavy așezați lângă ea la bar. Hobbitul gras și cel slab, cu 
halbele lor gemene de Guinness. 

— Și dacă am și băiat și fată? întrebă ea. Gemeni? 

— Aaa, nu ne-am gândit la asta, răspunse Dunleavy. 

— Și atunci cine câștigă? 

— Cred că nimeni. 

— Sau toată lumea, interveni și Vann. 

Cei doi rămaseră cântărind întrebarea aceea câteva clipe, 
Sam și Frodo, blocaţi pe Muntele Doom al dilemelor. 

— Ei bine, zise Vann, cred că va trebui să adăugăm încă o 
categorie. 

Rizzoli râse. 

— Da, așa să faceţi. 

— Felicitări, apropo, zise Dunleavy. Mai așteptați puţin, și data 
viitoare vă vom vedea în revista People. Un criminal ca acela, 
toate acele femei. Ce poveste! 

— Vrei adevărul gol-goluţ? oftă Rizzoli și puse jos sticla de 
coca-cola. Nu ne putem lăuda cu asta. 

— Nu? 

Frost se uită la Vann și Dunleavy. 

— Nu l-am doborât noi. A fost victima. 

— Doar o simplă casnică, zise Rizzoli. O casnică obișnuită, 
speriată, însărcinată. N-a avut nevoie nici de o armă, nici deo 
bâtă, doar de un ciorap plin cu baterii. 

La televizor, știrile locale se terminaseră și barmanul mută pe 
HBO. Un film cu femei în fuste scurte. Femei care aveau talie. 

— Și cum rămâne cu Black Talonul? întrebă Dunleavy. Cum se 
leagă de toate acestea? 

Rizzoli rămase tăcută pentru o clipă, în timp ce sorbi din cola. 

— Nu știm încă. 


295 


— Aţi găsit arma? 

Îl observă pe Frost cu privirea aţintită asupra ei și se simţi 
dintr-odată stingherită. Acela era detaliul care îi frământa pe 
amândoi. Nu găsiseră nicio armă în camionetă. Erau doar 
frânghii înnodate și cuțite pline de sânge. Atacatorul ţinuse o 
evidență atentă într-un carneţel cu numele și numerele de 
telefon ale altor nouă avocaţi implicaţi în vânzarea de bebeluşi 
de pe întreg teritoriul ţării. Terence Van Gates nu fusese 
singurul. Şi mai găsiseră și înregistrări de plăţi făcute familiei 
Lank de-a lungul timpului, o grămadă de informaţii care aveau 
să-i țină pe investigatori ocupați ani întregi. Dar arma care o 
ucisese pe Anna Leoni nu fusese în camionetă. 

— Ei bine, zise Dunleavy, poate va ieși la iveală. Sau poate că 
a scăpat de ea. 

„Poate. Sau poate încă ne scapă ceva.” A 

Era deja întuneric afară când ea și Frost părăsiră barul. In loc 
să meargă acasă, ea conduse înapoi la Schroeder Plaza, 
conversaţia cu Vann și Dunleavy răsunându-i încă în minte. Se 
așeză la biroul acoperit cu un munte de hârtii. Deasupra erau 
înregistrările trimise de NCIC, decenii întregi de rapoarte 
referitoare la persoane dispărute adunate în timpul căutării lor 
înfrigurate după Bestie. Însă moartea Annei Leoni fusese cea 
care pornise toată această nebunie, ca o pietricică aruncată în 
apă, lansând cercuri din ce în ce mai mari. Moartea Annei îi 
condusese la Amalthea și într-un final, la Bestie. Și totuși, 
tocmai moartea Annei rămânea o chestiune încă nerezolvată. 

Rizzoli dădu la o parte dosarele NCIC, căutând dosarul Annei 
Leoni prin grămada de hârtii. Cu toate că citise și recitise acest 
dosar, îl răsfoi din nou acum, recitind declaraţiile martorilor, 
raportul autopsiei, raportul probelor de păr și fibre, amprente și 
ADN. Ajunse și la raportul balistic și privirea îi rămase câteva 
minute asupra cuvintelor Black Talon. Își aminti glontul în formă 
de stea de pe radiografia craniului Annei Leoni. Îşi aminti, de 
asemenea, urma devastatoare pe care o lăsase în creierul ei. 

Un glonț Black Talon. Unde era arma cu care se trăsese? 

Închise dosarul și se uită jos la cutia de carton ce rămăsese 
sub biroul ei toată săptămâna trecută. Conţinea dosarele pe 
care Vann și Dunleavy i le împrumutaseră, legate de uciderea lui 
Vassily Titov. În ultimii cinci ani, el fusese singura victimă a unui 
glonț Black Talon din zona Bostonului. Luă dosarele din cutie și 

le puse pe birou, oftând când văzu cât de mare era teancul. 
Chiar și o investigaţie atât de simplă ca aceea generase o 
grămadă de hârtii. Vann și Dunleavy îi rezumaseră cazul mai 
devreme și ea citise destul din dosarele lor pentru a fi de acord 
că făcuseră într-adevăr arestarea potrivită. Procesul care 
urmase și condamnarea rapidă a lui Antonin Leonov nu făcuseră 
altceva decât să-i întărească acea convingere. Și totuși, iat-o 
revăzând dosarele, un caz care nu lăsa nicio urmă de îndoială că 
omul potrivit fusese condamnat. 

Raportul final al detectivului Dunleavy era cuprinzător și 
convingător. Leonov se aflase sub supravegherea poliţiei timp 
de o săptămână, în așteptarea livrării heroinei din Tadjikistan. În 
timp ce cei doi detectivi îl urmăriseră din mașină, Leonov oprise 
în fața reședinței lui Titov, bătuse la ușa acestuia și intrase. 
Câteva momente mai târziu, se auziseră două focuri de armă 
din interiorul casei. Leonov ieșise din casă, se urcase în mașină 
și era cât pe ce să plece când Vann și Dunleavy îl încolţiseră și-l 
arestaseră. În casă, Titov fu găsit mort în bucătărie, cu două 
gloanţe Black Talon în cap. Raportul balistic a confirmat mai 
târziu că ambele gloanțe fuseseră trase de arma lui Leonov. 

Un caz simplu ca bună ziua. Infractorul condamnat, arma în 
custodia poliţiei. Rizzoli nu vedea nicio legătură între moartea lui 
Vassily Titov și cea a Annei Leoni, cu excepţia folosirii gloanțelor 
Black Talon. O muniţie din ce în ce mai rară, dar nu un motiv 
suficient pentru a constitui o legătură reală între cele două 
crime. 

Și totuși, ea continuă să răsfoiască paginile dosarului, trecând 
și peste ora cinei. Când ajunse la ultimul dosar, era deja prea 
obosită ca să mai continue. „Îl citesc și pe acesta și termin, 
gândi ea, apoi le strâng și merg la culcare.” 

Deschise dosarul și găsi un raport al percheziţiei de la 
depozitul lui Antonin Leonov. Conţinea descrierea raidului de 
către detectivul Vann, o listă a angajaţilor lui Leonov arestați, 
împreună cu o listă a tuturor lucrurilor confiscate, de la lăzi la 
bani și documente financiare. Citi în diagonală până ajunse la 
lista ofiterilor de la locul percheziţiei. Zece polițiști ai 
Departamentului de Poliţie din Boston. Privirea îi îngheţă asupra 
unui singur nume, un nume pe care nu-l observase când citise 
raportul cu o săptămână în urmă. „Doar o coincidență. Nu 
înseamnă neapărat...” 

Stătu și cântări ideea pentru câteva minute. Își aminti de un 
raid antidrog la care participase când era tânăr ofițer de patrulă. 
O grămadă de zgomote, multe emoţii. Și confuzie... Când o 
duzină de polițiști cuprinși de adrenalină pătrund într-o clădire 
ostilă, toată lumea e nervoasă, toată lumea își poartă sieși de 
grijă. E posibil să nu observi ce face colegul tău poliţist, ce 
strecoară în buzunar. Bani, droguri. O cutie de gloanţe a căror 
lipsă nu o va simți nimeni. Acea tentație există, este 
întotdeauna acolo, de a lua un suvenir. Un suvenir care într-o zi 
poate fi util. 

Ridică receptorul și-l sună pe Frost. 

e CAPITOLUL 31 


Morții nu erau o companie plăcută. 

Maura stătea în faţa microscopului, uitându-se prin lentile la 
secțiunile de plămâni și ficat și pancreas... fâșii de țesut 
prelevate de la o victimă suicidară, păstrate între lamelele de 
sticlă, și lăsă să cadă o picătură de soluţie hematoxilină-eozină 
pe o pată de un roz și roșu aprins. Cu excepţia clinchetului 
ocazional al lamelelor și a fâsâitului slab al aparatului de aer 
condiționat, clădirea era cuprinsă de tăcere. Și totuși, nu era 
nepopulată; în camera frigorifică de la parter, o jumătate de 
duzină de vizitatori zăceau băgaţi în saci, cu fermoarele trase. 
Oaspeți nemofturoși, fiecare având o poveste de spus, dar 
numai celor amatori să taie și să examineze. 

Telefonul de pe birou sună; ea lăsa robotul special pornit după 
orele de program să preia mesajul. „Nu e nimeni aici. Doar eu și 
morții.” 

Povestea pe care o vedea Maura acum la lentilele 
microscopului nu era una nouă. Organe tinere, ţesuturi 
sănătoase. Un corp menit să trăiască încă mulţi ani de acum 
încolo, dacă sufletul ar fi dorit asta, dacă o voce interioară i-ar fi 
șoptit bărbatului disperat: „Hei, mai așteaptă puţin, durerea 
este doar temporară. Va trece și, într-o zi, vei găsi o altă fată pe 
care s-o iubești”. 

Termină și ultima lamelă și le puse pe toate în cutie. Stătu 
nemișcată un moment, cu mintea nu la lamelele pe care abia le 
examinase, ci la o altă imagine: un bărbat tânăr cu părul negru 
și ochii verzi. Nu asistase la autopsia lui; în acea după-amiază, în 
timp ce el fusese deschis și disecat de doctorul Bristol, ea 
rămăsese sus, în biroul ei. Dar chiar și în timp ce dictase 
rapoarte și studiase lamelele la microscop mai târziu în acea 
seară, se gândise la el. „Vreau oare să știu cu adevărat cine 
era?” Incă nu se hotărâse. Și când se ridică de la birou și își luă 
poșeta și un vraf de dosare, era încă nesigură de răspuns. 

Din nou sună telefonul; din nou îl ignoră. 

Mergând pe holul tăcut, trecu pe lângă uși închise și birouri 
pustii. Işi aminti o altă seară când ieșise din această clădire 

goală și găsise urma de gheară zgăriată pe portiera mașinii și 
inima începu să-i bată puternic. 

„Dar el nu mai este acum. Bestia este moartă.” 

leși pe ușa din spate, în noaptea caldă de vară. Se opri în 
dreptul felinarului exterior al clădirii pentru a arunca o privire 
parcării în penumbră. Atrase de strălucirea luminii, moliile 
zburau în jurul lămpii și ea le auzi aripile atingând becul. Apoi, 
un alt sunet: o portieră care se închidea. O siluetă se apropie de 
ea, căpătând formă și trăsături sub licărul felinarului. 

Oftă de ușurare când văzu că era doar Ballard. 

— Mă așteptai? 

— Ti-am văzut mașina în parcare. Am încercat să te sun. 

— După ora cinci, las robotul să răspundă. 

— Nu răspundeai nici la telefonul mobil. 

— L-am oprit. Nu mai este nevoie să mă verifici, Rick. Sunt 
bine. 

— Ești? Sigur? 

Ea oftă când se îndreptară spre mașina ei. Se uită în sus la 
cer, unde stelele păleau sub strălucirea luminilor orașului. 

— Trebuie să decid ce fac în legătură cu testul ADN. Dacă 
vreau într-adevăr să aflu adevărul. 

— Atunci n-o face. Nu contează dacă ești sau nu înrudită cu 
ei. Amalthea nu are nicio legătură cu cine ești tu cu adevărat. 

— Acest lucru l-aș fi spus și eu înainte. _ 

„Înainte de a ști ce moștenire împărtășesc. Înainte de a ști că 
provin dintr-o familie de monștri.” 

— Răul nu este ereditar. 

— Și totuși, nu e un sentiment plăcut să știi că ai câţiva 
criminali în masă în familie. 

Deschise portiera și intră în mașină. Doar ce introdusese 
cheia în contact când Ballard se aplecă în dreptul geamului. 

— Maura, zise el, ia cina cu mine. 

Ea făcu o pauză, fără să se uite la el. Doar privi fix strălucirea 
verde a luminilor de bord în timp ce se gândi la invitaţia lui. 

— Aseară, spuse el, mi-ai pus o întrebare. Te-ai întrebat dacă 
aș fi fost încă interesat de tine dacă n-aș fi iubit-o niciodată pe 
sora ta. Nu sunt convins că mi-ai crezut răspunsul. 

Ea se întoarse și se uită la el. 

— Nu avem cum să știm cu adevărat, nu-i așa? Pentru că tu ai 
iubit-o într-adevăr. 

— Atunci da-mi o șansă să te cunosc pe tine. Nu doar mi-am 
imaginat, acolo în pădure. Ai simţit-o și tu, am simţit-o și eu. Era 
ceva între noi doi. Se apropie mai mult și spuse încet: E doaro 
cină, Maura. 

Ea se gândi la orele lungi pe care tocmai le petrecuse în acea 
clădire sterilă, doar cu morţii care să-i ţină companie. „În seara 
aceasta, gândi ea, nu vreau să fiu singură. Vreau să fiu cu viii.” 

— Cartierul chinezesc este mai sus pe șosea, zise ea. Ce-ar fi 
să mergem pe-acolo? 

El intră pe locul din dreapta și se uitară unul la altul pentru o 
clipă. Strălucirea felinarului din parcare îi căzu pe faţă, jumătate 
din chip rămânând în penumbră. El se întinse să-i mângâie 
obrazul. Apoi brațul lui o trase mai aproape, dar ea era deja 
acolo, aplecată spre el, gata să-l întâmpine la jumătatea 
drumului. Mai mult de jumătate. Gura lui o găsi pe a ei și ea se 
auzi oftând. Îl simţi cum o trage în căldura îmbrăţișării lui. 

Explozia o zgudui. 

Tresări când fereastra lui Rick făcu implozie, sticla rănindu-i 
obrazul. Deschise ochii din nou și-l privi fix. Privi ce mai 
rămăsese din chipul lui, acum plin de sânge. Incet, corpul lui se 
prăvăli peste al ei. Capul lui îi ateriză în poală și căldura sângelui 
se afundă în haine. 

— Rick! Rick! 

O mișcare de afară îi atrase privirea îngrozită. Se uită în sus 
și, din întuneric, apăru o siluetă în negru, venind spre ea cu 
mișcări calculate, ca de robot. 

„Vine să mă omoare. 

Pornește mașina! Pornește mașina!” 

Dădu cu greu la o parte corpul lui Rick, chinuindu-se să-l mute 
de pe schimbătorul de viteze, cu mâinile alunecoase de la 
sângele ce se prelingea de pe faţa lui. Reuși să dea maneta în 
marșarier și apăsă piciorul pe accelerație. 

Lexusul se hurducă înapoi, ieșind din locul de parcare. 

Trăgătorul era undeva în spatele ei, apropiindu-se. 

Suspinând de efort, ea împinse faţa lui Rick de pe 
schimbătorul de viteze și degetele i se cufundară într-o masă de 
carne sângerândă. Băgă maneta în viteză. 

Geamul din spate explodă și ea se ghemui în timp ce cioburile 
de sticlă îi aterizară în păr. 

Apăsă pe acceleraţie, iar Lexusul porni cu un scrâșnet. 
Trăgătorul îi blocase ieșirea cea mai apropiată din parcare, așa 
că rămăsese doar o singură direcţie în care putea s-o ia, spre 
parcarea alăturată a Centrului Medical Universitar Boston. Cele 
două loturi erau separate doar de o bordură. Conduse direct 
spre acea bordură, cu dinţii strânși, în timp ce roţile săreau 
peste ciment. 

Un alt glonţ zbură pe lângă ea; parbrizul se dezintegra. 

Maura lăsă capul în jos, sticla sfărâmată împrăștiindu-se pe 
bordul mașinii, sărindu-i în față. Lexusul se înclină înainte, fără 
control. Ea apucă să vadă felinarul în fața mașinii. Nu mai putea 
fi evitat. Închise ochii chiar înainte ca airbagul să explodeze. Fu 
împinsă cu putere în spătarul scaunului. 

Deschise încet ochii, ameţită. Claxonul mașinii explodase și 
nu se mai oprea. Nu se opri nici când ea dădu la o parte airbagul 
spart, nici când își făcu loc spre ușă și se rostogoli afară, pe 
pavaj. 

Se clătină pe picioare, cu urechile încă asurzite de sunetul 
strident al claxonului. Reuși să se ascundă lângă o mașină 
parcată în apropiere. Cu picioarele tremurând, se forţă să se 
deplaseze în continuare de-a lungul șirului de vehicule, pană 
când ajunse brusc la capăt. 

In faţa ei se întindea o bucată largă de teren liber. 

Se lăsă în genunchi în dreptul unei roţi și aruncă o privire pe 
lângă bara din față a mașinii. Simţi că îi îngheaţă sângele în 
vene când observă silueta neagră apărând din întuneric, 
neînduplecată ca o mașină, apropiindu-se de Lexusul distrus. 
Păși sub o rază de lumină a unui felinar. 

Maura zări strălucirea părului blond, legat în coadă la spate. 

Trăgătorul deschise portiera pasagerului din dreapta și se 
aplecă înăuntru să se uite la trupul lui Ballard. Dintr-odată, 
scoase capul din nou și rămase nemișcat, scanând parcarea cu 
privirea. 

Maura se lăsă pe vine în spatele roții. Pulsul îi bătea în 
tâmple, respiraţia se transformase în gâfâituri de panică. Se uită 
în faţă la cimentul gol, luminat puternic de un alt felinar. După 
el, vizavi, era semnul roșu aprins „Urgențe” al centrului medical 
de urgenţă. Trebuia doar să traverseze acel spațiu liber și apoi, 
peste Albany Street. Deja urletul claxonului ei trebuie să fi atras 
atenţia personalului spitalului. 

„Atât de aproape. Ajutorul este atât de aproape.” 

Cu inima bătându-i puternic în piept, se pregăti de start. 
Speriată să se miște, speriată să rămână. Încet, se aplecă 
înainte și mai aruncă o privire pe după roată. 

Ghetele negre erau chiar pe partea cealaltă a mașinii. 

„Fugi!” 

Într-o fracțiune de secundă, Maura ţâșni spre bucata de 
parcare goală. Nu era timp de mișcări evazive, de balansări în 
stânga și în dreapta, doar o fugă în linie dreaptă, plină de 
panică. Semnul roșu al urgenţelor îi lumina calea. „Pot să ajung, 
gândi. Pot...” 

Glonţul o lovi puternic în umăr. O trimise într-un salt înainte, 
întinzând-o pe pavaj. Încercă să se ridice în genunchi, dar braţul 
drept n-o asculta. „Ce se întâmplă cu mâna mea, se întrebă, de 
ce nu-mi pot folosi braţul?” Gemând, se rostogoli pe spate și 
văzu strălucirea felinarului din parcare chiar deasupra ei. 

Chipul lui Carmen Ballard îi apăru înainte. 

— Te-am mai ucis o dată, zise Carmen. Acum trebuie s-o fac 
iarăși. 

— Te rog. Eu și Rick... noi niciodată... 

— Nu era al tău ca să-l iei. Carmen ridică pistolul. Ţeava 
acestuia o privea pe Maura ca un ochi negru. A naibii târfă! 

Mâna i se încordă, gata să apese pe trăgaci pentru lovitura 
finală. 

O altă voce interveni brusc... o voce bărbătească. 

— Lasă jos arma! 

Carmen clipi surprinsă. Se uită în lateral. La câţiva pași de ea 
era un gardian al spitalului, cu arma aţintită asupra ei. 

— M-aţi auzit, doamnă? strigă el. Lăsaţi arma jos! Braţul lui 
Carmen făcu o mișcare în aer. Se uită în jos la Maura, apoi 
înapoi la gardian, furia ei, setea ei de răzbunare luptând acum 
cu realitatea consecințelor faptelor sale. 

— N-am fost amanți niciodată, zise Maura, cu o voce atât de 
slabă încât se întrebă dacă Carmen o auzise în zgomotul 
strident al claxonului. Nici el și Anna. 

— Mincinoaso! Privirea lui Carmen se întoarse spre Maura. 
Ești la fel ca ea. M-a părăsit din cauza ei. M-a părăsit. 

— N-a fost vina Annei... 

— Ba da. Și acum este vina ta. 


Rămase cu privirea aţintită asupra Maurei, chiar și când se 
auzi un scrâșnet de frâne. Chiar și când o nouă voce strigă: 

— Ofiţer Ballard! Lasă arma jos! 

„Rizzoli.” 

Carmen aruncă o privire într-o parte, o ultimă privire 
calculată, în timp ce își cântărea opţiunile. Două arme erau 
acum îndreptate asupra ei. Pierduse; orice ar fi ales, viața ei se 
terminase. Când Carmen se uită din nou la ea, Maura putu zări 
în ochii ei hotărârea pe care o luase. Maura privi cum braţul lui 
Carmen se îndreptă, ţintind-o pe Maura, cu ţeava fixată pentru o 
ultimă împușcătură. O privi pe Carmen strângând patul armei, 
pregătindu-se să apese pe trăgaci. 

Lovitura o zgudui pe Maura. O lovi pe Carmen din ambele 
părți; se clătină. Căzu. 

Maura auzi pași, sunetul sirenelor din ce în ce mai puternic. Și 
o voce bine cunoscută murmurând: 

— Vai, Doamne. Doctore! 

Văzu chipul lui Rizzoli aplecat deasupra ei. Luminile pâlpâiră 
pe stradă. In jurul ei se făcu întuneric. Fantomele o primeau în 
lumea lor. 

e CAPITOLUL 32 


Era de cealaltă parte a baricadei acum. Ca pacient și nu ca 
doctor, luminile de pe tavan licăreau deasupra ei în timp ce 
targa era împinsă pe hol și asistenta cu o bonetă bufantă pe cap 
se uita în jos la ea cu îngrijorare. Roţile scârțâiră și asistenta se 
opinti puţin împingând targa prin ușile duble, în sala de 
operaţie. Altfel de lumini străluceau deasupra acum, orbitoare. 
Ca luminile sălii de autopsie. 

Maura închise ochii, ferindu-se de ele. În timp ce asistentele 
din sala de operaţii o transferară pe masă, se gândi la Anna, 
dezbrăcată sub lumina unor lămpi identice, cu trupul deschis, 
străini aplecaţi deasupra ei. Simţi spiritul Annei rătăcind 
deasupra ei, privind-o, la fel cum Maura o privise cu ceva timp în 
urmă. „Sora mea, gândi ea în timp ce fenobarbitalul îi pătrunse 
în vene și luminile păliră. Mă aștepți pe mine?” 

Însă, când se trezi, nu o văzu pe Anna. Era în schimb Jane 
Rizzoli. Dâre de lumină străluceau prin jaluzelele parţial trase, 
aruncând linii orizontale pe faţa lui Rizzoli când se aplecă 
deasupra ei. 

— Hei, doctore. 

— Hei, îi șopti Maura. 

— Cum te simţi? 

— Nu prea bine. Brațul meu... 

Și se cutremură. 

— Cred că e timpul pentru mai multe medicamente. 

Rizzoli se întinse și apăsă butonul de alertare a asistentelor. 

— Mulţumesc. Multumesc pentru tot. 

Rămaseră tăcute în timp ce asistenta veni și mai injectă o 
doză de morfină în perfuzie. Tăcerea continuă și după ce 
aceasta plecă și anestezicul începu să-și facă efectul magic. 

— Rick... spuse Maura încet. 

— Îmi pare rău. Știi că este... 

„Știu.” Îi dădură lacrimile. 

— N-am avut nicio șansă. 

— Ea nu avea de gând să vă dea vreo șansă. Acea urmă de 
gheară de pe portiera mașinii tale... avea legătură numai cu el. 

Însemna să stai departe de soţul ei. Plasele sfâșiate, pasărea 
moartă din cutia poștală... toate amenințările de care îl acuzase 
Anna pe Cassell... cred că a fost Carmen, încercând s-o sperie 
pe Anna să plece din oraș. Să-i lase soțul în pace. 

— Dar apoi Anna s-a întors în Boston. 

Rizzoli încuviinţă din cap. 

— S-a întors pentru că aflase că are o soră. 

„Pe mine.” 

— Și Carmen a aflat că iubita s-a întors în oraș, continuă 
Rizzoli. Anna lăsase un mesaj pe robotul lui Rick, îţi amintești? 
Fiica lui l-a auzit și i-a spus mamei. lată cum a dispărut orice 
speranţă pe care Carmen o avusese vreodată să se împace cu 
soțul ei. Cealaltă femeie intrase, din nou, pe teritoriul ei. Familia 
ei. 

Maura își aminti ce spusese Carmen: „Nu era al tău ca să-l 
iei”. 

— Charles Cassell mi-a spus ceva despre dragoste, zise 
Rizzoli. A spus că există un fel de dragoste care nu te părăsește 
niciodată, orice s-ar întâmpla. Sună chiar romantic, nu-i așa? 
Până când moartea ne va despărţi. Apoi te gândești câte 
persoane au murit pentru că un îndrăgostit n-a vrut să renunţe, 
n-a vrut să uite. 

Morfina se împrăștiase deja în tot corpul. Maura închise ochii, 
întâmpinând cu bucurie îmbrăţișarea drogului. 

— Cum ai știut? murmură ea. Cum de te-ai gândit la Carmen? 

— Glonţul Black Talon. Acesta este indiciul pe care ar fi trebuit 
să-l urmăresc de la bun început... acel glonț. Dar am deviat 
puţin de la drum cu familia Lank. Din cauza Bestiei. 

— Și eu am făcut la fel, șopti Maura. Simţi cum morfina o 
trage spre somn. Cred că sunt pregătită, Jane. Pentru răspuns. 

— Răspunsul la ce anume? 

— Amalthea. Vreau să știu. 

— Dacă este mama ta? 

— Da. 

— Chiar dacă este așa, nu înseamnă nimic. Este doar biologie. 
Ce câștigi dacă afli? 

— Adevărul, suspină Maura. Cel puţin, voi ști adevărul. 

(J 

Adevărul, gândi Rizzoli îndreptându-se spre maşină, este 

rareori ceea ce vor oamenii să audă. Nu ar fi mai bine să tragi 

cu dinţii de cel mai mic dram de speranţă că nu ești urmașa 
unor monștri? Dar Maura ceruse dovezi concrete și Rizzoli știu 
că vor fi dureros de brutale. Deja, căutătorii mai găsiseră două 
serii de rămășițe feminine îngropate pe panta acoperită de 
pădure, nu foarte departe de locul unde fusese ţinută Mattie 
Purvis. Câte alte femei însărcinate cunoscuseră oare terorile 
aceleiași închisori? Câte altele se treziseră în întuneric și se 
agăţaseră cu unghiile, ţipaseră la acei pereţi impenetrabili? Cât 
de multe dintre ele înţeleseseră, ca și Mattie, că le aștepta un 
sfârșit teribil odată ce utilitatea lor, ca incubatoare vii, lua 
sfârșit? 

„Oare aș fi putut supravieţui acelei orori? Nu voi ști niciodată 
răspunsul. Nu până nu sunt una dintre cele care au stat 
îngropate în acea cușcă.” 

Când ajunse la mașina ei parcată în garaj, se trezi verificând 
că toate cauciucurile sunt în regulă, că examinează toate 
celelalte vehicule din jurul ei, căutând pe oricine care ar fi putut 
s-o urmărească. „Asta ţi se trage de la meserie, gândi ea, începi 
să simţi răul în tot ce te înconjoară, chiar și atunci când nu este 
acolo.” 

Se urcă în Subaru și porni motorul. Rămase așa un moment, 
fără să facă nimic, în timp ce aerul suflând din sistemul de 
ventilaţie se linişti încetișor. Scotoci în poșetă după telefonul 
mobil, gândindu-se: „Trebuie să-i aud vocea lui Gabriel. Trebuie 
să știu că nu sunt Mattie Purvis, că soțul meu mă iubește cu 
adevărat. Așa cum îl iubesc și eu pe el”. 

li răspunse imediat la primul apel. 

— Agent Dean. 

— Hei, zise ea. 

Gabriel râse surprins. 

— Tocmai voiam să te sun și eu. 

— Mi-e dor de tine. 

— Asta speram să-mi spui. Mă îndrept spre aeroport acum. 

— Aeroport? Asta înseamnă că... 

— lau primul zbor spre Boston. Ce zici de o întâlnire romantică 
cu soțul tău în seara aceasta? Crezi că mai e loc și de mine în 
program? 

— O să-mi notez cu cerneală permanentă. Doar vino acasă. 
Te rog, vino acasă. 

Urmă o pauză. Apoi, el spuse încet: 

— Jane, ești bine? 

Lacrimile îi umplură ochii dintr-odată. 

— Oh, sunt doar hormonii aceștia idioţi. Îşi șterse faţa și râse. 
Cred că am nevoie de tine acum. 

— Ține-ţi gândul. Sunt pe drum. 

e 

Rizzoli zâmbi, conducând spre Natick, pentru a vizita un altfel 
de spital, o altă pacientă. Cealaltă supraviețuitoare din această 
poveste de măcel. „Acestea sunt două femei extraordinare, 
gândi ea, și sunt privilegiată că le cunosc pe amândouă.” 

judecând după camionetele de televiziune adunate în 
parcarea spitalului și toţi reporterii strânși în jurul intrării, presa, 
de asemenea, decisese că Mattie Purvis era o femeie pe care 
merita s-o cunoști. Rizzoli trebui să treacă printr-o adunătură de 
reporteri pentru a ajunge la recepţie. Povestea femeii îngropate 
într-o cușcă dăduse peste cap știrile naţionale. Rizzoli trebui să- 
și arate legitimaţia la doi gardieni diferiţi înainte de a i se 
permite să bată la ușa rezervei de spital a lui Mattie. Cum nu 
auzi niciun răspuns, intră în cameră. 

Televizorul era pornit, dar fără sonor. Imaginile se perindau 
pe ecran, fără să le privească nimeni. Mattie stătea întinsă pe 
pat, cu ochii închiși, arătând complet diferit de tânăra mireasă 
din fotografia de la nuntă. Buzele erau vinete și umflate, faţa 
plină de zgărieturi și tăieturi. Un tub de perfuzie era introdus 
într-o mână cu degetele rănite și unghiile rupte. Arăta ca gheara 
unei creaturi feroce. Însă expresia de pe chipul lui Mattie era 
senină; era un somn fără coșmaruri. 

— Doamnă Purvis? șopti Rizzoli. 

Mattie deschise ochii și clipi de câteva ori înainte de a-și 
concentra privirea asupra vizitatoarei. 

— O! Doamnă detectiv Rizzoli, v-aţi întors. 

— M-am gândit să văd ce faci. Cum te simţi astăzi? 

Mattie scoase un oftat adânc. 

— Mult mai bine. Cât este ceasul? 

— Aproape douăsprezece. 

— Am dormit toată dimineaţa? 

— O meriţi. Nu, nu te ridica, stai liniștită. 

— Dar m-am săturat să stau pe spate fără să fac nimic. 

Mattie dădu la o parte pătura și se ridică în șezut, părul 
nepieptănat căzând în jurul feţei în șuviţe încurcate. 

— Ți-am văzut fetița prin fereastra sălii de nou-născuţi. Este 
frumoasă. 

— Nu-i așa? zâmbi Mattie. O voi numi Rose. Mi-a plăcut 
dintotdeauna numele acesta. 

„Rose.” Un fior trecu pe șira spinării lui Rizzoli. Era doar o 
coincidenţă, una dintre acele convergenţțe inexplicabile din 
univers. „Alice Rose. Rose Purvis.” O tânără moartă demult, alta 
care tocmai ce își începea viața. Și totuși, o altă legătură, oricât 
de fragilă, care lega vieţile celor două fete de-a lungul 
deceniilor. 

— Mai aveţi vreo întrebare pentru mine? întrebă Mattie. 

— Ei bine, de fapt... Rizzoli trase un scaun aproape de pat și 
se așeză. Te-am întrebat atâtea lucruri ieri, Mattie. Dar nu te-am 
întrebat niciodată cum ai făcut-o. Cum ai reușit. 

— Reușit? 

— Să îţi păstrezi mintea întreagă. Să nu renunti. 

Zâmbetul de pe chipul lui Mattie păli. Se uită la Rizzoli cu ochii 
larg deschişi, trişti și murmură: 

— Nu știu cum am făcut-o. Nu mi-am imaginat niciodată că aș 
fi putut... Se opri. Am vrut să trăiesc, asta e tot. Am vrut ca 
fetița mea să trăiască. 

Rămaseră tăcute câteva minute. Apoi Rizzoli spuse: 

— Ar trebui să te avertizez cu privire la presă. Toţi vor dori o 
bucăţică din tine. A trebuit să trec printr-o adevărată mulțime 
afară. Până acum, spitalul a reușit să-i ţină departe de tine, dar 
când vei ajunge acasă, va fi o cu totul altă poveste. Mai ales 
când... 

Rizzoli se opri. 

— Când ce? 

— Vreau doar să fii pregătită, asta e tot. Să nu lași pe nimeni 
să te împingă să faci ceea ce nu vrei. 

Mattie se încruntă. Apoi privirea îi căzu pe televizorul cu 
sonorul oprit, unde începuseră știrile amiezii. 

— A fost prezent pe toate canalele, zise ea. 

Pe ecran, Dwayne Purvis stătea în faţa unei mulțimi de 
microfoane. Mattie se întinse după telecomandă și mări sonorul. 

— Este cea mai fericită zi din viaţa mea, declara Dwayne unei 
gloate de reporteri. Mi-am recăpătat minunata soţie și fiica. A 
fost o perioadă îngrozitoare pe care nici nu știu cum s-o descriu. 


309 


Un coșmar pe care niciunul dintre voi nu și-l poate imagina. 
Mulţumesc Domnului, mulțumesc Doamne pentru finalul fericit. 

Mattie opri televizorul, însă privirea îi rămase pe ecranul gol. 

— Parcă nimic nu este real, zise ea. E ca și cum nici nu s-ar fi 
întâmplat. De aceea pot să stau aici și să fiu atât de calmă. 
Pentru că nu-mi vine să cred că am fost într-adevăr acolo, în 
lada aceea. _ 

— Ai fost, Mattie. Ii va lua ceva timp să treci peste asta. Este 
posibil să ai coșmaruri. Străfulgerări. Vei intra într-un lift, sau te 
vei uita într-un dulap, și te vei simţi brusc purtată înapoi în acea 
cușcă. Dar va fi bine încet, încet, îți promit. Doar ţine minte 
asta... Că va fi mai bine. 

Mattie se uită la ea cu ochii înlăcrimaţi. 

— Tu știi. 

„Da, eu știu”, gândi Rizzoli, cu mâinile strânse, acoperind 
cicatricele din palme. Ele erau dovada propriei încercări, lupta ei 
cu nebunia. „Supraviețuirea este doar primul pas.” 

Se auzi o bătaie în ușă. Rizzoli se ridică în timp ce Dwayne 
Purvis intră în cameră, purtând în brațe un buchet mare de 
trandafiri roșii. Merse direct la patul soţiei sale. 

— Hei, iubito. Aș fi venit mai devreme, dar e o nebunie jos 
acolo. Toţi voiau interviuri. 

— Te-am văzut amândouă la televizor, zise Rizzoli. 

încercă să pară neutră, cu toate că nu se putea uita la el fără 
să-și amintească de interogatoriul de la secţia de poliţie din 
Natick. „O, Mattie, gândi ea. Ai putea găsi un bărbat mai bun 
decât acesta.” 

El se întoarse spre Rizzoli, și ea îi văzu costumul bine croit, 
cravata de mătase prinsă impecabil. Mirosul aftershave-ului 
depășea parfumul trandafirilor. 

— Și cum m-am descurcat? întrebă el nerăbdător. 

— Arătai ca un profesionist autentic la televizor, îi spuse ea 
adevărul. 

— Da? E extraordinar, cu toate camerele acelea de luat 
vederi. Toată povestea aceasta a emoţionat pe toată lumea. Se 
uită spre soția lui. Știi, iubito, trebuie să înregistrăm totul. Doar 
ca să avem o amintire. 

— Ce vrei să spui? 

— Adică, de exemplu, chiar acum. Acest moment. Ar trebui să 
avem o fotografie a acestui moment. Eu aducându-ți flori în timp 

ce tu stai întinsă pe patul de spital. Deja am poze cu fetița. Am 
rugat-o pe asistentă s-o aducă mai aproape de fereastră. Dar 
am nevoie de poze mult mai clare. Poate și cu tine, ţinând-o în 
brațe. 

— Numele ei este Rose. 

— Și nu avem nicio poză cu noi amândoi. Trebuie neapărat să 
avem câteva poze cu noi doi. Am adus camera foto. 

— Părul meu este nepieptănat, Dwayne. Sunt toată vraiște. 
Nu vreau fotografii acum. 

— Haide. Toţi vor poze cu tine. 

— Cine? Pentru cine sunt fotografiile? 

— Asta putem decide mai târziu. Să ne gândim pe îndelete, să 
cântărim toate ofertele. Povestea valorează mult mai mult dacă 
vine întovărășită de fotografii. El scoase camera foto din 
buzunar și i-o întinse lui Rizzoli. Uite, te-ar deranja să ne faci 
niște poze? 

— Depinde doar de soția ta. 

— E în regulă, e în regulă, insistă el. Doar fă odată pozele. Se 
aplecă aproape de Mattie și îi întinse buchetul de trandafiri. Ce 
zici de asta? Eu dându-i flori. Va arăta grozav. 

El zâmbi, arătându-și dinţii strălucitori, soţul iubitor ţinându-și 
în braţe soția. 

Rizzoli se uită spre Mattie. Nu văzu în privirea ei nicio 
împotrivire, ci doar o strălucire ciudată, vulcanică, pe care nu o 
înţelese. Ridică camera foto, centră cuplul în vizor și apăsă pe 
buton. 

Blițul porni, tocmai la timp pentru a prinde imaginea lui Mattie 
Purvis lovindu-l peste față pe soţul ei cu buchetul de trandafiri. 

e CAPITOLUL 33 


Patru săptămâni mai târziu 


Nu mai era nicio urmă de teatru de data aceasta, nicio urmă 
de nebunie închipuită. Amalthea Lank intră în camera de vizitare 
privată și se așeză la masă. Privirea pe care i-o aruncă Maurei 
era limpede și perfect sănătoasă. Părul înainte în neorânduială 
era acum prins la spate într-o coadă, scoțându-i și mai mult în 
evidenţă trăsăturile. Văzând pomeţii înalți ai Amaltheei, privirea 
directă, Maura se întrebă: „Oare de ce am refuzat s-o văd 
înainte? Asemănarea este atât de evidentă. Mă uit la propriul 
meu chip așa cum va arăta peste douăzeci și cinci de ani”. 

— Ştiam că te vei întoarce, zise Amalthea. Și iată-te. 

— Știi măcar de ce sunt aici? 

— Ai primit rezultatele testelor, nu-i așa? Acum știi că ţi-am 
spus adevărul. Chiar dacă n-ai vrut să mă crezi. 

— Aveam nevoie de dovezi. Oamenii mint tot timpul, dar ADN- 
ul nu minte. 

— Și totuși, trebuie să fi știut răspunsul. Chiar și înainte ca 
rezultatul testului de laborator să ajungă. Amalthea se aplecă 
înainte în scaun și o privi cu un zâmbet aproape intim. Ai gura 
tatălui tău, Maura. Ştiai asta? Și ai ochii mei, pomeţii mei. Îl văd 
pe Elijah și mă văd pe mine însămi chiar acolo, pe chipul tău. 
Suntem rude. Avem același sânge. Tu, eu, Elijah. Și fratele tău. 
Făcu o pauză. Știi că el era fratele tău, nu? 

Maura înghiţi cu greu. 

— Da. 

„Singurul copil pe care l-ai păstrat. Ne-ai vândut pe sora mea 
și pe mine, dar ţi-ai păstrat fiul.” 

— Nu mi-ai povestit niciodată cum a murit Samuel, spuse 
Amalthea. Cum l-a ucis acea femeie... 

— A fost în legitimă apărare. E tot ce ai nevoie să știi. Ea n-a 
avut de ales decât să se apere. 

— Și cine este această femeie, Matilda Purvis? Mi-ar plăcea să 
aflu mai multe despre ea. 

Maura nu răspunse. 

— l-am văzut fotografia la televizor. Nu arăta deloc aparte. Nu 
văd cum de a reușit s-o facă. 

— Oamenii fac orice pentru a supraviețui. 

— Unde locuiește? Pe ce stradă? Au spus la televizor că este 
din Natick. 

Maura se uită fix în ochii închiși la culoare ai mamei ei și simţi 
brusc un fior. Nu pentru ea, ci pentru Mattie Purvis. 

— De ce vrei să știi? 

— Am dreptul să știu. Ca mamă. 

— Mamă? Maura aproape că bufni în râs. Chiar crezi că meriţi 
titlul acesta? 

— Dar sunt mama lui. Și tu ești sora lui Samuel. Amalthea se 
apropie mai mult de ea. Este dreptul nostru să știm. Suntem 
familia lui, Maura. Nu există nimic mai puternic pe lumea 
aceasta decât legătura de familie. 

Maura îi privi ochii atât de ireali, ca ai ei, și recunoscu gradul 
de inteligenţă ridicat prezent acolo, chiar o strălucire de geniu. 
Dar zări o lumină ce se stinse brusc, o reflexie stranie într-o 
oglindă sfărâmată. 

— Sângele nu înseamnă nimic, răspunse ea. 

— Și atunci de ce ești aici? 

— Am venit pentru că voiam să te mai văd pentru ultima 
oară. Și apoi voi pleca de tot. Pentru că am decis că, orice ar 
spune ADN-ul, tu nu ești mama mea. 

— Și atunci cine este? 

— Femeia care m-a iubit. Tu nu știi să iubești. 

— L-am iubit pe fratele tău. Te-aș putea iubi și pe tine. 
Amalthea se întinse peste masă și îi mângâie obrazul Maurei. O 
atingere atât de delicată, la fel de caldă ca mâna unei mame 
adevărate. Dă-mi o șansă, șopti ea. 

— La revedere, Amalthea. Maura se ridică în picioare și apăsă 
butonul pentru a chema gardianul. Am terminat aici, zise ea la 
interfon. Sunt gata să plec. 

— Te vei întoarce, spuse Amalthea. 

Maura nu o privi, nici măcar nu întoarse capul peste umăr 
când părăsi camera. O auzi pe Amalthea strigând în spatele ei: 

— Maura! Te vei; întoarce! 

În camera cu vestiare pentru vizitatori, Maura se opri să-și 
recupereze poșeta, permisul de conducere, cardurile de credit. 

Toate dovezile identităţii ei. „Dar eu știu deja cine sunt, gândi 
ea. Și mai știu și cine nu sunt.” 

Afară, în căldura după-amiezii de vară, Maura se opri și inspiră 
adânc. Simţi căldura zilei curăţindu-i și ultima urmă de 
închisoare din plămâni. Simti, de asemenea, otrava Amaltheei 
Lank dispărând din viața sa. 

Pe chipul și în ochii ei, Maura purta dovada moștenirii 
genetice. In vene îi curgea sângele unor criminali. Dar răul nu 
este ereditar. Chiar dacă era posibil să poarte genele lor, la fel și 
orice copil născut vreodată le putea avea. „Nu sunt diferită cu 
nimic. Suntem cu toții urmașii unor monștri.” 

Se îndepărtă de acea clădire de suflete captive. Avea înainte 
mașina și drumul spre casă. Și nu mai aruncă nicio privire 
înapoi. 

MULTUMIRI 


Scrisul este o muncă solitară, dar niciun scriitor nu lucrează 
cu adevărat singur. Sunt norocoasă că m-au ajutat și sprijinit 
Linda Marrow și Gina Centrello de la Ballantine Books, Meg 
Ruley, Jane Berkey, Don Cleary și echipa minunată de la Jane 
Rotrosen Agency, Selina Walker de la Transworld și - cel mai 


important dintre toți - soțul meu, Jacob. Cele mai calde 
mulțumiri tuturor! 

Rizzoli & Isles 
4 


DUBLURA 


ES GERRITSEN 


Cum ar fi să descoperi într-o zi că mai există o persoană identică 
cu tine? Să simţi că lumea pe care o cunoșteai, cu care te-ai obișnuit, 
capătă noi coordonate, neprevăzute? Doctorul legist, Maura Isles se 
întoarce într-o seară acasă, de la o conferință din Paris, şi îi găseşte 
pe toţi cei apropiaţi ei șocați şi zdruncinaţi. Motivul - o femeie ucisă 
într-o maşină, chiar în faţa casei ei, îi seamană leit, este copia ei 
fidelă. Acum nu-i mai rămâne de făcut decât să descopere misterul 
din spatele acestei femei, să dezgroape un trecut misterios şi 
dureros ce ține de condiţiile în care s-a născut, scoțând la lumină, în 
acelaşi timp, un criminal în serie, crud şi foarte inteligent. Cartea nu 
este un simplu thriller, ci merge în profunzimea sufletului omenesc, 
înfăţişează trăiri puternice, este o adevărată luptă, lupta pentru 
supravieţuire, în cazul Matildei Purvis, pentru o viaţă întregită, a 
Maurei Isles, şi pentru adevăr, în cazul detectivei Jane Rizzoli. 
Aceste trei femei extraordinare îmbină armonios puterea şi 
sensibilitatea, duritatea şsi blândeţea, tenacitatea şi ezitarea... Un 
roman pe care va fi greu să îl laşi din mână până la sfârşit. 

